# sāhitya-darpaṇaḥ

The text used in preparing this edition was (ed.) Satyavrat Singh. Vidyabhawan Sanskrit Granthamala 29, Varanasi : Chowkhamba Vidyabhawan. 9th edition, 1992. I have added references (which are not in this edition) where easily found.

Jan Brzezinski. 2004-02-18

(1)

### prathama-paricchedaḥ

## kāvya-svarūpa-nirūpaṇaḥ

granthārambhe nirvighnena prāripsita-parisamāpti-kāmo vāṅ-mayādhikṛtatayā vāg-devatāyāḥ sāṁmukhyam ādhatte—

**śarad-indu-sundara-ruciś cetasi sā me girāṁ devī |**

**apahṛtya tamaḥ santatam arthānakhilān prakāśayatu ||1||**

asya granthasya kāvyāṅgatayā kāvya-phalair eva phalavattvam iti kāvya-phalāny āha—

**caturvarga-phala-prāptiḥ sukhād alpa-dhiyām api |**

**kāvyād eva yatas tena tat-svarūpaṁ nirūpyate ||2||**

caturvarga-phala-prāptir hi kāvyato rāmādivat pravartitavyaṁ na rāvaṇādivat ity ādi kṛtyākṛtya-pravṛtti-nivṛtty-upadeśa-dvāreṇa supratītaiva | uktaṁ ca bhāmahena—

dharmārtha-kāma-mokṣeṣu vaicakṣaṇyaṁ kalāsu ca |

karoti kīrtiṁ prītiṁ ca sādhu-kāvya-nibandhanam || iti |

kiṁ ca, kāvyād dharma-prāptir bhagavan-nārāyaṇa-caraṇāravinda-stavādinā—ekaḥ śabdaḥ suprayuktaḥ samyag jñātaḥ svarge loke kāma-dhug bhavati ity ādi-veda-vākyebhyaś ca suprasiddhaiva | artha-prāptiś ca pratyakṣa-siddhā | kāma-prāptiś cārtha-dvāraiva | mokṣa-prāptiś caitaj janya-dharma-phalān anusandhānāt | mokṣopayogi-vākye vyutpatty-ādhāyakatvāc ca |

caturvarga-prāptir hi veda-śāstrebhyo nīrasatayā duḥkhād eva pariṇata-buddhīnām eva jāyate | paramānanda-sandoha-janakatayā sukhād eva sukumāra-buddhīnām api punaḥ kāvyād eva |

nanu, tarhi pariṇata-buddhibhiḥ satsu veda-śāstreṣu kim iti kāvye yatnaḥ karaṇīya ity api na vaktavyam | kaṭukauṣadhopaśamanīyasya rogasya sita-śarkaropaśamanīyatve kasya vā rogiṇaḥ sita-śarkarā-pravṛttiḥ sādhīyasī na syāt ?

kiṁ ca kāvyasyopādeyatvam agni-purāṇe’py uktam—

naratvaṁ durlabhaṁ loke vidyā tatra sudurlabhā |

kavitvaṁ durlabhaṁ tatra śaktis tatra sudurlabhā || (1.3) iti |

trivarga-sādhanaṁ nāṭyam (2.7) iti ca | viṣṇu-purāṇe’pi—

kāvyālāpaś caye kecid gītakāny akhilāni ca |

śabda-mūrti-dharasyaitad vapur viṣṇor mahātmanaḥ || (1.22.85)

tena hetunā tasya kāvyasya svarūpaṁ nirūpyate | etenābhidheyaṁ ca pradarśitam | tat kiṁ-svarūpaṁ tāvat kāvyam ity apekṣāyāṁ kaścid āha—tad adoṣau śabdārthau sa-guṇāv analaṅkṛtī punaḥ kvāpi iti |

etac cintyam | tathā hi—yadi doṣa-rahitasyaiva kāvyatvāṅgīkāras tadā—

nyakkāro hy ayam eva me yad arayas tatrāpy asau tāpasaḥ

so 'py atraiva nihanti rākṣasa-kulaṁ jīvaty aho rāvaṇaḥ |

dhig dhik cakra-jitaṁ prabodhitavatā kiṁ kumbhakarṇena vā

svarga-grāmaṭikā-viluṇṭhana-vṛthocchūnaiḥ kim ebhir bhujaiḥ ||[[1]](#footnote-2) iti |

asya ślokasya vidheyāvimarśa-doṣa-duṣṭatayā kāvyatvaṁ na syāt | pratyuta dhvanitvenottama-kāvyatāsyāṅgīkṛtā, tasmād avyāptir lakṣaṇa-doṣaḥ |

śruti-duṣṭādayo doṣā anityā ye ca darśitāḥ |

dhvany-ātmany eva śṛṅgāre te heyā ity udāhṛtāḥ || (2.11) iti |

kiṁ ca, evaṁ kāvyaṁ pravirala-viṣayaṁ nirviṣayaṁ vā syāt, sarvathā nirdoṣasyaikāntam asambhavāt |

nanv īṣad-arthe nañaḥ prayoga iti cet tarhi īṣad-doṣau śabdārthau kāvyam ity ukte nirdoṣayoḥ kāvyatvaṁ na syāt | sati sambhave īṣad-doṣau iti cet, etad api kāvya-lakṣaṇe na vācyam | ratnādi-lakṣaṇe kīṭānuvedhādi-parihāravat | nahi kīṭānuvedhādayo ratnasya ratnatvaṁ vyāhantum īśāḥ | kintūpādeya-tāratamyam eva kartum | tadvad atra śruti-duṣṭādayo’pi kāvyasya | uktaṁ ca—

kīṭānuviddha-ratnādi-sādhāraṇyena kāvyatā |

duṣṭeṣv api matā yatra rasādy-anugamaḥ sphuṭaḥ || iti |

kiṁ ca, śabdārthayoḥ saguṇatva-viśeṣaṇam anupapannam | guṇānāṁ rasaika-dharmatvasya—ye rasasyāṅgino dharmāḥ śauryādaya ivātmanaḥ ity ādinā tenaiva pratipāditatvāt | rasābhivyañjakatvenopacārata upapadyata iti cet ? tathāpy ayuktam | tathā hi—tayoḥ kāvya-svarūpeṇābhimatayoḥ śabdārthayo raso’sti, na vā ? nāsti cet, guṇavattvam api nāsti, guṇānāṁ tad-anvaya-vyatirekānuvidhāyitvāt | asti cet, kathaṁ noktaṁ rasavantāv iti viśeṣaṇam | guṇavattvānyathānupapattyaital labhyata iti cet, tarhi sarasāv ity eva vaktuṁ yuktam, na saguṇāv iti | nahi prāṇimanto deśā iti kenāpy ucyate |

nanu, śabdārthau saguṇau ity anena guṇābhivyañjakau śabdārthau kāvye prayojyāv ity abhiprāya iti cet, na | guṇābhivyañjaka-śabdārthavattvasya kāvye utkarṣa-mātrādhāyakatvam, na tu svarūpādhāyakatvam | uktaṁ hi—kāvyasya śabdārthau śarīraṁ, rasādiś cātmā, guṇāḥ śauryādivat, doṣā kāṇatvādivat, rītayo’vayava-saṁsthāna-viśeṣavat, alaṅkārāḥ kaṭaka-kuṇḍalādivat iti |

etena analaṅkṛtī punaḥ kvāpi iti yad uktam, tad api parāstam | asyārthaḥ—sarvatra sālaṅkārau kvacittva-sphuṭālaṅkārāv api śabdārthau kāvyam iti | tatra sālaṅkāra-śabdārthayor api kāvye utkarṣādhāyakatvāt |

etena vakroktiḥ kāvya-jīvitam iti vakrokti-jīvita-kāroktam api parāstam | vakroktir alaṅkāra-rūpatvāt | yac ca kvacid asphuṭālaṅkāratve udāhṛtam—

yaḥ kaumāra-haraḥ sa eva hi varas tā eva caitra-kṣapās

te conmīlita-mālatī-surabhayaḥ prauḍhāḥ kadambānilāḥ |

sā caivāsmi tathāpi tatra surata-vyāpāra-līlā-vidhau

revā-rodhasi vetasī-taru-tale cetaḥ samutkaṇṁhate || iti |

etac cintyam | atra hi vibhāvanā-viśeṣokti-mūlasya sandeha-saṅkarālaṅkārasya sphuṭatvam |

etena—

adoṣaṁ guṇavat-kāvyam alaṅkārair alaṅkṛtam |

rasānvitaṁ kaviḥ kurvan kīrtiṁ prītiṁ ca vindati ||

ity ādīnām api kāvya-lakṣaṇatvam apāstam |

yat tu dhvanikāreṇoktam—kāvyasyātmā dhvaniḥ (1.1) iti tat kiṁ vastv alaṅkāra-rasādi-laksaṇas trirūpo dhvaniḥ kāvyasyātmā | uta rasād-rūpa-mātro vā ? nādyaḥ prehalikādāv ativyāpteḥ | dvitīyaś ced om iti brūmaḥ |

nanu yadi rasādi-rūpa-mātro dhvaniḥ kāvyasyātmā, tadā—

attā ettha ṇimajjai ettha ahaṁ diasaaṁ paloehi |

mā pahia rattiandhia sejjāe maha ṇimajjahisi ||[[2]](#footnote-3)

(*śvaśrūr atra nimajjati, atrāhaṁ divasa eva pralokaya |*

*mā pathika rātryandha śayyāyāṁ mama nimaṅkṣyasi ||*)

ity ādau vastu-mātrasya vyaṅgyatve kathaṁ kāvya-vyavahāra iti cet, na | atra rasābhāsavattayaiveti brūmaḥ | anyathā, devadatto grāmaṁ yāti iti vākye tad-bhṛtyasya tad-anusaraṇa-rūpa-vyaṅgayāvagater api kāvyatvaṁ syāt | astv iti cet, na | rasavata eva kāvyatvāṅgīkārāt |

kāvyasya prayojanaṁ hi rasāsvāda-mukha-piṇḍa-dāna-dvārā veda-śāstra-vimukhānāṁ sukumāra-matīnāṁ rāja-putrādīnāṁ vineyānāṁ rāmādivat pravartitavyaṁ na rāvaṇādivat ity ādi-kṛtyākṛtya-pravṛtti-nīvṛtty-upadeśa iti cirantanair apy uktatvāt | tathā cāgneya-purāṇe’py uktam—vāg-vaidagdhya-pradhāne’pi rasa evātra jīvitam (1.29) iti |

vyakti-viveka-kāreṇāpy uktam—kāvyasyātmani aṅgini rasādi-rūpe na kasyacid vimatiḥ iti | dhvani-kāreṇāpy uktam—nahi kaver itivṛtta-mātra-nirvāhaṇātma-pada-lābhaḥ itihāsāder eva tat-siddheḥ ity ādi |

nanu, tarhi prabandhāntarvartināṁ keṣāñcin nīrasānāṁ padyānāṁ kāvyatvaṁ na syād iti cet, na | rasavat-padyāntargata-nīrasa-padānām iva padya-rasena, prabandha-rasenaiva teṣāṁ rasavattāṅgīkārāt | yat tu nīraseṣv api guṇābhivyañjaka-varṇa-sad-bhāvād doṣābhāvād alaṅkāra-sad-bhāvāc ca kāvya-vyavahāraḥ sa rasādimat-kāvya-bandha-sāmyād gauṇa eva |

yac ca dhvanikāreṇoktam—

arthaḥ sahṛdaya-ślāghyaḥ kāvyātmeti vyavasthitaḥ |

vācya-pratīyamānākhyau tasya bhedāv ubhau smṛtau || (1.2) iti |

atra vācyātmatvaṁ kāvyasyātmā dhvaniḥ iti sva-vacana-virodhād evāpāstam |

tat kiṁ punaḥ kāvyam ity ucyate—

kāvyaṁ rasātmakaṁ vākyam ||3|| **(3a)**

rasa-svarūpaṁ nirūpayiṣyāmaḥ | rasa evātmā sāra-rūpatayā jīvanādhāyako yasya | tena vinā tasya kāvyatvānaṅgīkārāt | rasyate iti rasa iti vyutpatti-yogād bhāva-tad-ābhāsādayo’pi gṛhyante |

tatra raso, yathā—

śūnyaṁ vāsa-gṛhaṁ vilokya śayanād utthāya kiñcic chanair

nidrā-vyājam upāgatasya suciraṁ nirvarṇya patyur mukham |

visrabdhaṁ paricumbya jāta-pulakām ālokya gaṇḍa-sthalīṁ

lajjā-namra-mukhī priyeṇa hasatā bālā ciraṁ cumbitā ||[[3]](#footnote-4)

atra hi sambhoga-śṛṅgārākhyo rasaḥ |

bhāvo, yathā mahāpātra-rāghavānanda-sāndhi-vigrāhikāṇāṁ—

yasyālīyata śalka-sīmni jaladhiḥ pṛṣṭhe jagan-maṇḍalaṁ

daṁṣṭrāyāṁ dharaṇī nakhe diti-sutādhīśaḥ pade rodasī |

krodhe kṣatra-gaṇaḥ śare daśamukhaḥ pāṇau pralambāsuro

dhyāne viśvam asāv adhārmika-kulaṁ kasmaicid asmai namaḥ ||

atra bhagavad-viṣayā ratir bhāvaḥ |

rasābhāso, yathā—

madhu dvirephaḥ kusumaika-pātre

papau priyāṁ svām anuvartamānaḥ |

śṛṅgeṇa ca sparśa-nimīlitākṣīṁ

mṛgīm akaṇḍūyata kṛṣṇa-sāraḥ ||

atra sambhoga-śṛṅgārasya tiryag-viṣayatvād rasābhāsaḥ | evam anyat |

doṣāḥ punaḥ kāvye kiṁ-svarūpāḥ ? ity ucyate—

doṣās tasyāpakarṣakāḥ ||4|| **(3b)**

śruti-duṣṭatvāpuṣṭārthatvādayaḥ kāṇatva-khañjatvādaya iva | śabdārtha-dvāreṇa deha-dvāreṇeva | vyabhicāri-bhāvādeḥ sva-śabda-vācyatvādayo mūrkhatādaya iva | sākṣāt kāvyasyātma-bhūtaṁ rasam apakarṣayantaḥ kāvyasyāpakarṣakā ity ucyante | eṣāṁ viśeṣodāharaṇāni vakṣyāmaḥ |

guṇādayaḥ kiṁ svarūpā ity ucyante—

utkarṣadā guṇāḥ proktā guṇālaṅkāra-rītayaḥ ||5|| **(3cd)**

guṇāḥ śauryādivat | alaṅkārāḥ kaṭaka-kuṇḍalādivat | rītayo’vayava saṁsthāna-viśeṣavat | deha-dvāreṇeva śabadārtha-dvāreṇa tasyaiva kāvyasyātma-bhūtaṁ rasam utkarṣayantaḥ kāvyasyotkarṣakā ity ucyante | iha yadyapi guṇānāṁ rasa-dharmatvaṁ, tathāpi guṇa-śabdo’tra guṇābhivyañjaka-śabdārthayor upacaryate | ataś ca guṇābhivyañjakāḥ śabdā rasasyotkarṣakā ity uktaṁ bhavatīti prāg evoktam | eṣām api viśeṣodāharaṇāni vakṣyāmaḥ |

iti sāhitya-darpaṇe kāvya-svarūpa-nirūpaṇo nāma

prathamaḥ paricchedaḥ

||1||

—o)0(o—

(2)

### dvitīyaḥ paricchedaḥ

# vākya-svarūpa-nirūpaṇaḥ

vākya-svarūpam āha—

**vākyaṁ syād yogyatākāṅkṣāsatti-yuktaḥ padoccayaḥ ||1||** 1ab

yogyatā padārthānāṁ paraspara-sambandhe bādhā-bhāvaḥ | padoccayasyaitad-abhāve’pi vākyatve “vahninā siñcati” ity api vākyaṁ syāt | ākāṅkṣā pratīti-paryāvasāna-virahaḥ | sa ca śrotur jijñāsā-rūpaḥ | nirākāṅkṣasya vākyatve “gaur aśvaḥ puruṣo hastī” ity ādīnām api vākyatvaṁ syāt | āsattir buddhy-avicchedaḥ | buddhi-vicchede’pi vākyatve idānīm uccaritasya devadatta-śabdasya dināntaroccāritena gacchatīti padena saṅgatiḥ syāt | atrākāṅkṣā-yogyatayor ātmārtha-dharmatve’pi padoccaya-dharmatvam upācārāt |

**vākyoccayo mahā-vākyam . . . . . . . . . ||2||** 1c

yogyatākāṅkṣāsatti-yukta ity eva |

 **. . . . . . . . . itthaṁ vākyaṁ dvidhā matam ||3||** 1d

ittham iti vākyatvena mahā-vākyatvena ca |

uktaṁ ca tantra-vārtike—

svārtha-bodhe samarthānām aṅgāṅgitva-vyapekṣayā |

vākyānām eka-vākyatvaṁ punaḥ saṁhṛtya jāyate ||

tatra **vākyaṁ**, yathā—“śūnyaṁ vāsa-gṛhaṁ”[[4]](#footnote-5) ity ādi | **mahā-vākyaṁ** rāmāyaṇa-mahābhārata-raghuvaṁśādi | padoccayo vākyam ity uktam |

tat kiṁ pada-lakṣaṇam ? ity āha—

**varṇāḥ padaṁ prayogārhānanvitaikārtha-bodhakāḥ ||4||** 2ab

yathā, ghaṭaḥ | prayogārheti prātipadikasya vicchedaḥ | ananviteti vākya-mahā-vākyayoḥ | eketi sākāṅkṣāneka-pada-vākyānām | artha-bodhakā iti kacaṭatapety ādīnām | varṇā iti bahu-vacanam avivakṣitam |

**artho vācyaś ca lakṣyaś ca vyaṅgaś ceti tridhā matā ||5||** 2cd

eṣāṁ svarūpam āha—

**vācyo’rtho’bhidhayā bodhyo lakṣyo lakṣaṇayā mataḥ |**

**vyaṅgyo vyañjanayā tāḥ syus tisraḥ śabdasya śaktayaḥ ||6||** 3

tā abhidhādyāḥ |

**tatra saṅketitārthasya bodhanād agrimābhidhā ||7||** 4ab

uttama-vṛddhena madhyama-vṛddham uddiśya “gām ānaya” ity ukte taṁ gavānayana-pravṛttam upalabhya bālo’sya vākyasya “sāsnādimat piṇḍānayanam arthaḥ” iti prathamaṁ pratipadyate | anantaraṁ ca “gāṁ vadhāna” “aśvam ānaya” ity ādāv āvāpodvāpābhyāṁ go-śabdasya “sāsnādimān artha” ānayana-padasya ca “āharaṇam arthaḥ” iti saṅketam avadhārayati |

kvacic ca prasiddha-pada-samabhivyāhārāt | yathā—“iha prabhinna-kamalodare madhuni madhukaraḥ pibati” ity atra | yathā, “ayam aśva-śabda-vācyaḥ” ity atra | taṁ ca saṅketitam arthaṁ bodhayantī śabdasya śakty-antarāntaritā śaktir abhidhā nāma |

**saṅketo gṛhyate jātau guṇa-dravya-kriyāsu ca ||8||** 4cd

jātir go-piṇḍādiṣu gotvādikā | guṇo viśeṣādhāna-hetuḥ siddho vastu-dharmaḥ | śuklādayo hi gavādikaṁ sajātīyebhyaḥ kṛṣṇa-gavādibhyo vyāvartayanti | dravya-śabdā eka-vyakti-vācino harihara-ḍittha-ḍavitthādayaḥ | kriyāḥ sādhya-rūpā vastu-dharmāḥ pākādayaḥ | eṣu hi adhiśrayaṇāvaśrayaṇāntādi-pūrvāparībhūto vyāpāra-kalāpaḥ pākāhi-śabda-vācyaḥ | eṣv eva vyakter upādhiṣu saṅketo gṛhyate | na vyaktau ānantya-vyabhicāra-doṣāpātāt |

atha **lakṣaṇā**—

**mukhyārtha-bādhe tad-yukto yayānyo’rthaḥ pratīyate |**

**rūḍheḥ prayojanād vāpi lakṣaṇā śaktir arpitā ||9||** 5

“kaliṅgaḥ sāhasikaḥ” ity ādau kaliṅgādi-śabdo deśa-viśeṣādi-rūpe svārthe’sambhavan yayā śabda-śaktyā sva-saṁyuktān puruṣādīn pratyāyayati, yayā ca “gaṅgāyāṁ ghoṣaḥ” ity ādau gaṅgādi-śabdo jala-mayādi-rūpārtha-vācakatvāt prakṛte’sambhavan svasya sāmīpyādi-sambandhinaṁ taṭādiṁ bodhayati | sā śabdasyārpitā svābhāviketarā īśvarānudbhāvitā vā śaktir lakṣaṇā nāma |

pūrvatra hetū rūḍhiḥ prasiddhir eva | uttaratra ”gaṅgā-taṭe ghoṣa” iti pratipādanālabhyasya śītatva-pāvanatvātiśayasya bodhana-rūpaṁ prayojanam | hetuṁ vināpi yasya kasyacit lakṣaṇe’tiprasaṅgaḥ syāt | ity uktaṁ— “rūḍheḥ prayojanād vāsau” iti |

kvacit tu “karmaṇi kuśalaḥ” iti rūḍhāv udāharanti | teṣām ayam abhiprāyaḥ—kuśān lāti iti vyutpatti-labhyaḥ kuśa-grāhi-rūpo mukhyo’rthaḥ prakṛte’sambhavan vivekatvādi-sādharmya-sambandha-sambandhinaṁ dakṣa-rūpam arthaṁ bodhayati | tad anye na manyante | kuśa-grāhi-rūpārthasya vyutpatti-labhyatve’pi dakṣa-rūpasyaiva mukhyārthatvāt |

anyad dhi śabdānāṁ vyutpatti-nimittam anyac ca pravṛtti-nimittam | vyutpatti-labhyasya mukhyārthatve ”gauḥ śete” ity atrāpi lakṣaṇā syāt | gamer ḍoḥ [uṇādi 2.67] iti gama-dhātor ḍo-pratyayena vyutpāditasya go-śabdasya śayana-kāle’pi prayogāt |

tad-bhedān āha—

**mukhyārthasyetarākṣepo vākyārthe’nvaya-siddhaye |**

**syād ātmnao’py upādānād eṣopādāna-lakṣaṇā ||10||** 6

rūḍhāv upādāna-lakṣaṇā, yathā— “śveto dhāvati” | prayojane, yathā— “kuntāḥ praviśanti” | anayor hi śvetādibhir kuntādibhiś cācetanatayā kevalair dhāvana-praveśana-kriyayoḥ kartṛtayānvayam alabhamānair etat-siddhaye sva-sambandhino’śvādayaḥ puruṣādayaś cākṣipyante | pūrvatra prayojanābhāvād rūḍhiḥ | uttaratra kuntādīnām atigahanatvaṁ prayojanam | atra ca mukhyārthasyātmano’py upādānam | lakṣaṇa-lakṣaṇāyāṁ tu parasyaivopalākṣaṇam ity anayor bhedaḥ | iyam evājahat-svārthety ucyate |

**arpaṇaṁ svasya vākyārthe parasyānvaya-siddhaye |**

**upalakṣaṇa-hetutvād eṣā lakṣaṇa-lakṣaṇā ||11||** 7

rūḍhi-prayojanayor lakṣaṇa-lakṣaṇā, yathā— “kaliṅgaḥ sāhasikaḥ”, “gaṅgāyāṁ ghoṣaḥ” iti ca | anayor hi puruṣa-taṭayor vākyārthe’nvaya-siddhaye kaliṅga-gaṅgā-śabdāv ātmānam arpayataḥ | yathā vā—

upakṛtaṁ bahu tatra kim ucyate

sujanatā prathitā bhavatā param |

vidadhad īdṛśam eva sadā sakhe

sukhitam āssva tataḥ śaradāṁ śatam ||

atrāpakārādīnāṁ vākyārthe’nvaya-siddhaye upakṛtādayaḥ śabdā ātmānam arpayanti | apakāriṇaṁ pratyupakārādi-pratipādanān mukhyārtha-bādho vaiparītya-lakṣaṇaḥ sambandhaḥ | phalam apakārātiśayaḥ | iyam eva jahat-svārthety ucyate |

**āropādhyavasānābhyāṁ pratyekaṁ tā api dvidhā ||12||** 8ab

tāḥ pūrvokta-catur-bhedā lakṣaṇāḥ |

**viṣayāsyānigīrṇasyānya-tādātmya-pratīti-kṛt |** 8cd

**sāropā syān nigīrṇasya matā sādhyavasānikā ||13||** 9ab

viṣayiṇā anigīrṇasya viṣayasya tenaiva saha tādātmya-pratīti-kṛt sāropā | iyam eva rūpakālaṅkārasya bījam |

rūḍhāv upādāna-lakṣaṇā sāropā, yathā— “aśvaḥ śveto dhāvati” | atra hi śveta-guṇavān aśvo’nigīrṇa-svarūpaḥ sva-samaveta-guṇa-tādātmyena pratīyate |

prayojane, yathā— “ete kuntāḥ praviśanti” | atra sarva-nāmnā kunta-dhāri-puruṣa-nirdeśāt |

rūḍhau lakṣaṇa-lakṣaṇā sāropā, yathā— “kaliṅgaḥ puruṣo yudhyate” | atra kaliṅga-puruṣayor ādhārādheya-bhāvaḥ sambandhaḥ |

prayojane, yathā— “āyur ghṛtam” | atrāyuṣkāraṇam api ghṛtaṁ kārya-kāraṇa-bhāva-sambandha-sambandhy-āyus-tādātmyena pratīyate | anya-vailakṣaṇyenāvyabhi-cāreṇāyuṣkaratvaṁ prayojanam |

yathā vā—rājakīye puruṣe gacchati “rājāsau gacchati” iti | atra sva-svāmi-bhāva-lakṣaṇaḥ sambandhaḥ | yathā vā, agra-mātre’vayava-bhāge “hasto’yam” | atrāvayavāvayavi-bhāva-lakṣaṇa-sambandhaḥ | “brāhmaṇe’pi takṣāsau” | atra tātkarmya-lakṣaṇaḥ sambandhaḥ | indrārthāsu sthūṇāsu “amī indrāḥ” | atra tādarthya-lakṣaṇaḥ sambandhaḥ | evam anyatrāpi | nigīrṇasya punar viṣayasyānya-tādātmya-pratīti-kṛt sādhya-vasānā | asyāś caturṣu bhedeṣu pūrvodāharaṇāny eva | tad evam aṣṭa-prakārā lakṣaṇā |

**sādṛśyetara-sambandhāḥ śuddhās tāḥ sakalā api |** 9cd

**sādṛśyāt tu matā gauṇyas tena ṣoḍaśa-bhedikā ||14||** 10ab

tāḥ pūrvoktā aṣṭa-bhedāḥ lakṣaṇāḥ | sādṛśyetara-sambandhāḥ kārya-kāraṇa-bhāvādayaḥ | atra śuddhānāṁ pūrvodāharaṇāny eva |

rūḍhāv upādāna-lakṣaṇā sāropā gauṇī, yathā— “etāni tailāni hemante sukhāni” | atra taila-śabdas tila-bhava-sneha-rūpaṁ mukhyārtham upādāyaiva sārṣapādiṣu sneheṣu vartate | prayojane, yathā— rāja-kumāreṣu tat-sadṛśeṣu ca gacchatsu “ete rāja-kumārā gacchanti” |

rūḍhāv upādāna-lakṣaṇā sādhya-vasānā gauṇī, yathā— “tailāni hemante sukhāni” | prayojane, yathā— “rāja-kumārā gacchanti” |

rūḍhau lakṣaṇa-lakṣaṇā sāropā gauṇī, yathā— “rājā gauḍendraṁ kaṇṭakaṁ śodhayati” | prayojane, yathā— “gaur jalpati” |

rūḍhau lakṣaṇa-lakṣaṇā sādhya-vasānā gauṇī, yathā— “rājā kaṇṭakaṁ śodhayati” | prayojane, yathā— “gaur jalpati” |

atra kecid āhuḥ—go-sahacāriṇo guṇā jāḍya-māndyādayo lakṣyante | te ca go-śabdasya vāhīkārthābhidhāne nimittībhavantīti | tad ayuktam | go-śabdasyāgṛhīta-saṅketaṁ vāhīkārtham abhidhātum aśakyatvād go-śabdārtha-mātra-bodhanāc ca | abhidhāyā viratatvāt | viratāyāś ca punar-utthānābhāvāt |

anye ca punar go-śabdena vāhīkārtho nābhidhīyate, kintu svārtha-sahacāri-guṇa-sājātyena vāhīkārtha-gatā guṇā eva lakṣyante | tad apy anye na manyante | tathā hi— atra go-śabdād vāhīkārthaḥ pratīyate, na vā ? ādye go-śabdād eva vā ? tal-lakṣitād vā guṇāt ? avinā-bhāvād vā ?

tatra na prathamaḥ | vāhīkārthe’syāsaṅketitatvāt | na dvitīyaḥ, avinā-bhāva-labhyasyārthasya śābde’nvaye praveśāsambhavāt | śābdī hy ākāṅkṣā śabdenaiva pūryate | na dvitīyaḥ—yadi hi go-śabdād vāhīkārtho na pratīyate, tadāsya vāhīka-śabdasya ca sāmānādhikaraṇyam asamañjasaṁ syāt |

tasmād atra go-śabdo mukhyayā vṛttyā vāhīka-śabdena sahānvayam alabhamāno’jñatvādi-sādharmyād vāhīkārthaṁ lakṣayati | vāhīkasyājñatādy-atiśaya-bodhanaṁ prayojanam |

iyaṁ ca guṇa-yogād gauṇīty ucyate | pūrvā tūpacārāmiśraṇāc chuddhā | upacāro hi nāmātyanta-viśa-kalitayoḥ śabdayoḥ sādṛśyātiśaya-mahimnā bheda-pratīti-sthagaṇa-mātram | yathā—agnir māṇavakayoḥ | śukla-paṭayos tu nātyanta-bheda-pratītiḥ | tasmād evam ādiṣu śuddhaiva lakṣaṇā |

**vyaṅgyasya gūḍhāgūḍhatvād dvidhā syuḥ phala-lakṣaṇā ||15||** 10cd

prayojane yā aṣṭa-bhedā lakṣaṇā darśitās tāḥ prayojana-rūpa-vyaṅgyasya gūḍhāgūḍhatayā pratyekaṁ dvidhā bhūtvā ṣoḍaśa-bhedāḥ | tatra gūḍhaḥ | kāvyārtha-bhāvanā-paripakva-buddhi-vibhava-mātra-vedyaḥ | yathā—“upakṛtaṁ bahu tatra” iti | agūḍho’tisphuṭatayā sarva-jana-vedyaḥ, yathā—“upadiśati kāminīnāṁ yauvana-mada eva lalitāni |” atra “upadiśati” ity anena “āviṣkaroti” iti lakṣyate | āviṣkārātiśayaś cābhidheyavat sphuṭaṁ pratīyate |

**dharmi-dharma-gatatvena phalasyaitā api dvidhā ||16||** 11ab

etā anantaroktāḥ ṣoḍaśa-bheda-lakṣaṇāḥ | phalasya dharmi-gamatvena dharma-gatatvena ca dvidhā bhūtvā dvātriṁśad-bhedāḥ | diṅ-mātraṁ, yathā—

snigdha-śyāmala-kānti-lipta-viyato vellad-balākā ghanā

vātāḥ śīkariṇaḥ payoda-suhṛdām ānanda-kekāḥ kalāḥ |

kāmaṁ santu dṛḍhaṁ kaṭhora-hṛdayo rāmo’smi sarvaṁ-sahe

vaidehī tu kathaṁ bhaviṣyati hahā hā devi dhīrā bhava ||[[5]](#footnote-12)

atrātyanta-duḥkha-sahiṣṇu-rūpe rāme dharmiṇi lakṣye tasyaivātiśayaḥ phalam | “gaṅgāyāṁ ghoṣaḥ” ity atra taṭe śītatva-pāvanatva-rūpa-dharmasyātiśayaḥ phalam |

**tad evaṁ lakṣaṇā-bhedāś catvāriṁśan matā budhaiḥ ||17||** 11cd

rūḍhāv aṣṭau | phale dvātriṁśad iti catvāriṁśal-lakṣaṇā bhedāḥ | kiṁ ca—

**pada-vākya-gatatvena pratyekaṁ tā api dvidhā ||18||** 12ab

tā anantaroktāś catvāriṁśad-bhedāḥ | tatra pada-gatatve, yathā—“gaṅgāyāṁ ghoṣaḥ” | vākya-gatatvena, yathā—“upakṛtaṁ bahu tatra” iti | evam aśīti-prakārā lakṣaṇāḥ |

**atha vyañjanā**

**viratāsv abhidhādyāsu yathārtho bodhyate’paraḥ |** 12cd

**sā vṛttir vyañjanā nāma śabdasyārthādikasya ca ||19||** 13ab

“śabda-buddhi-karmaṇāṁ viramya vyāpārābhāvaḥ” iti nayenābhidhā-lakṣaṇā-tātparyākhyāsu tisṛṣu vṛttiṣu svaṁ svam arthaṁ bodhayitvopakṣīṇāsu yayāparo’nyo’rtho bodhyate, sā śabdasyārthasya prakṛti-pratyayādeś ca śaktir vyañjana-dhyayana-gamana-pratyāyanādi-vyapadeśa-viṣayā vyañjanā nāma | tatra—

**abhidhā-lakṣaṇā-mūlā śabdasya vyañjanā dvidhā ||20||** 13cd

abhidhā-mūlām āha—

**anekārthasya śabdasya saṁyogādyair niyantrite |**

**ekatrārthe’nya-dhī-hetur vyañjanā sābhidhāśrayā ||21||** 14

ādi-śabdād viprayogādayaḥ | uktaṁ hi—

saṁyogo viprayogaś ca sāhacaryaṁ virodhitā |

arthaṁ prakaraṇaṁ liṅgaṁ śabdasyānyasya saṁnidhiḥ ||

sāmarthyam aucitī deśaḥ kālo vyaktiḥ svarādayaḥ |

śabdārthasyānavacchede viśeṣa-smṛti-hetavaḥ || iti | [bhartṛhari]

“sa-śaṅka-cakro hariḥ” iti śaṅkha-cakra-yogena hari-śabdo viṣṇum evābhidhatte | “aśaṅka-cakro hariḥ” iti tad-viyogena tam eva | “bhīmārjunau” iti arjunaḥ pārthaḥ | “karṇārjunau” iti karṇaḥ sūta-putraḥ | “sthāṇuṁ vande” iti sthāṇuḥ śivaḥ | “sarvaṁ jānāti devaḥ” iti devo bhavān | “kupito makara-dhvajaḥ” iti makaradhvajaḥ kāmaḥ | “devaḥ purāriḥ” iti purāriḥ śivaḥ | “madhunā mattaḥ pikaḥ” iti madhur vasantaḥ | “pātu vo dayitā-mukham” iti mukhaṁ sāṁmukhyam | “vibhāti gagane candraḥ” iti candraḥ śaśī | “niśi citrabhānuḥ” iti citrabhānur vahniḥ | “bhāti rathāṅgaṁ” rathāṅgam iti napuṁsaka-vyaktyā rathāṅgaṁ cakram | svaras tu veda eva viśeṣa-pratīta-kṛn na kāvya iti tasya viṣayo nodāhṛtaḥ |

idaṁ ca ke’py asahamānā āhuḥ—svaro’pi kākvādi-rūpaḥ kāvye viśeṣa-pratītikṛd eva | udāttādi-rūpo’pi muneḥ pāṭhokta-diśā śṛṅgārādi-rasa-viśeṣa-pratīti-kṛd eva iti | etad-viṣaye udāharaṇam ucitam eva iti | tan na | tathā hi—svarāḥ kākvādayaḥ udāttādayo vā vyaṅgya-rūpam eva viśeṣāṁ pratyāyayanti, na khalu prakṛtoktam anekārtha-śabdasyikārtha-niyantraṇa-rūpaṁ viśeṣam | kiṁ ca yadi yatra kvacid anekārtha-śabdānāṁ prakaraṇādi-niyamābhāvād aniyantritayor apy arthayor anurūpa-svara-vaśenaikatra-niyamanaṁ vācyam | tadā tathāvidha-sthale śleṣānaṅgīkāra-prasaṅgaḥ | na ca tathā, ata evāhuḥ śleṣa-nirūpaṇa-prastāva—“kāvya-mārge svaro na gaṇyate” iti ca nayaḥ | ity alam upajīvyānāṁ mānyānāṁ vyākhyāneṣu kaṭākṣa-nikṣepeṇa | ādi-śabdāt “etāvan mātra-stanī” ity ādau hastādi-ceṣṭādibhiḥ stanādīnāṁ kamala-korakādy-ākāratvam |

evam ekasminn arthe’bhidhayā niyantrite yā śabdārthasyānyārtha-buddhi-hetuḥ śaktiḥ sābhidhā-mūlā vyañjanā | yathā mama tāta-pādānāṁ mahā-pātra-caturdaśa-bhāṣā-vilāsinī-bhujaṅga-mahā-kavīśvara-śrī-candraśekhara-sāndhivigrahikāṇāṁ—

durgā-laṅghita-vigraho manasijaṁ saṁmīlayaṁs tejasā

prodyad-rāja-kalo gṛhīta-garimā viṣvag-vṛto bhogibhiḥ |

nakṣatreśa-kṛtekṣaṇo giri-gurau gāḍhāṁ ruciṁ dhārayan

gām ākramya vibhūti-bhūṣita-tanū rājaty umā-vallabhaḥ ||

atha prakaraṇenābhidhayā umā-vallabha-śabdasyomā-nāmnī-mahā-devī-vallabha-bhānudeva-nṛpati-rūpe’rthe niyantrite vyañjanayaiva gaurī-vallabha-rūpo’rtho bodhyate | evam anyat |

lakṣaṇā-mūlām āha—

**lakṣaṇopāsyate yasya kṛte tat tu prayojanam |**

**yayā pratyākhyāyate sā syād vyañjanā lakṣaṇāśrayā ||22||** 15

“gaṅgāyāṁ ghoṣaḥ” ity ādau jala-mayādy-artha-bodhanād abhidhāyāṁ taṭādy-artha-bodhanāc ca lakṣaṇāyāṁ viratāyāṁ yathā śītatva-pāvanatvādy-atiśayādir bodhyate sā lakṣaṇā-mūlā vyañjanā |

evaṁ śābdīṁ vyañjanām uktvārthīm āha—

**vaktṛ-boddhavya-vākyānām anya-sannidhi-vācyayoḥ |**

**prastāva-deśa-kālānāṁ kākoś ceṣṭādikasya ca |** 16

**vaiśiṣṭyād anyam arthaṁ yā bodhayet sārtha-sambhavā ||23||** 17ab[[6]](#footnote-13)

vyañjaneti sambadhyate | tatra **vaktṛ-vākya-prastāva-deśa-kāla-vaiśiṣṭye**, yathā—

kālo madhuḥ kupita eṣa ca puṣpadhanvā
dhīrā vahanti rati-kheda-harāḥ samīrāḥ |

kelīvanīyam api vañjula-kuñja-mañjur

dūre patiḥ kathaya kiṁ karaṇīyam adya ||

atraitaṁ deśaṁ prati śīghraṁ pracchanna-kāmukas tvayā preṣyatām iti sakhīṁ prati kayācid vyajyate |

**boddhavya-vaiśiṣṭye**, yathā—

niḥśeṣa-cyuta-candanaṁ stana-taṭaṁ nirmṛṣṭa-rāgo’dharo

netre dūram anañjane pulakitā tanvī taveyaṁ tanuḥ |

mithyā-vādini dūti bāndhava-janasyājñāta-pīḍāgame

vāpīṁ snātum ito gatāsi na punas tasyādhamasyāntikam ||[[7]](#footnote-14)

atra tad-antikam eva rantuṁ gatāsīti viparīta-lakṣaṇayā lakṣyam | tasya ca rantum iti vyaṅgyaṁ pratipādyaṁ dūtī-vaiśiṣṭyād bodhyate |

**anya-sannidhi-vaiśiṣṭye**, yathā—

ua ṇiccala ṇippandā bhisiṇī-pattammi reha(i) balāā |

ṇimmala-maragaa-bhāaṇa-pariṭṭhiā saṅkha-sutti bba ||[[8]](#footnote-15)

(*paśya niścala-nispandā bisinī-patre rājate balākā |*

*nirmala-marakata-bhājana-paristhitā śaṅkha-śuttir iva ||*)

atra balākāyā nispandatvena viśvastatvam, tenāsya deśasya vijanatvam | ataḥ saṅketa-sthānam etad iti kayāpi saṁnihitaṁ pracchana-kāmukaṁ pratyucyate | atraiva sthāna-nirjanatva-rūpaṁ vyaṅgyārtha-vaiśiṣṭyaṁ prayojanam |

“bhinna-kaṇṭha-dhvanir dhīraiḥ kākur ity abhidhīyate” ity ukta-prakārāyāḥ **kākor bhedā** ākarebhyo jñātavyāḥ | etad-vaiśiṣṭye, yathā—

guru-paratantratayā bata dūrataraṁ deśam udyato gantum |

ali-kula-kokila-lalite naiṣyati sakhi surabhi-samaye’sau ||

atra naiṣyati, api tarhi eṣyaty eveti kākvā vyajyate |

**ceṣṭā-vaiśiṣṭye**, yathā—

saṅketa-kāla-manasaṁ viṭaṁ jñātvā vidagdhayā |

hasan-netrārpitākūtaṁ līlā-padmaṁ nimīlitam ||

atra sandhyā saṅketa-kāla iti padma-nimīlana-ceṣṭayā kayācid dyotyate | evaṁ vaktrādīnāṁ vyasta-samastādi-vaiśiṣṭye boddhavyam |

**traividhyād iyam arthānāṁ pratyekaṁ trividhā matā ||24||** 17cd

arthānāṁ vācya-lakṣya-vyaṅgyatvena tri-rūpatayā sarvā apy anantaroktā vyañjanās trividhāḥ | tatra vācyārthasya vyañjanā, yathā “kālo madhuḥ” ity ādi | lakṣyārthasya, yathā—“niḥśeṣa-cyuta-candanam” ity ādi | vyaṅgyārthasya, yathā—“ua ṇiccala” ity ādi | prakṛti-pratyayādi-vyañjakatvaṁ tu prapañcayiṣyate |

**śabda-bodhyo vyanakty arthaḥ śabdo’py arthāntarāśrayaḥ |**

**ekasya vyañjakatve tad anyasya sahakāritā ||25||** 18

yataḥ śabdo vyañjakatve’py arthāntaram apekṣate, artho’pi śabdam | tad ekasya vyañjakatve'nyasya sahakāritāvaśyam aṅgīkartavyā |

**abhidhādi-trayopādhi-vaiśiṣṭyāt trividho mataḥ |**

**śabdo’pi vācakas tadval lakṣako vyañjakas tathā ||26||** 19

abhidhopādhiko vācakaḥ | lakṣaṇopādhiko lakṣakaḥ | vyañjanopādhiko vyañjakaḥ |

kiṁ ca—

**tātparyākhyāṁ vṛttim āhuḥ padārthānvaya-bodhane |**

**tātparyārthaṁ tad-arthaṁ ca vākyaṁ tad-bodhakaṁ pare ||27||** 20

abhidhāyā ekaika-padārtha-bodhana-viramād vākyārtha-rūpasya padārthānvayasya bodhikā tātparyaṁ nāma vṛttiḥ | tad-arthaś[[9]](#footnote-16) ca tātparyārthaḥ | tad-bodhakaṁ[[10]](#footnote-17) ca vākyam iti abhihitānvaya-vādināṁ[[11]](#footnote-18) matam |

iti sāhitya-darpaṇe vākya-svarūpa-nirūpaṇo nāma

dvitīyaḥ paricchedaḥ

||2||

—o)0(o—

(3)

### tṛtīyaḥ paricchedaḥ

## rasādi-nirūpaṇaḥ

atha ko’yaṁ rasa ity ucyate –

**vibhāvenānubhāvena vyaktaḥ sañcāriṇā tathā |**

**rasatām eti raty-ādiḥ sthāyī bhāvaḥ sa-cetasām ||1||** 1

vibhāvādayo vakṣyante | sāttvikāś cānubhāva-rūpatvāt na pṛthag-uktāḥ | vyakto dadhy-ādi-nyāyena rūpāntara-pariṇato vyaktī-kṛta eva raso na tu dīpena ghaṭa iva pūrva-siddho vyajyate |

tad uktaṁ locana-kāraiḥ—rasāḥ pratīyanta it tv odanaṁ pacatītivad vyavahāraḥ iti | atra ca raty-ādi-padopādānād eva prāpte sthāyitve punaḥ sthāyi-padopādānaṁ raty-ādīnām api rasāntareṣv asthāyitva-pratipādanārtham | tataś ca hāsa-krodhādayaḥ śṛṅgāra-vīrādau vyabhicāriṇa eva | tad uktam—rasāvasthaḥ paraṁ bhāvaḥ sthāyitāṁ pratipadyate iti |

asya svarūpa-kathana-garbha āsvādana-prakāraḥ kathyate—

**sattvodrekād akhaṇḍa-sva-prakāśānanda-cin-mayaḥ |**

**vedyāntara-sparśa-śūnyo brahmāsvāda-sahodaraḥ ||2||** 2

**lokottara-camatkāra-prāṇaḥ kaiścit pramātṛbhiḥ |**

**svākāravad abhinnatvenāyam āsvādyate rasaḥ ||3||** 3

rajas-tamobhyām aspṛṣṭāṁ manaḥ sattvam ihocyate ity ukta-prakāro bāhya-meya-vimukhatāpādakaḥ kaścanāntaro dharmaḥ sattvam | tasyodreko rajas-tamasau abhibhūya āvirbhāvaḥ | atra ca hetus tathāvidhālaukika-kāvyārtha-pariśīlanam |

akhaṇḍa ity eka evāyaṁ vibhāvādi-raty-ādi-prakāśa-sukha-camatkārātmakaḥ | atra hetuṁ vakṣyāmaḥ | sva-prakāśatvādy api vakṣyamāṇa-rītyā | cinmaya iti svarūpārthe mayaṭ |

camatkāraś citta-vistāra-rūpo vismayāpara-paryāyaḥ | tat-prāṇatvaṁ cāsmad-vṛddha-prapitāmaha-sahṛdaya-goṣṭhī-gariṣṭha-kavi-paṇḍīta-mukhya-śrīman-nārāyaṇa-pādair uktam | tad āha dharmadattaḥ sva-granthe—

rase sāraś camatkāraḥ sarvatrāpy anubhūyate |

tac camatkāra-sāratve sarvatrāpy adbhuto rasaḥ |

tasmād adbhutam evāha kṛtī nārāyaṇo rasam || iti |

kaiścid iti prāktana-puṇya-śālibhiḥ | yad uktaṁ—puṇyavantaḥ pramiṇvanti yogivad rasa-santatim iti |

yadyapi svādaḥ kāvyārtha-sambhedād ātmānanda-samudbhavaḥ ity ukta-diśā rasasyāsvādānatiriktatva-bhuktam, tathāpi rasaḥ svādyate iti kālpanikaṁ bhedam urarīkṛtya karma-kartari vā prayogaḥ | tad uktaṁ—rasyamānatā-mātra-sāratvāt prakāśa-śarīrād ananaya eva hi rasaḥ iti | evam anyatrāpy evaṁvidha-sthaleṣūpacāreṇa prayogo jñeyaḥ |

nanv etāvatā rasasyājñeyatvam uktaṁ bhavatīti vyañjanāyāś ca jñāna-viśeṣatvād dvayor aikyam āpatitam | tataś ca—

sva-jñānenānyadhī-hetuḥ siddhe'rthe vyañjako mataḥ |

yathā dīpo'nyathā-bhāve ko viśeṣo'sya kārakāt ||

ity ukta-diśā ghaṭa-pradīpavad vyaṅgya-vyañjakayoḥ pārthakyam eveti kathaṁ rasasya vyaṅgyateti cet, satyam uktam | ata evāhuḥ—vilakṣaṇa evāyaṁ kṛtijñapti-bhedebhyaḥ svādanākhyaḥ kaścid vyāpāraḥ | ata eva hi rasanāsvādana-camatkaraṇādayo vilakṣaṇā eva vyapadeśāḥ iti abhidhādi-vilakṣaṇa-vyāpāra-mātra-prasādhana-grahilair asmābhī rasādīnāṁ vyaṅgyatvam uktaṁ bhavatīti |

nanu tarhi karuṇādīnāṁ rasānāṁ duḥkhamayatvād rasatvaṁ (tad-unmukhatvaṁ) na syād ity ucyate—

**karuṇādāv api rase jāyate yatparaṁ sukham |**

**sacetasām anubhavaḥ pramāṇaṁ tatra kevalam ||4||** 4

ādi-śabdād bībhatsa-bhayānakādayaḥ |

tathāpy asahṛdayānāṁ mukha-mudraṇāya pakṣāntaram ucyate—

**kiṁ ca teṣu yadā duḥkhaṁ na ko’pi syāt tad-unmukhaḥ ||5||** 5ab

nahi kaścit sa-cetā ātmano duḥkhāya pravartate | karuṇādiṣu ca sakalasyāpi sābhiniveśa-pravṛtti-darśanāt sukhamayatvam eva |

anupapatty-antaram āha—

**tathā rāmāyaṇādīnāṁ bhavitā duḥkha-hetutā ||6||** 5cd

karuṇa-rasasya duḥkha-hetutve karuṇa-rasa-pradhāna-rāmāyaṇādi-prabandhānām api duḥkha-hetutā-prasaṅgaḥ syāt |

nanu kathaṁ duḥkha-kāraṇebhyaḥ sukhotpattir ity āha—

**hetutvaṁ śoka-harṣāder gatebhyo loka-saṁśrayāt |**

**śoka-harṣādayo loke jāyantāṁ nāma laukikāḥ ||7||** 6

**alaukika-vibhāvatvaṁ prāptebhyaḥ kāvya-saṁśrayāt |**

**sukhaṁ sañjāyate tebhyaḥ sarvebhyo’pīti kā kṣatiḥ ||8||** 7

ye khalu rāma-vanavāsādayo loke duḥka-kāraṇāni ity ucyante ta eva hi kāvya-nāṭya-samarpitā alaukika-vibhāvana-vyāpāravattayā kāraṇa-śabda-vācyatāṁ vihāya alaukika-vibhāva-śabda-vācyatvaṁ bhajante | tebhyaś ca surate danta-ghātādibhya iva sukham eva jāyate | ataś ca laukika-śoka-harṣādi-kāraṇebhyo laukika-śoka-harṣādayo jāyante iti loka eva pratiniyamaḥ | kāvye punaḥ—sarvebhyo'pi vibhāvādibhyaḥ sukham eva jāyate iti niyamān na kaścid doṣaḥ |

kathaṁ tarhi hariścandrādi-caritasya kāvya-nāṭyayor api darśana-śravaṇābhyām aśrupātādayo jāyanta ity ucyate—

**aśru-pātādayas tadvad drutatvāc cetaso matāḥ ||9||** 8ab

tarhi kathaṁ kāvyataḥ sarveṣāṁ īdṛśī rasābhivyaktir na jāyata ity ata āha—

**na jāyate tad-āsvādo vinā raty-ādi-vāsanām ||10||** 8cd

vāsanā cedānīntanī prāktanī ca rasāsvāda-hetuḥ | tatra yady ādyā na syāt tadā śrotriya-jaran-mīmāṁsakādīnām api sa syāt | yadi dvitīyā na syāt tadā yad rāgiṇam api keṣāñcid rasodbodho na dṛśyate tan na syāt | utkaṁ ce dharmadattena—

savāsanānāṁ sabhyānāṁ rasasyāsvādanaṁ bhavet |

nirvāsanās tu raṅgāntaḥ-kāṣṭha-kuḍy-aśma-sannibhāḥ || iti |

nanu kathaṁ rāmādi-raty-ādy-udbodha-kāraṇaiḥ sītādibhiḥ sāmājika-raty-ādy-udbodha ity ucyate—

**vyāpāro’sti vibhāvāder nāmnā sādhāraṇī-kṛtiḥ |**

**tat-prabhāveṇa yasyāsan pāthodhi-plavanādayaḥ |** 9

**pramātā tad-abhedena svātmānaṁ pratipadyate ||11||** 10ab

nanu kathaṁ manuṣya-mātrasya samudra-laṅghanādāv utsāhodbodha ity ucyante—

**utsādādi-samudbodhaḥ sādhāraṇyābhimānataḥ |** 10cd

**nṛṇām api samudrādi-laṅghanādau na duṣyati ||12||**

raty-ādayo'pi sādhāraṇyenaiva pratīyanta ity āha—

**sādhāraṇyena raty-ādir api tadvat pratīyate ||13||** 11cd

raty-āder api svātma-gatatvena pratītau sabhyānāṁ vrīḍātaṅkādir bhavet | para-gatatvena tv arasyatāpātaḥ |

vibhāvādayo'pi prathamataḥ sādhāraṇyena pratīyanta ity āha—

**parasya na parasyeti mameti na mameti ca |**

**tad-āsvāde vibhāvādeḥ paricchedo na vidyate ||14||** 12

nanu tathāpi katham evam alaukikatvam eteṣāṁ vibhāvādīnām ity ucyate—

**vibhāvanādi-vyāpāram alaukikam upeyuṣām |**

**alaukikatvam eteṣāṁ bhūṣaṇaṁ na tu dūṣaṇam ||15||** 13

ādi-śabdād anubhāva-sañcāraṇe | tatra vibhāvanaṁ raty-āder viśeṣeṇāsvādāṅkuraṇa-yogyatānayanam | anubhāvanam evambhūtasya raty-ādeḥ samanantaram eva rasādi-rūpatayā bhāvanam | sañcāraṇaṁ tathābhūtasyaiva tasya samyak cāraṇam |

vibhāvādīnāṁ yathā-sāṅkhyaṁ kāraṇa-kārya-sahakāritve kathaṁ trayāṇām api rasodbodhe kāraṇatvam ity ucyate—

**kāraṇa-kārya-sañcāri-rūpā api hi lokataḥ |**

**rasodbodhe vibhāvādyāḥ kāraṇāny eva te matāḥ ||16||** 14

nanu tarhi kathaṁ rasāsvāde teṣām ekaḥ pratibhāsa ity ucyate—

**pratīyamānaḥ prathamaṁ pratyekaṁ hetur ucyate |**

**tataḥ saṁvalitaḥ sarvo vibhāvādiḥ sa-cetasām |** 15

**prapāṇaka-rasa-nyāyāc carvyamāṇo raso bhavet ||17||**

yathā khaṇḍa-maricādīnāṁ sammelanād apūrva iva kaścid āsvādaḥ prapāṇaka-rase sañjāyate vibhāvādi-sammelanād ihāpi tathety arthaḥ |

nanu yadi vibhāvānubhāva-vyabhicāribhir militair eva rasas tat kathaṁ teṣām ekasya dvayor vā sad-bhāve'pi sa syād ity ucyate—

**sad-bhāvaś ced vibhāvāder dvayor ekasya vā bhavet |** 16

**jhaṭity anyasam ākṣepe tadā doṣo na vidyate ||18||**

anya-samākṣepaś ca prakaraṇādi-vaśāt | yathā—

dīrghākṣaṁ śarad-indu-kānti-vadanaṁ bāhū natāvaṁsayoḥ

saṅkṣiptaṁ niviḍonnata-stanam uraḥ pārśve pramṛṣṭe iva |

madhyaḥ pāṇim ito nitambi jaghanaṁ pādāvarālaṅgulī

chando nartayitur yathaiva manasaḥ sṛṣṭaṁ tathāsyā vapuḥ || (mā.a.mi. 2.3)[[12]](#footnote-19)

atra mālavikām abhilaṣato'gnimitrasya mālavikā-rūpa-vibhāva-mātra-varṇane'pi sañcāriṇām ausukyādīnām anubhāvanāṁ ca nayana-visphārādīnām aucityād evākṣepaḥ | evam anyākṣepe'py ūhyam |

"anukārya-gato rasaḥ" iti vadataḥ praty āha—

**pārimityyāl laukikatvāt sāntarāyatayā tathā ||** 17

**anukāryasya ratyāder udbodho na raso bhavet ||19||**

sītādi-darśanādijo rāmādir atyādyudbodho hi parimito laukiko nāṭya-kāvya-darśanādeḥ sāntarāyaś ca, tasmāt kathaṁ rasa-rūpatām iyāt | rasasyaitad-dharma-tritaya-vilakṣaṇa-dharmakatvāt |

anukartṛ-gatatvaṁ cāsya nirasyati—

**śikṣābhyāsādi-mātreṇa rāghavādeḥ svarūpatām |** 18

**darśayan nartako naiva rasasyāsvādako bhavet ||20||**

kiṁ ca—

**kāvyārtha-bhāvenāyam api sabhya-padāspadam ||21||** 19

yadi punar naṭo'pi kāvyārtha-bhāvanayā rāmādi-svarūpatām ātmano darśayet tadā so'pi sabhya-madhya eva gaṇyate |

**nāyaṁ jñāpyaḥ sva-sattāyāṁ pratīty avyabhicārataḥ ||22||** 20ab

yo hi jñāpyo ghaṭādiḥ sann api kadācid ajñāto bhavati, na hy ayaṁ tathā | pratītim anatareṇābhāvāt |

**yasmād eṣa vibhāvādi-samūhālambanātmakaḥ |** 20

**tasmān na kāryaḥ . . . . . . . . . . .||23||** 21a

yadi rasaḥ kāryaḥ syāt tadā vibhāvādi-jñāna-kāraṇaka eva syāt | tataś ca rasa-pratīti-kāle vibhāvādayo na pratīyeran | kāraṇa-jñāna-kārya-jñānayor yugapad-adarśanāt | nahi candana-sparśājñānaṁ taj-janya-sukha-jñānaṁ caikadā sambhavati | rasasya ca vibhāvādi-samūhālambanātmakatayaiva pratīter na vibhāvādi-jñāna-kāraṇatvam ity abhiprāyaḥ |

 **. . . . . . . no nityaḥ pūrva-saṁvedanojjhitaḥ |**

**asaṁvedana-kāle hi na bhāvo’py asya vidyate ||24||** 21cd

na khalu nityasya vastuno'saṁvedana-kāle'sambhavaḥ |

**nāpi bhaviṣyan sākṣād ānanda-maya-svaprakāśa-rūpatvāt |**

**kārya-jñāpya-vilakṣaṇa-bhāvān no vartamāno’pi ||25||** 22

**vibhāvādi-parāmarśa-viṣayatvāt sacetasām |**

**parānandamayatvena saṁvedyatvād api sphuṭam ||26||** 23

**na nirvikalpakaṁ jñānaṁ tasya grāhakam iṣyate |**

**tathābhilāpa-saṁsarga-yogyatva-virahān na ca ||27||** 24

**savikalpaka-saṁvedyaḥ . . . . . . . ||28||** 25a

savikalpaka-jñāna-saṁvedyānāṁ hi vacana-prayoga-yogyatā, na tu rasasya tathā |

 **. . . . . . . sākṣātkāratayā na ca |** 25b

**parokṣas tat-prakāśo nāparokṣaḥ śabda-sambhavāt ||29||** 25cd

tat kathaya kīdṛg asya tattvam aśrutādṛṣṭa-pūrva-nirūpaṇa-prakārasyety āha—

**tasmād alaukikaḥ satyaṁ vedyaḥ sahṛdayair ayam ||30||** 26ab

tat kiṁ punaḥ pramāṇaṁ tasya sad-bhāva ity āha—

**pramāṇaṁ carvaṇaivātra svābhinne viduṣāṁ matam ||31||** 26cd

carvaṇā āsvādanam | tac ca "svādaḥ kāvyārtha-sambhedād ātmānanda-samudbhavaḥ" ity ukta-prakāram |

nanu yadi raso na kāryas tat kathaṁ maharṣiṇā "vibhāvānubhāva-vyabhicāri-saṁyogād rasa-niṣpattiḥ" iti lakṣaṇaṁ kṛtam ity ucyate—

**niṣpattyā carvaṇasyāsya niṣpattir upacārataḥ ||32||** 27ab

yadyapi rasābhinnatayā carvaṇasyāpi na kāryatvaṁ tathāpi tasya kādācitkatayā upacaritena kāryatvena kāryatvam upacaryate |

**avācyatvādikaṁ tasya vakṣye vyañjana-rūpaṇe ||33||** 27cd

tasya rasasya | ādi-śabdād alakṣyatvādi |

nanu yadi militā raty-ādayo rasās tat katham asya sva-prakāśātvaṁ kathaṁ vākhaṇḍatvam ity āha—

**raty-ādi-jñāna-tādātmyād eva yasmād raso bhavet |**

**ato’sya sva-prakāśatvam akhaṇḍatvaṁ ca sidhyati ||34||** 28

yadi raty-ādikaṁ prakāśa-śarīrād atiriktaṁ syāt tadaivāsya sva-prakāśakatvaṁ na sidhyet, na ca tathā, tādātmyāṅgīkārāt | yad uktaṁ—"yadyapi rasānanyatayā carvaṇāpi na kāryā tathāpi kādācitkatayā kāryatvam upakalpya tad-ekātmany anādi-vāsanā-pariṇati-rūpe raty-ādi-bhāve'pi vyavahāra iti bhāvaḥ" iti | "sukhādi-tādātmyāṅgīkāre cāsmākīṁ siddhānta-śayyām adhiśayya divyaṁ varṣa-sahasraṁ pramoda-nidrām upeyāḥ" iti ca | "abhinno'pi sa pramātrā vāsanopanīta-raty-ādi-tādātmyena gocarīkṛtaḥ" iti ca | jñānasya sva-prakāśakatvam anaṅgīkurvatām upari vedāntibhir eva pātanīyo daṇḍaḥ | tādātmyād evāsyākhaṇḍatvam |

raty-ādayo hi prathamam ekaikaśaḥ pratīyamānāḥ sarve'py ekībhūtāḥ sphuranta eva rasatām āpadyante | tad uktam—

vibhāvā anubhāvāś ca sāttvikā vyabhicāriṇaḥ |

pratīyamānāḥ prathamaṁ khaṇḍaśo yānty akhaṇḍatām || iti |

"paramārthatas tv akhaṇḍa evāyaṁ vedānta-prasiddha-brahma-tattvavad veditavyaḥ" iti ca |

atha ke te vibhāvānubhāva-vyabhicāriṇa ity apekṣāyāṁ vibhāvam āha—

**raty-ādy-udbodhakā loke vibhāvāḥ kāvya-nāṭyayoḥ ||35||** 29ab

ye hi loke rāmādi-gata-rati-hāsādīnām udbodha-kāraṇāni sītādayas ta eva kāvye nāṭye ca niveśitāḥ santaḥ "vibhāvyante āsvādāṅkura-prādurbhāva-yogyāḥ kriyante sāmājika-raty-ādi-bhāvā ebhiḥ" iti vibhāvā ucyante | tad uktaṁ bhartṛhariṇā—

śabdopahita-rūpāṁs tān buddher viṣayatāṁ gatān |

pratyakṣān iva kaṁsādīn sādhanatvena manyate || (vākpādīya 3.7.5) iti |[[13]](#footnote-20)

tad-bhedān āha—

**ālambanoddīpanākhyau tasya bhedāv ubhau smṛtau ||36||** 29cd

spaṣṭam | tatra—

**ālambanaṁ nāyakādis tam ālambya rasodgamāt ||37||** 29ef

ādi-śabdān nāyikā-pratināyikādayaḥ | atha yasya rasasya yo vibhāvaḥ sa tat-svarūpa-varṇane vakṣyate |

tatra nāyakaḥ—

**tyāgī kṛtī kulīnaḥ su-śrīko rūpa-yauvanotsāhī |**

**dakṣo’nurakta-lokas tejo-vaidagdhya-śīlavān netā ||38||** 30

dakṣaḥ kṣīprakārī | śīlaṁ sad-vṛttam | evam ādiguṇa-sampanno netā nāyako bhavati |

tad-bhedān āha—

**dhīrodātto dhīroddhatas tathā dhīra-lalitaś ca |**

**dhīra-praśānta ity ayam uktaḥ prathamaś caturbhedaḥ ||39||** 31

spaṣṭam | tatra **dhīrodāttaḥ**—

**avikatthanaḥ kṣamāvān atigambhīro mahā-sattvaḥ |**

**stheyān nigūḍhamāno dhīrodātto dṛḍha-vrataḥ kathitaḥ ||40||** 32

avikatthano'nātma-ślāghākaraḥ | mahā-sattvo harṣa-śokādy-anabhibhūta-svabhāvaḥ | nigūḍha-māno vinaya-cchanna-garvaḥ | dṛḍha-vrato'ṅgīkṛta-nirvāhakaḥ | yathā rāma-yudhiṣṭhirādayaḥ |

atha **dhīroddhataḥ**—

**māyā-paraḥ pracaṇḍaś capalo’haṅkāra-darpa-bhūyiṣṭhaḥ |**

**ātma-ślāghā-nirato dhīrair dhīroddhataḥ kathitaḥ ||41||** 33

yathā bhīmasenādiḥ |

atha **dhīra-lalitaḥ—**

**niścinto mṛdur aniśaṁ kalā-paro dhīra-lalitaḥ syāt ||42||** 34ab

kalā nṛtyādikā | yathā ratnāvalyādau vatsarājādiḥ |

atha **dhīra-praśāntaḥ—**

**sāmānya-guṇair bhūyān divjādiko dhīra-praśāntaḥ syāt ||43||** 34cd

yathā mālatī-mādhavādau mādhavādiḥ |

eṣāṁ ca śṛṅgārādi-rūpatve bhedān āha—

**ebhir dakṣiṇa-dhṛṣṭānukūla-śaṭha-rūpibhis tu ṣoḍaśadhā ||44||** 35ab

tatra teṣāṁ dhīrodāttādīnāṁ pratyekaṁ dakṣiṇa-dhṛṣṭānukūla-śaṭhatvena ṣoḍaśa-prakāro nāyakaḥ |

**eṣu tv aneka-mahilāsu samarāgo dakṣiṇaḥ kathitaḥ ||45||** 35cd

dvayos tri-catuḥ-prabhṛtiṣu nāyikāsu tulyānurāgo dakṣiṇa-nāyakaḥ, yathā—

snātā tiṣṭhati kuntaleśvara-sutā vāro’ṅga-rāja-svasur

dyūtaiḥ rātrir iyaṁ jitā kamalayā devī prasādyādya ca |

ity antaḥpura-sundarībhir asakṛd vijñāpitena kramād

devenāpratipatti-mūḍha-manasā dvitrāḥ sthitaṁ nāḍikāḥ ||[[14]](#footnote-21)

**kṛtāgā api niḥśaṅkas tarjito’pi na lajjitaḥ |**

**dṛṣṭa-doṣo’pi mithyāvākvathito dhṛṣṭa-nāyakaḥ ||46||** 36

yathā mama—

śoṇaṁ vīkṣya mukhaṁ vicumbitum ahaṁ yātaḥ samīpaṁ tataḥ

pādena prahṛtaṁ tayā sapadi taṁ dhṛtvā sahāse mayi |

kiñcit tatra vidhātum akṣamatayā bāṣpaṁ sṛjantyāḥ sakhe

dhyātaś cetasi kautukaṁ vitanute kopo’pi vāma-bhruvaḥ ||

**anukūla eka-nirataḥ . . . . . . . . . . . . .||47||** 37a

ekasyām eva nāyikāyām āsakto’nukūla-nāyakaḥ, yathā—

asmākaṁ sakhi vāsasī na rucire graiveyakaṁ nojjvalaṁ

no vakrā gati-ruddhataṁ na hasitaṁ naivāsti kaścin madaḥ |

kintv anye’pi janā vadanti subhago’py asyāḥ priyo nānyato

dṛṣṭiṁ nikṣipatīti viśvam iyatā manyāmahe duḥsthitam ||[[15]](#footnote-22)

**. . . . . . . . . . . . . śaṭho’yam ekatra baddha-bhāvo yaḥ |**

**darśita-bahir-anurāgo vipriyam anyatra gūḍham ācarati ||48||** 37bcd

yaḥ punar ekasyām eva nāyikāyāṁ baddha-bhāvo dvayor api nāyikayor bahir-darśitānurāgo’nyasyāṁ nāyikāyāṁ gūḍhaṁ vipriyam ācarati sa śaṭhaḥ, yathā—

śāṭhān yasyāḥ kāñcī-maṇi-raṇitam ākarṇya sahasā

yad āśliṣyann eva praśithila-bhuja-granthir abhavaḥ |

tad etat kvācakṣe ghṛta-madhu-maya tvad-bahu-vaco-

viṣeṇāghūrṇantī kim api na sakhī me gaṇayati ||[[16]](#footnote-23)

**eṣāṁ ca traividhyād uttama-madhyādhamatvena |**

**uktā nāyaka-bhedāś catvāriṁśat tathāṣṭau ca ||49||** 38

eṣām ukta-ṣoḍaśa-bhedānām |

atha prasaṅgād eteṣāṁ sahāyān āha—

**dūrānvartini syāt tasya prāsāṅgiketivṛtte tu |**

**kiñcit tad-guṇa-hīnaḥ sahāya evāsya pīṭha-mardākhyaḥ ||50||** 39

tasya nāyakasya bahu-vyāpini prasaṅga-saṅgate itivṛtte'nantaroktair nāyaka-sāmānya-guṇaiḥ kiñcid ūnaḥ pīṭhamarda-nāmā sahāyo bhavati | yathā—rāmacandrādīnāṁ sugrīvādayaḥ |

atha **śṛṅgāra-sahāyāḥ**—

**śṛṅgāro’sya sahāyā**

**viṭa-ceṭa-vidūṣakādyāḥ syuḥ |**

**bhaktā narmasu nipuṇāḥ**

**kupita-vadhū-māna-bhañjanāḥ śuddhāḥ ||51||** 40

ādi-śabdān mālākāra-rajaka-tāmbūlika-gāndhikādayaḥ |

tatra **viṭaḥ**—

**sambhoga-hīna-sampad viṭas tu dhūrtaḥ kalaika-deśa-jñaḥ |**

**veśopacāra-kuśalo vāgmī madhuro’tha bahu-mato goṣṭhyām ||52||** 41

ceṭaḥ prasiddha eva |[[17]](#footnote-24)

**kusuma-vasantādy-abhidhaḥ karma-vapur veṣa-bhāṣādyaiḥ |**

**hāsya-karaḥ kalaha-ratir vidūṣakaḥ syāt sva-karma-jñaḥ ||53||** 42

sva-karma hāsyādi |

artha-cintane sahāyam āha—

**mantrī syād arthānāṁ cintāyāṁ . . . . . . ||54||** 43a

arthās tantrāvāpādayaḥ |

yat tv atra sahāya-kathana-prastāve—mantrī svaṁ cobhayaṁ vāpi sakhā tasyārtha-cintane iti kenacil lakṣaṇaṁ kṛtam, tad api rājño’rtha-cintanopāya-lakṣaṇa-prakaraṇe lakṣayitavyam, na tu sahāya-kathana-prakaraṇe | « nāyakasyārtha-cintane mantrī sāhāyaḥ » ity ukte’pi nāyakasyārthata eva siddhatvāt |

yad apy uktaṁ—« mantriṇāṁ lalitaḥ śeṣā mantriṣv āyatta-siddhayaḥ » iti, tad api sva-lakṣaṇa-kathanenaiva lakṣitasya mantri-mātrāyattārtha-cintanopapatter gatārtham | na cārtha-cintane tasya mantrī sahāyaḥ | kiṁ tu svayam eva sampādakaḥ | tasyārtha-cintanādy-abhāvāt |

athāntaḥpura-sahāyāḥ—

**. . . . . . . . . . . . tadvad avarodhe |**

**vāmana-ṣaṇḍa-kirāta-mlecchābhīrāḥ śakāra-kubjādyāḥ ||55||** 43bcd

**mada-mūrkhatābhimānī duṣkulataiśvarya-saṁyuktaḥ |**

**so’yam anūḍha-bhrātā rājñaḥ śyālaḥ śakāra ity uktaḥ ||56||** 44

ādya-śabdān mūkādayaḥ | tatra ṣaṇḍha-vāmana-kirāta-kubjādayo, yathā ratnāvalyām—

naṣṭaṁ varṣa-ravair manuṣya-gaṇan :abhāvād apāsya-trapām

antaḥ-kañcuki-kañcukasya viśati trāsādayaṁ vāmanaḥ |

paryantāśrayibhir nijasya sadṛśaṁ nāmnaḥ kirātaiḥ kṛtaṁ

kubjā nīcatayaiva yānti śanakair ātmekṣaṇā-śaṅkinaḥ ||

śakāro mṛcchakaṭikādiṣu prasiddhaḥ | anye’pi yathā-darśanaṁ jñātavyāḥ |

atha daṇḍa-sahāyāḥ—

**daṇḍe suhṛt-kumārāṭavikāḥ sāmanta-sainikādyāś ca ||57||** 45ab

duṣṭa-nigraho daṇḍaḥ | spaṣṭam |

**ṛtvik-purodhasaḥ syur brahma-vidas tāpasās tathā dharme ||58||** 45cd

brahmavido veda-vidaḥ ātma-vido vā |

atra ca—

**uttamāḥ pīṭhamardādyāḥ . . . . . . . . . ||59||** 46a

ādya-śabdān mantri-purohitādayaḥ |

**. . . . . . . . . madhyau viṭa-vidūṣakau |**

**tathā śakāra-ceṭādyā adhamā parikīrtitāḥ ||60||** 46bcd

ādya-śabdāt tāmbūlika-gāndhikādayaḥ |

atha prasaṅgād dūtānāṁ vibhāga-garbha-lakṣaṇam āha—

**nisṛṣṭārtho mitārthaś ca tathā sandeśa-hārakaḥ |**

**kārya-preṣyas tridhā dūto dūtyaś cāpi tathāvidhāḥ ||61||** 47

tatra kārya-preṣyo dūta iti lakṣaṇam |

tatra—

**ubhayor bhāvam unnīya svayaṁ vadati cottaram |**

**suśliṣṭaṁ kurute kāryaṁ nisṛṣṭārthas tu sa smṛtaḥ ||62||** 48

ubhayor iti yena preṣito yad-antike preṣitaś ca |

**mitārtha-bhāṣī kāryasya siddha-kārā mitārthakaḥ |**

**yāvad bhāṣita-sandeśa-hāraḥ sandeśa-hārakaḥ ||63||** 49

atha **sāttvika-nāyaka-guṇāḥ** |

**śobhā vilāso mādhuryaṁ gāmbhīryaṁ dhairya-tejasī |**

**lalitaudāryam ity aṣṭau sattvajāḥ pauruṣā guṇāḥ ||64||** 50

tatra—

**śūratā dakṣatā satyaṁ mahotsāho’nurāgitā |**

**nīce ghūṇādhike spardhā yataḥ śobheti tāṁ viduḥ ||65||** 51

tatra **anurāgitā**, yathā—

aham eva mato mahīpater iti sarvaḥ prakṛtiṣv acintayat |

udadher iva nimnagāśateṣv abhavan nāsya vimānanā kvacit ||[[18]](#footnote-25)

evam anyad api |

atha **vilāsaḥ**—

**dhīrā dṛṣṭir gatiś citrā vilāse sasmitaṁ vacaḥ ||66||** 52ab

yathā—

dṛṣṭis tṛṇīkṛta-jagat-traya-sattva-sārā

dhīroddhatā namayatīva gatir dharitrīm |

kaumārake'pi girivad gurutāṁ dadhāno

vīro rasaḥ kim ayam ety uta darpa eva ||

**sāṅkṣobheṣv apy anudvego mādhuryaṁ parikīrtitam ||67||** 52cd

ūhyam udāharaṇam |

**bhī-śoka-krodha-harṣādyair gāmbhīryaṁ nirvikāratā ||68||** 53ab

yathā—

āhūtasyābhiṣekāya nisṛṣṭasya vanāya ca |

na mayā lakṣitas tasya svalpo’py ākāra-vibhramaḥ ||

**vyavasāyād acalanaṁ dhairyaṁ vighne mahaty api ||69||** 53cd

yathā—

śrutāpsaro-gītir api kṣaṇe'smin

haraḥ prasaṁkhyāna-paro babhūva |

ātmeśvarāṇāṁ na hi jātu vighnāḥ

samādhi-bheda-prabhavo bhavanti || (ku.saṁ. 3.40)

**adhikṣepāpamānādeḥ prayuktasya pareṇa yat |**

**prāṇātyaye’py asahanaṁ tat-tejaḥ samudāhṛtam ||70||** 54

**vāg-veśayor madhuratā, tadvac chṛṅgāra-ceṣṭitaṁ lalitam |**

**dānaṁ sa-priya-bhāṣaṇam audāryaṁ śatru-mitrayoḥ samatā ||71||** 55

eṣām udāharaṇāny ūhyāni |

**atha nāyikā tri-bhedā svānyā sādhāraṇā strīti |**

**nāyaka-sāmānya-guṇair bhavati yathā-sambhavair yuktā ||72||** 56

nāyikā punar nāyaka-sāmānya-guṇais tyāgādibhir yathā-sambhavair yuktā bhavati | sā ca sva-strī anya-strī sādhāraṇa-strīti trividhā |

tatra **sva-strī**—

**vinayārjavādi-yuktā gṛha-karma-parā pati-vratā svīyā ||73||** 57ab

yathā—

lajjā-pajjatta-pasāhaṇāiṁ para-bhatti-ṇippivāsaiṁ |

aviṇaa-dummedhāiṁ dhaṇṇāṇaṁ ghare kalattāiṁ ||

[*lajjā-paryâpta-prasādhanāni para-bhartṛ-niṣpipāsāni |*

*avinaya-durmedhāni dhanyānāṁ gṛhe kalatrāṇi ||*]

**sāpi kathitā tribhedā mugdhā madhyā pragalbheti ||74||** 57cd

tatra—

**prathamāvatīrṇa-yauvana-madana-vikārā ratau vāmā |**

**kathitā mṛduś ca māne samadhika-lajjāvatī mugdhā ||75||** 58

tatra **prathamāvatīrṇa-yauvanā**, yathā mama tāta-pādānām—

madhyasya prathimānam eti jaghanaṁ vakṣojayor mandatā

dūraṁ yāty udaraṁ ca romalatikā netrārjavaṁ dhāvati |

kandarpaṁ parivīkṣya nūtana-manorājyābhiṣikta kṣaṇad

aṅgānīva parasparaṁ vidadhate nirluṇṭhanaṁ subhruvaḥ ||

**prathamāvatīrṇa-madana-vikārā**, yathā mama prabhāvatī-pariṇaye—

datte sālasa-mantharaṁ bhuvi padaṁ niryāti nāntaḥ-purāt

noddāmaṁ hasati kṣaṇāt kalayate hrī-yantraṇāṁ kām api |

kiñcid bhāva-gabhīra-vakrima-lava-spṛṣṭaṁ manāg bhāṣate

sa-bhrū-bhaṅgam udīkṣate priya-kathām ullāpayantī sakhīm ||

**ratau vāmā**, yathā—

dṛṣṭā dṛṣṭim adho dadāti kurute nālāpam ābhāṣitā

śayyāyāṁ parivṛtya tiṣṭhati balād āliṅgitā vepate |

niryāntīṣu sakhīṣu vāsa-bhavanān nirgantum evehate

jātā vāmatayaiva me’dya sutarāṁ prītyai navoḍhā priyā ||[[19]](#footnote-26)

**māne mṛdur**, yathā—

sā patyuḥ prathamāparādha-samaye sakhyopadeśaṁ vinā

no jānāti sa-vibhramāṅga-valanā-vakrokti-saṁsūcanam |

svacchair accha-kapola-mūla-galitaiḥ paryasta-netrotpalā

bālā kevalam eva roditi luṭhal-lolālakair aśrubhiḥ ||[[20]](#footnote-27)

**samadhika-lajjāvatī**, yathā—"datte sālasa-mantharam" ity atra śloke |

atra samadhika-lajjāvatītvenāpi labdhāyā rati-vāmatāyā vicchitti-viśeṣavattayā punaḥ kathanam |

atha **madhyā**—

**madhyā vicitra-suratā prarūḍha-smara-yauvanā |**

**īṣat-pragalbha-vacanā madhyama-vrīḍitā matā ||76||** 59

**vicitra-suratā**, yathā—

kānte tathā katham api prathitaṁ mṛgākṣyā
cāturyam uddhata-manobhavayā rateṣu |

tat kūjitāny anuvadadbhir aneka-vāraṁ
śiṣyāyitaṁ gṛha-kapota-śatair yathā syāt ||[[21]](#footnote-28)

**prarūḍha-yauvanā**, yathā mama—

netre khañjana-gañjane sarasija-pratyarthi pāṇi-dvayaṁ

vakṣojau kari-kumbha-vibhrama-karīm atyunnatiṁ gacchataḥ |

kāntiḥ kāñcana-campaka-pratinidhir vāṇī sudhā-syandinī

smerendīvara-dāma-sodara-vapus tasyāḥ kaṭākṣa-cchaṭā ||

evam anyatrāpi |

atha **pragalbhā—**

**smarāndhā gāḍhatāruṇyā samasta-rata-kovidā |**

**bhāvonnatā dara-vrīḍā pragalbhākrānta-nāyakā ||77||** 60

**smarāndhā**, yathā—

dhanyāsi yat kathayasi priya-saṅgame’pi

narma-smitaṁ ca vadanaṁ ca rasaṁ ca tasya |

nīvīṁ prati praṇihite tu kare priyeṇa

sakhyaḥ śapāmi yadi kiṁcid api smarāmi ||[[22]](#footnote-29)

**gāḍha-tāruṇyā**, yathā—

atyunnata-stanam uro nayane sudīrghe

vakre bhruvāv atitarāṁ vacanaṁ tato’pi |

madhyo’dhikaṁ tanur anūna-gurur nitambo

mandā gatiḥ kim api cādbhuta-yauvanāyāḥ ||

**samasta-rati-kovidā**, yathā—

kvacit tāmbūlāktaḥ kvacid aguru-paṅkāṅka-malinaḥ

kvacic cūrṇodgārī kvacid api ca sālaktaka-padaḥ |

balī-bhaṅgābhogair alaka-patitaiḥ śīrṇa-kusumaiḥ

striyā sarvāvasthaṁ kathayati rataṁ pracchada-paṭaḥ ||

**bhāvonnatā**, yathā—

madhura-vacanaiḥ sa-bhrū-bhaṅgaiḥ kṛtāṅguli-tarjanai-

ralasa-valitair aṅga-nyāsair mahotsava-bandhubhiḥ |

asakṛd asakṛt sphāra-sphārair apāṅga-vilokitais

tribhuvana-jaye sā pañceṣoḥ karoti sahāyatām ||[[23]](#footnote-30)

**svalpa-vrīḍā**, yathā—"dhanyāsi yā kathayasi" ity atraiva |[[24]](#footnote-31)

**ākrānta-nāyakā,** yathā—

svāmin bhaṅgurayālakaṁ sa-tilakaṁ bhālaṁ vilāsin kuru

prāṇeśa truṭitaṁ payodhara-taṭe hāraṁ punar yojaya |

ity uktvā suratāvasāna-sukhitā sampūrṇa-cadnrānanā

spṛṣṭā tena tatheti jāta-pulakā prāptā punar mohanam ||[[25]](#footnote-32)

madhya-pragalbhayor bhedāntarāṇy āha—

**te dhīrā cāpy adhīrā ca dhīrādhīreti ṣaḍ-vidhe ||71||** 61ab

te madhyā-pragalbhe | tatra—

**priyaṁ sotprāsa-vakroktyā madhyā dhīrā dahed ruṣā |** 61cd

**dhīrādhīrā tu ruditair adhīrā puruṣoktibhiḥ ||72||** 62ab

tatra madhyā dhīrā, yathā—

tad-avitatham avādīr yan mama tvaṁ priyeti

priya-jana-paribhuktaṁ yad dukūlaṁ dadhānaḥ |

mad-adhivasatim āgāḥ kāmināṁ maṇḍana-śrīr

vrajati hi saphalatvaṁ vallabhālokanena ||

**madhyaiva dhīrādhīrā**, yathā—

bāle nātha vimuñca mānini ruṣaṁ roṣān mayā kiṁ kṛtaṁ

khedo’smāsu na me’parādhyati bhavān sarve’parādhā mayi |

tat kiṁ rodiṣi gadgadena vacasā kasyāgrato rudyate

nanv etan mama kā tavāsmi dayitā nāsmīty ato rudyate ||[[26]](#footnote-33)

iyam eva **adhīrā**, yathā—

sārdhaṁ manoratha-śatais tava dhūrta kāntā

saiva sthitā manasi kṛtrima-bhāva-ramyā |

asmākam asti na hi kaścid ihāvakāśas

tasmāt kṛtaṁ caraṇa-pāta-viḍambanābhiḥ ||[[27]](#footnote-34)

**pragalbhā yadi dhīrā syāc channa-kopākṛtis tadā |** 62cd

**udāste surate tatra darśayanty ādarān bahiḥ ||73||** 63ab

tatra priye, yathā—

ekatrāsana-saṁsthitiḥ parihatā pratudgamād dūratas

tāmbūlānayana-cchalena rabhasāśelṣo’pi saṁvighnitaḥ |

ālāpo’pi na miśritaḥ parijanaṁ vyāpārayanty āntike

kāntaṁ pratyupacārataś caturayā kopaḥ kṛtārthīkṛtaḥ ||[[28]](#footnote-35)

**dhīrādhīrā tu solluṇṭha-bhāṣitaiḥ khedayaty amum ||74||** 63

amuṁ nāyakam | yathā mama—

analaṅkṛto’pi sundara harasi mano me yataḥ prasabham |

kiṁ punar alaṅkṛtas tvaṁ samprati nakhara-kṣatais tasyāḥ ||

**tarjayet tāḍayed anyā . . . . . . . . ||75||** 64a

anyā adhīrā, yathā—« śoṇaṁ vīkṣya mukhaṁ » ity atra | atra ca sarvatra ruṣā ity anuvartate |

**. . . . . . . . pratyekaṁ tā api dvidhā |**

**kaniṣṭha-jyeṣṭha-rūpatvān nāyaka-praṇayaṁ prati ||76||** 64bcd

tā anantaroktāḥ ṣaḍ-bhedā nāyikāḥ | yathā—

dṛṣṭvaikāsana-saṁsthite priyatame paścād upetyādarād

ekasyā nayane pidyāya vihita-krīḍānubandha-cchalaḥ |

īṣad-vakrima-kandharaḥ sa-pulakaḥ premollasan-mānasām

antar-hāsa-lasat-kapola-phalakāṁ dhūrto’parāṁ cumbati ||[[29]](#footnote-36)

**madhyā-pragalbhayor bhedās tasmād dvādaśa kīrtitāḥ |**

**mugdhā tv ekaiva tena syuḥ svīyābhedās trayodaśā ||76||** 65

**parakīyā dvidhā proktā paroḍhā kanyakā tathā |**

tatra—

**yātrādi-nirastānyoḍhā kulaṭā galita-trapā ||77||** 66

yathā—

svāmī niśvasito’py asūyati mano-jighraḥ sapatnī-janaḥ

śvaśrūr iṅgita-daivataṁ nayanayor īhāliho yātaraḥ |

tad dūrād ayam aṅjaliḥ kim amunā dṛbhaṅga-pātena te

vaidagdhī-racanā-prapañca-rasika vyartho’yam atra śramaḥ ||[[30]](#footnote-37)

atra hi mama pariṇetānnācchādanādi-dātṛtayā svāmy eva na tu vallabhaḥ | tvaṁ tu vaidagdhī-madhura-prabandha-rasikatayā mama vallabho’sīty ādi-vyaṅgyārtha-vaśād asyāḥ para-nāyaka-viṣayā ratiḥ pratīyate |

**kanyā tv ajātopayamā sa-lajjā nava-yauvanā ||78||** 67ab

asyāś ca pitrādyāyattatvāt parakīyātvam | yathā mālatī-mādhavādau mālaty-ādiḥ |

**dhīrā kalā-pragalbhā syād veśyāsāmānya-nāyikā |** 67cd

**nirguṇān api na dveṣṭi na rajyati guṇiṣv api ||79||**

**vitta-mātraṁ samālokya sā rāgaṁ darśayed bahiḥ |** 68

**kāmaṁ aṅgīkṛtam api parikṣīṇa-dhanaṁ naram ||80||**

**mātrā niḥsārayed eṣā punaḥ-sandhāna-kāṅkṣayā |** 69

**taskarāḥ ṣaṇḍakā mūrkhāḥ sukha-prāpta-dhanās tathā ||81||**

**liṅginaś channa-kāmādyā asyāḥ prāyeṇa vallabhāḥ |** 70

**eṣāpi madanāyattā kvāpi satyānurāgiṇī |**

**raktāyāṁ vā viraktāyāṁ ratam asyāṁ satyānurāgiṇī ||82||** 71

paṇḍako vāta-pāṇḍv-ādiḥ | channaṁ pracchannaṁ ye kāmayante, te channa-kāmāḥ | tatra rāga-hīnā yathā laṭakamelakādau madana-mañjaryādiḥ | raktā yathā mṛcchakaṭikādau vasanta-senādiḥ |

punaś ca—

**avasthābhir bhavanty aṣṭāv etāḥ ṣoḍaśa-bheditāḥ |**

**svādhīna-bhartṛkā tadvat khaṇḍitāthābhisārikā ||83||** 72

**kalahāntaritā vipralabdhā proṣita-bhartṛkā |**

**anyā vāsaka-sajjā syād virahotkaṇṭhitā tathā ||84||** 73

tatra—

**kānto rati-guṇākṛṣṭo na jahāti yad-antikam |**

**vicitra-vibhramāsaktā sā syāt svādhīna-bhartṛkā ||85||** 74

yathā « asmākaṁ sakhi vāsasī » ity ādi |

**pārśvam eti priyo yasyā anya-saṁyoga-cihnitaḥ |**

**sā khaṇḍiteti kathitā dhīrair īrṣyā-kaṣāyitā ||86||** 75

yathā, « tad avitattham avādīḥ » ity ādi |

**abhisārayate kāntaṁ yā manmatha-vaśaṁvadā |**

**svayaṁ vābhisaraty eṣā dhīrair uktābhisārikā ||87||** 76

kramād, yathā—

na ca me’vagacchati yathā laghutāṁ

karuṇāṁ yathā ca kurute sa mayi |

nipuṇaṁ tathainam abhigamya vader

abhidūti kaṁcid iti sandidiśe ||

utkṣiptaṁ kara-kaṅkaṇa-dvayam idaṁ baddhā dṛḍhaṁ mekhalā-
yatnena pratipāditā mukharayor mañjīrayor mūkatā |

ārabdhe rabhasān mayā priya-sakhi krīḍābhisārotsave
caṇḍālas timirāvaguṇṭhana-paṭa-kṣepaṁ vidhatte vidhuḥ ||

**saṁlīnā sveṣu gātreṣu mūkīkṛta-vibhūṣaṇā |**

**avaguṇṭhana-saṁvītā kulajābhisared yadi ||88||** 77

**vicitrojjvala-veṣā tu raṇan-nūpura-kaṅkaṇā |**

**pramoda-smera-vadanā syād veśyābhisared yadi ||89||** 78

**mada-skhalita-saṁlāpā vibhramotphulla-locanā |**

**āviddha-gati-sañcārā syāt preṣyābhisared yadi ||90||** 79

tatrādye « utkṣiptam » ity ādi | anyayoḥ ūhyam udāharaṇam |

prasaṅgād abhisāra-sthānāni kathyante—

**kṣetraṁ vāṭī bhagna-devālayo dūtī-gṛhaṁ vanam |**

**mālā-pañcaḥ śmaśānaṁ ca nadyādīnāṁ taṭī tathā ||91||** 80

**evaṁ kṛtābhisārāṇāṁ puṁścalīnāṁ vinodane |**

**sthānāny aṣṭau tathā dhvānta-cchanne kutracid āśraye ||92||** 81

**cāṭukāram api prāṇa-nāthaṁ roṣād apāsya yā |**

**paścāt tāpam avāpnoti kalahāntaritā tu sā ||93||** 82

 yathā mama tāta-pādānāṁ—

no cāṭu-śravaṇaṁ kṛtaṁ, na ca dṛśā hāro’ntike vīkṣitaḥ

kāntasya priya-hetave nija-sakhī-vāco’pi dūrīkṛtāḥ |

pādānte vinipatya ta-kṣaṇam asau gacchan mayā mūḍhayā

pāṇibhyām avarudhya hanta sahasā kaṇṭhe kathaṁ nārpitaḥ ||

**priyaḥ kṛtvāpi saṅketaṁ yasyā nāyāti saṁnidhim |**

**vipralabdhā tu sā jñeyā nitāntam avamānitā ||94||** 83

yathā—

uttiṣṭha dūti yāmo yāmo yātas tathāpi nāyātaḥ |

yātaḥ param api jīvej jīvita-nātho bhavet tasyāḥ ||

**nānā-kārya-vaśād yasyā dūra-deśaṁ gataḥ patiḥ |**

**sā manobhava-duḥkhārtā bhavet proṣita-bhartṛkā ||95||** 84

yathā—

tāṁ jānīthāḥ parimitakathāṁ jīvitaṁ me dvitīyaṁ

dūrībhūte mayi sahacare cakravākīmivaikām |

gāḍhotkaṇṭhāṁ guruṣu divaseṣv eṣu gacchatsu bālāṁ

jātāṁ manye śiśiramathitāṁ padminīṁ vānyarūpām ||[[31]](#footnote-38)

**kurute maṇḍanaṁ yasyāḥ sajjite vāsa-veśmani |**

**sā tu vāsaka-sajjā syād vidita-priya-saṅgamā ||96||** 85

yathā rāghavānandānāṁ nāṭake—

vidūre keyūre kuru kara-yuge ratna-valayair

alaṁ gurvī grīvābharaṇa-latikeyaṁ kim anayā |

navām ekām ekāvalim ayi mayi tvaṁ viracayer

na nepathyaṁ pathyaṁ bahutaram anaṅgotsava-vidhau ||

**āgantuṁ kṛta-citto’pi daivān nāyāti yat priyaḥ |**

**tad-anāgata-duḥkhārtā virahotkaṇṭhitā tu sā ||97||** 86

yathā—

kiṁ ruddhaḥ priyayā kayācidathavā sakhyā mamodvejitaḥ

kiṁ vā kāraṇa-gauravaṁ kim api yan nādyāgato vallabhaḥ |

ity ālocya mṛgīdṛśā kara-tale vinyasya vaktrāmbujaṁ

dīrghaṁ niḥśvasitaṁ ciraṁ ca ruditaṁ kṣiptāś ca puṣpa-srajaḥ ||

iti sāṣṭāviṁśati-śatam uttama-madhyādhama-svarūpeṇa |

caturadhikāśīti-yutaṁ śata-trayaṁ nāyikā-bhedāḥ ||98|| 87

iha ca para-striyau kanyakānyoḍhe saṅketāt pūrvaṁ virahotkaṇṭḥite, paścād vidūṣakādinā sahābhisarantyāv abhisārike, kuto’pi saṅketa-sthānam aprāpte nāyake vipralabdhe, iti try-avasthaivānayor asvādhīna-priyayor avasthāntarāyogāt iti kaścit |

kvacid anyonya-sāṅkaryam **āsāṁ lakṣyeṣu dṛśyate ||99||** 88ab

yathā (śiśupāla-vadhe 7.53-56)—

na khalu vayam amuṣya dāna-yogyāḥ

pibati ca pāti ca yāsakau rahastvām |

viṭa viṭapam amuṁ dadasva tasyai

bhavati yataḥ sadṛśoś cirāya yogaḥ ||

tava kitava kim āhitair vṛthā naḥ

kṣitiruha-pallava-puṣpa-karṇa-pūraiḥ |

nanu jana-viditair bhavad-vyalīkaiś

cira-paripūritam eva karṇa-yugmam ||

muhur upahasitām ivālinādair

vitarasi naḥ kalikāṁ kim artahm enām |

vasatim upagatena dhāmni tasyāḥ

śaṭha kalir eṣa mahāṁs tvayādya dattaḥ ||

iti gaditavatī ruṣā jaghāna-
sphurita-manorama-pakṣma-keśareṇa |

śravaṇa-niyamitena kāntam anyā-
samam asitāmburuheṇa cakṣuṣā ca ||

iyaṁ hi vakroktyā puruṣa-vacanena karṇotpala-tāḍanena ca dhīra-madhyatā’dhīra-madhyatādhīra-pragalbhatābhiḥ saṅkīrṇā | evam anyatrāpy ūhyam |

**itarā apy asaṅkhyās tā noktā vistara-śaṅkayā ||100||** 88

tā nāyikāḥ |

athāsām alaṅkārāḥ—

**yauvane sattvajās tāsām aṣṭāviṁśati-saṅkhyakāḥ |**

**alaṅkārās tatra bhāva-hāva-helās trayo’ṅgajāḥ ||101||** 89

**śobhā kāntiś ca dīptiś ca mādhuryaṁ ca pragalbhatā |**

**audāryaṁ dhairyam ity ete saptaiva syur ayatnajāḥ ||102||** 90

**līlā vilāso vicchittir bibbokaḥ kilakiñcitam |**

**moṭṭāyitaṁ kuṭṭamitaṁ vibhramo lalitaṁ madaḥ ||103||** 91

**vihṛtaṁ tapanaṁ maugdhyaṁ vikṣepaś ca kutūhalam |**

**hasitaṁ cakitaṁ kelir ity aṣṭādaśa-saṅkhyakāḥ |** 92

**svabhāvājāś ca bhāvādyā daśa puṁsāṁ bhavanty api ||104||** 93ab

pūrve bhāvādayo dhairyāntā daśa nāyakānām api sambhavanti | kintu sarve’py amī nāyikāśritā eva vicchitti-viśeṣaṁ puṣṇanti |

tatra **bhāvaḥ**—

**nirvikārātmake citte bhāvaḥ prathama-vikriyā ||105||** 93

janmataḥ prabhṛti nirvikāre manasi udbuddha-mātro vikāro bhāvaḥ | yathā—

sa eva surabhiḥ kālaḥ sa eva malayānilaḥ |

saiveyam abalā kintu mano’nyad iva dṛśyate ||

atha **hāvaḥ—**

**bhrū-netrādi-vikārais tu sambhogecchā-prakāśakaḥ |**

**bhāva evālpa-saṁlakṣya-vikāro hāva ucyate ||106||** 94

yathā [ku.saṁ. 3.68]—

vivṛṇvatī śaila-sutā bhāvam aṅgaiḥ

sphurad bāla-kadamba-kalpaiḥ |

sācīkṛtā cārutareṇa tasthau

mukhena paryasta-vilocanena ||

atha **helā—**

**helātyanta-samālakṣya-vikāraḥ syāt sa eva tu ||107||** 95ab

sa eva bhāva eva | yathā—

taha te jhatti pa(u)ttā bahue savyaṅga-bibbhamā saalā |

saṁsa(i)amuddha-bhāvā hoi ciraṁ ja(i) sahīṇaṁ pi ||

[*tathā tasyā jhaṭiti pravṛttā vadhvāḥ sarvāṅga-vibhramāḥ sakalāḥ |*

*saṁśayita-mugdha-bhāvā bhavati ciraṁ yathā sakhīnām api ||*]

atha **śobhā—**

**rūpa-yauvana-lālitya-bhogādyair aṅga-bhūṣaṇam |** 95cd

**śobhā proktā. . . . . . . . . . . . . . . . . . ||108||** 96a

tatra **yauvana-śobhā**, yathā—

asambhṛtaṁ maṇḍanam aṅga-yaṣṭer

anāsavākhyaṁ karaṇaṁ madasya |

kāmasya puṣpa-vyatiriktam astraṁ

bālyāt paraṁ sātha vayaḥ prapede ||

evam anyatrāpi |

atha **kāntiḥ—**

**. . . saiva kāntir manmathāpyāyita-dyutiḥ ||109||** 96b

manmathonmeṣeṇ :ativistīrṇā śobhaiva kāntir ucyate | yathā « netre khañjana-gañjane » ity atra |

atha **dīptiḥ—**

**kāntir evātivistīrṇā dīptir ity abhidhīyate ||110||** 96cd

yathā mama candra-kalā-nāma-nāṭikāyāṁ candrakalā-varṇanam—

tāruṇyasya vilāsaḥ

samadhika-lāvaṇya-sampado hāsaḥ |

dharṇi-talasyābharaṇaṁ

yuva-jana-manaso vaśīkaraṇam ||

atha **mādhuryam**—

**sarvāvasthā-viśeṣeṣu mādhuryaṁ ramaṇīyatā ||111||** 97ab

yathā (śākuntale 1.18)—

sarasijam anuviddhaṁ śavalenāpi ramyaṁ

malinam api himāṁśor lakṣma lakṣmīṁ tanoti |

ityam adhika-manojñā balkalenāpi tanvī

kim iva hi madhurāṇāṁ maṇḍanaṁ nākṛtīnām ||[[32]](#footnote-39)

atha **pragalbhatā—**

**niḥsādhvasatvaṁ prāgalbhyam . . . . . . . . ||112||** 97c

yathā—

samāśliṣṭāḥ samāśleṣaiś cumbitāś cumbitair api |

daṣṭāś ca daśanaiḥ kāntaṁ dāsīkurvanti yoṣitaḥ ||

atha **audāryam—**

**. . . . . . . . audāryaṁ vinayaḥ sadā ||113||** 97d

yathā—

na brūte paruṣāṁ giraṁ vitanute na bhrū-yugaṁ bhaṅguraṁ

nottaṁsaṁ kṣipati kṣitau śravaṇataḥ sā me sphuṭe'py āgasi |

kāntā garbha-gṛhe gavākṣa-vivara-vyāpāritākṣyā bahiḥ

sakhyā vaktram abhiprayacchati paraṁ paryaśruṇī locane ||

atha **dhairyam—**

**muktātma-ślāghanā dhairyaṁ manovṛttir acañcalā ||114||** 98ab

yathā [mā.mā. 2.2]—

jvalatu gagane rātrau rātrāvakhaṇḍa-kalaḥ śaśī

dahatu madanaḥ kiṁ vā mṛtyoḥ pareṇa vidhāsyati |

mama tu dayitaḥ ślāghyas tāto janany amalānvayā

kulam amalinaṁ na tv evāyaṁ jano na ca jīvitam ||

atha **līlā—**

**aṅgair veṣair alaṅkāraiḥ premibhir vacanair api |** 98cd

**prīti-prayojaitair līlāṁ priyasyānukṛtiṁ viduḥ ||115||**

yathā—

mṛṇāla-vyāla-valayā veṇī-bandha-kapardinī |

harānukāriṇī pātu līlayā pārvatī jagat ||[[33]](#footnote-40)

atha **vilāsaḥ—**

**yāna-sthānāsanādīnāṁ mukha-netrādi-karmaṇām |** 99cd

**viśeṣas tu vilāsaḥ syād iṣṭa-sandarśanādinā ||116||**

yathā [mā.mā. 1.26]—

atrāntare kim api vāg-vibhavātivṛtta-

vaicitryam ullasita-vibhramam āyatākṣyāḥ |

tad-bhūri-sāttvika-vikāram apāsta-dhairyam

ācāryakaṁ vijayi mānmatham āvirāsīt ||

atha **vicchittiḥ—**

**stokāpy ākalpa-racanā vicchittiḥ kānti-poṣa-kṛt ||117||** 100cd

yathā [māgha. 8.70]—

svacchāmbhaḥ-snapana-vidhautam aṅgam

oṣṭhas tāmbūla-dyuti-viśado vilāsinīnām |

vāsaś ca pratanu viviktam astv itīyān

ākalpo yadi kusumeṣuṇā na śūnyaḥ ||

atha **bibbokaḥ**—

**bibbokas tv atigarveṇa vastunīṣṭe'py anādaraḥ ||118||** 100ef

yathā—

yāsāṁ saty api sad-guṇānusaraṇe doṣānuvṛttiḥ parā

yāḥ prāṇān varam arpayanti na punaḥ sampūrṇa-dṛṣṭiṁ priye |

atyantābhimate'pi vastuni vidhir yāsāṁ niṣedhātmakas

tās trailokya-vilakṣaṇa-prakṛtayo vāmāḥ prasīdantu te ||

atha **kilakiñcitam—**

**smita-śuṣka-rudita-hasita-trāsa-krodha-śramādīnām |**

**sāṅkaryaṁ kilakiñcitam īṣṭatama-saṅgamādijād dharṣāt ||119||** 101

yathā [māgha 10.69]—

pāṇi-rodham avirodhita-vāñchaṁ

bhartsanāś ca madhura-smita-garbhāḥ |

kāminaḥ sma kurute karabhorūr

hāri śuṣka-ruditaṁ ca sukhe'pi ||

atha **moṭṭāyitam—**

**tad-bhāva-bhāvite citte vallabhasya kathādiṣu |**

**moṭṭāyitam iti prāhuḥ karṇa-kaṇḍūyanādikam ||120||** 102

yathā—

subhaga tvat-kathārambhe karṇa-kaṇḍūti-lālasā |

ujjṛmbha-vadanāmbhojā bhinatty aṅgāni sāṅganā ||

atha **kuṭṭamitam—**

**keśastanādharādīnāṁ grahe harṣe’pi sambhramāt |**

**āhuḥ kuṭṭamitaṁ nāma śiraḥ-kara-vidhūnanam ||121||** 103

yathā [māgha 10.53]—

pallavopamiti-sāmya-sapakṣaṁ

daṣṭavaty adhara-bimbam abhīṣṭe |

paryakrūji sarujeva taruṇyās

tāra-lola-valayena kareṇa ||

atha **vibhramaḥ—**

**tvarayā harṣa-rāgāder dayitā-gamanādiṣu |**

**asthāne vibhramādīnāṁ vinyāso vibhramo mataḥ ||122||** 104

yathā—

śrutvāyāntaṁ bahiḥ kāntam asamāpta-vibhūṣayā |

bhāle'ñjanaṁ dṛśor lākṣā kapole tilakaḥ kṛtaḥ ||

atha **lalitam—**

**sukumāratayāṅgānāṁ vinyāso lalitaṁ bhavet ||123||** 105ab

yathā [māgha 7.18]—

gurutara-kala-nūpurānunādaṁ

salalita-nartita-vāma-pāda-padmaḥ |

itarad-anatilolam ādadhānā padam

atha manmatha-mantharaṁ jagāma ||

atha **madaḥ—**

**mado vikāraḥ saubhāgya-yauvanādy-avalepajaḥ ||124||** 105cd

yathā [amaru 55]—

mā garvam udvaha kapola-tale cakāsti

kānta-svahasta-likhitā nava-mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ ||[[34]](#footnote-41)

atha **vihṛtam—**

**vaktavya-kāle’py avaco vrīḍayā vihṛtaṁ matam ||125||** 106ab

yathā—

dūrāgatena kuśalaṁ pṛṣṭā novāca sā mayā kiñcit |

paryaśruṇī tu nayane tasyāḥ kathayāmbabhūvatuḥ sarvam ||

atha **tapanam—**

**tapanaṁ priya-vicchede smara-vegottha-ceṣṭitam ||126||** 106cd

yathā mama—

śvāsān muñcati bhūtale viluṭhati tvan-mārgam ālokate

dīrghaṁ roditi vikṣipaty ata itaḥ kṣāmāṁ bhujā-vallarīm |

kiṁ ca prāṇa-samāna kāṅkṣitavatī svapne'pi te saṅgamaṁ

nidrāṁ vāñchati na prayacchati punar dagdho vidhis tām api ||

atha **maugdhyam—**

**ajñānād iva yā pṛcchā pratītasyāpi vastunaḥ |**

**vallabhasya puraḥ proktaṁ maugdhyaṁ tat-tattva-vedibhiḥ ||127||** 107

yathā—

ke drumās te kva vā grāme santi kena praropitāḥ |

nātha mat-kaṅkaṇa-nyastaṁ yeṣāṁ muktā-phalaṁ phalam ||

atha **vikṣepaḥ—**

**bhūṣāṇām ardha-racanā mithyā viṣvag-avekṣaṇam |**

**rahasyākhyānam īṣāc ca vikṣepo dayitāntike ||128||** 108

yathā—

dhammillam ardha-yuktaṁ kalayati tilakaṁ tathāsakalam |

kiñcid vahati rahasyaṁ cakitaṁ viṣvag vilokate tanvī ||

atha **kutūhalam—**

**ramya-vastu-samāloke loltā syāt kutūhalam ||129||** 109ab

yathā [ra.vaṁ. 7.7]—

prasādhikālambitam agra-pādam

ākṣipya kācid drava-rāgam eva |

utsṛṣṭa-līlāgati-rāgavākṣād

alaktakāṅkāṁ padavīṁ tatāna ||

atha **hasitam—**

**hasitaṁ tu vṛthā-hāso yauvanodbheda-sambhavaḥ ||130||** 109cd

yathā—

akasmād eva tanvaṅgī jahāsa yad iyaṁ punaḥ |

nūnaṁ prasūna-bāṇo'syāṁ svārājyam adhitiṣṭhati ||

atha **cakitam—**

**kuto’pi dayitasyāgre cakitaṁ bhaya-sambhramaḥ ||131||** 110ab

yathā [māgha 8.24]—

trasyantī cala-śapharī-vighaṭṭitorur

vāmorūr atiśayam āpa vibhramasya |

kṣubhyanti prasabham aho vināpi hetor

līlābhiḥ kim u sati kāraṇe ramaṇyaḥ ||

atha **keliḥ—**

**vihāre saha kāntena krīḍitaṁ kelir ucyate ||132||** 110cd

yathā—

vyapohituṁ locanato mukhānilair

apārayantaṁ kila puṣpajaṁ rajaḥ |

payodhareṇorasi kācid unmanāḥ

priyaṁ jaghānonnata-pīvara-stanī ||

atha mugdhā-kanyayor anurāgeṅgitāni—

**dṛṣṭvā darśayati vrīḍāṁ sammukhaṁ naiva paśyati |**

**pracchannaṁ vā bhramantaṁ vātikrāntaṁ paśyati priyam ||133||** 111

**bahudhā pṛcchyamānāpi manda-mandam adhomukhī |**

**sagadgada-svaraṁ kiñcit priyaṁ prāyeṇa bhāṣate ||134||** 112

**anyaiḥ pravartitāṁ śaśvat sāvadhānā ca tat-kathām |**

**śṛṇoty anyatra dattākṣī priye bālānurāgiṇī ||135||** 113

atha sakalānām api nāyikānām anurāgeṅgitāni—

**cirāya savidhe sthānaṁ priyasya bahu manyate |**

**vilocana-pathaṁ cāsya na gacchaty analaṅkṛtā ||136||** 114

**kvāpi kuntala-saṁvyāna-saṁyama-vyapadeśataḥ |**

**bāhu-mūlaṁ stanau nābhipaṅkajaṁ darśayet sphuṭam ||137||** 115

**ācchādayati vāg-ādyaiḥ priyasya paricārakān |**

**viśvasity asya mitreṣu bahu-mānaṁ karoti ca ||138||** 116

**sakhī-madhye guṇān brūte sva-dhanaṁ pradadāti ca |**

**supte svapiti duḥkhe’sya duḥkhaṁ dhatte sukhe sukham ||139||** 117

**sthitā dṛṣṭi-pathe śaśvat-priye paśyati dūrataḥ |**

**ābhāṣate parijanaṁ sammukhaṁ smara-vikriyam ||140||** 118

**yat kiñcid api saṁvīkṣya kurute hasitaṁ mudhā |**

**karṇa-kaṇḍūyanaṁ tadvat kavarī-mokṣa-saṁyamau ||141||** 119

**jṛmbhate sphoṭayaty aṅgaṁ bālam āśliṣya cumbati |**

**bhāle tathā vayasyāyā racayet tilaka-kriyām ||142||** 120

**aṅguṣṭhāgreṇa likhati sakṭākṣaṁ nirīkṣate |**

**daśati svādharaṁ cāpi brūte priyam adhomukhī ||143||** 121

**na muñcati ca taṁ deśaṁ nāyako yatra dṛśyate |**

**āgacchati gṛhaṁ tasya kārya-vyājena kenacit ||144||** 122

**dattaṁ kim api kāntena dhṛtvāṅge muhur īkṣate |**

**nityaṁ hṛṣyati tad-yoge viyoge malinā kṛśā ||145||** 123

**manyate bahu tac-chīlaṁ tat-priyaṁ manyate priyam |**

**prārthayaty alpa-mūlyāni suptā na parivartate ||146||** 124

**vikārān sāttvikān asya sammukhī nādhigacchati |**

**bhāṣate sūnṛtaṁ snigdhām anuraktā nitambinī ||147||** 125

**eteṣv adhika-lajjāni ceṣṭitāni nava-striyāḥ |**

**madhya-vrīḍāni madhyāyāḥ sraṁsamāna-trapāṇi tu |** 126

**anya-striyāḥ pragalbhāyās tathā syur vāra-yoṣitaḥ ||148||**

diṅ-mātraṁ, yathā—

antika-gatam api mām iyam avalokayatīva hanta dṛṣṭvāpi |

sarasa-nakha-kṣata-lakṣitam āviṣkurute bhujā-mūlam ||

tathā—

**lekhya-prasthāpanaiḥ snigdhair vīkṣitair mṛdu-bhāṣitaiḥ |** 127

**dūtī-sampreṣaṇair nāryā bhāvābhivyaktir iṣyate ||149||**

**dūtyaś** ca—

**dūtyaḥ sakhī naṭī dāsī dhātreyī prativeśinī |** 128

**bālā pravrajitā kārūḥ śilpinyādyāḥ svayaṁ tathā ||150||**

kārū rajakī-prabhṛtiḥ | śilpinī citrakārādi-strī | ādi-śabdāt tāmbūlika-gāndhika-strī-prabhṛtayaḥ | tatra sakhī, yathā—"śvāsān muñcati" ity ādi |

**svayaṁ-dūtī**, yathā mama—

panthia paāsio bia lacchīasi jāsi tā kim aṇṇatto |

ṇa maṇaṁ bi vārao idha atthi ghare ghaṇa-rasaṁ piantāṇaṁ ||

[*pathika pipāsito iva lakṣyase yāsi tat kim anyatra |*

*na manāg api vāraka ihāsti gṛhe ghaṇa-rasaṁ pibatām ||*]

etāś ca nāyikā-viṣaye nāyakānām api dūtyo bhavanti |

dūtī-guṇān āha—

**kalā-kauśalam utsāho bhaktiś cittajñatā smṛtiḥ |** 129

**mādhuryaṁ narma-vijñānaṁ vāgmitā ceti tad-guṇāḥ |**

**etā api yathaucityād uttamaādhama-madhyamāḥ ||151||** 130

etā dūtyaḥ |

atha pratināyakaḥ |

**dhīrodhataḥ pāpakārī vyasanī pratināyakaḥ ||152||** 131ab

yathā rāmasya rāvaṇaḥ |

atha **uddīpana-vibhāvāḥ** |

**uddīpana-vibhāvās te rasam uddīpayanti ye ||153||** 131cd

te ca—

**ālambanasya ceṣṭādyā deśa-kālādayas tathā ||154||** 132ab

ceṣṭādyā ity ādya-śabdād rūpa-bhāṣaṇādayaḥ | kālādīty ādi-śabdāc candra-candana-kokilālāpa-bhramara-jhaṅkārādayaḥ | tatra candrādayo, yathā mama—

karam udaya-mahīdhara-stanāgre
galita-tamaḥ-paṭalāṁśuke niveśya |

vikasita-kumudekṣaṇaṁ vicumbaty

ayam amareśa-diśo mukhaṁ sudhāṁśuḥ ||

yo yasya rasasyoddīpana-vibhāvaḥ sa tat-svarūpa-varṇane vakṣyate |

atha **anubhāvāḥ**—

**udbuddhaṁ kāraṇaiḥ svaiḥ svari bahir bhāvaṁ prakāśayan |** 132cd

**loke yaḥ kārya-rūpaḥ so’nubhāvaḥ kāvya-nāṭyayoḥ ||155||**

yaḥ khalu loke sītādi-candrādibhiḥ svaiḥ svair ālambanoddīpana-kāraṇai rāmāder antar-udbuddhaṁ raty-ādikaṁ bahiḥ prakāśayan kāryam ity ucyate, sa kāvya-nāṭyayoḥ punar anubhāvaḥ |

kaḥ punar asāv ity āha—

**uktāḥ strīṇām alaṅkārā aṅgajāś ca svabhāvajāḥ |** 133cd

**tad-rūpāḥ sāttvikā bhāvās tathā ceṣṭāḥ parā api ||156||**

tad-rūpā anubhāva-svarūpāḥ | tatra yo yasya rasasyānubhāvaḥ sa tat-svarūpa-varṇane vakṣyate |

tatra **sāttvikāḥ—**

**vikārāḥ sattva-sambhūtāḥ sāttvikāḥ parikīrtitāḥ ||157||** 134cd

sattvaṁ nāma svātma-viśrāma-prakāśa-kārī kaścanāntaro dharmaḥ |

**sattva-mātrodbhavatvāt tu bhinnā apy anubhāvataḥ ||158||** 135ab

go-balīvarda-nyāyena iti śeṣaḥ | ke ta ity āha—

**stambhaḥ svedo’tha romāñcaḥ svara-bhaṅgo’tha vepathuḥ |** 135cd

**vaivarṇyam aśru-pralaya ity sāttvikāḥ smṛtāḥ ||159||**

tatra—

**stambhaś ceṣṭā-pratīghāto bhaya-harṣāmayādibhiḥ |** 136

**vapur jalodgamaḥ svedo rati-gharma-śramādibhiḥ ||160||**

**harṣādbhuta-bhayādibhyo romāñco roma-vikriyāḥ |** 137

**mada-saṁmada-pīḍādyair vaisvaryaṁ gadgadaṁ viduḥ ||161||**

**rāga-dveṣa-śramādibhyaḥ kampo gātrasya vepathuḥ |** 138

**viṣāda-mada-roṣādyair varṇānyatvaṁ vivarṇatā ||162||**

**aśru netrodbhavaṁ vāri krodha-duḥkha-praharṣajam |** 139

**pralayaḥ sukha-duḥkhābhyāṁ ceṣṭā-jñāna-nirākṛtiḥ ||163||** 140ab

yathā mama—

tanu-sparśād asyā dara-mukulite hanta nayane

udañcad-romāñcaṁ vrajati jaḍatām aṅgam akhilam |

kapolau gharmārdrau dhruvam uparatāśeṣa-viṣayaṁ

manaḥ sāndrānandaṁ spṛśati jhaṭiti brahma paramam ||

evam anyat |

atha **vyabhicāriṇaḥ—**

**viśeṣād ābhimukhyena caraṇād vyabhicāriṇaḥ |**

**sthāyiny unmagna-nirmagnāstrayastriṁśac ca tad-bhidāḥ ||164||** 140ef

sthiratayā vartamāne hi raty-ādau nirvedādayaḥ prādurbhāva-tirobhāvābhyām ābhimukhyena caraṇād vyabhicāriṇaḥ kathyante |

ke ta ity āha—

**nirvedāvega-dainya-śrama-mada-jaḍatā augrya-mohau vibodhaḥ**

**svapnāpasmāra-garvā maraṇam alasatāmarṣa-nidrāvahitthāḥ |**

**autsukyonmāda-śaṅkāḥ smṛti-mati-sahitā vyādhi-satrāsa-lajjā**

**harṣāsūyā-viṣādāḥ sadhṛti-capalatā glāni-cintā-vitarkāḥ ||165||** 141

tatra (1) **nirvedaḥ—**

**tattva-jñānāpad-īrṣyāder nirvedaḥ svāvamānanam |**

**dainya-cintāśru-niḥśvāsa-vaivarṇyocchvasitādi-kṛt ||166||** 142

tattva-jñānān nirvedo, yathā—

mṛt-kumbha-bālukārandhra-pidhāna-racanārthinā |

dakṣiṇāvarta-śaṅkho'yaṁ hanta cūrṇīkṛto mayā ||

atha (2) **āvegaḥ—**

**āvegaḥ sambhramas tatra varṣaje piṇḍitāṅgatā |**

**utpātaje srastatāṅge dhūmādyākulatāgnije ||167||** 143

**rāja-vidravajādes tu śastra-nāgādi-yojanam |**

**gajādeḥ stambhakampādi pāṁsvādyākulatānilāt |** 144cd

**iṣṭād dharṣāḥ śuco’niṣṭāj jñeyāś cānye yathāyatham ||168||** 145ab

tatra **śatrujo**, yathā—

arghyam arghyam iti vādinaṁ

nṛpaṁ so’navekṣya bharatāgrajo yataḥ |

kṣatra-kopa-dahanārciṣaṁ tataḥ

sandadhe dṛśam udagra-tārakām ||

evam anyad ūhyam |

atha (3) **dainyam—**

**daurgatyādyair anaujasyaṁ dainyaṁ malinatādikṛt ||169||** 145cd

yathā—

vṛddho'ndhaḥ patir eṣa mañcaka-gataḥ sthūṇāvaśeṣaṁ gṛhaṁ

kālo'bhyarṇa-jalāgamaḥ kuśalinī vatsasya vārtāpi no |

yatnāt sañcita-taila-bindu-ghaṭikā bhagneti paryākulā

dṛṣṭvā garbha-bharālasāṁ nija-vadhūṁ śvāśrūś ciraṁ roditi ||

atha (4) **śramaḥ—**

**khedo raty-adhva-gatyādeḥ śvāsa-nidrādi-kṛc chramaḥ ||170||** 146ab

yathā—

sadyaḥ purī-parisare'pi śirīṣa-mṛdvī

sītā javāt tricaturāṇi padāni gatvā |

gantavyam asti kiyad ity asakṛd-bruvāṇā

rāmāśruṇaḥ kṛtavatī prathamāvatāram || (bāla-rāmāyaṇa 6.34)[[35]](#footnote-42)

atha (5) **madaḥ—**

**saṁmohānanda-sambhedo mado madyopayogajaḥ |** 146cd

**amunā cottamaḥ śete madhyo hasati gāyati |**

**adhama-prakṛtiś cāpi paruṣaṁ vakti roditi ||171||** 147

yathā—

prātibhaṁ trisarakeṇa gatānāṁ

vakra-vākya-racanā-ramaṇīyaḥ |

gūḍha-sūcita-rahasya-sahāsaḥ

subhruvāṁ pravavṛte parihāsaḥ ||

atha (6) **jaḍatā—**

**apratipattir jaḍatā syād iṣṭāniṣṭa-darśana-śrutibhiḥ |**

**animiṣa-nayana-nirīkṣaṇa-tūṣṇīmbhāvādayas tatra ||172||** 148

yathā mama kuvalayāśva-carite prākṛta-kāvye—

ṇabaria taṁ juajualaṁ aṇṇoṇṇaṁ ṇihida-sajala-manthara-diṭṭhiṁ |

ālekkhaopiaṁ bia khaṇa-mettaṁ tattha saṁṭṭhiaṁ muasaṇṇaṁ ||

[*kevlaṁ tad yuva-yugalam anyonyaṁ nihita-sajala-manthara-dṛṣṭim |*

*ālekhyârpitam iva kṣaṇa-mātraṁ tatra sthitaṁ mukta-saṅgam ||*]

atha (7) **ugratā—**

**śauryāparādhādi-bhavaṁ bhavec caṇḍatvam ugratā |**

**tatra sveda-śiraḥ-kampa-tarjanā-tāḍanādayaḥ ||173||** 149

yathā [mā.mā. 5.31]—

praṇayi-sakhī-salīla-parihāsa-rasādhigatair

lalita-śirīṣa-puṣpa-hananair api tāmyati yat |

vapuṣi vadhāya tatra tava śastram upakṣipataḥ

patatu śarasy akāṇḍayam adaṇḍaṁ ivaiṣa bhujaḥ ||[[36]](#footnote-43)

atha (8) **mohaḥ**—

**moho vicittatā bhīti-duḥkhāvegānucintanaiḥ |**

**mūrcchanājñāna-patana-bhramaṇādarśanādi-kṛt ||174||** 150

yathā [ku.saṁ. 3.73]—

tīvrābhiṣaṅga-prabhaveṇa vṛttiṁ

mohena saṁstambhayatendriyāṇām |

ajñāta-bhartṛ-vyasanā muhūrtaṁ

kṛtopakāreva ratir babhūva ||

atha (9) **vibodhaḥ—**

**nidrāpagama-hetubhyo vibodhaś cetanāgamaḥ |**

**jṛmbhāṅga-bhaṅga-nayana-mīlanāṅgāvaloka-kṛt ||175||** 151

yathā [māgha 11.13]—

cira-rati-parikheda-prāpta-nidrā-sukhānāṁ

caramam api śayitvā pūrvam eva prabuddhāḥ |

aparicalita-gātrāḥ kurvate na priyāṇām

aśithila-bhuja-cakrāśleṣa-bhedaṁ taruṇyaḥ ||

atha (10) **svapnaḥ—**

**svapno nidrām upetasya viṣayānubhavas tu yaḥ |**

**kopāvega-bhaya-glāni-sukha-duḥkhādi-kārakaḥ ||176||** 152

yathā [megha 2.46]—

mām ākāśa-praṇihita-bhujaṁ nirdayāśleṣa-hetor

labdhāyās te katham api mayā svapna-sandarśaneṣu |

paśyantīnāṁ na khalu bahuśo na sthalī-devatānāṁ

muktā-sthūlās taru-kisalayeṣv aśru-leśāḥ patanti ||

atha (11) **apasmāraḥ**—

**manaḥ-kṣepas tvam apasmāro grahādyāveśanādijaḥ |**

**bhūpātakampa-prasveda-phena-lālādi-kārakaḥ ||177||** 153

yathā [māgha 3.72]—

āśliṣṭa-bhūmiṁ rasitāram uccair

lolad-bhujākāra-bṛhat-taraṅgam |

phenāyamānaṁ patim āpagānām
asāv apasmāriṇam āśaśaṅke ||

atha **garvaḥ**—

**garvo madaḥ prabhāva-śrī-vidyā-sat-kulatādijaḥ |**

**avajñā-sa-vilāsāṅga-darśanāvinayādi-kṛt ||178||** 154

tatra śaurya-garvo, yathā [veṇī. 3.46]—

dhṛtāyudho yāvad ahaṁ tāvad anyaiḥ kim āyudhaiḥ |

yad vā na siddham astreṇa mama tat kena sādhyatām ||

atha (13) **maraṇam—**

**śarādyair maraṇaṁ jīvatyāgro’ṅga-patanādi-kṛt ||179||** 155ab

yathā [ra.vaṁ. 11.20]—

rāma-manmatha-śareṇa tāḍitā

duḥsahena hṛdaye niśācarī |

gandhavad rudhira-candanokṣitā

jīviteśa-vasatiṁ jagāma sā ||

atha (14) **ālasyam—**

**ālasyaṁ śrama-garbhādyair jāḍyaṁ jṛmbhāsitādi-kṛt ||180||** 155cd

yathā—

na tathā bhūṣayaty aṅgaṁ na tathā bhāṣate sakhīm |

jṛmbhate muhur āsīnā bālā garbha-bharālasā ||

atha (15) **āmarṣaḥ—**

**nindākṣepāpamānāder amarṣo’bhiniviṣṭatā |**

**netra-rāga-śiraḥ-kampa-bhrū-bhaṅgottajanādi-kṛt ||181||** 156

yathā [mahīvīra-caritam 3.7]—

prāyaścittaṁ cariṣyāmi pūjyānāṁ vo vyatikramāt |

na tv eva dūṣayiṣyāmi śastra-graha-mahā-vratam ||

atha (16) **nidrā—**

**cetaḥ saṁmīlanaṁ nidrā śrama-klama-madādijā |**

**jṛmbhākṣi-mīlanocchvāsa-gātra-bhaṅgādi-kāraṇam ||182||** 157

yathā—

sārthakānarthaka-padaṁ bruvatī mantharākṣaram |

nidrārdha-mīlitākṣī sā likhitevāsti me hṛdi ||

atha (17) **avahitthā—**

**bhaya-gaurava-lajjāder harṣādy-ākāra-guptir avahitthā |**

**vyāpārāntara-saktyanyathāvabhāṣaṇa-vilokanādi-karī ||183||** 158

yathā [ku.saṁ. 6.84]—

evaṁ vādini devarṣau pārśve pitur adhomukhī |

līlā-kamala-patrāṇi gaṇayāmāsa pārvatī ||

atha (18) **autsukyam—**

**iṣṭānavāpter autsukyaṁ kāla-kṣepāsahiṣṇutā |**

**citta-tāpa-tvarāsveda-dīrgha-niḥśvasitādi-kṛt ||184||** 159

yathā—yaḥ kaumāra-haraṣ sa eva hi varaḥ ity ādau | atra yat kāvya-prakāśa-kāreṇa rasasya prādhānyam ity uktaṁ tad-rasana-dharma-yogitvād vyabhicāri-bhāvasyāpi rasa-śabda-vācyatvena gatārthaṁ mantavyam |

atha (19) **unmādaḥ—**

**citta-saṁmoha unmādaḥ kāma-śoka-bhayādibhiḥ |**

**asthāna-hāsa-rudita-gīta-pralapanādi-kṛt ||185||** 160

yathā mama—

bhrātar dvirepha bhavatā bhramatā samantāt

prāṇādhikā priyatamā mama vīkṣitā kim ?

(jhaṅkāram anubhūya sānandam)

brūṣe kim om iti sakhe kathayāśu tan me

kiṁ kiṁ vyavasyati kuto'sti ca kīdṛśīyam ||

atha (20) **śaṅkā—**

**para-krauryātma-doṣādyaiḥ śaṅkānarthasya tarkaṇam |**

**vaivarṇya-kampa-vaisvarya-pārśvālokāsya-śoṣa-kṛt ||186||** 161

yathā mama—

prāṇeśena prahita-nakhareṣv aṅgakeṣu kṣapānte

jātātaṅkā racayati ciraṁ candanālepanāni |

dhatte lākṣām asakṛd adhare datta-dantāvaghāte

kṣāmāṅgīyaṁ cakitam abhitaś cakṣuṣī vikṣipantī ||

atha (21) **smṛtiḥ—**

**sadṛśa-jñāna-cintādyair bhrū-samunnayanādi-kṛt |**

**smṛtiḥ pūrvānubhūtārtha-viṣaya-jñānam ucyate ||187||** 162

yathā mama—

mayi sa-kapaṭaṁ kiṁcit kvāpi praṇīta-vilocane

kim api namanaṁ prāpte tiryag-vijṛmbhita-tārakam |

smitam upagatām ālīṁ dṛṣṭvā salajjam avāñcitaṁ

kuvalaya-dṛśaḥ smeraṁ smeraṁ smarāmi tad-ānanam ||

atha (22) **matiḥ—**

**nīti-mārgānusṛtyāder artha-nirdhāraṇaṁ matiḥ |**

**smeratā dhṛti-satoṣau bahu-mānaś ca tad-bhavāḥ ||188||** 163

yathā [śāku. 1.20]—

asaṁśayaṁ kṣatra-parigraha-kṣamā

yad āryam asyām abhilāṣi me manaḥ |

satāṁ hi sandeha-padeṣu vastuṣu

pramāṇam antaḥ-karaṇa pravṛttayaḥ ||

atha (23) **vyādhiḥ**—

**vyādhir jvarādir vātādyair bhūmīcchotkampanādi-kṛt ||189||** 164ab

tatra dāhamayatve bhūmīcchādaḥ śaityamayatve utkampanādayaḥ | spaṣṭam udāharaṇam |

atha (24) **trāsaḥ—**

**nirghāta-vidyud-ulkādyais trāsaḥ kampādi-kārakaḥ ||190||** 164cd

yathā [kirāṭārjunīya 8.45]—

parisphuran-mīna-vighaṭṭito ravaḥ

surāṅganās trāsa-vilola-dṛṣṭayaḥ |

upāyayuḥ kampita-pāṇi-pallavāḥ

sakhī-janasyāpi vilokanīyatām ||

atha (25) **vrīḍā—**

**dhārṣṭyābhāvo vrīḍā vadanānamanādi-kṛd durācārāt ||191||** 165ab

yathā "mayi sakapaṭaṁ" ity ādi |

atha (26) **harṣaḥ—**

**harṣas tv iṣṭāvāpter manaḥ-prasādo’śru-gadgadādi-karaḥ ||192||** 165cd

yathā [ra.vaṁ]—

samīkṣya putrasya cirāt pitā mukhaṁ

nidhāna-kumbhasya yathaiva durgataḥ |

mudā śarīre prababhūva nātmanaḥ

payodhir indūdaya-mūrcchito yathā ||

tathā (27) **asūyā—**

**asūyānya-guṇardhīnām auddhatyād asahiṣṇutā |**

**doṣodghoṣa-bhrū-vibhedāvajñā-krodheṅgitādi-kṛt ||193||** 166

yathā [māgha 15.1]

atha tatra pāṇḍu-tanayena sadasi vihitaṁ madhudviṣaḥ |

mānam asahata na cedipatiḥ para-vṛddha-matsari mano hi māninām ||

atha (28) **viṣādaḥ—**

**upāyābhāva-janmā tu viṣādaḥ sattva-saṅkṣayaḥ |**

**niḥśvāsocchvāsa-hṛt-tāpa-sahāyānveṣaṇādi-kṛt ||194||** 167

yathā mama—

esā kuḍila-ghaṇena ciura-kaḍappeṇa tuha ṇibaddhā veṇī |

maha sahi dāra(i) ḍhaṁsa(i) āasa-ghaṭṭibba kāa(u)ra(i)bba hiaaṁ ||

[*eṣā kuṭila-ghanena cikura-kalāpena tava nibaddhā veṇī |*

*mama sakhi dārayati daśati āyasa-yaṣṭir iva kāloragīva hṛdayam* ||]

atha (29) **dhṛtiḥ—**

**jñānābhīṣṭāgamādyais tu sampūrṇa-spṛhatā dhṛtiḥ |**

**sauhitya-vacanollāsa-sahāsa-pratibhādi-kṛt ||195||** 168

yathā mama—

kṛtvā dīna-nipīḍanaṁ nija-jane baddhvā vaco-vigrahaṁ

naivālocya garīyasīr api cirād āmuṣmikīr yātanāḥ |

dravyaughāḥ parisaṁcitāḥ khalu mayā yasyāḥ kṛte sāmprataṁ

nīvārāñjalināpi kevalam aho seyaṁ kṛtārthā tanuḥ ||

atha (30) **capalatā—**

**mātsarya-dveṣa-rāgādeś cāpalyaṁ tv anavasthitiḥ |**

**tatra bharsana-pāruṣya-svacchanācaraṇādayaḥ ||196||** 169

yathā—

anyāsu tāvad upamarda-sahāsu bhṛṅga

lolaṁ vinodaya manaḥ sumanolatāsu |

mughdām ajāta-rajasaṁ kali-kāma-kāle

vyarthaṁ kadarthayasi kiṁ nava-mallikāyāḥ ||[[37]](#footnote-44)

atha (31) **glāniḥ—**

**ratyāyāsamanastāpa-kṣut-pipāsādi-sambhavā |**

**glānir niṣprāṇatā-kampa-kārśyānutsāhatādi-kṛt ||197||** 170

yathā [u.rā.ca. 3.5]—

kisalayam iva mugdhaṁ bandhanād vipralūnaṁ

hṛdaya-kusuma-śoṣī dāruṇo dīrgha-śokaḥ |

glapayati paripāṇḍu kṣāmam asyāḥ śarīraṁ

śaradija iva gharmaḥ ketakī-patra-garbham ||[[38]](#footnote-45)

atha (32) **cintā—**

**dhyānaṁ cintā hitānāpteḥ śūnyatāśvāsana-tāpa-kṛt ||198||** 171ab

yathā mama—

kamaleṇa biaseṇa saṁjoentī birohiṇaṁ sasi-bimbaṁ |

kara-ala-pallatthamuhī kiṁ cintasi sumuhi antarāhiaā ||

[*kamalena bikasitena saṁyojayantī virodhinaṁ śaśi-bimbam |*

*karatala-paryasta-mukhī kiṁ cintayasi sumukhi antarāhita-hṛdayā ||*]

atha (33) **tarkaḥ—**

**tarko vicāraḥ sandehād bhrūśiro’ṅguli-nartakaḥ ||199||** 171cd

yathā "kiṁ ruddhaḥ priyayā" ity ādi |

ete ca trayastriṁśad vyabhicāri-bhedā iti yad uktaṁ tad upalakṣaṇam ity āha—

**ratyādayo’py aniyate rase syur vyabhicāriṇaḥ ||200||** 172ab

tathā hi—śṛṅgāre'nucchidyamānatayāvasthānād ratir eva sthāyi-śabdācyā hāsaḥ punarutpadyamāno vyabhicāry eva | vyabhiśāri-lakṣaṇa-yogāt | tad uktaṁ—rasāvasthaḥ paraṁ bhāvaḥ sthāyitāṁ pratipadyate iti |

tat kasya sthāyinaḥ, kasmin rase sañcāritvam ity āha—

**śṛṅgāra-vīrayor hāso vīre krodhas tathā mataḥ |** 172cd

**śānte jugupsā kathitā vyabhicāritayā punaḥ |**

**ity ādy-anyat samunnateyaṁ tathā bhāvita-buddhibhiḥ ||201||** 173

atha **sthāyi-bhāvaḥ—**

**aviruddhā viruddhā vā yaṁ tirodhātum akṣamāḥ |**

**āsvādāṅkura-kando’sau bhāvaḥ sthāyīti saṁmataḥ ||202||** 174

tad bhedān āha—

**ratir hāsaś ca śokaś ca krodhotsāhau bhayaṁ tathā |**

**jugupsā vismayaś cettham aṣṭau proktāḥ śamo’pi ca ||203||** 175

tatra—

**ratir mano’nukūle’rthe manasaḥ pravaṇāyitam |**

**vāg-ādi-vaikṛtaiś ceto-vikāso hāsa iṣyate ||204||** 176

**iṣṭa-nāśādibhiś ceto-vaiklavyaṁ śoka-śabda-bhāk |**

**pratikūleṣu taikṣṇyasyāvabodhaḥ krodha iṣyate ||205||** 177

**kāryārambheṣu saṁrambhaḥ stheyānutsāha ucyate |**

**raudra-śaktyā tu janitaṁ citta-vaiklavyaṁ bhayam ||206||** 178

**doṣekṣaṇādibhir garhā jugupsā vismayodbhavā |**

**vividheṣu padārtheṣu loka-sīmātivartiṣu ||207||** 179

**visphāraś cetaso yas tu sa vismaya udāhṛtaḥ |**

**śamo nirīhāvasthāyāṁ svātma-viśrāmajaṁ sukham ||208||** 180

yathā mālatī-mādhave ratiḥ | laṭakamalake hāsaḥ | rāmāyaṇe śokaḥ | mahābhārate śamaḥ | evam anyatrāpi | ete hy eteṣv antarā utpadyamānais tais tair viruddhaiś ca bhāvair anucchinnāḥ pratyuta paripuṣṭā eva sahṛdayānubhava-siddhāḥ |

kiṁ ca—

**nānābhinaya-sambandhān bhāvayanti rasān yataḥ |**

**tasmād bhāvā amī proktāḥ sthāyi-sañcāri-sāttvikāḥ ||209||** 181

yad uktam—sukha-duḥkhādibhir bhāvair bhāvas tad-bhāva-bhāvanam |

atha rasasya bhedān āha—

**śṛṅgāra-hāsya-karuṇa-raudra-vīra-bhayānakāḥ |**

**bībhatso’dbhuta ity aṣṭau rasāḥ śāntas tathā mataḥ ||210||** 182

tatra **śṛṅgāraḥ—**

**śṛṅgaṁ hi manmathodbhedas tad āgamana-hetukaḥ |**

**uttama-prakṛti-prāyo rasaḥ śṛṅgāra iṣyate ||211||** 183

**paroḍhāṁ varjayitvātra veśyāṁ cānanurāgiṇīm |**

**ālambanaṁ nāyikāḥ syur dakṣiṇādyāś ca nāyakam ||212||** 184

**candra-candana-rolamba-rutādy-uddīpanaṁ matam |**

**bhrū-vikṣepa-kaṭākṣādir anubhāvaḥ prakīrtitaḥ ||213||** 185

**tyaktvaugrya-maraṇālasya-jugupsā-vyabhicāriṇaḥ |**

**sthāyi-bhāvo ratiḥ śyāma-varṇo’yaṁ viṣṇu-daivataḥ ||214||** 186cd

yathā—śūnyaṁ vāsa-gṛham [Amaru 78] ity ādi | atrokta-svarūpaḥ patiḥ, ukta-svarūpā ca bālā ālambana-vibhāvau | śūnyaṁ vāsa-gṛham uddīpana-vibhāvaḥ | cumbanam anubhāvaḥ | lajjā-hāsau vyabhicāriṇau | etair abhivyaktaḥ sahṛdaya-viṣayo rati-bhāvaḥ śṛṅgāra-rasa-rūpatāṁ bhajate |

**tad-bhedān āha—**

**vipralambho’tha sambhoga ity eṣa dvividho mataḥ ||215||** 186ef

tatra—

**yatra tu ratiḥ prakṛṣṭā nābhīṣṭam upaitai vipralambho’sau ||216||** 187ab

abhīṣṭaṁ nāyakaṁ nāyikāṁ vā |

**sa ca pūrva-rāga-māna-pravāsa-karuṇātmakaś caturdhā syāt ||216||** 187

tatra—

**śravaṇād darśanād vāpi mithaḥ saṁrūḍha-rāgayoḥ |**

**daśā-viśeṣo yo’prāptau pūrvarāgaḥ sa ucyate ||217||** 188

**śravaṇaṁ tu bhavet tatra dūta-vandī-sakhī-mukhāt |**

**indrajāle ca citre ca sākṣāt svapne ca darśanam ||218||** 189

**abhilāṣaś cintā-smṛti-guṇa-kathanodvega-sampralāpāś ca |**

**unmādo’tha vyādhir jaḍatā mṛtir iti daśātra kāma-daśāḥ ||219||** 190

**abhilāṣaḥ spṛhā cintā prāpty-upāyādi-cintanam |**

**unmādaś cāparicchedaś cetanācetaneṣv api ||220||** 191

**alakṣya-vāk-pralāpaḥ syāc cetaso bhramaṇād bhṛśam |**

**vyādhis tu dīrgha-niḥśvāsa-pāṇḍutā-kṛśatādayaḥ |** 192

**jaḍatā hīna-ceṣṭatvam aṅgānāṁ manasas tathā ||221||** 193ab

śeṣaṁ spaṣṭam |

krameṇodāharaṇāni [mā.mā. 5.7]—

premārdrāḥ praṇaya-spṛśaḥ paricayād udgāḍha-rāgodayās

tās tā mugdha-dṛśo nisarga-madhurāś ceṣṭā bhaveyur mayi |

yāsv antaḥ-karaṇasya bāhya-karaṇa-vyāpāra-rodhī kṣaṇād

āśaṁsāparikalpitāsv api bhavaty ānanda-sāndro layaḥ ||

atra mālatī-sākṣād-darśana-prarūḍha-rāgasya mādhavasyābhilāṣaḥ |

katham īkṣe kurāṅgākṣī sākṣāl lākṣmīṁ manobhuvaḥ |

iti cintākulaḥ kānto nidrāṁ naiti niśīthinīm ||

atra kasyāścin nāyikāyā indrajāla-darśana-prarūḍha-rāgasya nāyakasya cintā | idaṁ mama |

"mayi sa-kapaṭaṁ" ity ādau nāyakasya smṛtiḥ | "netre khañjana-gañjane" ity ādau guṇa-kathanam | "śvāsān muñcati" ity ādau udvegaḥ |

tribhāga-śeṣāsu niśāsu ca kṣaṇaṁ

nimīlya netre sahasā vyabudhyata |

kva nīlakaṇṭha vrajasīty alakṣya-vāg

asatya-kaṇṭhārpita-bāhu-bandhanā || [ku.saṁ. 5.57]

atra pralāpaḥ | "bhrātā dvirephaḥ" ity ādau unmādaḥ |

pāṇḍu kṣāmaṁ vadanaṁ hṛdayaṁ sarasaṁ tavālasaṁ ca vapuḥ |

āvedayati nitāntaṁ kṣetriya-rogaṁ sakhi hṛd-antaḥ ||

atra vyādhiḥ |

bhisaṇī-ala-saaṇīe nihiaṁ sabbaṁ suṇiccalaṁ aṅgaṁ |

dīho ṇīsāsaharo eso sohei jīa(i) tti paraṁ ||

[*visanī-dala-śayanīye nihitaṁ sarvaṁ suniścalam aṅgam |*

*dīrgho niśvāsa-bhara eṣa sādhayati jīvatīti param* ||]

atra jaḍatā | idaṁ mama |

**rasa-viccheda-hetutvān maraṇaṁ naiva varṇyate |** 193cd

**jāta-prāyaṁ tu tad vācyaṁ cetasākāṅkṣitaṁ tathā |**

**varṇyate’pi yadi pratyujjīvanaṁ syād adūrataḥ ||222||** 194

tatrādyaṁ yathā—

śephālikāṁ vidalitām avalokya tanvī

prāṇān kathañcid api dhārayituṁ prabhūtā |

ākarṇya samprati rutaṁ caraṇayudhānāṁ

kiṁ vā bhaviṣyati na vedmi tapasvinī sā ||

dvitīyaṁ yathā—

rolambāḥ paripūrayantu harito jhaṅkāra-kolāhalair

mandaṁ mandam upaitu candana-vanī-jāto nabhasvān api |

mādyantaḥ kalayantu cūta-śikhare kelī-pikāḥ pañcamaṁ
prāṇāḥ satvaram aśmasāra-kaṭhinā gacchantu gacchantv amī ||

mamaitau | tṛtīyaṁ, yathā—kadambaryāṁ mahāśvetā-puṇḍarīka-vṛttā | eṣa ca prakāraḥ karuṇa-vipralambha-viṣaya iti vakṣyāmaḥ | kecit tu—

nayana-prītiḥ prathamaṁ cittāsaṅgas tato’tha saṅkalpaḥ |

nidrā-cchedas tanutā viṣaya-nivṛttis trapā-nāśaḥ |

unmādo mūrccā mṛtir ity etāḥ smara-daśā daśaiva syuḥ || ity āhuḥ |

tatra ca—

**ādau vācyaḥ striyā rāgaḥ puṁsaḥ paścāt tad-iṅgitaiḥ ||223||** 195ab

iṅgitāny uktāni | yathā ratnāvalyāṁ sāgarikā-vatsarājayoḥ | ādau puruṣānurāge sambhavaty apy evam adhikaṁ hṛdayaṅgamaṁ bhavati |

**nīlī kusumbhaṁ mañjiṣṭhā pūrvarāgo’pi ca tridhā ||224||** 195cd

tatra—

**na cātiśobhate yan nāpaiti prema manogatam |**

**tan nīlī-rāgam ākhyātaṁ yathā śrī-rāma-sītayoḥ ||225||** 196

**kusumbha-rāgaṁ tat prāhur yad apaiti ca śobhate ||**

**mañjiṣṭhā-rāgam āhus tad yan nāpaity atiśobhate ||226||** 197

atha **mānaḥ—**

**mānaḥ kopaḥ sa tu dvedhā praṇayerṣyā-samudbhavaḥ |**

**dvayoḥ praṇayamānaḥ syāt pramode sumahaty api |** 198

**premṇaḥ kuṭila-gāmitvāt kopo yaḥ kāraṇaṁ vinā ||227||**

dvayor iti nāyakasya nāyikāyāś ca ubhayoś ca praṇaya-māno varṇanīyaḥ | udāharaṇam—

alia-pasuttaa ṇimiliaccha desu suhaa majjha oāsaṁ |

gaṇḍa-pariumbaṇā-pula(i)aṅga ṇa puṇo cirāissaṁ ||

[*alīka-prasuptaka nimīlitākṣa dehi subhaga mahyam avakāśam |*

*gaṇḍa-paricumbanā-pulakitāṅga na punaś cirayiṣyāmi ||*]

nāyikāyā yathā kumāra-sambhave sandhyā-varṇanāvasare |

ubhayor, yathā—

paṇaa-kubiāṇaṁ doṇha bi alia-suttāṇaṁ māṇa(i)llāṇaṁ |

ṇiccala-ṇiruddha-ṇīsāsa-diṇṇa-aṇṇāṇaṁ ko mallo ||

[*praṇaya-kupitayor dvayor api alīka-prasuptayor māninoḥ |*

*niścala-niruddha-niḥśvāsa-datta-karṇayoḥ ko mallaḥ* ||]

anunaya-paryantāsahatve tv asya na vipralambha-bhedatā, kintu sambhoga-sañcāryākhya-bhāvatvam | yathā—

bhrū-bhaṅge racite’pi dṛṣṭir adhikaṁ sotkaṇṭham udvīkṣate

kārkaśyaṁ gamite’pi cetasi tanū-romāñcam ālambate |

ruddhāyām api vāci sasmitam idaṁ dagdhānanaṁ jāyate

dṛṣṭe nirvahaṇaṁ bhaviṣyati kathaṁ mānasya tasmin jane ||[[39]](#footnote-46)

yathā vā—

ekasmin śayane parāṅ-mukhatayā vītottaraṁ tāmyator

anyonyasya hṛdi sthite’py anunaye saṁrakṣator gauravam |

dampatyoḥ śanakair apāṅga-valanān miśrī-bhavac-cakṣuṣor

bhagno mānakaliḥ sahāsa-rabhasaṁ vyāsakta-kaṇṭha-graham ||[[40]](#footnote-47)

**patyur anya-priyā-saṅge dṛṣṭe’thānumite śrute |** 199

**īrṣyāmāno bhavet strīṇāṁ tatratv anumitis tridhā |**

**utsvapnāyita-bhogāṅka-gotra-skhalana-sambhavā ||228||** 200

tatra dṛṣṭe yathā—

vinayati sudṛśo dṛśoḥ parāgaṁ

praṇayini kausuma-mānanānilena |

tad-ahita-yuvater abhīkṣṇam akṣṇor

dvayam api roṣa-rajobhir āpupūre || [māgha 7.57]

sambhoga-cihnenānumite, yathā—

nava-nakha-padam aṅga gopayasy aṁśukena

sthagayasi punar oṣṭhaṁ pāṇinā danta-daṣṭam |

pratidiśam apara-strī-saṅga-śaṁsī visarpan

nava-parimala-gandhaḥ kena śakyo varītum || [māgha 11.34]

evam anyad api |

**sāma bhedo’tha dānaṁ ca naty-upekṣe rasāntaram |**

**tad-bhaṅgāya patiḥ kuryāt ṣaḍ-upāyān iti kramāt ||229||** 201

**tatra priya-vacaḥ sāma bhedas tat-sakhy-upārjanam |**

**dānaṁ vyājena bhūṣādeḥ pādayoḥ patanaṁ natiḥ ||230||** 202

**sāmādau tu parikṣīṇe syād upekṣāvadhīraṇam |**

**rabhasa-trāsa-harṣādeḥ kopa-bhraṁśo rasāntaram ||231||** 203

yathā—“no cāṭu-śravaṇaṁ kṛtam” ity ādi | atra sāmādayaḥ pañca sūcitāḥ | rasāntara-gūhyam |

atha pravāsaḥ—

**pravāso bhinna-deśitvaṁ kāryāc chāpāc ca sambhramāt |**

**tatrāṅga-cela-mālinyam eka-veṇī-dharaṁ śiraḥ |** 204

**niḥśvāsocchvāsa-rudita-bhūmi-pātādi jāyate ||232||**

kiṁ ca—

**aṅgeṣv asauṣṭhavaṁ tāpaḥ pāṇḍutā kṛśatāruciḥ |** 205

**adhṛtiḥ syād anālambas tan-mayonmāda-mūrcchanāḥ ||233||**

**mṛtiś ceti kramāj jñeyā daśa smara-daśā iha |** 206

**asauṣṭhavaṁ malāpattis tāpas tu viraha-jvaraḥ ||234||**

**arucir vastu-vairāgyaṁ sarvatrārāgitā dhṛtiḥ |** 207

**anālambanatā cāpi śūnyatā manasaḥ smṛtā |** 208ab

**tan-mayaṁ tat-prakāśo hi bāhyābhyantaratas tathā ||235||** 208cd

śeṣaṁ spaṣṭam |

eka-deśato yathā mama tāta-pādānām—

cintābhiḥ stimitaṁ manaḥ kara-tale līnā kapola-sthalau

pratyūṣa-kṣaṇa-deśa-pāṇḍu-vadanaṁ śvāsaika-khinno’dharaḥ |

ambhaḥ-śīkara-padminī-kisalayair nāpaiti tāpaḥ śamaḥ

ko’syāḥ prārthita-durlabho’sti sahate dīnāṁ daśām īdṛśīm ||

**bhāvī bhavan bhūta iti tridhā syāt tatra kāryajaḥ ||236||** 208ef

kāryasya buddhi-pūrvakatvāt traividhyam | tatra **bhāvī**, yathā mama—

yāmaḥ sundari yāhi pāntha dayite śokaṁ vṛthā mā kṛthāḥ

śokas te gamane kuto mama tato bāṣpaṁ kathaṁ muñcasi |

śīghraṁ na vrajasīti māṁ gamayituṁ kasmād iyaṁ te tvarā

bhūyān asya saha tvayā jigamiṣor jīvasya me sambhramaḥ ||

**bhavan**, yathā—

prasthānaṁ valayaiḥ kṛtaṁ priyasakhair ajasraṁ gataṁ

dhṛtyā na kṣaṇam āsitaṁ vyavasitaṁ cittena gantuṁ puraḥ |

gantuṁ niścita-cetasi priyatame sarve samaṁ prasthitā

gantavye sati jīvita-priya-suhṛt-sārthaḥ kim u tyajyate ||[[41]](#footnote-48)

**bhūto**, yathā—“cintābhiḥ stimitam” ity ādi |

śāpād, yathā—“tāṁ jānīthāḥ” ity ādi |

sambhramo divya-mānuṣa-nirghātotpātādijaḥ | yathā vikramorvaśyām urvaśī-purūravasoḥ | atra pūrva-rāgoktānām abhilāṣādīnām atroktānāṁ cāṅgāsauṣṭhavādīnām api daśānām ubhayeṣām apy ubhayatra sambhave’pi cirantana-prasiddhyā vivicya pratipādanam |

atha **karuṇa-vipralambhaḥ—**

**yūnor ekatarasmin gatavati lokāntaraṁ punar alabhye |**

**vimanāyate yadaikas tato bhavet karuṇa-vipralambhākhyaḥ ||237||** 209

yathā—kādambaryāṁ puṇḍarīka-mahāśvetā-vṛttānte | punar alabhye śarīrāntareṇa vā labhye tu karuṇākhya eva rasaḥ | kiṁ cātrākāśa-sarasvatī-bhāṣānantaram eva śṛṅgāraḥ, saṅgama-pratyāśayā rater udbhavāt | prathamaṁ tu karuṇa eva | ity abhiyuktā manyante | yathātra “saṅgama-pratyāśānantaram api bhavato vipralambha-śṛṅgārasya pravāsākhyo bheda eva” iti kecid āhuḥ, tad anye “maraṇa-rūpa-viśeṣa-sambhavāt tad-bhinnam eva” iti manyante |

atha **sambhogaḥ**—

**darśana-sparśanādīni niṣevete vilāsinau |**

**yatrānuraktāv anyonyaṁ sambhogo’yam udāhṛtaḥ ||238||** 210

ādi-śabdād anyonyādhara-pāna-cumbanādayaḥ | yathā—“śūnyaṁ vāsa-gṛham” ity ādi |

**saṅkhyātum aśakyatayā cumbana-parirambhaṇādi-bahu-bhedāt |**

**ayam eka eva dhīraiḥ kathitaḥ sambhoga-śṛṅgāraḥ ||239||** 211

**tatra syād ṛtu-ṣaṭkaṁ candrādityau tathodayāsta-mayaḥ |**

**jala-keli-vana-vihāra-prabhāta-madhu-pāna-yāminī-prabhṛtiḥ |** 212

**anulepana-bhūṣāḍyā vācyaṁ śuci medhyam anyac ca ||240||**

tathā ca bharataḥ—“yat kiñcil loke śuci medhyam ujjvalaṁ darśanīyaṁ vā tat sarvaṁ śṛṅgāreṇopamīyate upayujyate ca” iti |

kiṁ ca—

**kathitaś caturvidho’sāv ānantaryāt tu pūrva-rāgādeḥ ||241||** 213

yad uktaṁ—

na vinā vipralambhena sambhogaḥ puṣṭim aśnute |

kāṣāyite hi vastrādau bhūyān evābhivardhate ||

tatra pūrva-rāgānantaraṁ sambhogo yathā kumāra-sambhave pārvatī-parameśvarayoḥ |

**pravāsānantaraṁ sambhogo**, yathā mama tāta-pādānāṁ—

kṣemaṁ te nanu pakṣmalākṣi kisaaṁ khemaṁ mad-aṅgaṁ diḍhaṁ

etādṛk-kṛśatā kutaḥ tuha puṇo puṭṭhaṁ sarīraṁ jado |

kenāhaṁ pṛthulaḥ priye paṇa(i)ṇī-dehassa sammelaṇāt

tvattaḥ subhru na kāpi me ja(i) idaṁ khemaṁ kudo pucchasi ||

[*kṣemaṁ te nanu pakṣmalākṣi kṛśakaṁ kṣemaṁ mad-aṅgaṁ dṛḍhaṁ*

*etādṛk-kṛśatā kutaḥ tava punaḥ pṛṣṭaṁ śarīraṁ yataḥ |*

*kenāhaṁ pṛthulaḥ priye praṇayiṇī-dehasya sammelanāt*

*tvattaḥ subhru na kāpi me yadi idaṁ kṣemaṁ kutaḥ pṛcchasi* ||]

evam anyatrāpy ūhyam |

atha **hāsyaḥ—**

**vikṛtākāra-vāg-veṣā-ceṣṭādeḥ kuhukād bhavet |**

**hāsyo hāsa-sthāyi-bhāvaḥ śvetaḥ pramatha-daivataḥ ||242||** 214

**vikṛtākāra-vāk-ceṣṭaṁ yam ālokya hasej janaḥ |**

**tam atrālambanaṁ prāhus tac-ceṣṭoddīpanaṁ matam ||243||** 215

**anubhāvo’kṣi-saṅkoca-vadana-smeratādayaḥ |**

**nidrālasyāvahitthādyā atra syur vyabhicāriṇaḥ ||244||** 216

**jyeṣṭhānāṁ smita-hasite madhyānāṁ vihasitāvahasite ca |**

**nīcānām apahasitaṁ tathātihasitaṁ tad eṣa ṣaḍ-bhedaḥ ||245||** 217

**īṣad-vikāsi-nayanaṁ smitaṁ syād spanditādharam |**

**kiñcil lakṣa-dvijaṁ tatra hasitaṁ kathitaṁ budhaiḥ ||246||** 218

**madhura-svaraṁ vihasitaṁ sāṁsa-śiraḥ-kampam avahasitam |**

**apahasitaṁ sāsrākṣaṁ vikṣiptāṅgaṁ ca bhavaty atihasitam ||247||** 219

yathā—

guror giraḥ pañca-dināny adhītya

vedānta-śāstrāṇi dina-trayaṁ ca |

amī samāghrāya ca tarka-vādān

samāgatāḥ kukkuṭa-miśra-pādāḥ ||

asya laṭaka-melaka-prabhṛtiṣu paripoṣo draṣṭavyaḥ | atra ca—

**yasya hāsaḥ sa cet kvāpi sākṣān naiva nibadhyate |**

**tathāpy eṣa vibhāvādi-sāmarthyād upalabhyate ||248||** 220

**abhedena vibhāvādi-sādhāraṇyāt pratīyate |**

**sāmājikais tato hāsya-raso’yam anubhūyate ||249||** 221

evam anyeṣv api raseṣu boddhavyam |

atha **karuṇaḥ—**

**iṣṭa-nāśād aniṣṭāpteḥ karuṇākhyo raso bhavet |**

**dhīraiḥ kapota-varṇo’yaṁ kathito yama-daivataḥ ||250||** 222

**śoko’tra sthāyi-bhāvaḥ syāc chocyam ālambanaṁ matam |**

**tasya dāhādikāvasthā bhaved uddīpanaṁ punaḥ ||251||** 223

**anubhāvā daiva-nindā-bhūpāta-kranditādayaḥ |**

**vaivarṇyocchvāsa-niḥśvāsa-stambha-pralapanāni ca ||252||** 224

**nirveda-mohāpasmāra-vyādhi-glāni-smṛti-śramāḥ |**

**viṣāda-jaḍatonmāda-cintādyā vyabhicāriṇaḥ ||253||** 225

śocyaṁ vinaṣṭa-bandhu-prabhṛti | yathā mama rāghava-vilāse—

vipine kva jaṭā-nibandhanaṁ

tava cedaṁ kva manoharaṁ vapuḥ |

anayor ghaṭanā vidheḥ sphuṭaṁ

nanu khaḍgena śirīṣa-kartanam ||

atra hi rāma-vana-vāsa-janita-śokārtasya daśarathasya daiva-nindā | evaṁ bandhu-viyoga-vibhava-nāśādāv apy udāhāryam | paripoṣas tu mahābhārate strī-parvaṇi draṣṭavyaḥ |

asya karuṇa-vipralambhād bhedam āha—

**śoka-sthāyitayā bhinno vipralambhād ayaṁ rasaḥ |**

**vipralambhe ratiḥ sthāyī punaḥ-sambhoga-hetukaḥ ||254||** 226

atra **raudraḥ—**

**raudraḥ krodha-sthāyi-bhāvo rakto rudrādhidaivataḥ |**

**ālambanam aris tasya tac ceṣṭoddīpanaṁ matam ||255||** 227

**muṣṭi-prahāra-pātana-vikṛta-cchedāvadāraṇaiś caiva |**

**saṅgrāma-sambhramādyair asyoddīptir bhavet prauḍhā ||256||** 228

**bhrū-vibhaṅgauṣṭha-nirveśa-bāhu-sphoṭana-tarjanāḥ |**

**ātmāvadāna-kathanam āyudhotkṣepaṇāni ca ||257||** 229

**anubhāvās tathākṣepa-krūra-sandarśanādayaḥ |**

**ugratā-vega-romāñca-sveda-vepathavo madaḥ |** 230

**mohāmarṣādayas tatra bhāvāḥ syur vyabhicāriṇaḥ ||258||** 231ab

yathā—

kṛtam anumataṁ dṛṣṭaṁ vā yair idaṁ guru-pātakaṁ

manuja-paśubhir nirmaryādair bhavadbhir udāyudhaiḥ |
naraka-ripuṇā sārdhaṁ teṣāṁ sabhīma-kirīṭinām

ayam aham asṛṅ-medo-māṁsaiḥ karomi diśāṁ balim ||

asya **yuddhavīrād bhedam** āha—

**raktāsya-netratā cātra bhedinī yuddha-vīrataḥ ||259||** 231cd

atha **vīraḥ—**

**uttama-prakṛtir vīra utsāha-sthāyi-bhāvakaḥ |**

**mahendra-daivato hema-varṇo’yaṁ samudāhṛtaḥ ||260||** 232

**ālambana-vibhāvās tu vijetavyādayo matāḥ |**

**vijetavyādi-ceṣṭādyās tasyoddīpana-rūpiṇaḥ |**

**anubhāvās tu tatra syuḥ sahāyānveṣaṇādayaḥ ||261||** 233

**sañcāriṇas tu dhṛti-mati-garva-smṛti-tarka-romāñcāḥ |**

**sa ca dāna-dharma-yuddhair dayayā ca samanvitaś caturdhā syāt ||262||** 234

sa ca vīro dāna-vīro dharma-vīro yuddha-vīro dayā-vīraś ceti caturvidhaḥ | tatra **dāna-vīro**, yathā paraśurāmaḥ—“tyāgaḥ sapta-samudra-mudrita-mahī-nirvyāja-dānāvadhiḥ”[[42]](#footnote-49) iti | atra paraśurāmasya tyāge utsāhaḥ sthayi-bhāvaḥ, sampradāna-bhūta-brāhmaṇir ālambana-vibhāvaiḥ sattvādhyavasāyādibhiś coddīpana-vibhāvair vibhāvitaḥ | sarvasva-tyāgādibhir anubhāvair anubhāvito, harṣa-dhṛty-ādibhiḥ sañcāribhiḥ puṣṭiṁ nīto dāna-vīratāṁ bhajate |

**dharma-vīro**, yathā yudhiṣṭhiraḥ—

rājyaṁ ca vasu dehaś ca bhāryā bhrātṛ-sutāś ca ye |

yac ca loke mamāyattaṁ tad dharmāya sadodyatam ||

**yuddha-vīro**, yathā śrī-rāmacandraḥ—

bho laṅkeśvara dīyatāṁ janakajā rāmaḥ svayaṁ yācate

ko’yaṁ te mati-vibhramaḥ smara nayaṁ nādyāpi kiṁcid gatam |

naivaṁ cet khara-dūṣaṇa-triśirasāṁ kaṇṭhāsṛjā paṅkilaḥ

patrī naiṣa sahiṣyate mama dhanur jyā-bandha-bandhūkṛtaḥ || [bā.rā. 9.19][[43]](#footnote-50)

**dayā-vīro**, yathā jīmūta-vāhanaḥ—

śiromukhaiḥ syandata eva raktam

adyāpi dehe mama māṁsam asti |

tṛptiṁ na paśyāmi tavāpi tāvat

kiṁ bhakṣaṇāt tvaṁ virato garutman || [nāgā.]

eṣv api vibhāvādayaḥ pūrvodāharaṇavad ūhyāḥ |

atha **bhayānakaḥ—**

**bhayānakau bhaya-sthāyi-bhāvo bhūtādhidaivataḥ |**

**strī-nīca-prakṛtiḥ kṛṣṇo matas tattva-viśāradaiḥ ||263||** 235

**yasmād utpadyate bhītis tad atrālambanaṁ matam |**

**ceṣṭā ghoratarās tasya bhaved uddīpanaṁ punaḥ ||264||** 236

**anubhāvo’tra vaivarṇya-gadgada-svara-bhāṣaṇam |**

**pralaya-sveda-romāñca-kampa-dik-prekṣaṇādayaḥ ||265||** 237

**jugupsāvega-saṁmoha-santrāsa-mlāni-dīnatāḥ |**

**śaṅkāpasmāra-sambhrānti-mṛtyvādyā vyabhicāriṇaḥ ||266||** 238

yathā—« naṣṭaṁ varṣa-varaiḥ » ity ādi |

atha **bībhatsaḥ—**

**jugupsā-sthāyi-bhāvas tu bībhatsaḥ kathyate rasaḥ |**

**nīla-varṇo mahā-kāla-daivato’yam udāhṛtaḥ ||267||** 239

**durgandha-māṁsa-rudhira-medāṁsyālambanaṁ matam |**

**tatraiva kṛmi-pātādyam uddīpanam udāhṛtam ||268||** 240

**niṣṭhīvanāsya-valana-netra-saṅkocanādayaḥ |**

**anubhāvās tatra matās tathā syur vyabhicāriṇaḥ ||** 241

**moho’pasmāra āvego vyādhiś ca maraṇādayaḥ ||269||** 242ab

yathā—

utkṛtyotkṛtya kṛttiṁ prathamam atha pṛthūcchothabhūyāṁsi māṁsāny

aṅga-sphik-pṛṣṭha-piṇḍādy-avayava-sulabhāny ugra-pūtīni jagdhvā |

ārtaḥ paryasta-netraḥ prakaṭita-daśanaḥ preta-raṅkaḥ karaṅkād

aṅka-sthād asthisaṁsthaṁ sthapuṭa-gatam api kravyam avyagram atti ||[[44]](#footnote-51)

atha **adbhutaḥ—**

**adbhuto vismaya-sthāyi-bhāvo gandharva-daivataḥ |** 242

**pīta-varṇo vastu lokātigam ālambanaṁ matam ||270||**

**guṇānāṁ tasya mahimā bhaved uddīpanaṁ punaḥ |** 243

**stambhaḥ svedo’tha romāñca-gadgada-svara-sambhramāḥ ||271||**

**tathā netra-vikāsādyā anubhāvāḥ prakīrtitāḥ |** 244

**vitarkāvega-sambhrānti-harṣādyā vyabhicāriṇaḥ ||272||**

yathā—

dor-daṇḍāñcita-candra-śekhara-dhanur-daṇḍāvabhaṅgodyataṣ

ṭaṅkāra-dhvanir ārya-bāla-carita-prastāvanā-ḍiṇḍimaḥ |

drāk-paryasta-kapāla-saṁpuṭa-milad-brahmāṇḍa-bhāṇḍodara-

bhrāmyat-piṇḍita-caṇḍimā katham aho nādyāpi viśrāmyati ||[[45]](#footnote-52)

atha **śāntaḥ**—

**śāntaḥ śama-sthāyi-bhāva uttama-prakṛtir mataḥ |** 245

**kundendu-sundara-cchāyaḥ śrī-nārāyaṇa-daivataḥ ||273||**

**anityatvādināśeṣa-vastu-niḥsāratā tu yā |** 246

**paramātma-svarūpaṁ vā tasyālambanam iṣyate ||274||**

**puṇyāśramaharikṣetra-tīrtha-ramya-vanādayaḥ |** 247

**mahā-puruṣa-saṅgādyās tasyoddīpana-rūpiṇaḥ ||275||**

**romāñcādyānubhāvās tathā syur vyabhicāriṇaḥ |** 248

**nirveda-harṣa-smaraṇam atibhūta-dayādayaḥ ||276||**

tathā—

rathyāntaś caratas tathā dhṛta-jarat-kanthālavasyādhvagaiḥ

satrāsaṁ ca sakautukaṁ ca sadayaṁ dṛṣṭasya tair nāgaraiḥ |

nirvājīkṛta-cit-sudhārasamudā nidrāyamāṇasya me

niḥśaṅkaḥ karaṭaḥ kadā kara-puṭī-bhikṣāṁ viluṇṭhiṣyati ||

puṣṭis tu mahābhāratādau draṣṭavyā |

asya dayā-vīrādeḥ sakāśād bhedam āha—

**nirahaṅkāra-rūpatvād dayā-vīrādir eṣa no ||277||** 249

dayā-vīrādau hi nāgānandādau jīmūtavāhanāder antarā malayavatyādy-anurāgāder ante ca vidyādhara-cakravartitvādy-āpter darśanād ahaṅkāropaśamo na dṛśyate | śāntas tu sarvākāreṇāhaṅkāra-praśamaika-rūpatvān na tatrāntarbhāvam arhati | tataś ca nāgānandādeḥ śānta-rasa-pradhānatvam apāstam |

nanu,

na yatra duḥkhaṁ na sukhaṁ na cintā

na dveṣa-rāgau na ca kācid icchā |
rasaḥ sa śāntaḥ kathito munīndraiḥ

sarveṣu bhāveṣu sama-pramāṇaḥ ||

ity evaṁ-rūpasya śāntasya mokṣāvasthāyām evātma-svarūpāpatti-lakṣaṇāyāṁ prādurbhāvāt tatra sañcāryādīnām abhāvāt kathaṁ rasatvam ity ucyate—

**yukta-viyukta-daśāyām avasthito yaḥ śamaḥ sa eva yataḥ |**

**rasatām eti tad asmin sañcāryādeḥ sthitiś ca na viśuddhā ||278||** 250

yaś cāsmin sukhābhāvo’py uktas tasya vaiṣayika-sukha-paratvān na virodhaḥ | uktaṁ hi—

yac ca kāma-sukhaṁ loke yac ca divyaṁ mahat sukham |

tṛṣṇākṣaya-sukhasyaite nārhataḥ ṣoḍaśīṁ kalām ||

sarvākāram ahaṅkāra-rahitatvaṁ vrajanti cet |

atrāntar-bhāvam arhanti dayā-vīrādayas tathā ||

ādi-śabdād dharma-vīra-devatā-viṣayaka-rati-prabhṛtayaḥ | tatra **devatā-viṣayā ratir**, yathā—

kadā vārāṇasyām amara-taṭinī-rodhasi vasan

vasānaḥ kaupīnaṁ śirasi nidadhāno’ñjali-puṭam |

aye gaurīnātha tripurahara śambho trinayana

prasīdetyākrośan nimiṣam iva neṣyāmi divasān ||[[46]](#footnote-53)

atha munīndra-saṁmato **vatsalaḥ**—

**sphuṭaṁ camatkāritayā vatsalaṁ ca rasaṁ viduḥ |**

**sthāyī vatsalatā snehaḥ putrādy-ālambanaṁ matam ||279||** 251

**uddīpanāni tac ceṣṭā vidyā-śaurya-dayādayaḥ |**

**āliṅganāṅga-saṁsparśa-śiraś cumbanam īkṣaṇam ||280||** 252

**pulakānanda-bāṣpādyā anubhāvāḥ prakīrtitāḥ |**

**sañcāriṇo’niṣṭa-śaṅkā-harṣa-garvādayo matāḥ |** 253

**padma-garbha-cchavir varṇo daivataṁ loka-mātaraḥ ||281||**

yathā—

yad āha dhātryā prathamoditaṁ vaco
yayau tadīyām avalambya cāṅgulīm |

abhūc ca namraḥ praṇipāta-śikṣayā
pitur mudaṁ tena tatāna so’rbhakaḥ ||

eteṣāṁ ca rasānāṁ paraspara-virodham āha—

**ādyaḥ karuṇa-bībhatsa-raudra-vīra-bhayānakaiḥ |** 254

**bhayānakena karuṇenāpi hāsyo virodha-bhāk ||282||**

**karuṇo hāsya-śṛṅgāra-rasābhyām api tādṛśaḥ |** 255

**raudras tu hāsya-śṛṅgāra-bhayānaka-rasair api ||283||**

**bhayānakena śāntena tathā vīra-rasaḥ smṛtaḥ |** 256

**śṛṅgāra-vīra-raudrākhya-hāsya-śāntair bhayānakaḥ ||284||**

**śāntas tu vīra-śṛṅgāra-raudra-hāsya-bhayānakaiḥ |** 257

**śṛṅgāreṇa tu bībhatsa ity ākhyātā virodhitā ||285||**

ādyaḥ śṛṅgāraḥ | eṣāṁ ca samāveśa-prakārā vakṣyante |

**kuto’pi kāraṇāt kvāpi sthiratām upayann api |** 258

**unmādādir na tu sthāyī na pātre sthairyam eti yat ||286||**

yathā vikramorvaśyāṁ caturthe’ṅke purūravasa unmādaḥ |

**rasa-bhāvau tad-ābhāsau bhāvasya praśamodayau |** 259

**sandhiḥ śabalatā ceti sarve’pi rasanād rasāḥ ||287||**

rasana-dharma-yogitvād bhāvādiṣv api rasatvam upacārād ity abhiprāyaḥ |

bhāvādaya ucyante |

**sañcāriṇaḥ pradhānāni devādi-viṣayā ratiḥ |** 260

**udbuddha-mātraḥ sthāyī ca bhāva ity abhidhīyate ||288||**

na bhāva-hīno’sti raso na bhāvo rasa-varjitaḥ |

paraspara-kṛtā siddhir anayo rasa-bhāvayoḥ ||

ity ukta-diśā paramālocanayā parama-viśrānti-sthānena rasena sahaiva vartamāno’pi rājānugata-vivāha-pravṛtta-bhṛtyavad āpātato yatra prādhānyenābhivyaktā vyabhicāriṇo deva-muni-guru-nṛpādi-viṣayā ca ratir udbuddha-mātrā vibhāvādibhir aparipuṣṭatayā rasa-rūpatām anāpadyamānāś ca sthāyino bhāvā bhāva-śabda-vācyā |

tatra vyabhicārī, yathā—“evaṁ-vādini devarṣau” ity ādi | atrāvahitthā |

**deva-viṣayā ratir**, yathā mukunda-mālāyām (8)—

divi vā bhuvi vā mamāstu vāso

narake vā narakāntaka prakāmaṁ |

avadhīrita-śāradāravindau

caraṇau te maraṇe'pi cintayāmi ||

**muni-viṣayā ratiḥ**, yathā—

vilokanenaiva tavāmunā mune

kṛtaḥ kṛtārtho’smi nibarhitāṁhasā |

tathāpi śuśrūṣur ahaṁ garīasīr

giro’thavā śreyasi kena tṛpyate || [māgha 1.29]

**rāja-viṣayā ratiḥ**, yathā mama—

tvad-vāji-rāji-nirdhūta-dhūlī-paṭala-paṅkilām |

na dhatte śirasā gaṅgāṁ bhūri-bhāra-bhiyā haraḥ ||

evam anyat |

udbuddha-mātra-sthāyi-bhāvo, yathā—

haras tu kiñcit parilupta-dhairyaś

candrodayārambha ivāmburāśiḥ |

umā-mukhe bimba-phalādharoṣṭhe

vyāpārayām āsa vilocanāni || [ku.saṁ. 3.67]

atra pārvatī-viṣayā bhagavato ratiḥ |

nanūktaṁ prapāṇaka-rasavad vibhāvādīnām eko’trābhāso rasa iti | tatra sañcāriṇaḥ pārthakyābhāvāt kathaṁ prādhānyenābhivyaktir ity ucyate—

**yathā marica-khaṇḍāder ekībhāve prapāṇake |** 261

**udrekaḥ kasyacit kvāpi tathā sañcāriṇo rase ||289||**

atha rasābhāsa-bhāvābhāsau—

**anaucitya-pravṛttatva ābhāso rasa-bhāvayoḥ ||290||** 262

anaucityaṁ cātra rasānāṁ bharatādi-praṇīta-lakṣaṇānāṁ sāmagrī-rahitatve eka-deśa-yogitvopalakṣaṇa-paraṁ bodhyam | tac ca bāla-vyutpattaye eka-deśato darśyate |

**upanāyaka-saṁsthāyāṁ muni-guru-patnī-gatāyāṁ ca |**

**bahu-nāyaka-viṣayāyāṁ ratau tathānubhaya-niṣṭhāyām ||291||** 263

**pratināyaka-niṣṭhatve tadvad adhama-pātra-tiryag-ādi-gate |**

**śṛṅgāre’anucityaṁ raudre gurv-ādi-gata-kope ||292||** 264

**śānte ca hīna-niṣṭhe gurv-ādy ālambane hāsye |**

**brahma-vadhādy-utsāhe’dhama-pātra-gate tathā vīre ||293||** 265

**uttama-pātra-gatatve bhayānake jñeyam evam anyatra ||294||** 266ab

tatra **rater upanāyaka-niṣṭhatve**, yathā mama –

svāmī mugdhataro vanaṁ ghanam idaṁ bālāham ekākinī

kṣoṇīm āvṛṇute tamāla-malina-cchāyā tamaḥ-santatiḥ |

tan me sundara muñca kṛṣṇa sahasā vartmeti gopyā giraḥ

śrutvā tāṁ parirabhya manmatha-kalā-sakto hariḥ pātu vaḥ ||

**bahu-nāyaka-niṣṭhatve**, yathā—

kāntās ta eva bhuvana-tritaye’pi manye

yeṣāṁ kṛte sutanu pāṇḍur ayaṁ kapolaḥ ||

“paścād ubhaya-niṣṭhatve’pi prathamam eka-niṣṭhatve rater ābhāsatvam iti śrīmal-locanakārāḥ | tatrodāharaṇaṁ, yathā ratnāvalyāṁ sāgarikāyā anyonya-sandarśanāt prāg vatsarāje ratiḥ |

**pratināyaka-niṣṭhatve**, yathā—hayagrīva-vadhe hayagrīvasya jala-krīḍā-varṇane |

**adhama-pātra-gatatve,** yathā—

jaghana-sthala-naddha-patra-vallī

giri-mallī-kusumāni kāpi bhillī |

avacitya girau puro niṣaṇṇā

svakacānutkacayāñcakāra bhartrā ||

**tiryag-ādi-gatatve**, yathā—

mallī-matallīṣu vanāntareṣu

vally-antare vallabham āhvayantī |

cañcad-vipañcī-kalanād abhaṅgī-

saṅgītam aṅgīkurute sma bhṛṅgī ||

ādi-śabdāt tāpasādayaḥ |

**raudrābhāso**, yathā—

raktotphulla-viśāla-lola-nayanaḥ kampottarāṅgo muhur

muktvā karṇam apeta-bhīr dhṛta-dhanur-bāṇo hareḥ paśyataḥ |

ādhmātaḥ kaṭukoktibhiḥ svam asakṛd dor-vikramaṁ kīrtayann

aṁxāsphoṭa-paṭur yudhiṣṭhiram asau hantuṁ praviṣṭo’rjunaḥ ||

**bhayānakābhāso**, yathā—

aśaknuvan soḍhum adhīra-locanaḥ

sahasra-raśmer iva yasya darśanam |

praviśya hemādri-guhā-gṛhāntaraṁ

nināya bibhyad divasāni kauśikaḥ || [māgha 1.53]

strī-nīca-viṣayam eva hi bhayaṁ rasa-prakṛtiḥ | evam anyatra |

**bhāvābhāso lajjādike tu veśyādi-viṣaye syāt ||295||** 266

spaṣṭam |

**bhāvasya śāntāv udaye sandhi-miśritayoḥ kramāt |**

**bhāvasya śāntir udayaḥ sandhiḥ śabalatā matā ||296||** 267

krameṇa, yathā—

sutanu jahihi kopaṁ paśya pādānataṁ māṁ

na khalu tava kadācit kopa evaṁ vidho’bhūt |

iti nigadati nāthe tiryag-āmīlitākṣyā

nayana-jalam analpaṁ muktam uktaṁ na kiñcit ||[[47]](#footnote-54)

atra bāṣpa-mocanenerṣyākhya-sañcāri-bhāvasya śamaḥ |

caraṇa-patana-pratyākhyānāt prasāda-parāṅ-mukhe

nibhṛta-kitavācārety uktvā ruṣā paruṣī-kṛte |

vrajati ramaṇe niḥśvasyoccaiḥ stana-sthita-hastayā

nayana-salila-cchannā dṛṣṭiḥ sakhīṣu niveśitā || [amaru 17][[48]](#footnote-55)

atra viṣādasyodayaḥ |

nayana-yugāsecanakaṁ mānasa-vṛttyāpi duṣprāpam |

rūpam idaṁ madirākṣyā madayati hṛdayaṁ dunoti ca me ||

atra harṣa-viṣādayoḥ sandhiḥ |

kvākāryaṁ śaśa-lakṣmaṇaḥ kva ca kulaṁ bhūyo’pi dṛśyeta sā

doṣāṇāṁ praśamāya me śrutam aho kope’pi kāntaṁ mukham |

kiṁ vakṣyanty apakalmaṣāḥ kṛta-dhiyaḥ svapne’pi sā durlabhā

cetaḥ svāsthyam upaihi kaḥ khalu yuvā dhanyo’dharaṁ dhāsyati || [vi.u. 4.34]

atra vitarkautsukyam atismaraṇa-śaṅkā-dainya-dhṛti-cintānāṁ śabalatā |

iti sāhitya-darpaṇe rasādi-nirūpaṇo nāma

tṛtīyaḥ paricchedaḥ

||3||

—o)0(o—

(4)

### caturthaḥ paricchedaḥ

# kāvya-prakāra-nirūpaṇam

atha kāvya-bhedam āha—

**kāvyaṁ dhvanir guṇībhūta-vyaṅgaṁ ceti dvidhā matā |**

tatra—

**vācyātiśayini vyaṅgye dhvanis tat kāvyam uttamam ||1||**

vācyād adhika-camatkāriṇi vyaṅgyārthe dhvanyate’sminn iti vyutpattyā dhvanir nāmottamaṁ kāvyam |

**bhedau dhvaner api dvāv udīritau lakṣaṇābhidhā-mūlau |**

**avivakṣita-vācyo’nyo vivakṣitānya-para-vācyaś ca ||2||**

tatrāvivakṣita-vācyo nāma lakṣaṇā-mūlo dhvaniḥ | lakṣaṇā-mūlatvād evātra vācyam avivakṣitaṁ bādhita-svarūpam |

vivakṣitāny apara-vācyas tv abhidhā-mūlaḥ | ata evātra vācyaṁ vivakṣitam | anya-paraṁ vyaṅgya-niṣṭham | atra hi vācyo'rthaḥ svarūpaṁ prakāśayann eva vyaṅgyārthasya prakāśakaḥ | yathā pradīpo ghaṭasya | abhidhā-mūlasya bahu-viṣayatayā paścān nirdeśaḥ |

avivakṣita-vācyasya bhedāv āha—

**arthāntaraṁ saṅkramite vācye’tyantaṁ tiraskṛte |**

**avivakṣita-vācyo’pi dhvanir dvaividhyam ṛcchati ||3||**

avivakṣita-vācyo nāma dhvanir arthāntara-saṅkramita-vācyo’tyanta-tiraskṛta-vācyaś ceti dvividhaḥ |

yatra svayam anupayujyamāno mukhyo'rthaḥ sva-viśeṣa-rūpe’rthāntare pariṇamati, tatra mukhyārthasya sva-viśeṣa-rūpārthāntara-saṅkramitatvād arthāntara-saṅkramita-vācyatvam | yathā—

kadalī kadalī karabhaḥ karabhaḥ
kari-rāja-karaḥ kari-rāja-karaḥ |

bhuvana-tritaye’pi bibharti tulām
idam ūru-yugaṁ na camūru-dṛśaḥ ||

atra dvitīya-kadaly-ādi-śabdāḥ paunaruktya-bhiyā sāmānya-kadaly-ādi-rūpe mukhyārthe bādhitā jāḍyādi-guṇa-viśiṣṭa-kadaly-ādi-rūpam arthaṁ bodhayanti | jāḍyādy-atiśayaś ca vyaṅgyaḥ |

yatra punaḥ svārthaṁ sarvathā parityajayann arthāntare pariṇamati, tatra mukhyārthasyātyanta-tiraskṛtatvād atyanta-tiraskṛta-vācyatvam | yathā—

bhama dhammia vīsattho so suṇao ajja mārio deṇa |

golā-ṇaī-kaccha-kuḍaṅga-bāsiṇā daria-sīheṇa ||[[49]](#footnote-56)

[*bhrama dhārmika visrabdhaḥ sa śunako’dya māritas tena |*

*godā-nadī-kūla-latā-kuñja-vāsinā dṛpta-siṁhena ||*]

atra “bhrama dhārmika” ity ato bhramaṇasya vidhiḥ prakṛte’nupayujyamānatayā bhramaṇa-niṣedhe paryavasyatīti viparīta-lakṣaṇa-śaṅkā na kāryā | yatra khalu vidhi-niṣedhāv utpatsyamānāv eva niṣedha-vidhyoḥ paryavasyatas tatraiva tad avasaraḥ | yatra punaḥ pakaraṇādi-paryālocanena vidhi-niṣedhayor niṣedha-vidhī avagamyete tatra dhvanitvam eva | tad uktam—

kvacid bādhyatayā khyātiḥ kvacit khyātasya bādhanam |

pūrvatra lakṣaṇaiva[[50]](#footnote-57) syād uttaratrābhidhaiva[[51]](#footnote-58) tu ||

atrādye[[52]](#footnote-59) mukhyārthasyārthāntare saṅkramaṇaṁ praveśaḥ, na tu tirobhāvaḥ | ata evātrājahat-svārthā lakṣaṇā | dvitīye tu svārthasyātyantaṁ tiraskṛtatvāj jahat-svārthā |

**vivakṣitābhidheyo’pi**[[53]](#footnote-60) **dvi-bhedaḥ prathamaṁ mataḥ |**

**asaṁlakṣya-kramo yatra vyaṅgyo lakṣya-kramas tathā ||4||**

vivakṣitāny apara-vācyo’pi dhvanir asaṁlakṣya-krama-vyaṅgyaḥ saṁlakṣya-krama-vyaṅgyaś ceti dvividhaḥ |

**tatrādyo rasa-bhāvādir eka evātra gaṇyate |**

**eko’pi bhedo’nantatvāt saṅkhyeyas tasya naiva yat ||5||**

ukta-svarūpo bhāvādir asaṁlakṣya-krama-vyaṅgyaḥ | atra vyaṅgya-pratīter vibhāvādi-pratīti-kāraṇatvāt kramo’vaśyam asti kintūtpala-pattra-śata-vyatibhedaval lāghavān na saṁlakṣyate | eṣu rasādiṣu ekasyāpi ca bhedasyānantatvāt saṅkhyātum aśakyatvād asaṁlakṣya-krama-vyaṅgya-dhvanir nāma kāvyam eka-bhedam evoktam | tathā hi—

ekasyaiva śṛṅgārasyaiko’pi sambhoga-rūpo bhedaḥ parasparāliṅganādhara-pāna-cumbanādi-bhedāt pratyekaṁ ca vibhāvādi-vaicitryāt saṅkhyātum aśakyaḥ | kā gaṇanā sarveṣām |

**śabdārthobhaya-śakty-utthe vyaṅgyo’nusvāna-sannibhe |**

**dhvanir lakṣya-krama-vyaṅgyas trividhaḥ kathito budhaiḥ ||6||**

krama-lakṣyatvād evānuraṇana-rūpo yo vyaṅgyas tasya śabda-śakty-udbhavatvena artha-śakty-udbhavatvena, śabdārtha-śakty-udbhavatvena ca traividhyāt saṁlakṣya-krama-vyaṅgya-nāmno dhvaneḥ kāvyasyāpi traividhyam | tatra—

**vastv alaṅkāra-rūpatvāc chabda-śakty-udbhavo dvidhā ||7||** 7ab

alaṅkāra-śabdasya pṛthag-upādānād alaṅkāraṁ vastu-mātraṁ gṛhyate | tatra vastu-rūpaḥ śabda-śaktya-udbhavo vyaṅgyo, yathā—

panthia ṇa ettha sattharam atthi maṇaṁ patthara-tthale gāme |

uṇṇaa paoharaṁ pekkhia ūṇa ja(i) basasi tā basasu ||[[54]](#footnote-61)

[*pathika nātra srastaram asti manāk prastara-sthale grāme |*

*unnata-payodharaṁ prekṣya yadi vasasi tad vasa* ||]

atra sattharādi-śabda-śaktyā yady upabhoga-kṣamo’si, tadāssveti vastu vyajyate | alaṅkāra-rūpo, yathā “durlaṅghita-vigrahaḥ” ity ādau |

atra prākaraṇikasya umā-nāma-mahā-devī-vallabha-bhānudeva-nāma-nṛpater varṇane dvitīyārtha-sūcitam aprākaraṇikasya pārvatī-vallabhasya varṇanam asambaddhaṁ mā prasāṅkṣīd iti īśvara-bhānudevayor upamānopameya-bhāvaḥ kalpyate tad atra umā-vallabha umā-vallabha ivety upamālaṅkāro vyaṅgyaḥ | yathā vā—

amitaḥ samitaḥ prāptair utkarṣair harṣada prabho |

ahitaḥ sahitaḥ sādhu-yaśobhir asatām asi ||

atrāmita ity ādāv api-śabdābhāvād virodhābhāso vyaṅgyaḥ | vyaṅgyasyālaṅkāryatve’pi brāhmaṇa-śramaṇa-nyāyād alaṅkāratvam upacaryate |

**vastu vālaṅkṛtir veti dvidhārthaḥ sambhavī svataḥ |**

**kaveḥ prauḍhokti-sikto vā tan nibaddhasya veti ṣaṭ ||8||**

**ṣaḍbhis tair vyajyamānas tu vastv alaṅkāra-rūpakaḥ |**

**artha-śakty-udbhavo vyaṅgyo yāti dvādaśa-bhedataḥ ||9||**

svataḥ sambhavī bahir apy aucityād bahir api sambhāvyamānaḥ | prauḍhoktyā siddhaḥ, na tv aucityena |

tatra krameṇa, yathā—

dṛṣṭiṁ he prativeśini kṣaṇam ihāpy asmad-gṛhe dāsyasi

prāyeṇāsya śiśoḥ pitā na virasāḥ kaupīrapaḥ pāsyati |

ekākiny api yāmi satvaram itaḥ srotas tamālākulaṁ

nīrandhrās tanum ālikhantu jaraṭha-cchedānala-granthayaḥ ||[[55]](#footnote-62)

tatra svataḥ sambhavinā vastunā tat pratipādikāyā bhāvi-para-puruṣopabhogaja-nakha-kṣatādi-gopana-rūpaṁ vastu-mātraṁ vyajyate |

diśi mandāyate tejo dakṣiṇasyāṁ raver api |

tasyām eva raghoḥ pāḍyāḥ pratāpaṁ na viṣehire ||

atra svataḥ-sambhavinā vastunā ravi-tejaso raghu-pratāpo’dhika iti vyatirekālaṅkāro vyajyate |

āpatantam amuṁ dūrād urīkṛta-parākramaḥ |

balo’valokayāmāsa mātaṅgam iva keśarī ||

atropamālaṅkāreṇa svataḥ-sambhavinā vyañjakārthena baladevaḥ kṣaṇenaiva veṇu-dāriṇaḥ kṣayaṁ kariṣyatīti vastu vyajyate |

gāḍha-kānta-daśana-kṣata-vyathā-

saṅkaṭād ari-mṛgīdṛśāṁ hariḥ |

oṣṭha-vidruma-dalāny amocayan

nirdaśan yudhi ruṣā nijādharam ||

atra svataḥ-sambhavinā virodhālaṅkāreṇādharo nirdaṣṭaḥ | śatravo vyāpāditāś ceti samuccayālaṅkāro vyaṅgyaḥ |

sajjehi surahi-māso ṇa dāva

appei juva(i)-jaṇa-lakkha-suhe |

ahiṇava-sahaāra-muhe

ṇava-pattale aṇaṅgassa sare ||

(sajjayati surabhi-māso na tāvad

arpayati yuvati-jana-lakṣya-sahān |

abhinava-sahakāra-mukhān

nava-patralān anaṅgasya śarān ||)

atra vasantaḥ śarakāraḥ, kāmo dhanvī, yuvatayo lakṣyam | puṣpāṇi śarā iti kavi-prauḍhokti-siddhaṁ vastu prakāśī-bhavan madana-vijṛmbhaṇa-rūpaṁ vastu vyanakti |

rajanīṣu vimala-bhānoḥ,

kara-jālena prakāśitaṁ vīra |

dhavalayati bhuvana-maṇḍalam

akhilaṁ tava kīrti-santatiḥ satatam ||

atra kavi-prauḍhokti-siddhena vastunā kīrti-santateś candrakara-jālād adhika-prakāśakatvena vyatirekālaṅkāro vyaṅgyaḥ |

daśānana-kirīṭebhyas tat-kṣaṇaṁ rākṣasa-śriyaḥ |

maṇi-vyājena paryastāḥ pṛthivyām aśru-bindavaḥ ||

atra kavi-prauḍhokti-siddhenāpahnuty-alaṅkāreṇa bhaviṣyad-rākṣasa-śrī-vināśa-rūpaṁ vastu vyajyate |

dhammille nava-mallikā-samudayo haste sitāmbhoruhaṁ

hāraḥ kaṇṭha-taṭe payodhara-yuge śrīkhaṇḍa-lepo ghanaḥ |

eko’pi tri-kaliṅga-bhūmi-tilaka tvat-kīrti-rāśir yayau

nānā-maṇḍanatāṁ purandara-purī-vāma-bhruvāṁ vigrahe ||

atra kavi-prauḍhokti-siddhena rūpakālaṅkāreṇa bhūmiṣṭho’pi svarga-sthānām upakāraṁ karoṣīti vibhāvanālaṅkāro vyajyate |

śikhariṇi kva nu nāma kiyac ciraṁ

kim abhidhānam asāv akarot tapaḥ |

sumukhi yena tavādhara-pāṭalaṁ

daśati bimba-phalaṁ śuka-śāvakaḥ ||

atrānena kavi-nibaddhasya kasyacit kāminaḥ prauḍhokti-siddhena vastunā tavādharaḥ puṇyātiśaya-labhya iti vastu pratīyate |

subhage koṭi-saṅkhyatvam upetya madanāśugaiḥ |

vasante pañcatā tyaktā pañcatāsīd viyoginām ||

atra kavi-nibaddha-prauḍhokti-siddhena kāma-śarāṇāṁ koṭi-saṅkhyatva-prāptyā nikhila-viyogi-maraṇena ca vastunā śarāṇāṁ pañcatā śarān vimucya viyoginaḥ śritevety uktprekṣālaṅkāro vyajyate |

mallikā-mukule caṇḍi bhāti guñjan madhuvrataḥ |

prayāṇe pañcabāṇasya śaṅkham āpūrayann iva ||

atra kavi-nibaddha-prauḍhokti-siddhenotprekṣālaṅkāreṇa kāmasyāyam unmādakaḥ kālaḥ prāptaḥ | tat kathaṁ mānaṁ na muñcasīti vastu vyajyate |

mahilā-sahassa-bharie tuha hiae kahna sā amāantī |

anudinam aṇaṇṇa-amma-aṅgaṁ tanuaṁ pi tanu ei ||

[*mahilā-sahasra-bharite tava hṛdaye kṛṣṇa sā amāntī |*

*anudinam ananya-karmāṅgaṁ tanv api tanayati ||*]

atrāmāantīti kavi-nibaddha-vaktṛ-prauḍhokti-siddhena kāvyāliṅgālaṅkāreṇa tanos tanūkaraṇe'pi tava hṛdaye na vartata iti viśeṣokty-alaṅkāro vyajyate |

na khalu kaveḥ kavi-nibaddhasyeva rāgādy-āviṣṭatā | ataḥ kavi-nibaddha-vaktṛ-prauḍhoktiḥ kavi-prauḍhokter antarbhūtāpy adhikaṁ sahṛdaya-camatkāriṇīti pṛthak pratipāditā |

evaṁ cālaṅkṛti-vyañjana-sthale rūpaṇotprekṣaṇa-vyatirecanādi-mātrasya prādhānyaṁ sahṛdaya-saṁvedyam, na tu rūpyādīnām ity alaṅkṛter eva mukhyatvam |

**ekaḥ śabdārtha-śakty-utthe . . . . . . . . . . .||10||** 9c

ubhaya-śakty-udbhave vyaṅgye eko dhvaner bhedaḥ | yathā (māgha 13.38)—

hima-mukta-candra-ruciraḥ sapadmako

madayan dvijān janita-mīnaketanaḥ |

abhavat prasādita-suro mahotsavaḥ

pramadā-janasya sa cirāya mādhavaḥ ||

atra mādhavaḥ kṛṣṇo mādhavo vasanta ivety upamālaṅkāro vyaṅgyaḥ | evaṁ ca vyaṅgya-bhedād eva vyañjakānāṁ kāvyānāṁ bhedaḥ |

**. . . . . . . . . . .tad aṣṭadaśadhā dhvaniḥ ||11||** 9d

avivakṣita-vācyo'rthāntara-saṅkramita-vācyo'tyanta-tiraskṛta-vācyaś ceti dvividhaḥ | vivakṣitānya-para-vācyas tu asaṁlakṣya-krama-vyaṅgyatvenaikaḥ | saṁlakṣya-krama-vyaṅgyatvena ca śabdārthobhaya-śakti-mūlatayā pañcadaśety aṣṭādaśa-bhedo dhvaniḥ |

eṣu ca—

**vākye śabdārtha-śakty-utthas tad anye pada-vākyayoḥ ||12||** 10ab

tatrārthāntara-saṅkramita-vācya-dhvaniḥ **pada-gato**, yathā—

dhanyaḥ sa eva taruṇo nayane tasyaiva nayane ca |

yuva-jana-mohana-vidyā bhaviteyaṁ yasya saṁmukhe sumukhī ||

atra dvitīya-nayana-śabdo bhāgyavattādi-guṇa-viśiṣṭa-nayana-paraḥ |

**vākya-gato**, yathā—

tvām asmi vacmi viduṣāṁ samavāyo’tra tiṣṭhati |

ātmīyāṁ matim āsthāya sthitim atra vidhehi tat ||

atra pratipādyasya sammukhīnatvād eva labdhe pratipādyatve tvām iti punar vacanam anya-vyāvṛtti-viśiṣṭaṁ tvad-arthaṁ lakṣayati | evaṁ vacmīty anenaiva kartari labdhe'smīti punar vacanam | tathā viduṣāṁ samavāya ity anenaiva vaktuḥ pratipādane siddhe punar vacmīti vacanam upadiśāmīti vacana-viśeṣa-rūpam arthaṁ lakṣayati | etāni ca svātiśayaṁ vyañjayanti | etena mama vacanaṁ tavātyantaṁ hitaṁ tad avaśyam eva kartavyam ity abhiprāyaḥ | tad evam ayaṁ vākya-gato'rthāntara-saṅkramita-vācyo dhvaniḥ |

**vākya-gato**, yathā— “upakṛtaṁ bahu tatra” ity ādi | anyeṣāṁ vākya-gatatve udāhṛtam |

**pada-gatatve**, yathā—

lāvaṇyaṁ tad asau kāntis tad-rūpaṁ sa vacaḥ kramaḥ |

tadā sudhāspadam abhūd adhunā tu jvaro mahān ||

atra lāvaṇyādīnāṁ tādṛg-anubhavaika-gocaratā-vyañjakānāṁ tad-ādi-śabdānām eva prādhānyaṁ, anyeṣāṁ tat-tad-upakāritvam eveti tan-mūlaka eva dhvani-vyapadeśaḥ |

tad uktaṁ dhvani-kṛtā (3.1)—

ekāvayava-saṁsthena[[56]](#footnote-63) bhūṣaṇeneva kāminī |

pada-dyotyena sukaver dhvaninā bhāti bhāratī ||

evaṁ bhāvādiṣv apy ūhyam |

bhukti-mukti-kṛd ekānta-samādeśana-tatparaḥ |

kasya nānanda-nisyandaṁ vidadhāti sadāgamaḥ ||

atra sadāgama-śabdaḥ sannihitam upanāyakaṁ prati sac-chāstrārtham abhidhāya sataḥ puruṣasyāgama iti vastu vyanakti | nanu sadāgamaḥ sadāgama iveti na katham upamā-dhvaniḥ ? sadāgama-śabdayor upamānopameya-bhāvāvivakṣaṇāt | rahasyasya saṅgopanārtham eva hi dvy-artha-pada-pratipādanam | prakaraṇādi-paryālocanena ca sac-chāstrābhidhānasyāsambandhatvāt |

ananya-sādhāraṇa-dhīr dhṛtākhila-vasundharaḥ |

rājate ko’pi jagati sa rājā puruṣottamaḥ ||

atra puruṣottamaḥ puruṣottama ivety upamā-dhvaniḥ | anayoḥ śabda-śakti-mūlau saṁlakṣya-krama-bhedau |

sāyaṁ snānam upāsitaṁ malayajenāṅgaṁ samālepitaṁ

yāto’stācala-maulim ambara-maṇir visrabdham atrāgatiḥ |

āścaryaṁ tava saukumāryam abhitaḥ klāntāsi yenādhunā

netra-dvandvam amīlana-vyatikaraṁ śaknoti te nāsitum ||

atra svataḥ sambhavinā vastunā kṛta-para-puruṣa-paricayā klāntāsīti vastu vyajyate | tac cādhunā klāntāsi, na tu pūrvaṁ kadācid api tavaivaṁ-vidhaḥ klamo dṛṣṭā iti bodhayato’dhunā padasyaivetara-padārthotkarṣādasyaiva padāntarāpekṣayā vaiśiṣṭyam |

tad-aprāpti mahā-duḥkha-līnānyāśeṣa-saṅkramāḥ |

tac cintā-vipulāhlāda-kṣīṇa-punya-cayā tathā ||

cintayantī jagat-sūtīṁ paraṁ brahma-svarūpiṇam |

nirucchvāsatayā muktiṁ gatānyā gopa-kanyakā || (yugmakam)

atrāśeṣa-caya-pada-prabhāvād aneka-janma-sahasra-bhogya-duṣkṛta-sukṛta-phala-rāśi-tādātmyādhyavasitatayā bhagavad-viraha-duḥkha-cintāhlādayoḥ pratyāyanam ity atiśayokti-dvaya-pratītir aśeṣa-caya-pada-dvaya-dyotyā | atra ca vyañjakasya kavi-prauḍhoktim antareṇāpi sambhavāt svataḥ sambhavitā |

paśyanty asaṅkhya-pathagāṁ tvad-dānāmṛta-vāhinīm |

deva tripathagātmānaṁ gopayaty ugra-mūrdhani ||

idaṁ mama | atra paśyantīti kavi-prauḍhokti-siddhena kāvya-liṅgālaṅkāreṇa na ke'py anye dātāras tava sadṛśā iti vyatirekālaṅkāro'saṅkhya-pada-dyotyaḥ | evam anyeṣv apy artha-śakti-mūla-saṁlakṣya-krama-bhedeṣv udāhāryam |

tad evaṁ dhvaneḥ pūrvokteṣv aṣṭādaśasu madhye śabdārtha-śakty-uttho vyaṅgyo vākya-mātre bhavann ekaḥ | anye punaḥ saptadaśa-vākye pade ceti catustriṁśad iti pañcatriṁśad-bhedāḥ |

**prabandhe'pi mato dhīrair artha-śakty-udbhavo dhvaniḥ ||13||** 10cd

prabandhe mahā-vākye | anantarokta-dvādaśa-bhedo'rtha-śakty-utthaḥ | yathā mahābhārate gṛdhra-gomāyu-saṁvāde—

alaṁ sthitvā śmaśāne 'smin gṛdhra-gomāyu-saṅkule |

kaṅkāla bahule ghore sarva-prāṇi-bhayaṅkare ||

na ceha jīvitaḥ kaścit kāla-dharmam upāgataḥ |

priyo vā yadi vā dveṣyaḥ prāṇināṁ gatir īdṛśī || [ma.bhā. 12.149.8]

iti divā prabhavato gṛdhrasya śmaśāne mṛtaṁ bālam upādāya tiṣṭhatāṁ taṁ parityajya gamanam iṣṭam |

ādityo’yaṁ sthito mūḍhāḥ snehaṁ kuruta mā bhayam |

bahu-vighno muhūrto’yaṁ jīved api kathañcana || [ma.bhā. 12.149.15]

amuṁ kanaka-varṇābhaṁ bālam aprāpta-yauvanam |

gṛdhra-vākyāt kathaṁ mūḍhās tyajadhvaṁ aviśaṅkitāḥ || [ma.bhā. 12.149.60]

iti niśi samarthasya gomāyor divase parityāgo'nabhilaṣita iti vākya-samūhena dyotyate | atra svataḥ-svambhavī vyañjakaḥ | evam anyeṣv ekādaśa-bhedeṣūdāhāryam |

evaṁ vācyārtha-vyañjakatve udāhṛtam |

**lakṣyārthasya**, yathā—“niḥśeṣa-cyuta-candanam” ādi |

**vyaṅgyārthasya**, yathā—“ua ṇiccala” ity ādi | anayoḥ svataḥ-sambhavinor lakṣya-vyaṅgyārthau vyañjakau | evam anyeṣv apy ekādaśasu bhedeṣūdāhāryam |

**padāṁśa-varṇa-racanā-prabandheṣv asphuṭa-kramaḥ ||14||** 11ab

asaṁlakṣya-krama-vyaṅgyo dhvanis tatra padāṁśa-prakṛti-pratyayopasarga-nipātādi-bhedād anekadhā bhedaḥ | yathā ca [śaku. 1.20]—

calāpāṅgāṁ dṛṣṭiṁ spṛśasi nava-gopa-sudṛśāṁ

rahasy ākhyāyīva svanasi mṛdu karṇāntika-caraḥ |

karaṁ dhunvānānāṁ pibati rati-sarvasvam adharaṁ

vayaṁ tattvānveṣān madhukara hatās tvaṁ khalu kṛtī ||

atra “hatāḥ” iti na “punar duḥkhaṁ prāptavantaḥ” iti han-prakṛteḥ |

muhur aṅguli-sambhṛtādharauṣṭhaṁ

pratiṣedhākṣara-viklavābhirāmam |

mukham aṁsa-vivarti pakṣmalākṣyāḥ

katham ity ullasitaṁ cumbitaṁ tu ||

atra tu iti nipātasyānutāpa-vyañjakatvam |

“nyak-kāro hy ayam eva me yad arayaḥ” ity ādau arayaḥ iti bahu-vacanasya “tāpasaḥ” ity eka-vacanasya | “atraiva” iti sarvanāmnaḥ | “nihanti” iti “jīvati” iti ca tiṅaḥ | “aho” ity avyayasya “grāmaṭikā” iti karūpa-taddhitasya “viluṇṭhana” iti vyupasargasya, “bhujair” iti bahu-vacanasya vyañjakatvam |

āhāre viratiḥ samasta-viṣaya-grāme nivṛttiḥ parā

nāsāgre nayanaṁ tad etad aparaṁ yac caikatānaṁ manaḥ |

maunaṁ cedam idaṁ ca śūnyam adhunā yad viśvam ābhāti te

tad brūyāḥ sakhi yoginī kim asi bhoḥ kiṁ viyoginy asi ||[[57]](#footnote-64)

atra tu “āhāre” iti viṣaya-saptamyāḥ “samasta” iti pareti ca viśeṣaṇa-dvayasya | maunuṁ cedam iti ca pratyakṣa-parāmarśinaḥ sarva-nāmnaḥ ābhātīty upasargasya rādhe tadvad eti paricaya-viśeṣasya asi bho iti sopahāsotprāsasya | kiṁ vety uttara-dārḍhya-sūcakasya vā śabdasya asīti vartmānopadeśasya tat-tad-viśeṣa-vyañjakatvaṁ sahṛdaya-saṁvedyam |

varṇa-racanayor udāhariṣyate—prabandhe, yathā mahābhārate śāntaḥ | rāmāyaṇe karuṇaḥ | vidagdha-mādhavādau śṛṅgāraḥ | evam anyatra |

**tad evam eka-pañcāśad bhedās tasya dhvaner matāḥ |** 11cd

**saṅkareṇa tri-rūpeṇa saṁsṛṣṭyā vāpy anekadhā |**

**veda-khāgni-śarāḥ śuddhair iṣu-bāṇāgni-śāyakāḥ ||15||** 12

śuddhaiḥ śuddha-bhedair eka-pañcāśatā yojanety arthaḥ | diṅ-mātram tūdāhriyate |

atyunnata-stana-yugā taralāyatākṣī

dvāri sthitā tad-upayāna-mahotsavāya |

sā pūrṇa-kumbha-nava-nīraja-toraṇa-srak-

sambhāra-maṅgala-mayatva-kṛtaṁ vidhatte ||

atra stanāv eva pūrṇa-kumbhau, dṛṣṭaya eva nava-nīraja-toraṇa-sraja iti rūpaka-dhvani-rasa-dhvanyor ekāśrayānupraveśaḥ saṅkaraḥ |

dhinvanty amūni mada-mūrcchad-ali-dhvanīni

dhūtādhvanīna-hṛdayāni madhor dināni |

nistandra-candra-vadanāravinda-

saurabhya-sauhṛda-sagarva-samīraṇāni ||

atra nistandrety ādi-lakṣaṇā-mūla-dhvanīnāṁ saṁsṛṣṭiḥ |

atha **guṇī-bhṛta-vyaṅgyam**—

**aparaṁ tu guṇī-bhūta-vyaṅgyaṁ vācyād anuttame vyaṅgye ||16||** 13ab

aparaṁ kāvyam | anuttamatvaṁ nyūnatayā sāmyena ca sambhavati |

**tatra syād itarāṅgaṁ kākvākṣiptaṁ ca vācya-siddha-vyaṅgyam |** 13cd

**sandigdha-prādhānyaṁ tulya-prādhānyam asphuṭam agūḍham |**

**vyaṅgyam asundaram evaṁ bhedās tasyoditā aṣṭau ||17||** 14

(1) itarasya rasāder aṅgaṁ **rasādi-vyaṅgyaṁ**, yathā—

ayaṁ sa rasanotarṣī pīna-stana-vimardanaḥ |

nābhyūruja-ghana-sparśī nīvī-visraṁsānaḥ ||

atra śṛṅgāraḥ karuṇasyāṅgaṁ—

mānonnatāṁ praṇayinīm anunetu-kāmas

tvat-sainya-sāgara-ravoddhata-karṇa-tāpaḥ |

hā hā kathaṁ nu bhavato ripu-rājadhānī-

prāsāda-santatiṣu tiṣṭhati kāmi-lokaḥ ||

atrautsukya-trāsa-sandhi-saṁskṛtasya karuṇasya rāja-viṣaya-ratāv aṅga-bhāvaḥ |

jana-sthāne bhrāntaṁ kanaka-mṛgatṛṣṇāndhita-dhiyā

vaco vaidehīti pratipadam udaśru pralapitam |

kṛtā laṅkā-bhartur vadana-paripāṭīṣu ghaṭanā

mayāptaṁ rāmatvaṁ kuśala-vasu-tāna tv adhigatā ||

atra rāmatvaṁ prāptam ity avacane’pi śabda-śakter eva rāmatvam avagamyate | vacanena tu sādṛśya-hetuka-tādātmyāropaṇam āviṣkurvatā tad-gopanam apākṛtam | tena vācyaṁ sādṛśyaṁ vākyārthānvayopapādakatayāṅgatāṁ nītam |

(2) **kākvākṣiptam**, yathā (veṇī. 1.15)—

mathnāmi kaurava-śataṁ samare na kopād

duḥśāsanasya rudhiraṁ na pibāmy urastaḥ |

saṁcūrṇayāmi gadayā na suyodhanorū

sandhiṁ karotu bhavatāṁ nṛpatiḥ paṇena ||

atha mathnāmy evety ādi vyaṅgyaṁ, vācyasya niṣedhasya saha-bhāvenāvasthitam |

(3) **vācya-siddhy-aṅgaṁ**, yathā—

dīpayan rodasī-randhram eṣa jvalati sarvataḥ |

pratāpas tava govinda vairi-vaṁśa-davānalaḥ ||

atrānvayasya veṇutvāropo vyaṅgyaḥ | pratāpasya dāvānalatvāropa-siddhy-aṅgam |

(4) **sandigdha-prādhānyam**, yathā [ku.saṁ]—

haras tu kiñcit parivṛtta-dhairyaś

candrodayārambha ivāmbu-rāśiḥ |

umā-mukhe bimba-phalādharauṣṭhe

vyāpārayāmāsa vilocanāni ||

atra vilocana-vyāpāra-cumbanābhilāṣayoḥ prādhānye sandehaḥ |

(5) **tulya-prādhānyām**, yathā—

brāhmaṇātikrama-tyāgo bhavatām eva bhūtaye |

jāmadagnyas tathā mitram anyathā durmanāyate ||

atra paraśurāmo rakṣaḥ-kula-kṣayaṁ kariṣyatīti vyaṅgyasya vācyasya ca samaṁ prādhānyam |

(6) **asphuṭam**, yathā—

sandhau sarvasva-haraṇaṁ vigrahe prāṇa-nigrahaḥ |

allāvadīna-nṛpatau na sandhir na ca vigrahaḥ ||

atrāllāvadīnākhye nṛpatau dāna-sāmādim antareṇa nānyaḥ praśamopāya iti vyaṅgyaṁ vyutpannānām api jhaṭity asphuṭam |

(7) **agūḍhaṁ,** yathā—

anena loka-guruṇā satāṁ dharmopadeśinā |

ahaṁ vṛtavatī svaira-muktena kim ataḥ param ||

atra pratīyamāno’pi śākyamunes tiryag yoṣiti balākāropabhogaḥ sphuṭatayā vācyāyamāna ity agūḍham |

(8) **asundaraṁ,** yathā—

 bāṇīra-kuḍuṅguḍḍīṇa- sa(u)ni kolāhaṇaṁ suṇantīe |

ghara-kamma-bābbaḍāe sīanti aṅgāiṁ ||

[*vanīra-kuñjoḍḍīna- śakuni-kolāhalaṁ śṛṇvantyāḥ |*

*gṛha-karma-vyāpṛtāyā sīdanty aṅgāni ||*]

atra datta-saṅketaḥ kaścil latā-gṛhaṁ praviṣṭa iti vyaṅgyāt sīdanty aṅgāni iti vācyasya camatkāraḥ sahṛdaya-saṁvedya ity asundaram |

kiṁ ca, yo dīpaka-tulyayogitādiṣu upamādy-alaṅkāro vyaṅgyaḥ, sa guṇībhūta-vyaṅgya eva | kāvyasya dīpakādi-mukhenaiva camatkāra-vidhāyitvāt |

tad uktaṁ dhvani-kṛtā (2.27)—

alaṅkārāntarasyāpi pratītau yatra bhāsate |

tat-paratvaṁ na kāvyasya nāsau mārgo dhvaner mataḥ ||

yatra ca śabdāntarādinā gopana-kṛta-cārutvasya viparyāsaḥ | yathā—

dṛṣṭyā keśava gopa-rāga-hṛtayā kiñcin na dṛṣṭaṁ mayā

tenaiva skhalitāsmi nātha patitāṁ kiṁ nāma nālambase |

ekas tvaṁ viṣameṣu khinna-manasāṁ sarvābalānāṁ gatir

gopyaivaṁ gaditaḥ saleśam avatād goṣṭhe harir vaś ciram || [dhva. 2.21][[58]](#footnote-65)

atra gopa-rāgādi-śabdānāṁ gope rāga ity ādi-vyaṅgyārthānāṁ saleśam iti padena sphuṭatayāvabhāsaḥ | saleśam iti padasya parityāge dhvanir eva |

kiṁ ca—yatra yatra vastv-alaṅkāra-rasādi-rūpa-vyaṅgyānāṁ rasāntare guṇībhāvaḥ, tatra rase pradhāna-kṛta eva kāvya-vyavahāraḥ | tad uktaṁ tenaiva (3.34)—

prakāro'pi guṇībhūta vyaṅgyo'pi dhvani-rūpatām |

dhatte rasādi-tātparya-paryālocanayā punaḥ ||

yatra tu—

yatronmadānāṁ pramadā-janānāṁ

abhraṁlihaḥ śoṇa-maṇī-mayūkhaḥ |

sandhyā-bhramaṁ prāpnuvatām akāṇḍe’py

anaṅga-nepathya-vidhiṁ vidhatte ||

ity ādau rasādīnāṁ nagarī-vṛttāntādi-vastu-mātre'ṅgatvam | tatra teṣām atātparya-viṣayatve'pi tair eva guṇībhūtaiḥ kāvya-vyavahāraḥ | tad uktam asmad-gotra-kavi-paṇḍita-mukhya-caṇḍī-dāṣa-pādaiḥ—“kāvyārthasyākhaṇḍa-buddhi-vedyatayā tan-mayī-bhāvenāsvāda-daśāyāṁ guṇa-pradhāna-bhāvābhāsas tāvan nānubhūyate, kālāntare tu prakaraṇādi-paryālocanayā bhavann apy asau na kāvya-vyapadeśaṁ vyāhantum īśaḥ, tasyāsvāda-mātrāyattatvāt” iti |

kecic citrākhyaṁ tṛtīyaṁ kāvya-bhedam icchanti | tatrāhuḥ—

śabda-citraṁ vācya-citram avyaṅgyaṁ tv avaraṁ smṛtam || iti ||

tan na, yadi hi avyaṅgyatvena vyaṅgyābhāvas tadā tasya kāvyatvam api nāstīti prāg evoktam | īṣad-vyaṅgyatvam iti cet, kiṁ nāmeṣad-vyaṅgyatvam ? āsvādya-vyaṅgyatvam anāsvādya-vyaṅgyatvaṁ vā ? ādye prācīna-bhedayor evāntaḥ-pātaḥ | dvitīye tv akāvyatvam | yadi cāsvādyatvaṁ tadākṣudratvam eva kṣudratāyām anāsvādyatvāt |

tad uktaṁ dhvani-kṛtā (3.41)—

pradhāna-guṇa-bhāvābhyāṁ vyaṅgyasyaivaṁ vyavasthite |

kāvye ubhe tato’nyad yat tac citram abhidhīyate || iti |

iti sāhitya-darpaṇe

dhvani-guṇī-bhūta-vyaṅgyākhya-kāvya-bheda-nirūpaṇo nāma

caturthaḥ paricchedaḥ

||4||

 --o)0(o--

(5)

## pañcamaḥ paricchedaḥ

# vyañjanā-vyapāra-nirūpaṇaḥ

atha keyam abhinavā vyañjanā nāma vṛttir ity ucyate—

**vṛttīnāṁ viśrānter abhidhātāt paryalakṣaṇākhyānām |**

**aṅgīkāryā turyā vṛttir bodhe rasādīnām ||1||**

abhidhāyāḥ saṅketitārtha-mātra-bodhana-viratāyā na vastv alaṅkāra-rasādi-vyaṅgya-bodhena kṣamatvam | na ca saṅketito rasādiḥ | nahi vibhāvādy-abhidhānam eva tad-abhidhānam | tasya tadaikarūpānaṅgīkārāt | yatra ca sva-śabdenābhidhānaṁ tatra pratyuta doṣa eveti vakṣyāmaḥ | kvacic ca “śṛṅgāra-raso’yam” ity ādau sva-śabdenābhidhāne’pi na tat-pratītiḥ | tasya sva-prakāśānanda-rūpatvāt |

abhihitānvaya-vādibhir aṅgīkṛtā tātparyākhyā vṛttir api saṁsarga-mātre parikṣīṇā na vyaṅgya-bodhinī |

atha kecid āhuḥ—“so’yam iṣor iva dīrgha-dīrghataro’bhidhā-vyāpāraḥ” iti | yac ca dhanikenoktam—

tātparyāvyatirekāc ca vyañjakatvasya na dhvaniḥ |

yāvat-kārya-prasāritvāt tātparyaṁ na tulā-dhṛtam || iti |[[59]](#footnote-66)

tayor upari “śabda-buddhi-karmaṇāṁ viramya vyāpārābhāvaḥ” iti vādibhir eva pātanīyo daṇḍaḥ |

evaṁ ca kim iti lakṣaṇāpy upāsyāḥ ? dīrgha-dīrghatarābhidhā-vyāpāreṇāpi tad-artha-bodha-siddheḥ | kim iti ca “brāhmaṇa putras te jātaḥ, kanyā te garbhiṇī” ity ādāv api harṣa-śokādīnām api na vācyatvam |

yat punar uktaṁ “pauruṣeyam apauruṣeyaṁ ca vākyaṁ sarvam eva kārya-param | atat-paratve’nupādeyatvād unmatta-vākyavat | tataś ca kāvya-śabdānāṁ niratiśaya-sukhāsvāda-vyatirekeṇa pratipādya-pratipādakayoḥ pravṛttyaupayika-prayojanānupalabdher niratiśaya-sukhāsvāda eva kāryatvenāvadhāryate | ‘yat-paraḥ śabdaḥ sa śabdārthaḥ’ iti nyāyāt” iti |

tatra praṣṭavyam—kim idaṁ tatparatvaṁ nāma, tad-arthatvaṁ vā, tātparya-vṛttyā tad-bodhakatvaṁ vā ? ādye na vivādaḥ | vyaṅgyatve’pi tad-arthatān apāyān | dvitīye tu—keyaṁ tātparyākhyā vṛttiḥ | abhihitānvaya-vādibhir aṅgīkṛtā, tad-anyā vā ? ādye dattam evottaram | dvitīye tu—nāma-mātre vivādaḥ | tan-mate’pi turīya-vṛtti-siddheḥ |

nanv astu yugapad eva tātparya-śaktyā vibhāvādi-saṁsargasya rasādeś ca prakāśanam iti cet ? na, tayor hetu-phala-bhāvāṅgīkārāt | yad āha muniḥ—“vibhāvānubhāva-vyabhicāri-saṁyogād rasa-niṣpattiḥ” iti | saha-bhāve ca kutaḥ savyetara-viṣāṇayor iva kārya-kāraṇa-bhāvaḥ ? paurvāparya-viparyayāt |

gaṅgāyāṁ ghoṣaḥ ity ādau taṭādy-artha-mātra-bodha-viratāyā lakṣaṇāyāś ca kutaḥ śītatva-pāvanatvādi-vyaṅgya-bodhakatā | tena turīyā vṛttir upāsyaiveti nirvivādam etat |

kiṁ ca—

**boddhṛ-svarūpa-saṅkhyā-nimitta-kārya-pratīti-kālānām |**

**āśraya-viṣayādīnāṁ bhedād bhinno’bhidheyato vyaṅgyaḥ ||2||**

vācyārtha-vyaṅgyārthayor hi pada-tad-artha-mātra-jñāna-nipuṇair vaiyākaraṇair api sahṛdayair eva ca saṁvedyatayā boddhṛ-bhedaḥ |

“bhama dhammia”[[60]](#footnote-67) ity ādau kvacid vācye vidhi-rūpe viṣedha-rūpatayā, kvacit “niḥśeṣa-cyuta-candanam”[[61]](#footnote-68) ity ādau niṣedha-rūpe vidhi-rūpatayā ca svarūpa-bhedaḥ |

“gato’stam arkaḥ” ity ādau ca vācyo’rtha eka eva pratīyate | vyaṅgyas tu tad-boddhr-ādi-bhedāt kvacit “kāntam abhisara” iti, “gāvo nirudhyantām” iti, “nāyakasyāyam āgamanāvasaraḥ” iti, “santāpo’dhunā nāsti” ity ādi-rūpeṇāneka iti saṅkhyā-bhedaḥ |

vācyārthaḥ śabdoccāraṇa-mātreṇa vedyaḥ | eṣa tu tathāvidha-pratibhānair mālyādineti nimitta-bhedaḥ |

pratīti-mātra-karaṇāc camatkāra-karaṇāc ca kārya-bhedaḥ |

kevala-rūpatayā camatkāritayā ca pratīti-bhedaḥ |

pūrva-paścād-bhāvena ca kāla-bhedaḥ |

śabdāśrayatvena śabda-tad-eka-deśa-tad-artha-varṇa-saṅghaṭanāśrayatvena cāśraya-bhedaḥ |

kassa ba ṇa hoi roso daṭṭhūṇa piyāe sa-bbaṇaṁ aharaṁ |

sa-bhamara-pa{u}ma-gghāiṇi vāria-vāme sahasu ehṇiṁ ||[[62]](#footnote-69)

[*kasya vā na bhavati roṣo dṛṣṭvā priyāyāḥ sa-vraṇam adharam |*

*sa-bhramara-padmāghrāṇa-śīle vārita-vāme sahasvedānīm ||*]

iti sakhī-tat-kānta-viṣayatvena viṣaya-bhedaḥ | tasmān nābhidheya eva vyaṅgyaḥ |

tathā—

**prāg asattvād rasāder no bodhike lakṣaṇābhidhe |**

**kiṁ ca mukhyārtha-bādhasya virahād api lakṣaṇā ||3||**

na bodhikā iti śeṣaḥ | nahi ko’pi rasanātmaka-vyāpārād bhinno rasādi-pada-pratipādyaḥ padārthaḥ pramāṇa-siddho’sti, yam ime lakṣaṇābhidhe bodhayetāṁ | kiṁ ca, yatra gaṅgāyāṁ ghoṣaḥ ity ādāv upātta-śabdārthānāṁ bubhūṣann evānvayo’nupapattyā bādhyate tatraiva hi lakṣaṇāyāḥ praveśaḥ |

yad uktaṁ nyāya-kusumāñjalāv udayanācāryaiḥ—

śrutānvayād anākāṅkṣaṁ na vākyaṁ hy anyad icchati |

padārthānvaya-vaidhuryāt tad ākṣiptena saṅgatiḥ ||

na punaḥ “śūnya-vāsa-gṛham” ity ādau mukhyārtha-bādhaḥ |

yadi ca gaṅgāyāṁ ghoṣaḥ ity ādāv prayojanaṁ lakṣyaṁ syāt, tīrasyāpi mukhyārthatvaṁ bādhitatvaṁ ca syāt | tasyāpi ca lakṣyatayā prayojanāntaraṁ tasyāpi prayojanāntaram ity anavasthāpātaḥ | na cāpi prayojana-viśiṣṭa eva tīre lakṣaṇā | viṣaya-prayojanayor yugapat pratīty-anabhyupagamān | nīlādi-saṁvedanānantaram eva hi jñātatāyā anuvyavasāyasya vā sambhavaḥ |

**nānumānaṁ rasādīnāṁ vyaṅgyānāṁ bodhana-kṣamam |**

**ābhāsatvena hetūnāṁ smṛtir na ca rasādi-dhīḥ ||4||**

vyakti-viveka-kāreṇa [mahimā-bhaṭṭena] hi—“yāpi vibhāvādibhyo rasādīnāṁ pratītiḥ sānumāna evāntarbhavitum arhati | vibhāvānubhāva-vyabhicāri-pratītir hi rasādi-pratīteḥ sādhanam iṣyate | te hi raty-ādīnāṁ bhāvānāṁ kāraṇa-kārya-sahakāri-bhūtās tān anumāpayanta eva rasādīn niṣpādayanti | ta eva pratīyamānā āsvāda-padavīṁ gatāḥ santo rasā ucyante, ity avaśyambhāvī tat-pratīti-kramaḥ kevalam āśu-bhāvitayāsau na lakṣyate, yato’yam adyāpy abhivyakti-kramaḥ” iti yad uktam | tatra praṣṭavyaṁ kiṁ śabdābhinaya-samarpita-vibhāvādi-pratyayānumita-rāmādi-gata-rāgādi-jñānam eva rasatvenābhimataṁ bhavataḥ | tad-bhāvanayā bhāvakair bhāvyamānaḥ sva-prakāśānando vā | ādye na vivādaḥ | kintu “rāmādi-gata-rāgādi-jñānaṁ rasa-saṁjñayā nocyate’smābhiḥ” ity eva viśeṣaḥ | dvitīyas tu vyāpti-grahaṇābhāvād dhetor ābhāsatayāsiddha eva | tac coktaṁ tenaiva—

yārthāntarābhivyaktau vaḥ sāmagrīṣṭā nibandhanam |

saivānumiti-pakṣe no gamakatvena saṁmatā || iti |

idam api no na viruddham | na hy evaṁvidhā pratītir āsvādyatvenāsmākam abhimatā, kintu—svaprakāśa-mātra-viśrāntaḥ sāndrānanda-nirbharaḥ | tenātra siṣādhayiṣitād arthāntarasya sādhanād dhetor ābhāsatā |

yac ca “bhama dhammia” ity ādau pratīyamānaṁ vastu |

jala-keli-tarala-kara-tala-mukta-punaḥ-pihita-rādhikā-vadanaḥ |

jagad avatu koka-yūnor vighaṭana-saṅghaṭana-kautukī kṛṣṇaḥ ||

ity ādau ca rūpakālaṅkārādayo’numeyā eva | tathā hi—anumānaṁ nāma pakṣa-sattva-sapakṣa-sattva-vipakṣa-vyāvṛttatva-viśiṣṭāl liṅgāliṅgano jñānam | tataś ca vācyād asambaddho’rthas tāvan na pratīyate | anyathātiprasaṅgaḥ syāt, iti bodhya-bodhakayor arthayoḥ kaścit sambandho’sty eva | tataś ca bodhako’rtho liṅgam | bodhyaś ca liṅgī bodhakasya cārthasya pakṣa-sattvaṁ nibaddham eva | sa-pakṣa-sattva-vipakṣa-vyāvṛttatve anibaddhe api sāmarthyād avaseye |

tasmād atra yad-vācyārthāl liṅga-rūpāl liṅgino vyaṅgyārthasyāvagamas tad-anumāna eva paryavasyati iti | tan na, tathā hy atra “bhama dhammia” ity ādau gṛhe śva-nivṛttyā vihitaṁ bhramaṇaṁ “godāvarī-tīre siṁhopalabhder abhramaṇam anumāpayati” iti yad vaktavye tatrānaikāntiko hetuḥ |

yac ca “niḥśeṣa-cyuta-candanam” ity ādau dūtyās tat kāmukopabhogo’numīyate, tat kiṁ pratipādyatayā dūtyā, tat kāla-saṁnihitaivānyaiḥ, tat kāvyārtha-bhāvanayā vā sahṛdayaiḥ ?

ādyayor na vivādaḥ | tṛtīye tu tathā-vidhābhiprāya-viraha-sthale vyabhicāraḥ |

nanu, vaktrādy-avasthā-sahakṛtatvena viśeṣyo hetur iti na vācyam | evaṁvidha-vyāpty anusandhānasyābhāvāt |

kiṁ caivaṁ-vidhānāṁ kāvyānāṁ kavi-pratibhā-mātra-janmanāṁ prāmāṇyānāvaśyakatvena sandigdhāsiddhatvaṁ hetoḥ |

vyakti-vādinā cādhama-pada-sahāyānām evaiṣāṁ padārthānāṁ vyañjakatvam uktam | tena ca tat-kāntasyādhamatvaṁ prāmāṇikaṁ na veti katham anumānam | etenārthāpatti-vedyatvam api vyaṅgyānām apāstam | arthāpatter api pūrva-siddha-vyāptīcchām upajīvyaiva pravṛtteḥ | yathā—“yo jīvati sa kutrāpy avatiṣṭhate, jīvati cātra goṣṭhyām avidyamānaś caitraḥ” ity ādi |

kiṁ ca, vastra-vikrayādau tarjanī-tolanena daśa-saṅkhyādivat sūcana-buddhi-vedyo’py ayaṁ na bhavati, sūcana-buddher api saṅketādi-laukika-pramāṇa-sāpekṣatvenṇaumāna-prakāratāṅgīkārāt |

yac ca “saṁskāra-janyatvād rasādi-buddhiḥ smṛtiḥ” iti kecit | tatrāpi pratyabhijñāyām anaikāntikatayā hetor abhāsatā | “‘durgāliṅgita’ ity ādi ca dvitīyārtho nāsty eva” iti yad uktaṁ mahimā-bhaṭṭena tad-anubhava-siddham apalapato gaja-nimīlikaiva |

tad evam anubhava-siddhasya tat-tad-rasādi-lakṣaṇārthasyāśakyāpalāpatayā tat-tac-chabdādy-anvaya-vyatirekānuvidhāyitayā cānumānādi-pramāṇāvedyatayā cābhidhādi-vṛtti-trayā-bodhyatayā ca turīyā vṛttir upāsyaiveti siddham | iyaṁ ca vyāptyādy-anusandhānaṁ vināpi bhavatīty akhilaṁ nirmalam |

tat kiṁ-nāmikeyaṁ vṛttir ity ucyate—

**sā ceyaṁ vyañjanā-nāma vṛttir ity ucyate budhaiḥ |**

**rasa-vyaktau punar vṛttiṁ rasanākhyāṁ pare viduḥ ||5||**

etac ca vivicyoktaṁ rasa-nirūpaṇa-prastāva iti sarvam avadātam |

iti sāhitya-darpaṇe

vyañjanā-vyapāra-nirūpaṇo nāma

pañcamaḥ paricchedaḥ

||5||

 --o)0(o--

(6)

## ṣaṣṭhaḥ paricchedaḥ

# dṛśya-śravya-kāvya-nirūpaṇaḥ

evaṁ dhvani-guṇībhūta-vyaṅgyatvena kāvyasya bheda-dvayam uktvā punar dṛśya-śravyatvena bheda-dvayam āha—

**dṛśya-śravyatva-bhedena punaḥ kāvyaṁ dvidhā matam |**

**dṛśyaṁ tatrābhineyaṁ . . . . . . . . . . . . .**

tasya rūpaka-saṁjñā-hetum āha—

**. . . . . . . . . . . . .tad-rūpāropāt tu rūpakam ||1||**

tad dṛśyaṁ kāvyaṁ naṭe rāmādi-svarūpāropād rūpakam ity ucyate |

ko’sāv abhinaya ity āha—

**bhaved abhinayo’vasthānukāraḥ sa caturvidhaḥ |**

**āṅgiko vācikaś caivam āhāryaḥ sāttvikas tathā ||2||**

naṭair aṅgādibhī rāma-yudhiṣṭhirādīnām avasthānukaraṇam abhinayaḥ |

rūpakasya bhedān āha—

**nāṭakam atha prakaraṇaṁ bhāṇa-vyāyoga-samavakāra-ḍimāḥ |**

**īhāmṛgāṅka-vīthyaḥ prahasanam iti rūpakāṇi daśa ||3||**

kiṁ ca—

**nāṭikā troṭakaṁ goṣṭhī saṭṭakaṁ nāṭya-rāsakam |**

**prasthānollāpya-kāvyāni preṅkhaṇaṁ rāsakaṁ tathā ||4||**

**saṁlāpakaṁ śrī-gaditaṁ śilpakaṁ ca vilāsikā |**

**durmallikā prakaraṇī hallīśako bhāṇiketi ca ||5||**

**aṣṭādaśa prāhur uparūpakāṇi manīṣiṇaḥ |**

**vinā viśeṣaṁ sarveṣāṁ lakṣma nāṭakavan matam ||6||**

sarveṣāṁ prakaraṇādi-rūpakāṇāṁ nāṭikādy-uparūpakāṇāṁ ca | tatra—

**nāṭakaṁ khyāta-vṛttaṁ syāt pañca-sandhi-samanvitam |**

**vilāsa-rddhyādi-guṇavad yuktaṁ nānā-vibhūtibhiḥ ||7||**

**sukha-duḥkha-samudbhūti nānā-rasa-nirantaram |**

**pañcādikā daśa-parās tatrāṅkāḥ parikīrtitāḥ ||8||**

**prakhyāta-vaṁśo rājarṣi-dhīrodāttaḥ pratāpavān |**

**divyo’tha divyādivyo vā guṇavān nāyako mataḥ ||9||**

**eka eva bhaved aṅgī śṛṅgāro vīra eva vā |**

**aṅgam anye rasāḥ sarve kāryo nirvahaṇe’dbhutaḥ ||10||**

**catvāraḥ pañca vā mukhyāḥ kārya-vyāpṛta-pūruṣāḥ |**

**gopucchāgra-samāgraṁ tu bandhanaṁ tasya kīrtitam ||11||**

khyātaṁ rāmāyaṇādi-prasiddhaṁ vṛttam | yathā—rāma-caritādi | sandhayo vakṣyante | nānā-vibhūtibhir yuktam iti mahā-sahāyam | sukha-duḥkha-samudbhūtatvaṁ rāma-yudhiṣṭhirādi-vṛttānteṣv abhivyaktam | rājarṣayo duṣyantādayaḥ | divyāḥ śrī-kṛṣṇādayaḥ | divyādivyaḥ yo divyo’py ātmani narābhimānī, yathā śrī-rāmacandraḥ |

gopucchāgra-samagram iti krameṇāṅkāḥ sūkṣmāḥ kartavyāḥ iti kecit |anye tv āhuḥ—yathā go-pucche kecid bālā hrasvāḥ kecid dīrghās tatheha kānicit kāryāṇi mukha-sandhau samāptāni kānicit pratimukhe | evam anyeṣv api kānicit kānicit iti |

**pratyakṣa-netṛ-carito rasa-bhāva-samujjvalaḥ |**

**bhaved agūḍha-śabdāthaḥ kṣudra-cūrṇaka-saṁyutaḥ ||12||**

**vicchinnāvāntaraikārthaḥ kiñcit saṁlagna-bindukaḥ |**

**yukto na bahubhiḥ kāryair bīja-saṁhṛtimān na ca ||13||**

**nānā-vidhāna-saṁyukto nātipracura-padyavān |**

**āvaśyakānāṁ kāryāṇām avordhād vinirmitaḥ ||14||**

**nāneka-dina-nirvartya-kathayā samprayojitaḥ |**

**āsanna-nāyakaḥ pātrair yuktas tri-caturais tathā ||15||**

**dūrāhvānaṁ vadho yuddhaṁ rājyadeśādi-viplavaḥ |**

**vivāho bhojanaṁ śāpotsargau mṛtyū rataṁ tathā ||16||**

**danta-cchedyaṁ nakha-cchedyam anyad vrīḍākaraṁ ca yat |**

**śayanādhara-pānādi nagarādy-avarodhanam ||17||**

**snānānulepane caibhir varjito nātivistaraḥ |**

**devī-parijanādīnām amātya-vaṇijām api ||18||**

**pratyakṣa-citra-caritair yukto bhāva-rasodbhavaiḥ |**

**anta-niṣkrānta-nikhila-pātro’ṅka iti kīrtitaḥ ||19||**

bindv-ādayo vakṣyante | āvaśyakaṁ sandhyā-vandanādi |

aṅka-prasāvād **garbhāṅkam** āha—

**aṅkodara-praviṣṭo yo raṅga-dārā-mukhādimān |**

**aṅko’paraḥ sa garbhāṅkaḥ sa-bījaḥ phalavān api ||20||**

yathā bāla-rāmāyaṇe rāvaṇaṁ prati kohalaḥ—

śravaṇaiḥ peyam anekair dṛśyaṁ dīrghaiś ca locanair bahubhiḥ |

bhavad-artham iva nibaddhaṁ nāṭyaṁ sītā-svayaṁvaraṇam ||

ity ādinā viracitaḥ sītā-svayaṁvaro nāma garbhāṅkaḥ |

**tatra pūrvaṁ pūrva-raṅgaḥ sabhā-pūjā tataḥ param |**

**kathanaṁ kavi-saṁjñāder nāṭakasyāpy athāmukham ||21||**

tatreti nāṭake |

**yan nāṭya-vastunaḥ pūrvaṁ raṅga-vighnopaśāntaye |**

**kuśīlavāḥ prakurvanti pūrva-raṅgaḥ sa ucyate ||22||**

**pratyāhārādikāny aṅgāny asya bhūyāṁsi yadyapi |**

**tathāpy avaśyaṁ kartavyā nāndī vighnopaśāntaye ||23||**

tasyāḥ svarūpam āha—

**āśīr-vacana-saṁyuktā stutir yasmāt prayujyate |**

**deva-dvija-nṛpādīnāṁ tasmān nāndīti saṁjñitā ||24||**

**māṅgalya-śaṅkha-candrābja-koka-kairava-śaṁsinī |**

**padair yuktā dvādaśabhir aṣṭābhir vā padair uta ||25||**

aṣṭa-padā, yathā anargha-rāghave—niṣpratyūham ity ādi | dvādaśa-padā yathā mama tāta-pādānāṁ puṣpa-mālāyām—

śirasi dhṛta-surāpage smarārāv

aruṇa-mukhendu-rucir girīndra-putrī |

atha caraṇa-yugānate sva-kānte

smita-sarasā bhavato’stu bhūti-hetuḥ ||

evam anyatra |

etan nāndīti kasyacin matānusāreṇoktam | vastutas tu pūrva-raṅgasya raṅga-dvārābhidhānam aṅgam ity anye | yad uktam—

yasmād abhinayo hy atra prāthamyād avatāryate |

raṅga-dvāram ato jñeyaṁ vāg-aṅgābhinayātmakam || iti |

ukta-prakārāyāś ca nāndyā raṅga-dvārāt prathamaṁ naṭair eva kartavyatayā na maharṣiṇā nirdeśaḥ kṛtaḥ |

kālidāsādi-mahākavi-prabandheṣu ca—

vedānteṣu yam āhur eka-puruṣaṁ vyāpya sthitaṁ rodasī

yasminn īśvara ity ananya-viṣayaḥ śabdo yathārthākṣaraḥ |

antaryaś ca mumukṣubhir niyamita-prāṇādibhir mṛgyate

sa sthāṇuḥ sthira-bhakti-yoga-sulabho niḥśreyasāyāstu vaḥ || (Vik. 1.1)

evam ādiṣu nāndī-lakṣaṇāyogāt | uktaṁ ca—raṅga-dvāram ārabhya kaviḥ kuryāt ity ādi | ata eva prāktana-pustakeṣu nāndy-ante sūtradhāraḥ ity anantaram eva vedānteṣu ity ādi śloka-likhanaṁ dṛśyate | yac ca paścāt nāndy-ante sūtradhāra idaṁ prayojitavān | itaḥ-prabhṛti mayā nāṭakam upādīyata iti kaver abhiprāyaḥ sūcita iti |

**pūrva-raṅgaṁ vidhāyaiva sūtradhāro nivartate |**

**praviśya sthāpakas tadvat kāvyam āsthāpayet tataḥ ||26||**

**divya-martye sa tad-rūpo miśram anyataras tayoḥ |**

**sūcayed vastu bījaṁ vā mukhaṁ pātram athāpi vā ||27||**

kāvyārthasya sthāpanāt sthāpakaḥ | tadvad iti sūtradhāra-sadṛśa-guṇākāraḥ | idānīṁ pūrva-raṅgasya samyak-prayogābhāvād eka eva sūtradhāraḥ sarvaṁ prayojayatīti vyavahāraḥ | sa sthāpako divyaṁ vastu divyo bhūtvā, martyaṁ martyo bhūtvā, miśraṁ ca divya-martyayor anyataro bhūtvā sūcayet |

vastu itivṛttam | yathodātta-rāghave—

rāmo mūrdhni nidhāya kānanam agān mālām avājñāṁ guros

tad-bhaktyā bharatena rājyam akhilaṁ mātrā sahaivojjhitam |

tau sugrīva-vibhīṣaṇāv anugatau nītau parāṁ sampadaṁ

prodvṛttā daśakandhara-prabhṛtayo dhvastāḥ samastā dviṣaḥ ||

**bījaṁ**, yathā ratnāvalyām—

dvīpād anyasmād api madhyād api jala-nidher diśo’py antāt |

ānīya jhaṭiti ghaṭayati vidhir abhimatam abhimukhī-bhūtaḥ || [ra. 1.7]

atra hi samudre pravahaṇa-bhaṅgam agrotthitāyā ratnāvalyā anukūla-daiva-lālito vatsa-rāja-gṛha-praveśo yaugandharāyaṇa-vyāpāram ārabhya ratnāvalī-prāptau bījam |

**mukhaṁ** śleṣādinā prastuta-vṛttānta-pratipādako vāg-viśeṣaḥ, yathā—

āsādita-prakaṭa-nirmala-candra-hāsaḥ

prāptaḥ śarat-samaya eva viśuddha-kāntaḥ |

utkhāya gāḍha-tamasaṁ ghana-kālam ugram

rāmau daśāsyam iva sambhṛta-bandhu-jīvaḥ || [chalita-rāmasya]

**pātraṁ,** yathā śākuntale—

tavāsmi gīta-rāgeṇa hāriṇā prasabhaṁ hṛtaḥ |

eṣa rājeva duṣyantaḥ sāraṅgeṇātiraṁhasā || [a.śā. 1.5]

**raṅgaṁ prasādya madhuraiḥ ślokaiḥ kāvyārtha-sūcakaiḥ |**

**rūpakasya kaver ākhyāṁ gotrādyāpi sa kīrtayet |** 28b

**ṛtuṁ ca kañcit prāyeṇa bhāratīṁ vṛttim āśritaḥ ||28||** 29a

sa sthāpakaḥ | prāyeṇeti kvacid ṛtor akīrtanam api | yathā ratnāvalyām |

**bhāratī-vṛttis** tu—

**bhāratī saṁskṛta-prāyo vāg-vyāpāro naṭāśrayaḥ ||29||**

saṁskṛta-bahulo vāk-pradhāno vyāpāro bhāratī |

**tasyāḥ prarocanā vīthī tathā prahasanāmukhe |**

**aṅgāny atronmukhīkāraḥ praśaṁsātaḥ prarocanā ||30||**

prastutābhinayeṣu praśaṁsātaḥ śrotṝṇāṁ pravṛtty-unmukhīkaraṇaṁ prarocanā | yathā ratnāvalyām—

śrī-harṣo nipuṇaḥ kaviḥ pariṣad apy eṣā guṇa-grāhiṇī

loke hāri ca vatsarāja-caritaṁ nāṭye ca dakṣā vayam |

vas tv ekaikam apīha vāñchita-phala-prāpteḥ padaṁ kiṁ punar

mad-bhāgyopacayād ayaṁ samuditaḥ sarvo guṇānāṁ gaṇaḥ ||

vīthī-prahasane vakṣyete |

**naṭī vidūṣāko vāpi pāripārśvika eva vā |**

**sūtradhāreṇa sahitāḥ saṁlāpaṁ yatra kurvate ||31||**

**citarir vākyaiḥ svakāryotthaiḥ prastutākṣepibhir mithaḥ |**

**āmukhaṁ tat tu vijñeyaṁ nāmnā prastāvanāpi sā ||32||**

sūtradhāra-sadṛśatvāt sthāpako’pi sūtradhāra ucyate | tasyānucaraḥ pāripārśvikaḥ | tasmāt kiñcid ūno naṭaḥ |

**uddhātyakaḥ kathoddhātaḥ prayogātiśayas tathā |**

**pravartakā-lagite pañca prastāvanābhidāḥ ||33||**

tatra –

**padāni tv agatārthāni tad-artha-gataye narāḥ |**

**yojayanti padair anyaiḥ sa uddhātyaka ucyate ||34||**

yathā mudrā-rākṣase sūtradhāraḥ –

krūra-grahaḥ saketuś candrama-sampūrṇa-maṇḍalam idānīm |

abhibhavitum icchati balāt…

ity anantaram nepathye—āḥ, ka eṣa mayi jīvati candraguptam abhibhavitum icchati iti |

atrānyārthavanty api padāni hṛdayasthārthāgatyā arthāntare saṁkramayya pātra-praveśaḥ |

**sūtradhārasya vākyaṁ vā samādāyārtham asya vā |**

**bhavet pātra-praveśaś cet kathodghātaḥ sa ucyate ||35||**

vākyaṁ, yathā ratnāvalyām—dvīpād anyasmād api ity ādi sūtradhāreṇa paṭhite—

nepathye—sādhu bharata-putra sādhu ! evam etat | kaḥ sandehaḥ ? dvīpād anyasmād api ity ādi paṭhitvā yaugandharāyaṇasya praveśaḥ |

vākyārtho, yathā veṇyām—

nirvāṇa-vaira-dahanāḥ praśamādarīṇāṁ

nandantu pāṇḍu-tanayāḥ saha mādhavena |

rakta-prasādhita-bhuvaḥ kṣata-vigrahāś ca

svasthā bhavantu kuru-rāja-sutāḥ sa-bhṛtyāḥ || [ve.saṁ. 1.7]

iti sūtradhāreṇa paṭhitasya vākyasyārthaṁ gṛhītvā—

nepathye—āḥ, durātman ! vṛthā maṅgala-pāṭhaka kathaṁ svasthā bhavantu mayi jīvati dhārtarāṣṭrāḥ ?

tataḥ sūtradhāra-niṣkrāntau bhīmasenasya praveśaḥ |

**yadi prayoga ekasmin prayogo’nyaḥ prayujyate |**

**tena pātra-praveśaś cet prayogātiśayas tadā ||36||**

yathā kundamālāyām—

nepathye—ita ita ito’vataratvāryā |

sūtradhāraḥ—ko’yaṁ khalv āryāhvānena sāhāyakam api me sampādayati | (vilokya) kaṣṭam atikaruṇaṁ vartate |

laṅkeśvarasya bhavane suciraṁ sthiteti

rāmeṇa loka-parivāda-bhayākulena |

nirvāsitāṁ jana-padād api garbha-gurvī

sītāṁ vanāya parikarṣati lakṣmaṇo’yam ||

atra nṛtya-prayogārthaṁ svabhāryāhvānam icchatā sūtradhāreṇa—sītāṁ vanāya parikarṣati lakṣmaṇo’yam iti sītā-lakṣmaṇayoḥ praveśaṁ sūcayitvā niṣkrāntena sva-prayogam atiśayāna eva prayogaḥ prayojitaḥ |

**kālaṁ pravṛttam āśritya sūtra-dhṛg yatra varṇayet |**

**tad-āśrayaś ca pātrasya praveśas tat-pravartakam ||37||**

yathā—āsādita-prakaṭa ity ādi | tataḥ praviśati yathā-nirdiṣṭo rāmaḥ |

**yatraikatra samāveśāt kāryam anyat prasādhyate |**

**prayoge khalu taj jñeyaṁ nāmnāvalagitaṁ budhaiḥ ||38||**

yathā śākuntale sūtradhāro naṭīṁ prati—“tavāsmi gīta-rāgeṇa” [a.śā. 1.5] ity ādi | tato rājñaḥ praveśaḥ |

**yojyāny atra yathā-lābhaṁ vīthy-aṅgānītarāṇy api ||39||** 39a

atra āmukhe | uddhātya-kāvala-gitayor itarāṇi vīthy-aṅgāni vakṣyamāṇāni |

nakha-kuṭṭas tu—

**nepathoktaṁ śrutaṁ yatra tv ākāśa-vacanaṁ tathā ||40||** 39b

**samāśrityāpi kartavyam āmukhaṁ nāṭakādiṣu |**

**eṣām āmukha-bhedānām ekaṁ kañcit prayojayet ||41||** 40

**tenārtham atha pātraṁ vā samākṣipyaiva sūtra-dhṛk |**

**prastāvanānte nirgacchet tato vastu prayojayet ||42||** 41

vastv itivṛttam |

**idaṁ punar vastu budhair dvividhaṁ parikalpyate |**

**ādhikārikam ekaṁ syāt prāsaṅgikam athāparam ||43||** 42

**adhikāraḥ phale svāmyam adhikārī ca tat-prabhuḥ |**

**tasyetivṛttaṁ kavibhir ādhikārikam ucyate ||44||** 43

phale pradhāna-phale | yathā bāla-rāmāyaṇe rāma-caritam |

**asyopakaraṇarthaṁ tu prāsaṅgikam itīṣyate ||45||** 44a

asyādhikāriketivṛttasya upakaraṇa-nimittaṁ yac caritaṁ tat prāsaṅgikam | yathā sugrīvādi-caritam |

**patākā-sthānakaṁ yojyaṁ suvicāryeha vastuni ||46||** 44b

iti nāṭye |

**yatrārthe cintite’nyasmiṁs tal-liṅgo’nyaḥ prayujyate |**

**āgantukena bhāvena patākā-sthānakaṁ tu tat ||47||** 45

tad-bhedān āha |

**sahasaivārtha-sampattir guṇavaty upacārataḥ |**

**patākā-sthānakam idaṁ prathamaṁ parikīrtitam ||48||** 46

yathā ratnāvalyām—vāsavadatteyam iti rājā yadā tat-kaṇṭha-pāśaṁ mocayati tadā tad uktvā sāgarikeyam iti pratyabhijñāya—katham ? priyā me sāgarikā |

alam alam atimātraṁ sāhasenāmunā te

tvaritam ayi vimuñca tvaṁ latā-pāśam etam |

calitam api niroddhuṁ jīvitaṁ jīviteśe

kṣaṇam iha mama kaṇṭhe bāhu-pāśaṁ nidhehi ||

atra phala-rūpārtha-sampattiḥ pūrvāpekṣayopacārātiśayād guṇavaty utkṛṣṭā |

**vacaḥ sātiśayaṁ śliṣṭaṁ nānā-bandha-samāśrayam |**

**patākā-sthānakam idaṁ dvitīyaṁ parikīrtitam ||49||** 47

yathā veṇyām—

rakta-prasādhita-bhuvaḥ kṣata-vigrahāś ca

svasthā bhavantu kuru-rāja-sutāḥ sa-bhṛtyāḥ || [ve.saṁ. 1.7]

atra raktādīnāṁ rudhira-śarīrārtha-hetuka-śleṣa-vaśena bījārtha-pratipādanān netṛ-maṅgala-pratipattau satyāṁ dvitīyaṁ patākā-sthānakam |

3. tṛtīyaṁ patākā-sthānakam

**arthopakṣepakaṁ yat tu līnaṁ sa-vinayaṁ bhavet |**

**śliṣṭa-pratyuttaropetaṁ tṛtīyam idam ucyate ||50||** 48

līnam avyaktārtham | śliṣṭena sambandha-yogyenābhiprāyāntara-prayuktena pratyuttareṇopetam | sa-vinayaṁ viśeṣa-niścaya-prāptyā sahitaṁ sampādyate yat tat tṛtīyaṁ patākā-sthānakam | yathā veṇyāṁ dvitīye’ṅke—

**kañcukī :** deva bhagnaṁ bhagnam |

**rājā :** kena ?

**kañcukī :** bhīmena |

rājā : kasya ?

**kañcukī :** bhavataḥ |

**rājā :** āḥ, kiṁ pralapasi ?

**kañcukī** (sabhayam) : deva, nanu bravīmi | bhagnaṁ bhīmena bhavataḥ |

**rājā :** dhig vṛddhāpasada | ko’yam adya te vyāmohaḥ ?

**kañcukī :** deva na vyāmohaḥ | satyam eva bravīmi—

bhagnaṁ bhīmena bhavato marutā ratha-ketanam |

patitaṁ kiṅkiṇī-kvāṇa-baddhākrandam iva kṣitau || 2.23 ||

atra duryodhanoru-bhaṅga-rūpa-prastuta-saṅkrāntam arthopakṣepaṇam |

4. caturthaṁ patākā-sthānakam

**dvy-artho vacana-vinyāsaḥ suśliṣṭaḥ kāvya-yojitaḥ |**

**pradhānārthāntarākṣepī patākā-sthānakaṁ param ||51||** 49

yathā ratnāvalyāṁ—

uddāmotkalikāṁ vipāṇḍura-rucaṁ prārabdha-jṛmbhāṁ kṣaṇād
āyāsaṁ śvasanodgamair aviratair ātanvatīm ātmanaḥ |

adyodyānalatām imāṁ sa-madanāṁ nārīm ivānyāṁ dhruvaṁ
paśyan kopa-vipāṭala-dyuti mukhaṁ devyāḥ kariṣyāmy aham ||

atra bhāvy-arthaḥ sūcitaḥ |

etāni catvāri patākā-sthānāni kvacin maṅgalārthaṁ kvacid amaṅgalārthaṁ sarva-sandhiṣu bhavanti | kāvya-kartur icchā-vaśād bhūyo bhūyo’pi bhavanti | yat punaḥ kenacid uktaṁ—mukha-sandhim ārabhya sandhi-catuṣṭaye krameṇa bhavanti iti | tad anye na manyante | eṣām atyantam upādeyānām aniyamena sarvatrāpi sarveṣām api bhavituṁ yuktatvāt |

**yat syād anucitaṁ vastu nāyakasya rasasya vā |**

**viruddhaṁ tat parityājyam anyathā vā prakalpayet ||52||** 50

anucitam itivṛttaṁ, yathā—rāmasya cchadmanā vāli-vadhaḥ | tac codātta-rāghave noktam eva | vīra-carite tu vālī rāma-vadhārtham āgato rāmeṇa hata ity anyathā kṛtaḥ |

**aṅkeṣv adarśanīyā yā vaktavyaiva ca saṁmatā |**

**yā ca syād varṣa-paryantaṁ kathā dina-dvayādijā |** 51

**anyā ca vistarā sūcyā sārthopakṣepair budhaiḥ ||53||** 52a

aṅkeṣu adarśanīyā kathā yuddhādi-kathā |

**varṣād ūrdhvaṁ tu yad vastu tat syād varṣād adhobhavam ||54||** 52

uktaṁ hi muninā—

aṅka-cchede kāryaṁ māsa-kṛtaṁ varṣa-sañcitaṁ vāpi |

tat sarvaṁ kartavyaṁ varṣāḍ ūrdhvaṁ na tu kadācit || (nā.śā.)

evaṁ ca caturdaśa-varṣa-vyāpiny api rāma-vana-vāse ye ye virādha-vadhādayaḥ kathāṁśās te te varṣa-varṣāvayava-dina-yugmādīnām ekatamena sūcanīyā na viruddhāḥ |

**dināvasāne kāryaṁ yad dine naivopapadyate |**

**arthopakṣepakair vācyam aṅka-cchedaṁ vidhāya tat ||55||** 53

atha ke te’rthopakṣepakā ity āha—

**arthopakṣepakāḥ pañca viṣkambhaka-praveśakau |**

**cūlikāṅkāvatāro’tha syād aṅka-mukham ity api ||56||** 54

prathamo’rthopakṣepakah, viṣkambhakaḥ

**vṛtta-vartiṣyamāṇānāṁ kathāṁśānāṁ nidarśakaḥ |**

**saṅkṣiptārthas tu viṣkambha ādāv aṅkasya darśitaḥ ||57||** 55

**madhyena madhyamābhyāṁ vā pātrābhyāṁ samprayojitaḥ |**

**śuddhaḥ syāt sa tu saṅkīrṇo nīca-madhyama-kalpitaḥ ||58||** 56

tatra śuddho, yathā mālatī-mādhave śmaśāne kapāla-kuṇḍalā |

saṅkīrṇo, yathā rāmābhinande kṣapaṇaka-kāpālikau |

atha **praveśakaḥ**—

**praveśako’nudāttoktyā nīca-pātra-prayojitaḥ |**

**aṅka-dvayāntar vijñeyaḥ śeṣaṁ viṣkambhake yathā ||59||** 57

aṅka-dvayasyāntar iti prathamāṅke’sya pratiṣedhaḥ | yathā veṇyām aśvatthāmāṅke rākṣasa-mithunam |

atha **cūlikā**—

**antar-javanikā-saṁsthaiḥ sūcanārthasya cūlikā ||60||** 58ab

yathā vīra-carite caturthāṅkasyādau nepathye—bho bho vaimānikāḥ, pravartantāṁ raṅga-maṅgalāni ity ādi | rāmeṇa paraśurāmo jitaḥ iti nepathye pātraiḥ sūcitam |

atha **aṅkāvatāraḥ—**

**aṅkānte sūcitaḥ pātrais tad-aṅkasyāvibhāgataḥ |** 58

**yatrāṅko’vataraty eṣo’ṅkāvatāra iti smṛtaḥ ||61||**

yathā abhijñāne pañcamāṅke pātraiḥ sūcitaḥ ṣaṣṭhāṅkas tad-aṅkasyāṅga-viśeṣa ivāvatīrṇaḥ |

athāṅka-mukham—

**yatra syād aṅka ekasminn aṅkānāṁ sūcanākhilā |** 59

**tad-aṅka-mukham ity āhur bījārtha-khyāpakaṁ ca tat ||62||**

yathā mālatī-mādhave prathamāṅkādau kāmandaky-avalokite bhūri-vasu-prabhṛtīnāṁ bhāvi-bhūmikānāṁ parikṣipta-kathā-prabandhasya ca prasaṅgāt sanniveśaṁ sūcitavatyau |

**aṅkānta-pātrair vāṅkāsyaṁ chinnāṅkasyārtha-sūcanāt ||63||** 60

āṅkānta-pātrair aṅkānte praviṣṭaiḥ pātraiḥ | yathā vīra-carite dvitīyāṅkānte—

(praviśya) sumantraḥ : bhagavantau vaśiṣṭa-viśvāmitrau bhavataḥ sa-bhārgavān āhvayataḥ |

itare : kva bhagavantau ?

sumantraḥ : mahārāja-daśarathasyāntike |

itare : tat tatraiva gacchāmaḥ | ity aṅka-parisamāptau | tataḥ praviśanty upaviṣṭā vaśiṣṭa-viśvāmitra-paraśurāmāḥ ity atra pūrvāṅkānta eva praviṣṭena sumantra-pātreṇa śatānanda-janaka-kathā-vicchede uttarāṅka-mukha-sūcanād aṅkāsyam iti |

etac ca dhanika-matānusāreṇoktam | anye tu—“aṅkāvataraṇenaivedaṁ gatārtham” ity āhuḥ |

**apekṣitaṁ parityājyaṁ nīrasaṁ vastu vistaram |**

**yadā sandarśayec cheṣam āmukhānantaraṁ tadā |** 61

**kāryo viṣkambhako nāṭya āmukhākṣipta-pātrakaḥ ||64||**

yathā ratnāvalyāṁ yaugandharāyaṇa-prayojitaḥ |

**yadā tu sarasaṁ vastu mūlād eva pravartate |** 62

**ādāv eva tadāṅke syād āmukhākṣepa-saṁśrayaḥ ||65||**

yathā śākuntale |

**viṣkambhakādyair api no vadho vācyo’dhikāriṇaḥ |** 63

**anyo’nyena tirodhānaṁ na kuryād rasa-vastunoḥ ||66||**

rasaḥ śṛṅgārādiḥ | yad uktaṁ dhanikena—

na cātirasato vastu dūraṁ vicchinnatāṁ nayet |

rasaṁ vā na tirodadhyād vastv-alaṅkāra-lakṣaṇaiḥ || iti |

**bījaṁ binduḥ patākā ca prakarī kāryam eva ca |** 64

**artha-prakṛtayaḥ pañca jñātvā yojyā yathā-vidhi ||67||**

artha-prakṛtayaḥ prayojana-siddhi-hetavaḥ | tatra bījam |

**alpa-mātraṁ samuddiṣṭaṁ bahudhā yad visarpati |** 65

**phalasya prathamo hetur bījaṁ tad abhidhīyate ||68||**

yathā ratnāvalyāṁ vatsarājasya ratnāvalī-prāpti-hetur daivānukūlya-lālito yaugandharāyaṇa-vyāpāraḥ | yathā vā veṇyāṁ draupadī-keśa-saṁyamana-hetur bhīmasena-krodhopacito yudhiṣṭhirotsāhaḥ |

**avāntarārtha-vicchede bindur accheda-kāraṇam ||69||** 66ab

yathā ratnāvalyām anaṅga-pūjā-parisamāptau kāvyārtha-vicchede sati “udayanasyendor ivodvīkṣate” iti sāgarikā śrutvā (saharṣaṁ) kadhaṁ eso udaaṇa-ṇarindo [*katham eva sa udayana-narendraḥ ?*] ity ādi-ravānantarārtha-hetuḥ |

**vyāpi prāsāṅgikaṁ vṛttaṁ patākety abhidhīyate ||70||** 66cd

yathā rāma-carite sugrīvādeḥ | veṇyāṁ bhīmādeḥ | śākuntale vidūṣakasya caritam |

**patākā-nāyakasya syān na svakīyaṁ phalāntaram |** 67

**garbhe sandhau vimarśe vā virvāhas tasya jāyate ||71||**

yathā sugrīvādeḥa rājya-prāpty-ādi, yat tu muninoktaṁ—“ā garbhād vā vimarśād vā patākā vinivartate” (19.29) iti | “tatra patāketi | patākā nāyaka-phalaṁ nirvahaṇa-paryantam api patākāyāḥ pravṛtti-darśanāt” iti vyākhyātam abhinava-gupta-pādaiḥ |

**prāsaṅgikaṁ pradeśasthaṁ caritaṁ prakarī matā ||72||** 68cd

yathā, kulapaty-aṅke rāvaṇa-jaṭāyu-saṁvādaḥ |

**prakarī nāyakasya syān na svakīyaṁ phalāntaram ||73||** 69ab

yathā jaṭāyor mokṣa-prāptiḥ |

**apekṣitaṁ tu yat sādhyam ārambho yan nibandhanaḥ |** 69cd

**samāpanaṁ tu yat-siddhyai tat kāryam iti saṁmatam ||74||**

yathā rāma-carite rāvaṇa-vadhaḥ |

**avasthāḥ pañca kāryasya prārabdhasya phalārthibhiḥ |** 70cd

**ārambha-yatna-prāpty-āśā-niyatāpti-phalāgamāḥ ||75||**

tatra—

1. ārambhaḥ

**bhaved ārabhya autsukyaṁ yan mukhya-phala-siddhaye ||76||** 71cd

yathā ratnāvalyāṁ ratnāvaly-antaḥpura-niveśārthaṁ yaugandharāyaṇasyautsukyam | evaṁ nāyaka-nāyikādīnām apy autsukyaam ākareṣu boddhavyam |

2. yatnaḥ

**prayatnas tu phalāvāptau vyāpāro’titvarānvitaḥ ||77||** 72ab

yathā ratnāvalyāṁ—“tahabi ṇa atthi aṇyo daṁsaṇa ubāso tti jadhā tadhā ālihia jadhāsamīhidaṁ kara(i)ssaṁ” [*tathāpi nāsty anyo darśanopāya iti yathā tathā ālikhya yathā-samīhitaṁ kariṣyāmi |*] ity ādinā pratipādito ratnāvalyāś citra-lekhanādir vatsarāja-saṅgamopāyaḥ | yathā ca—rāma-carite samudra-bandhanādiḥ |

3. prāpty-āśā

**upāyāpāya-śaṅkābhyāṁ prāpty-āśā prāpti-sambhavaḥ ||78||** 72cd

yathā ratnāvalyāṁ tṛtīye’ṅke veṣa-parivartanābhisaraṇādeḥ saṅgamopāyād vāsava-dattā-lakṣaṇāpāya-śaṅkayā cānirdhāritaikānta-saṅgama-rūpa-phala-prāptiḥ prāpty-āśā | evam anyatra |

4. niyatāptiḥ

**apāyābhāvataḥ prāptir niyatāptis tu niścitā ||79||** 73ab

apāyābhāvān nirdhāritaikānta-phala-prāptiḥ | yathā ratnāvalyāṁ rājā—“devī-prasādanaṁ tyaktvā nānyam atropāyaṁ paśyāmi” iti devī-lakṣaṇāpāyasya prasādanena nivāraṇān niyata-phala-prāptiḥ sūcitā |

**sāvasthā phala-yogaḥ syād yaḥ samagra-phalodayaḥ ||80||** 73cd

yathā ratnāvalyāṁ ratnāvalī-lābhaś cakravartitva-lakṣaṇa-phalāntar-alābha-sahitaḥ | evam anyatra |

**yathā-saṅkhyam avasthābhir ābhir yogāt tu pañcabhiḥ |**

**pañcadhaivetivṛttasya bhāgāḥ syuḥ pañca sandhayaḥ ||81||** 74

tal-lakṣaṇam āha—

**antaraikārtha-sambandhaḥ sandhir ekāntaye sati ||82||** 75ab

ekena prayojanenānvitānāṁ kathāṁśānām avāntaraika-prayojana-sambandhaḥ sandhiḥ | tad-bhedān āha—

**mukhaṁ pratimukhaṁ garbho vimarśa upasaṁhṛtiḥ |** 75cd

**iti pañcāsya bhedāḥ syuḥ kramāl lākṣaṇam ucyate ||83||**

yathoddeśaṁ lakṣaṇam āha—

1. mukha-sandhiḥ

**yatra bīja-samutpattir nānārtha-rasa-sambhavā |** 76cd

**prārambheṇa samāyuktā tan mukhaṁ parikīrtitam ||84||**

yathā ratnāvalyāṁ prathame’ṅke |

2. pratimukhaḥ

**phala-pradhānopāyasya mukha-sandhi-niveśinaḥ |** 77cd

**lakṣyālakṣya ivodbhedo yatra pratimukhaṁ ca tat ||85||**

yathā ratnāvalyāṁ dvitīye’ṅke vatsarāja-sāgarikā-samāgama-hetor anurāga-bījasya prathamāṅkopakṣiptasya susaṅgatā-vidūṣakābhyāṁ jñāyamānatayā kiñcil lakṣyasya vāsavadattayā citra-phalaka-vṛttāntena kiñcid unnīyamānasyoddeśa-rūpa udbhedaḥ |

3. garbha-sandhiḥ

**phala-pradhānopāyasya prāg-udbhinnasya kiñcana |** 78cd

**garbho yatra samudbhedo hrāsānveṣaṇavān muhuḥ ||86||**

phalasya garbhīkaraṇād garbhaḥ | yathā ratnāvalyāṁ dvitīye’ṅke susaṅgataḥ—“sahi adakkhiṇā dāṇiṁ si tumaṁ jā evaṁ bhaṭṭiṇā hattheṇa dahidā bi kobaṁ ṇa muñcasi” ity ādau samudbhedaḥ | punar vāsavadattā-praveśe hrāsaḥ |

tṛtīye’ṅke—“tad-vārtānveṣaṇāya gataḥ kathaṁ cirayati vasantakaḥ” ity anveṣaṇam |

vidūṣakaḥ--hī hī bhoḥ, kosambī-rajja-lambheṇābi ṇa tādiso piabaassassa paritoso jādiso mama saāsādo piyabaaṇaṁ suṇia bhavissadi | [*hī hī bhoḥ, kauśambī-rājya-lābhenāpi na tādṛśaḥ priya-vayasyasya paritoṣo yādṛśo mama sakāśāt priya-vacanaṁ śrutvā bhaviṣyati |*] ity ādāv udbhedaḥ | punar api vāsavadattā-pratyabhijñānād hrāsaḥ | sāgarikāyāḥ saṅketa-sthāna-gamane’nveṣaṇam | punar latā-pāśa-karaṇe udbhedaḥ |

atha **vimarśaḥ—**

**yatra mukhya-phalopāya udbhinno garbhato’dhikaḥ |** 79cd

**śāpādyaiḥ sāntarāyaś ca sa vimarśa iti smṛtaḥ ||87||**

yathā śākuntale caturthāṅkādau anasūyā—piaṁbade ja(i)bi gandhabbeṇa bibāheṇa nibutta-kallāṇā sa(u)ntalā aṇurūba-bhattu-bhāiṇī saṁbtttā tti nibbudaṁ me hiaaṁ, tahabi ettiaṁ cintaṇijjaṁ [*halā priyaṁvade yady api gāndharveṇa vidhinā nirvṛtta-kalyāṇā śakuntalānurūpa-bhartṛ-gāminī saṁvṛtteti nirvṛtaṁ me hṛdayaṁ tathāpy etāvac cintanīyam |*] ity atra ārabhya saptamāṅkopakṣiptāccha-kuntalā-pratyabhijñānāt prāg-artha-sañcayaḥ śakuntalā-vismaraṇa-rūpa-vighnāliṅgitaḥ |

atha **nirvahaṇam—**

**bījavanto mukhādy-arthā viprakīrṇā yathāyatham |** 80cd

**ekārtham upanīyante yatra nirvahaṇaṁ hi tat ||88||**

yathā veṇyāṁ **kañcukī**—“(upasṛtya saharṣam) mahārāja vardhase | ayaṁ khalu bhīmaseno duryodhana-kṣatajāruṇī-kṛta-sakala-śarīro durlakṣya-vyaktiḥ |” ity ādinā draupadī-keśa-saṁyamanādi-mukha-sandhyādi-bījānāṁ nija-nija-sthānopakṣiptānām ekārtha-yojanam |

yathā vā—śākuntale saptamāṅke śakuntalābhijñānād uttaro’rtha-rāśiḥ | eṣām aṅgāny āha—

**upakṣepaḥ parikaraḥ parinyāso vilobhanam |** 81cd

**yuktiḥ prāptiḥ samādhānaṁ vidhānaṁ paribhāvanā |**

**udbhedaḥ karaṇaṁ bheda etāny aṅgāni vai mukhe ||89||** 82

yathoddeśaṁ lakṣaṇam āha—

1. upakṣepaḥ

**kāvyārthasya samutpattir upakṣepa iti smṛtaḥ ||90||** 83ab

kāvyārtha itivṛtta-lakṣaṇa-prastutatābhidheyaḥ | yathā veṇyāṁ bhīmaḥ—

lākṣā-gṛhānala-viṣān nasabhā-praveśaḥ

prāṇeṣu vitta-nicayeṣu ca naḥ prahṛtya |

ākṛṣṭa-pāṇḍava-vadhū-paridhāna-keśāḥ

svasthā bhavantu mayi jīvati dhārtarāṣṭrāḥ || (ve.saṁ. 1.8)

2. parikaraḥ

**samutpannārtha-bāhulyaṁ jñeyaḥ parikaraḥ punaḥ ||91||** 83cd

yathā tatraiva—

pravṛddhaṁ yad vairaṁ mama khalu śiśor eva kurubhir

na tatrārtho hetur na bhavati kirīṭī na ca yuvām |

jarāsandhasyoraḥsthalam iva virūḍhaṁ punar api

krudhā bhīmaḥ sandhiṁ vighaṭayati yūyaṁ ghaṭayata ||

3. parinyāsaḥ

**tan-niṣpattiḥ parinyāsaḥ . . . . . . . . . .||92||** 84a

yathā—

cañcad-bhuja-bhramita-caṇḍa-gadābhighāta-

saṁcūrṇitoru-yugalasya suyodhanasya |

styānāvanaddha-ghana-śoṇita-śoṇa-pāṇir

uttaṁsayiṣyati kacāṁs tava devi bhīmaḥ || [ve.saṁ. 1.21][[63]](#footnote-70)

atropakṣepo nāmeti vṛtta-lakṣaṇasya kāvyābhidheyasya saṅkṣepeṇopakṣepaṇa-mātram | parikaras tasyaiva bahulīkaraṇam | parinyāsas tato’pi niścayāpatti-rūpatayā parito hṛdaye nyasyanam | ity eṣāṁ bhedaḥ | etāni cāṅgāni uktenaiva paurvāparyeṇa bhavanti | aṅgāntarāṇi tv anyathāpi |

4. vilobhanaṁ

**. . . . . . . . . guṇākhyānaṁ vilobhanam ||93||** 84b

yathā tatraiva draupadī—ṇāha, kiṁ dukkaraṁ tue parikubideṇa ? [*kiṁ nātha duṣkaraṁ tvayā parikupitena ?*][[64]](#footnote-71)

yathā vā mama candrakalāyāṁ candrakalā-varṇane seyaṁ “tāruṇyasya vilāsaḥ” ity ādi |

yat tu śākuntalādiṣu “grīvābhaṅgābhirāmam” ityādi mṛgādi-guṇa-varṇanaṁ tad-bījārtha-sambandhābhāvān na sandhy-aṅgam | evam aṅgāntarāṇām apy ūhyam |

5. yuktiḥ

**sampradhāraṇam arthānāṁ yuktiḥ. . . . . . . ||94||** 84c

yathā veṇyāṁ sahadevo bhīmaṁ prati—“ārya, kiṁ mahārāja-sandeśo’yam avyutpanna evāryeṇa gṛhītaḥ |” ity ataḥ prabhṛti yāvad bhīma-vacanam—

yuṣmān hrepayati krodhāl loke śatru-kula-kṣayaḥ |

na lajjayati dārāṇāṁ sabhāyāṁ keśa-karṣaṇam || [ve.saṁ. 1.17]

6. prāptiḥ

**. . . . . . . . . prāptiḥ sukhāgamaḥ ||95||** 84d

yathā tatraiva—“mathnāmi kaurava-śataṁ samare na kopāt” [ve.saṁ. 1.15] ity ādi | draupadī śrutvā saharṣam—“ṇāha, assuda-puvvaṁ kkhu edaṁ vaaṇaṁ | tā puṇo puṇo bhaṇāhi |” [*nātha, aśruta-pūrvaṁ khalv idaṁ vacanam | tat punaḥ punar bhaṇa |*]

7. samādhānam

**bījasyāgamanaṁ yat tu tat samādhānam ucyate ||96||** 85ab

yathā tatraiva nepathye kalakalānantaram—“bho bho drupada-virāṭa-vṛṣṇy-andhaka-sahadeva-prabhṛtayaḥ ! asmad-akṣauhiṇī-patayaḥ kaurava-camū-pradhāna-yodhāś ca śṛṇvantu bhavantaḥ |

yat satyavrata-bhaṅga-bhīru-manasā yatnena mandīkṛtaṁ

yad vismartum apīhitaṁ śamavatā śāntiṁ kulasyecchatā |

tad dyūtāraṇi-saṁbhṛtaṁ nṛpa-vadhū-keśāmbarākarṣaṇaiḥ

krodha-jyotir idaṁ mahat kuru-vane yaudhiṣṭhiraṁ jṛmbhate || [ve.saṁ. 1.24]

atra “svasthā bhavantu mayi jīvati” ity ādi bījasya pradhāna-nāyakābhimatatvena samyag āhitatvāt samādhānam |

8. vidhānam

**sukha-duḥkha-kṛto yo’rthas tad vidhānam iti smṛtam ||97||** 85cd

yathā bāla-carite—

utsāhātiśayaṁ vatsa tava bālyaṁ ca paśyataḥ |

mama harṣa-viṣādābhyām ākrantaṁ yugapan manaḥ || [bā.ca.]

yathā vā mama prabhāvatyāṁ—“nayana-yugāsecanakam” ity ādi |

9. paribhāvanā

**kutūhalottarā vācaḥ proktā tu paribhāvanā ||98||** 86ab

yathā veṇyāṁ draupadī yuddhaṁ syān na veti saṁśayānā tūrya-śabdānantaram—“ṇāha, kiṁ dāṇiṁ eso palaa-jalahara-tthaṇida-mantharo khaṇe khaṇe samara-dunduhī tāḍīadi | [*nātha, kim idānīm eṣa pralaya-jala-dhara-stanita-mantharaḥ kṣaṇe kṣaṇe samara-dundubhis tāḍyate* |]”

10. udbhedaḥ

**bījārthasya prarohaḥ syād udbhedaḥ . . . . . ||99||** 86c

yathā tatraiva draupadī—“aṇṇaṁ ca ṇāha, puṇo bi tumhehiṁ samarādo āacchia samāssāsa(i)dabbā | [*anyac ca nātha punar api yuṣmābhiḥ samarād āgatyāhaṁ samāśvāsayitavyā |*]

bhīmaḥ—nanu, pāñcāla-rāja-tanaye ! kim adyāpy alīkāśvāsanayā ?

bhūyaḥ paribhava-klānti-lajjā-vidhuritānanam |

aniḥśeṣita-kauravyaṁ na paśyasi vṛkodaram || [ve.saṁ. 1.26]

11. karaṇam

**. . . . . . . . . . . . . karaṇaṁ punaḥ |** 86d

**prakṛtārtha-samārambhaḥ . . . . . . . . .||100||** 87a

yathā tatraiva—“devi ! gacchāmo vayam idānīṁ kuru-kula-kṣayāya |”

12. bhedaḥ

**. . . . . . . . .bhedaḥ saṁhata-bhedanam ||101||** 87b

yathā tatraiva—“ata evādya-prabhṛti bhinno’haṁ bhavadbhyaḥ |”

kecit tu—“bhedaḥ protsāhanā” iti vadanti |

atha **pratimukhāṅgāni—**

**vilāsaḥ parisarpaś ca vidhutaṁ tāpanaṁ tathā |** 87

**narma narma-dyutiś caiva tathā pragamanaṁ punaḥ ||102||**

**virodhaś ca pratimukhe tathā syāt paryupāsanam |** 88

**puṣpaṁ vajram upanyāso varṇa-saṁhāra ity api ||103||**

1. vilāsaḥ

**samīhā rati-bhogārthā vilāsa iti kathyate ||104||** 89cd

rati-lakṣaṇasya bhāvasya yo hetu-bhūto bhogo viṣayaḥ pramadā purulso vā tad-arthā samīhā vilāsaḥ | yathā śākuntale—

kāmaṁ priyā na sulabhā manas tu tad-bhāva-darśana-āśvāsi |

akṛta-arthe 'pi manasije ratim ubhaya-prārthanā kurute || [a.śā. 2.1]

2. parisarpaḥ

**iṣṭa-naṣṭānusaraṇaṁ parisarpaś ca kathyate ||105||** 90ab

yathā śākuntale—

abhyunnatā purastād avagāḍhā jaghana-gauravāt paścāt |

dvāre 'sya pāṇḍu-sikate pada-paṅktir dṛśyate 'bhinavā || [a.śā. 3.6]

3. vidhutam

**kṛtasyānunayasyādau vidhutaṁ tv aparigrahaḥ ||106||** 90cd

yathā tatraiva—“alaṁ vo anteura-viraha-pajjussueṇa rāesiṇā ubaruddheṇa | [*halā kim antaḥ-pura-viraha-paryutsukasya rājarṣer uparodhena* |] [a.śā. 3.16ad]

kecit tu—“vidhṛtaṁ syād aratiḥ” iti vadanti |

4. tāpanam

**upāyādarśanaṁ yat tu tāpanaṁ nāma tad bhavet ||107||** 91ab

yathā ratnāvalyāṁ sāgarikā—

dullaha-jaṇāṇurāo lajjā guruī parabbaso appā |

pia-sahi visamaṁ pemmaṁ maraṇaṁ saraṇaṁ nu varam ekkaṁ || [ra.ā. 2.1]

[*durlabha-janānurāgo lajjā gurvī para-vaśa ātmā |*

*priya-sakhi viṣamaṁ prema maraṇaṁ śaraṇaṁ nu varam ekam ||*]

5. narma

**parihāsa-vaco narma . . . . . . . . . ||108||** 91c

yathā ratnāvalyāṁ susaṅgatā—“sahi ! jassa kide tumaṁ āadā so aaṁ de purado ciṭṭhadi | [*sakhi, yasya kṛte tvam āgatā so’yaṁ te puras tiṣṭhati* |]

sāgarikā (sābhyasūyam)—kassa kide ahaṁ āadā ? [*kasya kṛte’ham āgatā?*]

susaṅgatā—alaṁ aṇṇa-saṁkideṇa | ṇaṁ citta-phalaassa | [*alam anya-śaṅkitena ! nanu citra-phalakasya* |]

6. narma-dyutiḥ

**. . . . . . . . . dhṛtis tu parihāsa-jā |** 91d

**narma-dyutiḥ. . . . . . . . . . ||109||** 92a

yathā tatraiva susaṅgatā—sahi, adakkhiṇā dāṇiṁ si tumaṁ jā ebbaṁ bhaṭṭiṇā hatthāvalambidābi kobaṁ ṇa muñcasi | [*sakhi, adakṣiṇedānīm asi tvaṁ yad evaṁ bhartrā hastāvalambitāpi kopaṁ na muñcasi* |]

sāgarikā (sabhrūbhaṅgam īṣad vihasya)—susaṅgade ! dāṇiṁ bi kīliduṁ na viramasi | [*susaṅgate ! idānīm api krīḍituṁ na viramasi |*]

kecit tu—“doṣasyācchādanaṁ hāsyaṁ narma-dyutiḥ” iti vadanti |

7. pragamanam

**. . . . . pragamanaṁ vākyaṁ syād uttarottaram ||110||** 92b

yathā vikramorvaśyām urvaśī—“jaadu jaadu mahārāo” | rājā—“mayā nāma jitaṁ yasya tvayā jaya udīryate” ity ādi |

8. virodhaḥ

**virodho vyasana-prāptiḥ . . . . . . . . .||111||** 92c

yathā caṇḍā-kauśike rājā—“nūnam asamīkṣya-kāriṇā mayā andheneva sphurac-chikhā-kalāpo jvalanaḥ padbhyāṁ samākrāntaḥ |”

9. paryupāsanam

**. . . . . . . . .kruddhasyānunayaḥ |** 92d

**syāt paryupāsanaṁ . . . . . . . . .||112||** 93a

yathā ratnāvalyām vidūṣakaḥ—“bho, mā kuppa | esā hi kadalī-gharantaraṁ gadā |” [*bho, mā kupya | eṣā hi kadalī-gṛhāntaraṁ gatā* |] ity ādi |

10. puṣpam

**. . . . . . . . .puṣpaṁ viśeṣa-vacanaṁ matam ||113||** 93b

yathā tatraiva rājā—haste gṛhītvā sparśaṁ nāṭayati |

vidūṣakaḥ—bhoḥ baassa ! esā apubbā sirī tae samāsādidā | [*bho vayasya, eṣā apūrvā śrīs tvayā samāsāditā |*]

rājā—vayasya, satyam |

śrīr eṣā pāṇir apy asyāḥ pārijātasya pallavaḥ |

kuto’nyathā sravaty eṣa sveda-cchadmāmṛta-dravaḥ || [ra.ā. 2.17]

11. vajram

**pratyakṣa-niṣṭhuraṁ vajram . . . . . . . . .||114||** 93c

yathā tatraiva rājā—katham ihastho’haṁ tvayā jñātaḥ ?

susaṅgatā—ṇa kebalaṁ tumaṁ samaṁ citta-phalaeṇa | tā jāba gadua debīe ṇibeda(i)ssaṁ | [*na kevalaṁ tvaṁ samaṁ citta-phalakena | tad yāvad gatvā devyai nivedayiṣyāmi |*]

12. upanyāsaḥ

**. . . . . . . . .upanyāsaḥ prasādanam ||115||** 93d

yathā tatraiva susaṅgatā—bhaṭṭuṇa ! alaṁ saṅkāe mae bi bhaṭṭiṇīe pasādeṇa kīlidaṁ jjeba edihiṁ | tā kiṁ kaṇṇābharaṇeṇa | ado bi me garuaro pasādo eso, jaṁ tue ahaṁ ettha ālihidatti kubidā me pia-sahī sāariā | esā jjeba pasādīadu | [*bhartaḥ ! alaṁ śaṅkayā | mayāpi bhartryā prasādena krīḍitam eva etaiḥ | tat kiṁ karṇābharaṇena | ato’pi me gurutaraḥ pasāda eṣaḥ, yat tvayāham atra ālikhiteti kupitā me priya-sakhī sāgarikā | eṣā eva prasādyatām |*]

kecit tu—“upapatti-kṛto hy artha upanyāsaḥ” iti vadanti | udāharanti ca tatraiva—“admuharā kkhu sā gabbhadāsī” iti [*atimukharā khalu sā garbha-dāsī* ]

13. varṇa-saṁhāraḥ

**cāturvarṇyopagamanaṁ varṇa-saṁhāra iṣyate ||116||** 94ab

yathā mahāvīra-carite tṛtīye’ṅke—

pariṣad iyam ṛṣīṇām eṣa vīro yudhyajit

saha nṛpatir amātyair lomapādaś ca vṛddhaḥ |

ayam avirata-yajño brahmavādī purāṇaḥ

prabhur api janakānām aṅga bho yācakās te || [ma.vī.ca. 3.5]

ity atra ṛṣi-kṣatrādīnāṁ varṇānāṁ melanam | abhinava-gupta-pādās tu—“varṇa-śabdena pātrāṇy upalakṣyante | saṁhāro melanam” iti vyācakṣate | udāharanti ca ratnāvalyāṁ dvitīyāṅke—“ado bi me aaṁ garuaro pasādo eso” [*ato’pi me ayaṁ gurutaraḥ prasādaḥ*] ity āder ārabhya “ṇaṁhatthe geṇhia pasādehi ṇaṁ” [*nanu haste gṛhītvā prasādaya enām*] | rājā—ko’sāv ity ādi |

atha **garbhāṅgāni—**

**abhūtāharaṇaṁ mārgo rūpodāharaṇe kramaḥ |** 94cd

**saṅgrahaś cānumānaṁ ca prārthanā kṣiptir eva ca |**

**troṭakādhibalodvegā garbhe syur vidravas tathā ||117||** 95

1. abhūtāharaṇam

**tatra vyājāśrayaṁ vākyam abhūtāharaṇaṁ matam ||118||** 96ab

yathā aśvatthāmāṅke—

aśvatthāmā hata iti pṛthā-sūnunā spaṣṭam uktvā

svairaṁ śeṣe gaja iti kila vyāhṛtaṁ satyavācā |

tac chrutvāsau dayita-tanayaḥ pratyayāt tasya rājñaḥ

śastrāṇy ājau nayana-salilaṁ cāpi tulyaṁ mumoca || [ve.saṁ. 3.11]

2. mārgaḥ

**tattvārtha-kathanaṁ mārgaḥ . . . . . . . . .||119||** 96c

yathā caṇḍa-kauśike rājā—bhagavan !

gṛhyatām arjitam idaṁ bhāryā-tanaya-vikrayāt |

śeṣasyārthe kariṣyāmi caṇḍāle’py ātma-vikrayam ||

3. rūpam

**. . . . . . . . .rūpaṁ vākyaṁ vitarkavat ||120||** 96d

yathā ratnāvalyāṁ rājā—

manaḥ prakṛtyaiva calaṁ durlakṣyaṁ ca tathāpi me |

kamenaitat kathaṁ viddhaṁ samaṁ sarvaiḥ śilīmukhaiḥ ||

4. udāharaṇam

**udāharaṇam utkarṣa-yuktaṁ vacanam ucyate ||121||** 97ab

yathā aśvatthāmāṅke [ve.saṁ. 3.32][[65]](#footnote-72)—

yo yaḥ śastraṁ bibharti sva-bhuja-guru-madaḥ pāṇḍavīnāṁ camūnāṁ

yo yaḥ pāñcāla-gotre śiśur adhika-vayā garbha-śayyāṁ gato vā |

yo yas tat-karma-sākṣī carati mayi raṇe yaś ca yaś ca pratīpaḥ

krodhāndhas tasya tasya svayam api jagatām antakasyāntako’ham ||

5. kramaḥ

**bhāva-tattvopalabdhis tu kramaḥ syāt . . . . . . . .||122||** 97c

yathā śākuntale rājā— sthāne khalu vismṛta-nimeṣeṇa cakṣuṣā priyām avalokayāmi | tathā hi—

unnamita-eka-bhrū-latam ānanam asyāḥ padāni racayantyāḥ |

kaṇṭakitena prathayati may anurāgaṁ kapolena || [a.śā. 3.13]

6. saṅgrahaḥ

**. . . . . . . . .saṅgrahaḥ punaḥ |** 97d

**sāma-dānārtha-sampannaḥ. . . . . . . .||123||** 98a

yathā ratnāvalyām rājā—“sādhu vayasya ! idaṁ te pāritoṣikaṁ” iti kaṭakaṁ dadāti |

7. anumānaḥ

**. . . . . . . . . liṅgād ūho’numānatā ||124||** 98b

yathā jānakī-rāghave nāṭake, rāmaḥ—

līlā-gatair api taraṅgayato dharitrīm

ālokanair namayato jagatāṁ śirāṁsi |

tasyānumāpayati kāñcana-kānti-gaura-

kāyasya sūrya-tanayatvam adhṛṣyatāṁ ca ||

8. prārthanā

**rati-harṣotsavānāṁ tu prārthanaṁ prārthanā bhavet ||125||** 98

yathā ratnāvalyāṁ—priye sāgarike !

śītāṁśur mukham utpale tava dṛśau padmānukārau karau

rambhā-stambha-nibhaṁ tathoru-yugalaṁ bāhū mṛṇālopamau |

ity āhlāda-karākhilāṅgi rabhasān niḥśaṅkam āliṅgya mām

aṅgāni tvam anaṅgatāpa-vidhurāṇy ehy ehi nrvāpaya ||

idaṁ ca prārthanākhyam aṅgam | yan mate nirvahaṇe bhūtāvasaratvāt praśaāsti-nāmāṅgaṁ nāsti tan-matānusāreṇoktam | anyathā pañca-ṣaṣṭhi-saṅkhyatva-prasaṅgāt |

9. kṣiptiḥ

**rahasyārthasya tad-bhedaḥ kṣiptiḥ syāt . . . . . ||126||** 99a

yathāśvatthāmāṅke—

ekasyaiva vipāko’yaṁ dāruṇo bhuvi vartate |

keśa-grahe dvitīye’smin nūnaṁ niḥśeṣitāḥ prajāḥ || [ve.saṁ. 3.14]

10. troṭakaṁ

**. . . . . . . . .toṭakaṁ punaḥ |** 99b

**saṁrabdha-vāk . . . . . . . . . ||127||** 99c

yathā caṇḍa-kauśike, kauśikaḥ—“āḥ, punaḥ katham adyāpi na sambhūtā svarṇa-dakṣiṇā” |

11. adhibalam

**. . . . adhibalam abhisandhi-cchalena yaḥ ||128||** 99d

yathā ratnāvalyām, kāñcanamālā—bhaṭṭiṇi, iyaṁ sā citta-sāliā | vasantaassa saṇṇaṁ karomi | [*bhartri, iyaṁ sā citraśālikā | tad yāvad vasantasya saṁjñāṁ karomi |*] ity ādi |

12. udvegaḥ

**nṛpādi-janitā bhītir udvegaḥ parikīrtitaḥ ||129||** 100ab

yathā veṇyāṁ—

prāptāv ekarathārūḍhau pṛcchantau tvām itas tataḥ |

sa karṇāriḥ sa ca krūro vṛkakarmā vṛkodaraḥ || [ve.saṁ. 5.25]

13. vidravaḥ

**śaṅkābhaya-trāsa-kṛtaḥ sambhramo vidravo mataḥ ||130||** 100cd

kālāntaka-karālāsyaṁ krodhodbhūtaṁ daśānanam |

vilokya vānarānīke sambhramaḥ ko’py ajāyata ||

atha **vimarśāṅgāni—**

**apavādo’tha saṁpheṭo vyavasāyo dravo dyutiḥ |**

**śaktiḥ prasaṅgaḥ khedaś ca pratiṣedho virodhanam |** 101

**prarocanā vimarśe syād ādānaṁ chādanaṁ tathā ||131||**

1. apavādaḥ

**doṣa-prakhyāpavādaḥ syāt . . . . . . . . . . . . .||132||** 102c

yathā veṇyāṁ, yudhiṣṭhiraḥ—

pāñcālaka ! kaccid āsāditā tasya durātmanaḥ kauravādhamasya padavī ?

**pāñcālakaḥ :**  deva ! na kevalaṁ padavī | sa eva durātmā devī-keśa-pāśa-sparśa-pātaka-pradhāna-hetur upalabdhaḥ |

2. saṁpheṭaḥ

**. . . . . . . . . . . . . . saṁpheṭo roṣa-bhāṣaṇam ||133||** 102d

yathā tatraiva duryodhanaḥ—

are re maruttanaya kim evaṁ vṛddhasya rājñaḥ purato ninditavyam ātma-karma ślāghase | api ca—

kṛṣṭā keśeṣu bhāryā tava tava ca paśos tasya rājñaḥ tayor vā

pratyakṣaṁ bhūpatīnāṁ mama bhuvana-pater ājñayā dyūta-dāsī |

asmin vairānubandhe vada kim apakṛtaṁ tair hatā ye narendrā

bāhvor vīryātireka-draviṇa-guru-madaṁ mām ajitvaiva darpaḥ || [ve.saṁ. 5.30]

bhīmaḥ (sakrodham)—āḥ pāpa !

duryodhanaḥ—āḥ pāpa ity ādi |

3. vyavasāyaḥ

**vyavasāyas tu vijñeyaḥ pratijñā-hetu-sambhavaḥ ||134||** 103ab

yathā tatraiva bhīmaḥ—

nihatāśeṣa[[66]](#footnote-73)-kauravyaḥ kṣībo duḥśāsanāsṛjā |

bhaṅktā suyodhanasyorvor bhīmo 'yaṁ śirasāñcati || [ve.saṁ. 5.28]

4. dravaḥ

**dravā guru-vyatikrāntiḥ śokāvegādi-sambhavā ||135||** 103cd

yathā tatraiva, yudhiṣṭhiraḥ—bhagavan kāmapāla ! kṛṣṇāgraja ! subhadrā-bhrātaḥ !

jñāti-prītir manasi na kṛtā kṣatriyāṇāṁ na dharmo

rūḍhaṁ sakhyaṁ tad api gaṇitaṁ nānujasyārjunena |

tulyaḥ kāmaṁ bhavatu bhavataḥ śiṣyayoḥ sneha-bandhaḥ

ko’yaṁ panthā yad asi vimukho manda-bhāgye mayīttham[[67]](#footnote-74) || [ve.saṁ. 6.20]

5. dyutiḥ

**tarjanodvejane proktā dyutih. . . . . . . . . . . . ||136||** 104a

yathā tatraiva duryodhanaṁ prati kumāra-vṛkodareṇoktam—

janmendor vimale kule vyapadiśasy adyāpi dhatse gadāṁ

māṁ duḥśāsana-koṣṇa-śoṇita-surākṣībaṁ ripuṁ manyase |

darpāndho madhukaiṭabha-dviṣi harāv apy uddhataṁ ceṣṭase

me trāsān nṛpaśo vihāya samaraṁ paṅke’dhunā līyase || [ve.saṁ. 6.7]

6. śaktiḥ

**. . . . . . . . . . . . . .śaktiḥ punar bhavet |**

**virodhasya praśamanaṁ . . . . . . . . . . . . . ||137||** 104bc

yathā tatraiva—

kurvantv āptā hatānāṁ raṇa-śirasi janā bhasma[[68]](#footnote-75)-sād-deha-bhārān

aśrūn miśraṁ kathaṁcid dadatu jalam amī bāndhavā bāndhavebhyaḥ |

mārgantāṁ jñāti-dehān hata-naga[[69]](#footnote-76)-gahane khaṇḍitān gṛdhra-kaṅkair

astaṁ bhāsvān prayātaḥ saha ripubhir ayaṁ saṁhriyantāṁ balāni || [ve.saṁ. 5.36]

7. prasaṅgaḥ

**. . . . . . . . . . . . . .prasaṅgo guru-kīrtanam ||138||** 104d

yathā mṛc-chakaṭikāyāṁ cāṇḍālakaḥ—

eso kkhu sāgaladattassa sudo ajja-vissa-dattassa ṇattio cāludatto bābādiduṁ bajjhaṭṭhaṇaṁ ṇijja(i) | edeṇa kila gaṇiā vasantaseṇā suaṇṇa-loheṇa vāvādidetti | [*eṣa khalu sāgaradattasya suta ārya-viśva-dattasya naptā cārudatto vyāpādayituṁ vadhya-sthānaṁ nīyate | etena kila gaṇikā vasantasenā suvarṇa-lobhena vyāpāditeti |*]

cārudattaḥ (sa-nirvedaṁ svagatam)—

makha-śata-paripūtaṁ gotram udbhāsitaṁ yat

sadasi niviḍa-caitya-brahma-ghoṣaiḥ purastāt |

mama nidhana-daśāyāṁ vartamānasya pāpais

tad asadṛśa-manuṣyair ghuṣyate ghoṣaṇāyām ||

ity anena cārudatta-vadhābhyudayānukūla-prasaṅgād guru-kīrtanam iti prasaṅgaḥ |

8. khedaḥ

**manaś ceṣṭā-samutpannaḥ śramaḥ kheda iti smṛtaḥ ||139||** 105ab

manaḥ-samutpanno, yathā mālatī-mādhave—

dalati hṛdayaṁ gāḍhodvegaṁ dvidhā na tu bhidyate

vahati vikalaḥ kāyo mūrcchāṁ na muñcati cetanām |

jvalayati tanūm antardāhaḥ karoti na bhasmasāt

praharati vidhir marmacchedī na kṛntati jīvitam || [mā.mā. 9.11][[70]](#footnote-77)

evaṁ ceṣṭā-samutpanno’pi |

9. pratiṣedhaḥ

**īpsitārtha-pratīghātaḥ pratiṣedha itīṣyate ||140||** 105cd

yathā mama prabhāvatyāṁ vidūṣakaṁ prati pradyumnaḥ—sakhe ! katham iha tvam ekākī vartase ? kva nu punaḥ priya-sakhī-janānugamyamānā priyatamā me prabhāvatī ?

vidūṣakaḥ—asuraba(i)ṇā āāria kahiṁ bi ṇīdā | [*asura-patinā ākārya kutrāpi nītā |*]

pradyumnaḥ (dīrghaṁ niśvāsya)—

hā pūrṇa-candra-mukhi matta-cakora-netre

mām ānatāṅgi parihāya kuto gatāsi |

gaccha tvam adya nanu jīvita tūrṇam eva

daivaṁ kadarthana-paraṁ kṛta-kṛtyam astu ||

10. virodhanam

**kāryātyayopagamanaṁ virodhanam iti smṛtam ||141||** 106ab

yathā veṇyāṁ, yudhiṣṭhiraḥ—

tīrṇaṁ bhīṣma-mahodadhau katham api droṇānale nirvṛte

karnāśī-viṣa-bhogini praśamite śalye ca yāte divam |

bhīmena priya-sāhasena rabhasāt svalpāvaśeṣe jaye

sarve jīvita-saṁśayaṁ vayam amī vācā samāropitāḥ || [ve.saṁ. 6.1]

11. prarocanā

**prarocanā tu vijñeyā saṁhārārtha-pradarśinī ||142||** 106cd

yathā veṇyāṁ, pāñcālakaḥ—“ahaṁ ca devena cakrapāṇinā sahitaḥ” ity upakramya—kṛtaṁ sandehena—

pūryantāṁ salilena ratna-kalaśā rājyābhiṣekāya te

kṛṣṇātyanta-cirojjhite ca kabarī-bandhe karotu kṣaṇam |

rāme ghora-kuṭhāra-bhāsura-kare kṣatra-drumocchedini

krodhāndhe ca vṛkodare paripatatyājau kutaḥ saṁśayaḥ || [ve.saṁ 6.12]

12. ādānam

**kārya-saṅgraha ādānam . . . . . . . . . . . . . .||143||** 107a

yathā veṇyāṁ **bhīmasenaḥ** (uddhataṁ parikrāman) : bho bhoḥ samanta-pañcaka-saṁcāriṇaḥ sainikāḥ ko 'yam āvegaḥ ?

nāhaṁ rakṣo na bhūto ripu-rudhira-jala-plāvitāṅgaḥ prakāmaṁ

nistīrṇoru-pratijñā-jalanidhi-gahanaḥ krodhanaḥ kṣatriyo 'smi |

bho bho rājanya-vīrāḥ samara-śikhi-śikhā-dagdha-śeṣāḥ kṛtaṁ vas

trāsenānena līnair hataka-rituragāntarhitair āsyate yat || [ve.saṁ. 6.37]

atra samasta-ripu-vadha-kāryasya saṁgṛhītatvād ādānam |

13. chādanam

**. . . . . . . . . . . . . .tad āhuś chādanaṁ punaḥ |**

**kāryārtham apamānādeḥ sahanaṁ khalu yad bhavet ||144||** 107bcd

yathā tatraiva arjunaḥ— ārya prasīda | kim atra krodhena |

apriyāṇi karoty eṣa vācā śakto na karmaṇā |

hata-bhrātṛ-śato duḥkhī pralāpair asya kā vyathā || [ve.saṁ. 5.31]

 --o)0(o--

atha **nirvahaṇāṅgāni**—

**sandhir vibodho grathanaṁ nirṇayaḥ paribhāṣaṇam |**

**kṛtiḥ prasāda ānandaḥ samayo’py upagūhanam ||145||** 108

**bhāṣaṇaṁ pūrva-vākyaṁ ca kāvya-saṁhāra eva ca |**

**praśastir iti saṁhāre jñeyāny aṅgāni nāmataḥ ||146||** 109

1. sandhiḥ

tatra—

**bījopagamanaṁ sandhiḥ . . . . . . . . . . . . . ||147||** 110a

yathā tatraiva bhīmasenaḥ— smarati bhavatī yan mayoktam—cañcad-bhujety ādiḥ | anena mukhe kṣipta-bījasya punar-upagamanam iti sandhiḥ |

2. vibodhaḥ

**. . . . . . . . . . . . . .vibodhaḥ kārya-mārgaṇam ||148||** 110b

yathā tatraiva bhīmaḥ—muñcatu nāmāryaḥ kṣaṇam ekam |

yudhiṣṭhiraḥ—kim aparam avaśiṣṭam ?

bhīmaḥ—sumahad avaśiṣṭam | saṁyacchāmi tāvad anena suyodhana-śoṇitokṣitena pāṇinā pāñcālyā duḥśāsanāvakṛṣṭaṁ keśa-hastam |

yudhiṣṭhiraḥ—gacchatu bhavān | anubhavatu tapasvinī veṇīsaṁhāram |

ity anena keśa-saṁyamana-kāryasyānveṣaṇād vibodhaḥ |

3. grathanam

**upanāyasas tu kāryāṇāṁ grathanaṁ . . . . . . . . . . . .||149||** 110c

yathā tatraiva bhīmaḥ—pāñcāli, na khalu mayi jīvati saṁhartavyā duḥśāsana-vilulitā veṇir ātma-pāṇibhyām | tiṣṭha, svayam evāhaṁ saṁharāmi |

ity anena kāryasyopakṣepād grathanam |

4. nirṇayaḥ

**. . . . . . . . . . . . . .nirṇayaḥ punaḥ |** 110d

**anubhūtārtha-kathanaṁ . . . . . . . . . . . . . ||150||**

yathā tatraiva bhīmaḥ—deva ajātaśatro ! adyāpi duryodhana-hatakaḥ | mayā hi tasya durātmanaḥ—

bhūmau kṣiptaṁ śarīraṁ nihitam idam asṛk-candanābhaṁ nijāṅge

lakṣmīr ārye niṣaṇṇā catur-udadhi-payaḥ-sīmayā sārdham urvyā |

bhṛtyā mitrāṇi yodhāḥ kuru-kulam akhilaṁ dagdham etad raṇāgnau

nāmaikaṁ yad bravīṣi kṣitipa tad adhunā dhārtarāṣṭrasya śeṣam || [ve.saṁ.6.39]

5. paribhāṣaṇam

**. . . . . . . . . . . . . .vadanti paribhāṣaṇam |**

**parivāda-kṛtaṁ vākyaṁ . . . . . . . . . . . . .||151||** 111bc

yathā śākuntale rājā— atha sā tatra-bhavatī kim ākhyasya rājaṛṣeḥ patnī ?

**tāpasī** -- ko tassa dhamma-dāra-pariṭṭāiṇo ṇāmaṁ geṇhissadi |[[71]](#footnote-78) [*kas tasya dharma-dāra-parityāgino nāma saṁkīrtayituṁ grahīṣyati |*]

6. kṛtiḥ

**. . . . . . . . . . . . . .labdhārtha-śamanaṁ kṛtiḥ ||152||** 111d

yathā veṇyāṁ kṛṣṇaḥ—“ete bhagavanto vyāsa-vālmīki-prabhṛtayo’bhiṣekaṁ dhārayantas tiṣṭhanti” iti | anena prāpta-rājyasyābhiṣeka-maṅgalaiḥ sthirīkaraṇaṁ kṛtiḥ |

7. prasādaḥ

**śuśrūṣādiḥ prasādaḥ syāt. . . . . . . . . . . . .||153||** 112a

yathā tatraiva bhīmena draupadyāḥ kaśa-saṁyamanam |

8. ānandaḥ

**. . . . . . . . . . . . . .ānando vāñchitāgamaḥ ||154||** 112b

yathā tatraiva draupadī— ṇāha ! visumaridamhi edaṁ bābāraṁ | ṇāhassa ppasādeṇa puṇo bi sikkhissam | [*nātha ! vismṛtāsmy etaṁ vyāpāram | nāthasya prasādena punar api śikṣiṣye |*]

9. samayaḥ

**samayo duḥkha-niryāṇaṁ . . . . . . . . . . . . . .||155||** 112c

yathā ratnāvalyāṁ vāsavadattā (ratnāvalīm āliṅgya) samassasa bahiṇie samassasa | [*samāśvasihi bhagini samāśvasihi |*]

10. upagūhanam

**. . . . . . . . . . . . . .tad bhaved upagūhanam |** 112d

**yat syād adbhuta-samprāptiḥ . . . . . . . . . . ||156||** 113a

yathā mama prabhāvatyāṁ nārada-darśanāt pradyumna ūrdhvam avalokya—

dadhad-vidyul-lekhām iva kusuma-mālāṁ parimala-

bhramad-bhṛṅga-śreṇī-dhvanibhir upagītāṁ tata itaḥ |

dig-antaṁ jyotirbhis tuhina-kara-gaurair dhavalayann

itaḥ kailāsādriḥ patati viyataḥ kiṁ punar idam ||

11. bhāṣaṇam

**. . . . . . . . . . . . . .sāma-dānādi bhāṣaṇam ||157||** 113b

yathā caṇḍakauśike dharmaḥ—tad ehi dharma-lokam adhitiṣṭha |

12. pūrva-vākyam

**pūrva-vākyaṁ tu vijñeyaṁ yathoktārthopadarśanam ||158||** 113cd

yathā veṇyāṁ bhīmaḥ—buddhi-matike ! vījaya maharṣim anena tāla-vṛntena | [ve.saṁ. 4]

13. kāvya-saṁhāraḥ

**vara-pradāna-samprāptiḥ kāvya-saṁhāra iṣyate ||159||** 114ab

yathā sarvatra “kiṁ te bhūyaḥ priyam upakaromi” iti |

**nṛpa-deśādi-śāntis tu praśastir abhidhīyate ||160||** 114cd

yathā prabhāvatyām—

rājānaḥ suta-nirviśeṣam adhunā paśyantu nityaṁ prajā

jīyāsuḥ sadasad-viveka-paṭavaḥ santo guṇa-grāhiṇaḥ |

sasya-svarṇa-samṛddhayaḥ samadhikāḥ santu kṣamā-maṇḍale

bhūyād avyabhicāriṇī trijagato bhaktiś ca nārāyaṇe ||

atra copasaṁhāra-praśastyoranta ekena krameṇaiva sthitiḥ |

“iha ca mukha-sandhau upakṣepa-parinyāsa-yukty-udbheda-samādhānānāṁ pratimukhe ca parisarpaṇa-pragamana-vajropanyāsa-puṣpāṇāṁ garbhe’bhūtāharaṇa-mārga-toṭakādhi-bala-kṣepāṇāṁ vimarśe’pavāda-śakti-vyavasāya-prarocanādānānāṁ prādhānyam | anyeṣāṁ ca yathā sambhava-sthitiḥ” iti kecit |

--o)0(o--

**catuḥ-ṣaṣṭi-vidhaṁ hy etad aṅgaṁ proktaṁ manīṣibhiḥ |**

**kuryād aniyate tasya sandhāv api niveśanam |** 115

**rasānuguṇatāṁ vīkṣya rasasyaiva hi mukhyatā ||161||**

yathā veṇī-saṁhāre tṛtīyāṅke duryodhana-karṇayor mahat sampradhāraṇam | evam anyatrāpi yat tu rudraṭādibhiḥ | niyama eva ity uktaṁ tal-lakṣya-viruddham |

**iṣṭārtha-racanāścarya-lābho vṛttānta-vistaraḥ |** 116

**rāga-prāptiḥ prayogasya gopyānāṁ gopanaṁ tathā ||162||**

**prakāśanaṁ prakāśyānām aṅgānāṁ ṣaḍ-vidhaṁ phalam |** 117

**aṅga-hīno naro yadvan naivārambha-kṣamo bhavet ||163||**

**aṅga-hīnaṁ tathā kāvyaṁ na prayogāya yujyate |** 118

**sampādayetāṁ sandhy-aṅgaṁ nāyaka-pratināyakau |**

**tad-abhāve patākādyās tad-abhāve tathetarat ||164||** 119

prāyeṇa pradhāna-puruṣa-prayojyāni sandhy-aṅgāni bhavanti | kintūpakṣepādi-trayaṁ bījasyālpa-mātra-samuddiṣṭatvād apradhāna-puruṣa-prayojitam eva sādhu |

**rasa-vyaktim apekṣyaiṣām aṅgānāṁ saṁniveśanam |**

**na tu kevalayā śāstra-sthiti-sampādanecchayā ||165||** 120

yathā ca yad veṇyāṁ duryodhanasya bhānumatyā saha vipralambho darśitaḥ | tat tādṛśe’vasare’tyantam anucitam |

**aviruddhaṁ tu yad vṛttaṁ rasādi-vyaktaye’dhikam |**

**tad apy anyathayed dhīmān vaded vā kadācana ||166||** 121

anayor udāharaṇaṁ sat-prabandheṣv abhivyaktam eva |

 --o)0(o--

atha **vṛttayaḥ**—

**śṛṅgāre kauśikī vīre sāttvaty ārabhaṭī punaḥ |**

**rase raudre ca bībhatse vṛttiḥ sarvatra bhāratī ||167||** 122

**catasro vṛttayo hy etāḥ sarva-nāṭyasya mātṛkāḥ |**

**syur nāyikādi-vyāpāra-viśeṣā nāṭakādiṣu ||168||** 123

1. kauśikī vṛttiḥ

**yā ślakṣṇa-nepathya-viśeṣa-citrā**

**strī-saṅkulā puṣkala-nṛtya-gītā |**

**kāmopabhoga-prabhavopacārā**

**sā kaiśikī cāru-vilāsa-yuktā ||169||** 124

1.1 narma

**narma ca narma-sphūrjo narma-sphoṭo’tha narma-garbhaś ca |**

**catvāry aṅgāny asyā . . . . . . . . . . . .**

tatra—

**. . . . . . . . . . . .vaidagdhya-krīḍitaṁ narma ||170||** 125

**iṣṭa-janāvarjana-kṛt tac cāpi trividhaṁ matam |**

**vihitaṁ śuddha-hāsyena sa-śṛṅgāra-mayena ca ||171||** 126

tatra kevala-hāsyena vihita;m, yathā ratnāvalyāṁ—

**vāsavadattā** (phalakam uddiśya sa-hāsam) : esā bi abarā taba samībe jadhā-lihidā edaṁ kiṁ ajja-basantassa biṇṇāṇaṁ | [*eṣāpi avarā tava samīpe yathā-likhitā idaṁ kiṁ ārya-vasantasya vijñānam |*]

śṛṅgāra-hāsyena, yathā śākuntale rājānaṁ prati—

śakuntalā : asaṁtuṭṭho uṇa kiṁ karissadi ? [*asantuṣṭho punaḥ kiṁ kariṣyati ?*]

rājā : idam | (iti vyavasitaḥ śakuntalā-vaktraṁ ḍhaukate |)

sabhaya-hāsyena, yathā ratnāvalyām ālekhya-darśanāvasare—

susaṅgatā : jāṇido mae eso buttanto samaṁ citta-phalaeṇa | tā debīe gadua nibeda(i)ssaṁ | [*jñāto mayaiṣa vṛttāntaḥ samaṁ citra-phalakena | tad devyai gatvā nivedayiṣyāmi |*]

etad-vākya-sambandhi narmodāhṛtam | evaṁ veṣa-ceṣṭā-sambandhy api |

1.2 narma-sphūrjaḥ

**narma-sphūrjaḥ sukhārambho bhayānto nava-saṅgamaḥ ||172||** 127ab

yathā mālavikāyāṁ saṅketa-nāyakam abhisṛtāyāṁ **nāyakaḥ**—

visṛja sundari saṅgama-sādhvasaṁ

nanu cirāt-prabhṛti praṇayonmukhe |

parigṛhāṇa gate sahakāratāṁ

tvam atimukta-latā-caritaṁ mayi ||

**mālavikā**: bhaṭṭā, debīe bhaeṇa appaṇo bi pia ka(u)ṁ ṇa pāremi [*bhartaḥ, devyā bhayena ātmano’pi priyaṁ kartuṁ ṇa pārayāmi |*] ityādi |

(3) narma-sphoṭaḥ

**narma-sphoṭo bhāva-leśaiḥ sūcitālpa-raso mataḥ ||173||** 127cd

yathā mālatī-mādhave—

gamanam alasaṁ śūnyā dṛṣṭiḥ śarīram asauṣṭhavaṁ

śvasitam adhikaṁ kintv etat syāt kim anyad ito’thavā |

bhramati bhuvane kandarpājñā vikāri ca yauvanaṁ

lalita-madhurās te te bhāvāḥ kṣipanti ca dhīratām ||

alasa-gamanādibhir bhāva-leśair mādhavasya mālatyām anurāgaḥ stokaḥ prakāśitaḥ |

(4) narma-garbhaḥ

**narma-garbho vyavahṛtir netuḥ pracchanna-vartinaḥ ||174||** 128ab

yathā tatraiva sakhī-rūpa-dhāriṇā mādhavena mālatyā maraṇa-vyavasāya-vāraṇam |

2. sātvatī vṛttiḥ

atha **sātvatī**—

**sāttvatī bahulā sattva-śaurya-tyāga-dayārjavaiḥ |** 128

**saharṣā kṣudra-śṛṅgārā viśokā sādbhutā tathā ||175||**

**utthāpako’tha sāṅghātyaḥ saṁlāpaḥ parivartakaḥ |** 129

**viśeṣā iti catvāraḥ sāttvatyāḥ parikīrtitāḥ |**

**uttejana-karo śatror vāg-utthāpaka ucyate ||176||** 130

yathā mahāvīra-carite—

ānandāya ca vismayāya ca mayā dṛṣṭo’si duḥkhāya vā

vaitṛṣṇyaṁ tu mamāpi samprati kutas tvad-darśane cakṣuṣaḥ |

tvat-sāṁgatya-sukhasya nāsmi viṣayas tat kiṁ vṛthā vyāhṛtair

asmin viśruta-jāmadagnya-damane pāṇau dhanur jṛmbhatām ||

**mantrārtha-daiva-śaktyādeḥ sāṅghātyaḥ saṅgha-bhedanam ||177||** 131ab

mantra-śaktyā, yathā mudrā-rākṣase rākṣasa-sahāyānāṁ cāṇakyena sva-buddhyā bhedanam | artha-śaktyāpi tatraiva | deva-śaktyā, yathā rāmāyaṇe rāvaṇād vibhīṣaṇasya bhedaḥ |

**saṁlāpaḥ syād gabhīroktir nānā-bhāva-samāśrayaḥ ||178||** 131cd

yathā vīra-carite rāmaḥ—ayaṁ saḥ | yaḥ kila saparivāra-kārttikeya-vijayāvarjitena bhagavatā nīla-lohitena parivatsara-sahasrāntevāsine tubhyaṁ prasādīkṛtaḥ paraśuḥ |

paraśurāmaḥ—rāma dāśarathe ! sa evāyam ārtha-pādānāṁ priyaḥ paraśuḥ | ity ādi |

**prārabdhād anya-kāryāṇāṁ karaṇaṁ parivartakaḥ ||179||** 132ab

tathā veṇyāṁ bhīmaḥ— sahadeva, gaccha tvaṁ gurum anuvartasva | aham apy āyudhāgāraṁ praviśyāyudha-sahāyo bhavāmīti yāvat | athavā āmantrayitavyā mayā pāñcālīti |

(3) ārabhaṭī-vṛttiḥ

athārabhaṭī—

**māyendrajāla-saṅgrāma-krodhodbhrāntādi-ceṣṭitaiḥ |** 132cd

**saṁyuktā vadha-bandhādyair uddhatārabhaṭī matā ||180||**

**vastūtthāpana-saṁpheṭo saṁkṣipir avapātanam |**133

**iti bhedās tu catvāra ārabhaṭyāḥ prakīrtitāḥ |**

**māyādy-utthāpitaṁ vastu vastūtthāpanam ucyate ||181||** 134

athodātta-rāghave—

jīyante jayino’pi sāndra-timira-vrātair viyad-vyāpibhir

bhāsvantaḥ sakalā raver api karāḥ kasmād akasmād amī |

ete cogra-kabandha-kaṇṭha-rudhirair ādhmāyamānodarā

muñcanty ānana-kandarānala-mucas tīvrān ravān pheravāḥ || ity ādi |

**sampheṭas tu samāghātaḥ kruddha-satvarayor dvayoḥ ||182||** 135ab

yathā mālatyāṁ mādhavāghora-ghaṇṭayoḥ |

**saṅkṣiptā vastu-racanā śilpair itarathāpi vā |** 135

**saṅkṣiptiḥ sthān nivṛttau ca netur netrantara-grahaḥ ||183||**

yathodayana-carite kaliñja-hasti-prayogaḥ | dvitīyaṁ, yathā vāli-nivṛttyā sugrīvaḥ | yathā vā paraśurāmasyauddhatya-nivṛttyā śāntatvāpādānam—“puṇyā brāhmaṇa-jātiḥ” iti |

**praveśa-trāsa-niṣkrānti-harṣa-vidrava-sambhavam |** 136cd

**avapātanam ity uktaṁ . . . . . . . . . ||184||** 137a

yathā kṛtyārāvaṇe ṣaṣṭhe’ṅke—“praviśya khaḍga-hastaḥ puruṣaḥ” ity ataḥ prabhṛti niṣkramaṇa-paryantam |

**. . . . . . . . . pūrvam uktaiva bhāratī ||185||** 137b

 --o)0(o--

atha **nāṭyoktayaḥ—**

**aśrāvyaṁ khalu yad vastu tad iha svagataṁ matam |** 137

**sarva-śrāvyaṁ prakāśaṁ syāt tad bhaved apavāritam ||186||**

**rahasyaṁ tu yad anyasya parāvṛtya prakāśyate |** 138

**tripatāka-kareṇānyān apavāryāntarā kathām ||187||**

**anyonyāmantraṇaṁ yat syāt taj-janānte janāntikam |** 139

**kiṁ bravīṣīti yan-nāṭye vinā pātraṁ prayujyate |**

**śrutvevānuktam apy arthaṁ tat syād ākāśa-bhāṣitam ||188||** 140

yaḥ kaścid artho yasmād gopanīyas tasyāntarata ūrdhvaṁ sarvāṅgulināmitānāmikaṁ tripatāka-lakṣaṇaṁ karaṁ kṛtvānyena saha yan mantryate taj janāntikam | parāvṛtyānyasya rahasya-kathanam apavāritam | śeṣaṁ spaṣṭam |

**dattāṁ siddhāṁ ca senāṁ ca veśyānāṁ nāma darśayet |**

**datta-prāyāṇi vaṇijāṁ ceṭa-ceṭyos tathā punaḥ |** 141

**vasantādiṣu varṇyasya vastuno nāma yad bhavet ||189||**

veśyā yathā vasantasenādiḥ | vaṇig viṣṇudattādiḥ | ceṭaḥ kalahaṁsādiḥ | ceṭī mandārikādiḥ |

**nāma kāryaṁ nāṭakasya garbhitārtha-prakāśakam ||190||** 142

yathā rāmābhyudayādiḥ |

**nāyikānāyakākhyānāt saṁjñā prakaraṇādiṣu ||191||** 143ab

yathā mālatī-mādhavādiḥ |

**nāṭikā-saṭṭakādīnāṁ nāyikābhir viśeṣaṇam ||192||** 143cd

yathā ratnāvalī-karpūra-mañjary-ādiḥ |

**prāyeṇa ṇy-antakaḥ sādhir gameḥ sthāne prayujyate ||193||** 144ab

yathā śākuntale—ṛṣī gacchāvaḥ ity arthe sādhayāvas tāvat |

**rājā svāmīti deveti bhṛtyair bhaṭṭeti cādhamaiḥ |** 144

**rājarṣibhir vayasyeti tathā vidūṣakeṇa ca ||194||**

**rājann ity ṛṣibhir vācyaḥ so’patya-pratyayena ca |** 145

**svecchayā nāmabhir viprair vipra āryeti cetaraiḥ ||195||**

**vayasyety athavā nāmnā vācyo rājñā vidūṣakaḥ |** 146

**vācyau naṭī-sūtradhārāvārya-nāmnā parasparam ||196||**

**sūtradhāraṁ vaded bhāva iti vai pāripārśvikaḥ |** 147

**sūtradhāro māriṣeti haṇḍe ity adhamaiḥ samāḥ ||197||**

**vayasyety uttamair haṁho madhyair āryeti cāgrajaḥ |** 148

**bhagavann iti vaktavyāḥ sarvair devarṣi-liṅginaḥ ||198||**

**vaded rājñīṁ ca ceṭīṁ ca bhavatīti vidūṣakaḥ |** 149

**āyuṣman rathinaṁ sūto vṛddhaṁ tāteti cetaraḥ ||199||**

**vatsa-putraka-tāteti nāmnā gotreṇa vā sutaḥ |** 150

**śiṣyo’nujaś ca vaktavyo’mātya āryeti cādhamaiḥ ||200||**

**viprair ayam amātyeti saciveti ca bhaṇyate |** 151

**sādho iti tapasvī ca praśāntaś cocyate budhaiḥ ||201||**

**sva-gṛhītābhidhaḥ pūjyaḥ śiṣyādyair vinigadyate |** 152

**upādhyāyeti cācāryo mahārājeti bhūpatiḥ ||202||**

**svāmīti yuvarājas tu kumāro bhartṛ-dārakaḥ |** 153

**bhadra-saumya-mukhety evam adhamais tu kumārakaḥ ||203||**

**vācyā prakṛtibhī rājñaḥ kumārī bhartṛ-dārikā |** 154

**patir yathā tathā vācyā jyeṣṭha-madhyādhamaiḥ striyaḥ ||204||**

**haleti sadṛśī preṣyā hajje veśyājjukā tathā |** 155

**kuṭṭiny ambety anugatiḥ pūjyā ca jaratī janaiḥ ||205||**

**āmantraṇaiś ca pāṣāṇḍā vācyāḥ svasamayāgataiḥ |** 156

**śakyādayaś ca sambhāṣyā bhadra-dattādi-nāmabhiḥ ||206||**

**yasya yat karma śilpaṁ vā vidyā vā jātir eva vā |** 157

**tenaiva nāmnā vācyo’sau jñeyāś cānye yathocitam ||207||**

atha **bhāṣā-vibhāgaḥ**—

**puruṣāṇām anīcānāṁ saṁskṛtaṁ syāt kṛtātmanām |** 158

**saurasenī prayoktavyā tādṛśīnāṁ ca yoṣitām ||208||**

**āsām eva tu gāthāsu mahārāṣṭrīṁ prayojayet |** 159

**atroktā māgadhī bhāṣā rājāntaḥpura-cāriṇām ||209||**

**ceṭānāṁ rāja-putrāṇāṁ śreṣṭhānāṁ cārdha-māgadhī |** 160

**prācyāṁ vidūṣakādīnāṁ dhūrtānāṁ syād avantijā ||210||**

**yodhanāgarikādīnāṁ dākṣiṇātyā hi dīvyatām ||** 161

**śabarāṇāṁ śakādīnāṁ śābarīṁ samprayojayet ||211||**

**vāhlīkamāṣodīcyānāṁ drāviḍī drāviḍādiṣu ||** 162

**ābhīreṣu tathābhīrī cāṇḍālī pukkasādiṣu ||212||**

**ābhīrī śābarī cāpi kāṣṭha-pātropajīviṣu ||** 163

**tathaivāṅgāra-kārādau paiśācī syāt piśāca-vāk ||213||**

**ceṭānām apy anīcānām api syāt saurasenikā ||** 164

**bālānāṁ ṣaṇḍakānāṁ ca nīca-graha-vicāriṇām ||214||**

**unmattānām āturāṇāṁ saiva syāt saṁskṛtaṁ kvacit ||** 165

**aiśvaryeṇa pramattasya dāridryopadrutasya ca ||215||**

**bhikṣu-valka-dharādīnāṁ prākṛtaṁ samprayojayet ||** 166

**saṁskṛtaṁ samprayoktavyaṁ liṅginīṣūttamāsu ca ||216||**

**devī-mantri-sutā-veśyāsv api kaiścit tathoditam ||** 167

**kāryataś cottamādīnāṁ kāryo bhāṣā-viparyayaḥ ||217||** 168

**yoṣit-sakhī-bāla-veśyā-kitavāpsarasāṁ tathā |**

**vaidagdhyārthaṁ pradātavyaṁ saṁskṛtaṁ cāntarāntarā ||218||** 169

eṣām udāharaṇāny ākareṣu boddhavyāni | bhāṣā-lakṣaṇāni mama tāta-pādānāṁ bhāṣārṇave |

**ṣaṭtriṁśal-lakṣaṇāny atra nāṭyālaṅkṛtayas tathā |**

**trayastriṁśat-prayojyāni vīthy-aṅgāni trayodaśa |** 170

**lāsyāṅgāni daśa yathā-lābhaṁ rasa-vyapekṣayā ||219||**

yathā-lābhaṁ prayojyānīti sambandhaḥ | atreti nāṭake |

nāṭya-lakṣaṇāni

tatra **lakṣaṇāni**—

**bhūṣaṇākṣara-saṅghātau śobhodāharaṇaṁ tathā |** 171

**hetu-saṁśaya-dṛṣṭāntās tulya-tarkaḥ padoccayaḥ ||220||**

**nidarśanābhiprāyo ca prāptir vicāra eva ca |** 172

**diṣṭopadiṣṭe ca guṇātipātātiśayau tathā ||221||**

**viśeṣaṇa-niruktī ca siddhi-bhraṁśa-viparyayau |** 173

**dākṣiṇyānunayau mālārthāpattir garhaṇaṁ tathā ||222||**

**pṛcchā prasiddhiḥ sārūpyaṁ saṁkṣepo guṇa-kīrtanam |** 174

**leśo manoratho’nukta-siddhiḥ priya-vacas tathā ||223||**

1. bhūṣaṇam

tatra—

**lakṣaṇāni guṇaiḥ sālaṅkārair yogas tu bhūṣaṇam ||224||** 175

yathā—

ākṣipanty aravindāni mugdhe tava mukha-śriyam |

koṣa-daṇḍa-samagrāṇāṁ kim eṣāṁ asti duṣkaram ||

2. akṣara-saṅghātaḥ

**varṇanākṣara-saṅghātaś citrārthair akṣarair mitaiḥ ||225||** 176ab

yathā śākuntale rājā—kaccit sakhīṁ vo nātibādhate śarīra-santāpaḥ |

priyaṁvadā—sampadaṁ laddhosaho uasamaṁ gamissadi | [*sāmprataṁ labdhauṣadham upaśamaṁ gamiṣyati |*]

3. śobhā

**siddhair arthaiḥ samaṁ yatrāprasiddho’rthaḥ prakāśate |** 176

**śliṣṭa-lakṣaṇa-citrārthā sā śobhety abhidhīyate ||226||**

yathā—

sad-vaṁśa-sambhavaḥ śuddhaḥ koṭido’pi guṇānvitaḥ |

kāmaṁ dhanur iva krūro varjanīyaḥ satāṁ prabhuḥ ||

4. udāharaṇam

**yatra tulyārtha-yuktena vākyenābhipradarśanāt |** 177

**sādhyate’bhimataś cārthas tad-udāharaṇaṁ matam ||227||**

yathā—

anuyāntyā janātītaṁ kāntaṁ sādhu tvayā kṛtam |

kā dina-śrīr vinārkeṇa kā niśā śaśinā vinā ||

5. hetuḥ

**hetur vākyaṁ samāsoktam iṣṭakṛd dhetu-darśanāt ||228||** 178cd

yathā veṇyāṁ bhīmaṁ prati ceṭī—mae evvaṁ bhaṇidaṁ | ai bhāṇumadi tumhāṇaṁ amukkesu kesesu kahaṁ devīe kesā saṁjamīanti tti | [*mayā evaṁ bhaṇitam | ayi bhānumati yuṣmākamamukteṣu keśeṣu katham devyāḥ keśāḥ saṁyamyanta iti* |]

6. saṁśayaḥ

**saṁśayo’jñāta-tattvasya vākye syād yad aniścayaḥ ||229||** 179ab

yathā yayāti-vijaye—

iyaṁ svargādhināthasya lakṣmīḥ kiṁ yakṣa-kanyakā |

athavā vipinasyaiva devatā kim u pārvati ||

7. dṛṣṭāntaḥ

**dṛṣṭānto yas tu pakṣe’rtha-sādhanāya nidarśanam ||230||** 179cd

yathā veṇyāṁ, sahadevaḥ—“ārya ! ucitam evaitat tasyā, yato duryodhana-kalatraṁ hi sā” ity ādi | [ve.saṁ 1.19ad]

8. tulya-tarkaḥ

**tulya-tarko yad-arthena tarkaḥ prakṛti-gāminā ||231||** 180ab

yathā tatraiva—

paryāyeṇa hi dṛśyante svapnāḥ kāmaṁ śubhāśubhāḥ |

śata-saṁkhyā punar iyaṁ sānujaṁ spṛśatīva mām || [ve.saṁ. 2.13]

9. padoccayaḥ

**sañcayo’rthānurūpo yaḥ padānāṁ sa padoccayaḥ ||232||** 180cd

yathā śākuntale—

adharaḥ kisalaya-rāgaḥ komala-viṭapa-anukāriṇau bāhū |

kusumam iva lobhanīyaṁ yauvanam aṅgeṣu saṁnaddham || [a.śā. 1.19]

atra padapadārthayoḥ saukumāryaṁ sadṛśam eva |

10. nidarśanam

**yatrārthānāṁ prasiddhānāṁ kriyate parikīrtanam |**

**para-pakṣa-vyudāsārthaṁ tan nidarśanam ucyate ||233||** 181

yathā—

kṣātra-dharmocitair dharmair alaṁ śatru-vadhe nṛpāḥ |

kiṁ tu vālini rāmeṇa mukto bāṇaḥ parāṅmukhe ||

11. abhiprāyaḥ

**abhiprāyas tu sādṛśyād abhūtārthasya kalpanā ||234||** 182ab

yathā śākuntale—

idaṁ kila-avyāja-manoharaṁ vapus

tapaḥ-kṣamaṁ sādhayituṁ ya icchati |

dhruvaṁ sa nīlotpala-patra-dhārayā

śamī-latāṁ chettum ṛṣir vyavasyati || [a.śā. 1.17]

12. prāptiḥ

**prāptiḥ kenacid aṁśena kiñcid yatrānumīyate ||235||** 182cd

yathā mama prabhāvatyām—“anena khalu savataś caratā cañcarīkeṇāvaśyaṁ viditā bhaviṣyati priyatamā me prabhāvatī |”

13. vicāraḥ

**vicāro yukti-vākyair yad apratyakṣārtha-darśanam ||236||** 183ab

yathā mama candrakalāyām, rājā—nūnam iyam antaḥ-pihita-madana-vikārā vartate, yataḥ—

hasati paritoṣa-rahitaṁ nirīkṣyamāṇāpi nekṣate kiñcit |

sakhyām udāharantyām asamañjasam uttaraṁ datte ||

14. diṣṭam

**deśa-kāla-svarūpeṇa varṇanā diṣṭam ucyate ||237||** 183cd

yathā veṇyāṁ, sahadevaḥ—

yad vaidyutam iva jyotir ārye kruddhe’dya saṁbhṛtam |

tat prāvṛḍ iva kṛṣṇeyaṁ nūnaṁ saṁvardhayiṣyati || [ve.saṁ. 1.14]

15. upadiṣṭam

**upadiṣṭaṁ manohāri vākyaṁ śāstrānusārataḥ ||238||** 184ab

yathā śākuntale—

śuśrūṣasva gurūn kuru priya-sakhī-vṛttiṁ sapatnī-jane

bhartṛ-viprakṛtā api roṣaṇatayā mā sma pratīpaṁ gamaḥ |

bhūyiṣṭhaṁ bhava dakṣiṇā parijane bhāgyeṣv anutsekinī

yānty evaṁ gṛhiṇī-padaṁ yuvatayo vāmāḥ kulasyādhayaḥ || [a.śā. 4.18]

16. guṇātipātaḥ

**guṇātipātaḥ kāryaṁ vad viparītaṁ guṇān prati ||239||** 184cd

yathā mama candrakalāyāṁ candraṁ prati—

ja(i) saṁharijja(i) tamo gheppa(i) saalehi te pāo |

basasi sire pasuba(i)ṇo tahabi ha itthīa jīaṇaṁ harasi ||

[*yadi saṁhriyate tamo gṛhyate sakalais tava pādaḥ |*

*vasasi śirasi paśupates tathāpi strīṇāṁ jīvanaṁ harasi ||*]

17. guṇātiśayaḥ

**yaḥ sāmān guṇodrekaḥ sa guṇātiśayo mataḥ ||240||** 185ab

yathā tatraiva, rājā—

asāv antaś cañcad-vikaca-nava-līlābja-yugalas

tala-sphūrjat-kambur vilasad-ali-saṁghāta upari |

vinā doṣāsaṅgaṁ satata-paripūrṇākhila-kalaḥ

kutaḥ prāptaś candro vigalita-kalaṅkaḥ sumukhi te ||

18. viśeṣaṇam

**siddhān arthān bahūn uktvā viśeṣoktir viśeṣaṇam ||241||** 185cd

yathā—

tṛṣṇāpahārī vimalo dvijāvāso jana-priyaḥ |

hradaḥ padmākaraḥ kintu budhas tvaṁ sa jalāśayaḥ ||

19. niruktiḥ

**pūrva-siddhārtha-kathanaṁ niruktir iti kīrtyate ||242||** 186ab

yathā veṇyāṁ—“nihatāśeṣa-kauravyaḥ” [ve.saṁ. 5.28] ity ādi |

20. siddhiḥ

**bahūnāṁ kīrtanaṁ siddhir abhipretārtha-siddhaye ||243||** 186cd

yathā—

yad vīryaṁ kūrma-rājasya yaś ca śeṣasya vikramaḥ |

pṛthivyā rakṣaṇe rājann ekatra tvayi tat-sthitam ||

21. bhraṁśaḥ

**dṛptādīnāṁ bhavad bhraṁśo vācyād anyatarad vacaḥ ||244||** 187ab

yathā veṇyāṁ kañcukinaṁ prati duryodhanaḥ—

saha-bhṛtya-gaṇaṁ sa-bāndhavaṁ

saha-mitraṁ sa-sutaṁ sahānujam |

sva-balena nihanti saṁyuge

na cirāt pāṇḍu-sutaḥ suyodhanam || [ve.saṁ. 2.5]

22. viparyayaḥ

**vicārasyānyathābhāvaḥ sandehāt tu viparyayaḥ ||245||** 187cd

yathā—

matvā lokam adātāraṁ santoṣe yaiḥ kṛtā matiḥ |

tvayi rājani te rājan na tathā vyavasāyinaḥ ||

23. dākṣiṇyam

**dākṣiṇyaṁ ceṣṭayā vācā para-cittānuvartanam ||246||** 188ab

vācā, yathā—

prasādhaya purīṁ laṅkāṁ rājā tvaṁ hi vibhīṣaṇa |

āryeṇānugṛhītasya na vighnaḥ siddhim antarā ||

evaṁ ceṣṭayāpi |

24. anunayaḥ

**vākyaiḥ snigdhair anunayo bhaved arthasya sādhanam ||247||** 188cd

yathā veṇyāṁ, aśvatthāmānaṁ prati kṛpaḥ—divyāstra-grāma-kovide bhāradvāja-tulya-parākrame kiṁ na saṁbhāvyate tvayi | (3.24/25)

25. mālā

**mālā syād yad abhīṣṭārthaṁ naikārtha-pratipādanam ||248||** 189ab

yathā śākuntale, rājā—

kiṁ śītalaiḥ klama-vinodibhir ārdra-vātān

sañcārayāmi nalinī-dala-tāla-vṛntaiḥ |

aṅke nidhāya karabha-ūru yathā-sukhaṁ te

saṁvāhayāmi caraṇāv uta padma-tāṁrau || [a.śā. 3.19]

26. arthāpattiḥ

**arthāpattir yad anyārtho’rthāntarokteḥ pratīyate ||249||** 189cd

yathā veṇyāṁ droṇo’śvatthāmānaṁ rājye’bhiṣektum icchatīti kathayantaṁ karṇaṁ prati rājā duryodhanaḥ—“sādhu aṅgarāja sādhu,

dattvābhayaṁ so’tiratho badhyamānaṁ kirīṭinā |

sindhu-rājam upekṣeta naivaṁ cet katham anyathā || [ve.saṁ. 3.28]

27. garhaṇam

**dūṣaṇodghoṣaṇāyāṁ tu bhartsanā garhaṇaṁ tu tat ||250||** 190ab

yathā tatraiva karṇaṁ prati aśvatthāmā—

nirvīryaṁ guru-śāpa-bhāṣita-vaśāt kiṁ me tavevāyudhaṁ

saṁpraty eva bhayād vihāya samaraṁ prāpto 'smi kiṁ tvaṁ yathā |

jāto 'haṁ stuti-vaṁśa-kīrtana-vidāṁ kiṁ sārathīnāṁ kule

kṣudrārāti-kṛtāpriyaṁ pratikaromy asreṇa nāstreṇa yat || [ve.saṁ. 3.35]

28. pṛcchā

**abhyarthanāparair vākyaiḥ pṛcchārthānveṣaṇaṁ matā ||251||** 190cd

yathā tatraiva sundarakaḥ—

ajjā abi ṇāma imassiṁ uddese sārahi-dudīo diṭṭho tumhehiṁ mahārāa-dujjohaṇo ṇa vetti | [*āryāḥ api nāmāsmin deśe sārathi-dvitīyo dṛṣṭo yuṣmābhir mahārāja-duryodhano na veti |*] [ve.saṁ. 4]

29. prasiddhiḥ

**prasiddhir loka-siddhārthair utkṛṣṭair artha-sādhanam ||252||** 191ab

yathā vikramorvaśyām, rājā—

sūryācandramasau yasya mātāmaha-pitāmahau |

svayaṁ kṛtaḥ patir dvābhyām urvaśyā ca bhuvā ca yaḥ ||

30. sārūpyam

**sārūpyam anurūpasya sārūpyāt kṣobha-vardhanam ||253||** 191cd

yathā veṇyāṁ duryodhana-bhrāntyā bhīmaṁ prati yudhiṣṭhiraḥ—durātman duryodhana-hataka ity ādi |

31. saṅkṣepaḥ

**saṅkṣepo yat tu saṅkṣepād ātmāny arthe prayujyate ||254||** 192ab

yathā mama candrakalāyām, rājā—priye !

aṅgāni khedayasi kiṁ śirīṣa-kusuma-paripelavāni mudhā |

(ātmānaṁ nirdiśya)

ayam īhita-kusumānāṁ sampādayitvā tavāsti dāsajanaḥ ||

32. guṇa-kīrtanam

**guṇānāṁ kīrtanaṁ yat tu tad eva guṇa-kīrtanam ||255||** 192cd

yathā tatraiva—netre khañjana-gañjane sarasija-pratyathi ity ādi |

33. leśaḥ

**sa leśo bhaṇyate vākyaṁ yat sādṛśya-puraḥsaram ||256||** 193ab

yathā veṇyāṁ, rājā—

hate jarati gāṅgeye puraskṛtya śikhaṇḍinam |

yā ślāghā pāṇḍu-putrāṇāṁ saivāsmākaṁ bhaviṣyati || [ve.saṁ. 2.4]

34. manorathaḥ

**manorathas tv abhiprāyasyoktir bhaṅgyantareṇa yat ||257||** 193cd

yathā—

rati-keli-kalaḥ kiñcid eṣa manmatha-mantharaḥ |

paśya subhru samālambhāt kādambaś cumbati priyām ||

35. anukta-siddhiḥ

**viśeṣārthoha-vistāro’nukta-siddhir udīryate ||258||** 194ab

yathā gṛha-vṛkṣa-vāṭikāyām—

dṛśyete tanvi yāv etau cārucandramasaṁ prati |

prājñe kalyāṇa-nāmānāv ubhau tiṣya-punarvasū ||

35. priyokti-priya-vacanam

**syāt prayāṇayituṁ pūjyaṁ priyoktir harṣa-bhāṣaṇam ||259||** 194cd

yathā śākuntale—

udeti pūrvaṁ kusumaṁ tataḥ phalaṁ

ghanodayaḥ prāk tad-anantaraṁ payaḥ |

nimitta-naimittikayor ayaṁ kramas

tava prasādasya puras tu saṁpadaḥ || [a.śā. 7.30]

atha **nāṭyālaṅkārāḥ**—

**āśīr ākranda-kapaṭākṣamā-garvodyamāśrayāḥ |**

**utprāsana-spṛhā-kṣobha-paścāt-tāpopapattayaḥ ||260||** 195

**āśaṁsādhyavasāyau ca visarpollekha-saṁjñitau |**

**uttejanaṁ parīvādo nītir artha-viśeṣaṇam ||261||** 196

**protsāhanaṁ ca sāhāyyam abhimāno’nuvartanam |**

**utkīrtanaṁ yathā yācñā parihāro nivedanam ||262||** 197

**pravartanākhyāna-yukti-praharṣāś copadeśanam |**

**iti nāṭyālaṅkṛtayo nāṭya-bhūṣaṇa-hetavaḥ ||263||** 198

1. āśīḥ

**āśīr iṣṭa-janāśaṁsā . . . . . . . . ||264||** 199a

yathā śākuntale—

yayāter iva śarmiṣṭhā patyur bahu-matā bhava |

putraṁ tvam api samrājaṁ seva pūrum avāpnuhi || [a.śā. 4.7]

2. ākrandaḥ

**. . . . . . . . ākrandaḥ pralapitaṁ śucau ||265||** 199b

yathā veṇyāṁ kañcukī—hā devi kunti, rāja-bhavana-patāke ity ādi |

3. kapaṭam

**kapaṭaṁ māyayā yatra rūpam anyad vibhāvyate ||266||** 199cd

yathā kula-paty-aṅke—

mṛga-rūpaṁ parityajya vidhāya kapaṭaṁ vapuḥ |

nīyate rakṣasā tena lakṣmaṇo yudhi saṁśayam ||

4. akṣamā

**akṣamā sā paribhavaḥ svalpo’pi na viṣahyate ||267||** 200ab

yathā śākuntale, rājā—bhoḥ satya-vādinn ! abhyupagataṁ tāvad asmābhiḥ | kiṁ punar imām atisandhāya labhyate | śārṅgaravaḥ—vinipātaḥ ity ādi | (5.25)

5. garvam

**garvāvalepajaṁ vākyaṁ . . . . . . . . ||268||** 200c

yathā tatraiva, rājā—mamāpi sattvair abhibhūyante gṛhāḥ | (6.26)

6. udyamaḥ

**. . . . . . . . kāryasyārambha udyamaḥ ||269||** 200d

yathā kumbhāṅke, rāvaṇaḥ—paśyāmi śoka-vivaśo’ntakam eva tāvat |

7. āśrayaḥ

**grahaṇaṁ guṇavat kārya-hetor āśraya ucyate ||270||** 201ab

yathā vibhīṣaṇa-nirbhartsanāṅke, vibhīṣaṇaḥ—rāmam evāśrayāmi iti |

8. utprāsanam

**utprāsanaṁ tūpahāso yo’sādhau sādhu-mānini ||271||** 201cd

yathā śākuntale, śārṅgaravaḥ—rājan ! atha punaḥ pūrva-vṛttāntam anya-saṅgād vismṛto bhavān | tat katham adharma-bhīror dāra-parityāgaḥ (5.28) ity ādi |

9. ākāṅkṣā

**ākāṅkṣā ramaṇīyatvāḍ vastuno yā spṛhā tu sā ||272||** 202ab

yathā tatraiva, rājā—

cāruṇā sphuritenāyam aparikṣata-komalaḥ |

pipāsato mamānujñāṁ dadātīva priyādharaḥ ||

10. kṣobhaḥ

**adhikṣepa-vacaḥ-kārī kṣobhaḥ proktaḥ sa eva tu ||273||** 202cd

yathā—

tvayā tapasvi-cāṇḍāla pracchanna-vadha-vartinā |

na kevalaṁ hato vālī svātmā ca para-lokataḥ ||

11. paścāttāpaḥ

**mohāvadhīritārthasya paścāttāpaḥ sa eva tu ||274||** 203ab

yathānutāpāṅke, rāmaḥ—“kiṁ devyā na vicumbito’smi bahuśo mithyābhiśaptas tadā” iti |

12. upapattiḥ

**upapattir matā hetor upanyāso’rtha-siddhaye ||275||** 203cd

yathā vadhyaśilāyām—

mriyate mriyamāṇe yā tvayi jīvati jīvati |
tāṁ yadīcchasi jīvantīṁ rakṣātmānaṁ mamāsubhiḥ ||

13. āśāṁsā

**āśaṁsanaṁ syād āśaṁsā . . . . . . . . ||276||** 204a

14. adhyavasāyaḥ

**. . . . . . . . pratijñādhyavasāyakaḥ ||277||** 204b

15. vimarṣaḥ

**visarpo yat samārabdhaṁ karmāniṣṭa-phala-pradam ||278||** 204cd

16. ullekhaḥ

**kārya-grahaṇam ullekhaḥ . . . . . . . . ||279||** 205a

yathā śākuntale, rājānaṁ prati tāpasau—samid-āharaṇāya prasthitāv āvām | iha cāsmad-guroḥ kaṇvasya kula-pateḥ sādhidaivata iva śakuntalayānumālinī-tīram āśramo dṛśyate | na ced anya-kāryātipātaḥ | praviśya pratigṛhyatām ātitheyaḥ satkāraḥ (1.13) iti |

17. uttejanam

**. . . . . . . . uttejanam itīṣyate |**

**sva-kārya-siddhaye’nyasya preraṇāya kaṭhora-vāk ||280||** 205bcd

yathā—

indrajic caṇḍa-vīryo’si nāmnaiva balavān asi |

dhik dhik pracchanna-rūpeṇa yudhyase’smad-bhayākulaḥ ||

18. parīvādaḥ

**bhartsanā tu parīvādo . . . . . . . . ||281||** 206a

yathā sundarāṅke duryodhanaḥ—“dhig dhik sūta, kiṁ kṛtavān asi | vatsasya me prakṛti-durlalitasya pāpaḥ pāpaṁ vidhāsyati” ity ādi |

19. nītiḥ

**. . . . . . . . nītiḥ śāstreṇa vartanam ||282||** 206b

yathā śākuntale duṣyantaḥ—“vinīta-veṣa-praveśyāni tapo-vanāni” iti |

20. artha-viśeṣaṇam

**uktasyārthasya yat tu syād utkīrtanam anekadhā |** 206cd

**upālambha-viśeṣeṇa tat syād artha-viśeṣaṇam ||283||** 207ab

yathā śākuntale rājānaṁ prati śārṅgaravaḥ—āḥ katham idaṁ nāma ? kim upanyastam iti ? nanu bhavān eva nitarāṁ loka-vṛttānta-niṣṇātāḥ |

satīm api jñāti-kula-eka-saṁśrayām

jano 'nyathā bhartṛmatīṁ viśaṅkate |

ataḥ samīpe pariṇetur iṣyate |

priyāpriyā vā pramadā sva-bandhubhiḥ || [a.śā. 5.17]

21. protsāhanam

**protsāhnaṁ syād utsāha-girā kasyāpi yojanam ||284||** 207cd

yathā bāla-rāmāyaṇe—

kāla-rātrikarāleyaṁ strīti kiṁ vicikitsasi |
taj jagat-tritayaṁ trātuṁ tāta tāḍaya tāḍakām ||

22. sāhāyyam

**sāhāyyaṁ saṅkaṭe yat syāt sānukūlyaṁ parasya ca ||285||** 208ab

yathā veṇyāṁ, kṛpaṁ prati aśvatthāmā—“tvam api tāvad asya rājñaḥ pārśva-vartī bhava” | kṛpaḥ—“vāñchāmy aham adya pratikartum” ity ādi |

23. abhimānaḥ

**abhimānaḥ sa eva syāt . . . . . . . . ||286||** 208c

yathā tatraiva duryodhanaḥ—“mātaḥ kim apy asadṛśaṁ kṛpaṇaṁ vacas te” ity ādi |

24. anuvartanam

**. . . . . . . . praśrayād anuvartanam |** 208d

**anuvṛttir . . . . . . . . . . . . . . . ||287||**

yathā śākuntale rājā śakuntalāṁ prati—“ayi tapo vardhate ?” anasūyā—“dāṇiṁ adidhi-bisesa-lāheṇa” [*idānīm atithi-viśeṣa-lābhena*] ity ādi |

25. utkīrtanam

**. . . . . bhūta-kāryākhyānam utkīrtanaṁ matam ||288||** 209b

yathā bāla-rāmāyaṇe—

atrāsīt phaṇi-pāśa-bandhana-vidhiḥ śaktyā bhavad devare

gāḍhaṁ vakṣasi tāḍite hanumatā droṇādrir atrāhṛtaḥ |

divyair indrajid atra lakṣmaṇa-śarair lokāntaraṁ prāpitaḥ

kenāpy atra mṛgākṣi rākṣasa-pateḥ kṛttā ca kaṇṭhāṭavī ||

26. yācñā

**yācñā tu kvāpi yācñā yā svayaṁ dūta-mukhena vā ||289||** 209cd

yathā—

adyāpi dehi vaidehīṁ dayālus tvayi rāghavaḥ |
śirobhiḥ kanduka-krīḍāṁ kiṁ kārayasi vānarān ||

27. parihāraḥ

**parihāra iti proktaḥ kṛtānucita-mārjanam ||290||** 210ab

yathā—

prāṇa-prayāṇa-duḥkhārta uktavān asmy anakṣaram |

tat kṣamasva vibho kiṁ ca sugrīvas te samarpitaḥ ||

28. nivedanam

**avadhīrita-kartavya-kathanaṁ tu nivedanam ||291||** 210cd

yathā rāghavābhyudaye lakṣmaṇaḥ—“ārya, samudrābhyarthanayā gantum udyato’si tat kim etat ?”

29. pravartanam

**pravartanaṁ tu kāryasya yat syāt sādhu-pravartanam ||292||** 211ab

yathā veṇyām rājā—“kañcukin ! devasya devakī-nandanasya bahu-mānād vatsasya me vijaya-maṅgalāya pravartyantāṁ tad ucitāḥ samārambhāḥ |”

30. ākhyānam

**ākhyānaṁ pūrva-vṛttoktiḥ . . . . . . . . .||293||** 211c

yathā tatraiva—“deśaḥ so’yam arāti-śoṇita-jalair yasmin hradāḥ pūritāḥ” [ve.saṁ. 3.33]

31. yuktiḥ

**. . . . . . . . .yuktir arthāvadhāraṇam ||294||** 211d

yathā tatraiva—

yadi samaram apāsya nāsti mṛtyor

bhayam iti yuktam ito’nyataḥ prayātum |

atha maraṇam avaśyam eva jantoḥ

kim iti mudhā malinaṁ yaśaḥ kurudhve || [ve.saṁ. 3.6]

32. praharṣaḥ

**praharṣaḥ pramadādhikyaṁ . . . . . . . . .||295||** 212a

yathā śākuntale, rājā—“tat kim idānīm ātmānaṁ pūrṇa-manorathaṁ nābhinandāmi |”

33. upadeśanam

**. . . . . . . . .śikṣā syād upadeśanam ||296||** 212b

yathā tatraiva—“sahi, ṇa juttaṁ assama-bāsiṇo jaṇassa akida-sakkāraṁ adidhi-visesaṁ ujjhia sacchandado gamaṇaṁ” [*sakhi, na yuktaṁ āśrama-vāsino janasya akṛta-satkāram atithi-viśeṣaṁ visṛjya svachandato gamanam* |]

eṣāṁ ca lakṣaṇa-nāṭyālaṅkarāṇaṁ sāmānyata eka-rūpatve’pi bhedena vyapadeśo gaḍḍulikā-pravāheṇa | eṣu ca keṣāñcid guṇālaṅkāra-bhāva-sandhy-aṅga-viśeṣāntarbhāve’pi nāṭake prayatnataḥ kartavyatvāt tad-viśeṣoktiḥ | etāni ca—

pañca sandhi catur-vṛtti catuḥ-ṣaṣṭy-aṅga-saṁyutam |

ṣaṭ-triṁśal-lakṣaṇopetaṁ guṇālaṅkāra-bhūṣitam ||

mahā-rasaṁ mahā-bhogam udātta-vacanānvitam |

mahā-puruṣa-sañcāraṁ sādhv-ācāra-jana-priyam ||

suśliṣṭa-sandhi-saṁyogaṁ suprayogaṁ sukhāśrayam |

mṛdu-śabdābhidhānaṁ ca kaviḥ kuryāt tu nāṭakam || [nā.śā. 19.139-141]

iti muninoktatvān nāṭake’vaśyaṁ kartavyāny eva |

vīthy-aṅgāni vakṣyante—

**geya-padaṁ sthita-pāṭhyam āsīnaṁ puṣpa-gaṇḍikā |** 212cd

**pracchedakas trigūḍhaṁ ca saindhavākhyaṁ dvigūḍham ||297||**

**uttamottamakaṁ cānyad-ukta-pratyuktam eva ca |** 213

**lāsye daśavidhaṁ hy etad-aṅgam uktaṁ manīṣibhiḥ ||298||**

1. geya-padam

**tantrī-bhāṇḍaṁ puraskṛtyopaviṣṭasyāsane puraḥ |** 214cd

**śuddhaṁ gānaṁ geya-padaṁ . . . . . . . . .||299||**

yathā—gaurī-gṛhe vīṇāṁ vādayantī malayavatī |

utphulla-kamala-kesara-
parāga-gaura-dyute mama hi gauri |

abhivāñchitaṁ prasiddhyatu
bhagavati yuṣmat-prasādena ||[[72]](#footnote-79)

2. sthita-pāṭhyam

**. . . . . . . . .sthita-pāṭhyaṁ tad ucyate |**

**madanottāpitā yatra paṭhati prākṛtaṁ sthitā ||300||** 215

abhinava-gupta-pādās tv āhuḥ—“upalakṣaṇaṁ caitat | krodhodbhrāntasyāpi prākṛta-paṭhanaṁ sthita-pāṭhyam” iti |

3. āsīna, 4. puṣpa-gaṇḍikā, 5. pracchedakaḥ

**nikhilātodya-rahitaṁ śoka-cintānvitābalā |**

**aprasādhita-gātraṁ yad āsīnāsīnam eva tat ||301||** 216

**ātodya-miśritaṁ geyaṁ chandāṁsi vividhāni ca |**

**strī-puṁsayor viparyāsa-ceṣṭitaṁ puṣpa-gaṇḍikā ||302||** 217

**anyāsaktaṁ patiṁ matvā prema-viccheda-manyunā |**

**vīṇā-puraḥ-saraṁ gānaṁ striyāḥ pracchedako mataḥ ||303||** 218

6. nigūḍhakam

**strī-veṣa-dhāriṇāṁ puṁsāṁ nāṭyaṁ ślakṣṇaṁ trigūḍhakam ||304||** 219ab

yathā mālatyāṁ, makarandaḥ—“eṣo’smi mālatī saṁvṛttaḥ” |

7. saindhavaḥ

**kaścana bhraṣṭa-saṅketaḥ suvyakta-karaṇānvitaḥ |** 219

**prākṛtaṁ vacanaṁ vakti yatra tat saindhavaṁ matam ||305||**

karaṇaṁ vīṇādi-kriyā |

8. dvigūḍhaka

**caturasra-padaṁ gītaṁ mukha-pratimukhānvitam |** 220

**dvigūḍhaṁ rasa-bhāvāḍhyam . . . . . . . . .||306||** 221a

9. uttamottamakam

**. . . . . . . . .uttamottamakaṁ punaḥ |**

**kopa-prasādajan adhikṣepa-yuktaṁ rasottaram ||307||** 221bcd

10. ukta-prayuktam

**hāva-helānvitaṁ citra-śloka-bandha-manoharam |**

**ukti-pratyukti-saṁyuktaṁ sopālambham alīkavat |** 222

**vilāsānvita-gītārtham ukta-pratyuktam ucyate ||308||**

spaṣṭāny udāharaṇāni |

**etad eva yadā sarvaiḥ patākā-sthānakair yutam |** 223

**aṅkaiś ca daśabhir dhīrā mahānāṭakam ūcire ||309||**

etad eva nāṭakam | yathā bāla-rāmāyaṇam |

atha **prakaraṇam—**

**bhavet prakaraṇe vṛttaṁ laukikaṁ kavi-kalpitam |** 224

**śṛṅgāro’ṅgī nāyakas tu vipro’mātyo’thavā vaṇik |**

**sāpāya-dharma-kāmārtha-paro dhīra-praśāntakaḥ ||310||** 225

vipra-nāyakaṁ yathā mṛcchakaṭikam | amātya-nāyakaṁ mālatī-mādhavam | vaṇiṅ-nāyakaṁ puṣpa-bhūṣitam |

**nāyikā kulajā kvāpi veśyā kvāpi dvayaṁ kvacit |**

**tena bhedās trayas tasya tatra bhedas tṛtīyakaḥ |** 226

**kitava-dyūta-kārādi-viṭa-ceṭaka-saṅkulaḥ ||311||**

kula-strī puṣpa-bhūṣite | veśyā tu raṅga-vṛtte | dve api mṛcchakaṭike | asya nāṭaka-prakṛtitvāc cheṣaṁ nāṭakavat |

atha **bhāṇaḥ—**

**bhāṇaḥ syād dhūrta-carito nānāvasthāntarātmakaḥ |** 227

**ekāṅka eka evātra nipuṇaḥ paṇḍito viṭaḥ ||312||**

**raṅge prakāśayet svenānubhūtam itareṇa vā |** 228

**sambodhanokti-pratyuktī kuryād ākāśa-bhāṣitaiḥ ||313||**

**sūcayed vīra-śṛṅgārau śaurya-saubhāgya-varṇanaiḥ |** 229

**tatretivṛttam utpādyaṁ vṛttiḥ prāyeṇa bhāratī |**

**mukha-nirvahaṇe sandhī lāsyāṅgāni daśāpi ca ||314||** 230

atrākāśa-bhāṣita-rūpa-para-vacanam api svayam evānuvadann uttara-pratyuttare kuryāt | śṛṅgāra-vīra-rasau ca saubhāgya-śaurya-varṇanayā sūcayet | prāyeṇa bhāratī, kvāpi kaiśiky api vṛttir bhavati | lāsyāṅgāni geya-padādīni | udāharaṇam—līlā-madhukaraḥ |

atha **vyāyogaḥ—**

**khyātetivṛtto vyāyogaḥ svalpa-strī-jana-saṁyutaḥ |**

**hīno garbha-vimarśābhyāṁ narair bahubhir āśritaḥ ||315||** 231

**ekāṅkaś ca bhaved astrī-nimittam amarodayaḥ |**

**kaiśikī-vṛtti-rahitaḥ prakhyātas tatra nāyakaḥ ||316||** 232

**rājarṣir atha divyo vā bhaved dhīroddhataś ca saḥ |**

**hāsya-śṛṅgāra-śāntebhya itare’trāṅgino rasāḥ ||317||** 233

yathā saugandhikāharaṇam |

atha **samavakāraḥ—**

**vṛttaṁ samavakāre tu khyātaṁ devāsurāśrayam |**

**sandhayo nirvimarśās tu trayo’ṅkās tatra cādime ||318||** 234

**sandhī dvāv antyayos tadvad eka eko bhavet punaḥ |**

**nāyakā dvādaśodāttāḥ prakhyātā deva-mānavāḥ ||319||** 235

**phalaṁ pṛthak pṛthak teṣāṁ vīra-mukhyo’khilo rasaḥ |**

**vṛttayo manda-kaiśikyo nātra bindu-praveśakau ||320||** 236

**vīthy-aṅgāni ca tatra syur yathālābhaṁ trayodaśa |**

**gāyatry-uṣṇiṅ-mukhāny atra cchandāṁsi vividhāni ca ||321||** 237

**tri-śṛṅgāras tri-kapaṭaḥ kāryaś cāyaṁ trivid-ravaḥ |**

**vastu dvādaśa-nālībhir niṣpādyaṁ prathamāṅkagam |** 238

**dvitīye’ṅke catasṛbhir dvābhyām aṅke tṛtīyake ||322||**

nālikā ghaṭikā-dvayam ucyate | bindu-praveśakau ca nāṭakoktāv api neha vidhātavyau | tatra—

**dharmārtha-kāmais trividhaḥ śṛṅgāraḥ kapaṭaḥ punaḥ |** 239

**svābhāvikaḥ kṛtrimaś ca daivajo vidravaḥ punaḥ |**

**acetanaiś cetanaiś ca cetanācetanaiḥ kṛtaḥ ||323||** 240

tatra śāstrāvirodhena kṛto dharma-śṛṅgāraḥ | artha-lābhārtha-kalpito’rtha-śṛṅgāraḥ | prahasana-śṛṅgāraḥ kāma-śṛṅgāraḥ | tatra kāma-śṛṅgāraḥ prathamāṅka eva | anyayos tu na niyama ity āhuḥ | cetanācetanā gajādayaḥ | samavakīryante bahavo’rthā asminn iti samavakāraḥ | yathā samudra-mathanam |

atha **ḍimaḥ—**

**māyendra-jāla-saṅgrāma-krodhodbhrāntādi-ceṣṭitaiḥ |**

**aparāgaiś ca bhūyiṣṭho ḍimaḥ khyātetivṛttakaḥ ||324||** 241

**aṅgī raudra-rasas tatra sarve’ṅgāni rasāḥ punaḥ |**

**catvāro’ṅkā matā neha viṣkambhaka-praveśakau ||325||** 242

**nāyakā deva-gandharva-yakṣa-rakṣo-mahoragāḥ |**

**bhūta-preta-piśācādyāḥ ṣoḍaśātyantam uddhatāḥ ||326||** 243

**vṛttayaḥ kaiśikī-hīnā nirvimarśāś ca sandhayaḥ |**

**dīptāḥ syuḥ ṣaḍ-rasāḥ śānta-hāsya-śṛṅgāra-varjitāḥ ||327||** 244

atrodāharaṇaṁ ca tripura-dāhaḥ iti maharṣiḥ |

atha **īhāmṛgaḥ**—

**īhāmṛgo miśra-vṛttaś caturaṅgaḥ prakīrtitaḥ |**

**mukha-pratimukhe sandhī tatra nirvahaṇaṁ tathā ||328||** 245

**nara-divyāvani-yamau nāyaka-pratināyakau |**

**khyātau dhīroddhatāv anyo gūḍha-bhāvād ayukta-kṛt ||329||** 246

**divyas triyama-nicchantīm apahārādinecchataḥ |**

**śṛṅgārābhāsam apy asya kiñcit kiñcit pradarśayet ||330||** 247

**patākā-nāyakā divyā martyā vāpi daśoddhatāḥ |**

**yuddham ānīya saṁrambhaṁ paraṁ vyājān nivartate ||331||** 248

**mahātmāno vadha-prāptā api vadhyāḥ syur atra no |**

**ekāṅko deva evātra netety āhuḥ pare punaḥ |** 249

**divya-strī-hetukaṁ yuddhaṁ nāyakāḥ ṣaḍ itītare ||332||**

miśraṁ khyātākhyātam | anyaḥ pratināyakaḥ | patākānāyakās tu nāyaka-pratināyakayor militā daśa | nāyako mṛgavad alabhyāṁ nāyaikām atra īhate vāñchatītīhāmṛgaḥ | yathā kusumaśekhara-vijayādiḥ |

atha **aṅkaḥ—**

**utsṛṣṭikāṅka ekāṅko netāraḥ prākṛtā narāḥ |** 250

**raso’tra karuṇaḥ sthāyī bahu-strī-paridevitam ||333||**

**prakhyātam itivṛttaṁ ca kavir buddhyā prapañcayet |** 251 **bhāṇavat sandhi-vṛtty-aṅgāny asmin jaya-parājayau |**

**yuddhaṁ ca vācā kartavyaṁ nirveda-vacanaṁ bahu ||334||** 252

iyaṁ ca kecit nāṭakādy-antaḥ-pāty-aṅka-paricchedārtham utsṛṣṭikāṅka-nāmānam āhuḥ | anye tu—utkrāntā viloma-rūpā sṛṣṭir yatrety utsṛṣṭikāṅkaḥ | yathā—śarmiṣṭhā-yayātiḥ |

atha **vīthī—**

**vīthyām eko bhaved aṅkaḥ kaścid eko’tra kalpyate |**

**ākāśa-bhāṣitair uktaiś citrāṁ pratyuktim āśritaḥ ||335||** 253

**sūcayed bhūri śṛṅgāraṁ kiñcid anyān rasān prati |**

**mukha-nirvahaṇe sandhī artha-prakṛtayo’khilāḥ ||336||** 254

kaścid uttamo madhyamo’dhamo vā śṛṅgāra-bahulatvāc cāsyāḥ kaiśikī-vṛtti-bahulatvam |

**asyās trayodaśāṅgāni nirdiśanti manīṣiṇaḥ |**

**uddhātyakāvalagite prapañccas trigataṁ chalam ||337||** 255

**vāk-kely-adhibale gaṇḍam avasyandita-nālike |**

**asat-pralāpa-vyāhāra-mārdavāni ca tāni tu ||338||** 256

tatroddhātyatakāvalagite prastāvanāprastāve sodāharaṇaṁ lakṣite |

**mitho vākyam asadbhūtaṁ prapañco hāsya-kṛn mataḥ ||339||** 257ab

yathā vikramorvaśyām—balabhīstha-vidūṣaka-ceṭyor anyonya-vacanam |

**trigataṁ syād anekārtha-yojanaṁ śruti-sābhyataḥ ||340||** 257cd

yathā tatraiva, rājā—

sarva-kṣiti-bhṛtāṁ nātha dṛṣṭā sarvāṅga-sundarī |

rāmā ramye vanānte’smin mayā virahitā tvayā ||

nepathye tatraiva pratiśabdaḥ | rājā—kathaṁ dṛṣṭety āha | atra praśna-vākyam evottaratvena yojitam | naṭādi-tritaya-viṣayam evedam iti kaścit |

**priyābhair apriyair vākyair vilobhya-cchalanācchalam ||341||** 258ab

yathā veṇyāṁ bhīmārjuna—

kartā dyūta-cchalānāṁ jatumaya-śaraṇoddīpanaḥ so’timānī

kṛṣṇā-keśottarīya-vyapanayana-marut pāṇḍavā yasya dāsāḥ |

rājā duḥśāsanāder gurur anuja-śatasyāṅgarājasya mitraṁ

kvāste duryodhano’sau kathayata na ruṣā draṣṭum āgatau svaḥ || [ve.saṁ. 5.26]

**anye tvāhuś chalaṁ kiñcit kāryam uddiśya kasyacit |** 258

**udīryate yad vacanaṁ vañcanāhāsya-roṣa-kṛt ||342||**

6. vāk-keliḥ

**vāk-kelir hāsya-sambandho dvitri-pratyuktito bhavet ||343||** 259

dvitrīty upalakṣaṇam—

bhikṣo māṁsa-niṣevaṇaṁ prakuruṣe kiṁ tena madyaṁ vinā

madyaṁ cāpi tava priyaṁ priyam aho vārāṅganābhiḥ saha |

veśyāpy artha-ruciḥ kutas tava dhanaṁ dyūtena cauryeṇa vā

caurya-dyūta-parigraho’pi bhavato naṣṭasya kānyā gatiḥ ||

kecit—“prakrānta-vākyasya sākāṅkṣasyaiva nivṛttir vākya-keliḥ” ity āhuḥ | anye “anekasya praśnasyaikam uttaram” |

**anyonya-vākyādhikyoktiḥ spardhayādhibalaṁ matam ||344||** 260ab

yathā mama prabhāvatyām, vajranābhaḥ—

asya vakṣaḥ kṣaṇenaiva nirmathya gadayānayā |

līlayonmūlayāmy eṣa bhuvana-dvayam adya vaḥ ||

pradyumnaḥ—are are asurāpasada ! alam amunā bahu-pralāpena |

mama khalu—

asya pracaṇḍa-bhuja-daṇḍa-samarpitoru-

kodaṇḍa-nirgalita-kāṇḍa-samūha-pātaiḥ |

āstāṁ samasta-ditija-kṣatajokṣiteyaṁ

kṣoṇiḥ kṣaṇena piśitāśana-lobhanīyā ||

8. gaṇḍam

**gaṇḍaṁ prastuta-sambandhi bhinnārthaṁ satvaraṁ vacaḥ ||345||** 260cd

yathā veṇyāṁ, rājā—

adhyāsituṁ tava ciraṁ jaghana-sthalasya

paryāptam eva karabhoru mamoru-yugmam || [ve.saṁ. 2.22] ity anantaram—

(praviśya) kañcukī **:** deva bhagnaṁ bhagnam ity ādi | atra ratha-ketana-bhaṅgārthaṁ vacanam ūrubhāṅgārthe sambandhe sambaddham |

9. avasyanditam

**vyākhyānaṁ sva-rasoktasyānyathāvasyanditaṁ bhavet ||346||** 261ab

yathā chalita-rāme, sītā—jāda, kāllaṁ kkhu aojjhāeṇa gantabbaṁ | tahiṁ so rājā biṇaeṇa paṇayidabbo | [*jāta, kalyaṁ khalu ayodhyāyāṁ gantavyaṁ | tatra sa rājā vinayena praṇayitavyaḥ |*]

lavaḥ—atha kim āvābhyāṁ rājopajīvibhyāṁ bhavitavyam |

sītā—jāda, so kkhu tumhāṇaṁ pidā | [*jāta, sa khalu yuvayoḥ pitā* |]

lavaḥ—kim āvayo raghupatiḥ pitā ?

sītā (sāśaṅkam)—mā aṇṇadhā saṅkadaṁ, ṇa kkhu tumhāṇaṁ saalāe jjeba puhabīetti | [*mā anyathā śaṅkadhvaṁ, na khalu yuvayoḥ sakalāyā eva pṛthivyāḥ |*]

10. nālikā

**prahelikaiva hāsyena yuktā bhavati nālikā ||347||** 261cd

saṁvaraṇakāry-uttaraṁ prahelikā | yathā ratnāvalyāṁ susaṅgatā—“sahi ! jassa kide tumaṁ āadā so aaṁ de purado ciṭṭhadi | [*sakhi, yasya kṛte tvam āgatā so’yaṁ te puras tiṣṭhati* |]

sāgarikā (sābhyasūyam)—kassa kide ahaṁ āadā ? [*kasya kṛte’ham āgatā?*]

susaṅgatā—alaṁ aṇṇa-saṁkideṇa | ṇaṁ citta-phalaassa | [*alam anya-śaṅkitena ! nanu citra-phalakasya* |]

atra tvaṁ rājñaḥ kṛte āgatety arthaḥ saṁvṛttaḥ |

11. asat-pralāpaḥ

**asat-pralāpo yad-vākyam asambaddhaṁ tathottaram |**

**agṛhṇato’pi mūrkhasya puro yac ca hitaṁ vacaḥ ||348||** 262

tatrādyaṁ yathā mama prabhāvatyām, pradyumnaḥ (sahakāra-vallīm avalokya sānandaṁ)—aho katham ihaiva—

ali-kula-mañjula-keśī parimala-bahulā rasāvahā tanvī |

kiśalaya-peśala-pāṇiḥ kokila-kala-bhāṣiṇī priyatamā me ||

evam asambadhottare’pi | tṛtīyaṁ yathā—veṇyāṁ duryodhanaṁ prati gāndhārī-vākyam |

12. vyāhāraḥ

**vyāhāro yat parasyārthe hāsya-kṣobha-karaṁ vacaḥ ||349||** 263ab

yathā mālavikāgnimitre lāsya-prayogāvasāne mālavikā nirgantum icchati vidūṣakaḥ—mā dāva ubadesa-muddhā gamissasi [*mā tāvad upadeśa-mugdhā gamiṣyati |*] (ity upakrameṇa)

gaṇadāsaḥ (vidūṣakaṁ prati)—ārya! ucyatāṁ yas tvayā krama-bhedo lakṣitaḥ |

vidūṣakaḥ—paḍhamaṁ bambhaṇa-pūā bhodi sā imāe laṅghidā | [*prathamaṁ brāhmaṇa-pūjā bhavati, sā anayā laṅghitā* |] (mālavikā smayate) ity ādinā nāyakasya viśuddha-nāyikā-darśana-prayuktena hāsa-lobha-kāriṇā vacasā vyāhāraḥ |

13. mṛdavaṁ

**doṣā guṇā guṇā doṣā yatra syur mṛdavaṁ hi tat ||350||** 263cd

krameṇa yathā—

priya jīvitatā-krauryaṁ niḥsnehatvaṁ kṛtaghnatā |
bhūyas tvad-darśanād eva mamaite guṇatāṁ gatāḥ ||

tasyās tad-rūpa-saundaryaṁ bhūṣitaṁ yauvana-śriyā |

sukhaikāyatanaṁ jātaṁ duḥkhāyaiva mamādhunā ||

etāni cāṅgāni nāṭakādiṣu sambhavanty api vīthyām avaśyaṁ vidheyāni spaṣṭatayā nāṭakādiṣu viniviṣṭāny apīhodāhṛtāni | vīthīva nānā-rasānāṁ cātra mālā-rūpatayā sthitatvād vīthīyam | yathā mālavikā |

atha **prahasanam—**

**bhāṇavat sandhi-sandhy-aṅga-lāsyāṅkāṅkair vinirmitam |**

**bhavet prahasanaṁ vṛttaṁ nindyānāṁ kavi-kalpitam ||351||** 264

**atra nārabhaṭī nāpi viṣkambhaka-praveśakau |**

**aṅgī hāsya-rasas tatra vīthy-aṅgānāṁ sthitir na vā ||352||** 265

tatra—

**tapasvi-bhagavad-vipra-prabhṛtiṣv atra nāyakaḥ |**

**eko yatra bhaved dhṛṣṭo hāsyaṁ tac chuddham ucyate ||353||**

yathā kandarpa-keliḥ |

**āśritya kañcana janaṁ saṅkīrṇam iti tad viduḥ ||354||** 266

yathā dhūrta-caritam |

**vṛttaṁ bahūnāṁ dhṛṣṭānāṁ saṅkīrṇaṁ kecid ūcire |**

**tat punar bhavati dvy-aṅgkam athavaikāṅka-nirmitam ||355||** 267

yathā laṭakamelakādiḥ |

munis tv āha—

veśyā ceṭana-puṁsaka-viṭa-dhūrtā bandhak ca yatra syuḥ |

avikṛta-veṣa-paricchada-ceṣṭita-karaṇaṁ tu saṅkīrṇam || iti |

**vikṛtaṁ tu vidur yatra ṣaṇḍha-kañcuki-tāpasāḥ |**

**bhujaṅga-cāraṇa-bhaṭa-prabhṛter veṣa-vāg-yutāḥ ||356||** 268

itaṁ tu saṅkīrṇenaiva gatātham iti muninā pṛthaṅ noktam |

atha **uparūpakāṇi** | tatra—

**nāṭikā kḷpta-vṛttā syāt strī-prāyā caturaṅkikā |**

**prakhyāto dhīra-lalitas tatra syān nāyako nṛpaḥ ||357||** 269

**syād antaḥpura-sambaddhā saṅgīta-vyāpṛtāthavā |**

**navānurāgā kanyātra nāyikā nṛpa-vaṁśajā ||358||** 270

**sampravarteta netāsyāṁ devyās trasena śaṅkitaḥ |**

**devī bhavet punar jyeṣṭhā pragalbhā nṛpa-vaṁśajā ||359||** 271

**pade pade mānavatī tad-vaśaḥ saṅgamo dvayoḥ |**

**vṛttiḥ syāt kaiśikī svalpa-vimarśāḥ sandhayaḥ punaḥ ||360||** 272

dvayor nāyikā-nāyakayoḥ | yathā ratnāvalī-viddhaśālabhañjikādi |

atha **troṭakam**—

**saptāṣṭa-nava-pañcāṅkaṁ divyayānuṣa-saṁśrayam |**

**troṭakaṁ nāma tat prāhuḥ pratyaṅkaṁ saṁvidūṣaṇam ||361||** 273

pratyaṅka-savidūṣkatvād atra śrṅgāro’ṅgī | saptāṅkaṁ, yathā stambhita-rambham | pañcāṅkaṁ, yathā vikramorvaśīyam |

atha **goṣṭhī—**

**prākṛtair navabhiḥ pumbhir daśabhir vāpy alaṅkṛtā |**

**nodātta-vacanā goṣṭhī kaiśikī-vṛtti-śālinī ||362||** 274

**hīnā garbha-vimarśābhyāṁ pañca-ṣaḍ-yoṣid-anvitā |**

**kāma-śṛṅgāra-saṁyuktā syād ekāṅka-vinirmitā ||363||** 275

yathā raivata-madanikā |

atha **saṭṭakam—**

**saṭṭakaṁ prākṛtāśeṣa-pāṭhyaṁ syād apraveśakam |**

**na ca viṣkambhako’py atra pracuraś cādbhuto rasaḥ |** 276

**aṅkā javanikākhyāḥ syuḥ syād anyan nāṭikāsamam ||364||**

yathā karpūra-mañjarī |

atha **nāṭya-rāsakam**—

**nāṭya-rāsakam ekāṅkaṁ bahu-tāla-laya-sthiti |** 277

**udātta-nāyakaṁ tadvat pīṭhamardopanāyakam ||365||**

**hāsyo’ṅgy atra sa-śṛṅgāro nārī vāsaka-sajjikā |** 278

**mukha-nirvahaṇe sandhī lāsyāṅgāni daśāpi ca |**

**kecit pratimukhaṁ sandhim iha necchanti kevalam ||366||** 279

tatra sandhi-dvayavatī, yathā narmavatī | sandhi-catuṣṭayavatī, yathā vilāsavatī |

atha **prasthānakam**—

**prasthāne nāyako dāso hīnaḥ syād upanāyakaḥ |**

**dāsī ca nāyikā vṛttiḥ kaiśikī bhāratī tathā ||367||** 280

**surāpāna-samāyogād uddiṣṭārthasya saṁhṛtiḥ |**

**aṅkau dvau laya-tālādir vilāso bahulas tathā ||368||** 281

yathā śṛṅgāratilakam |

atha **ullāpyam—**

**udātta-nāyakaṁ divya-vṛttam ekāṅka-bhūṣitam |**

**śilpakāṅgair yutaṁ hāsya-śṛṅgāra-karuṇai rasaiḥ ||369||** 282

**ullāpyaṁ bahu-saṅgrāmam astra-gīta-manoharam |**

**catasro nāyikās tatra trayo’ṅkā iti kecana ||370||** 283

śilpakāṅgāni vakṣyamāṇāni, yathā devī-mahādevam |

atha **kāvyam—**

**kāvyam ārabhaṭī-hīnam ekāṅkaṁ hāsya-saṅkulam |**

**khaṇḍa-mātrād vipadikābhagnatālair alaṅkṛtam ||371||** 284

**varṇa-mātrāchaḍḍaṇikā-yutaṁ śṛṅgāra-bhāṣitam |**

**netā strī cāpy udāttātra sandhī ādyau tathāntimaḥ ||372||** 285

yathā yādavodayam |

atha **preṅkhaṇam**—

**garbhāvamarśa-rahitaṁ preṅkhaṇaṁ hīna-nāyakam |**

**asūtradhāram ekāṅkam aviṣkambha-praveśakam ||373||** 286

**niyuddha-sampheṭa-yutaṁ sarva-vṛtti-samāśritam |**

**nepathye gīyate nāndī tathā tatra prarocanā ||374||** 287

yathā bāli-vadhaḥ |

atha **rāsakam**—

**rāsakaṁ pañca-pātraṁ syān mukha-nirvahaṇānvitam |**

**bhāṣā-vibhāṣā-bhūyiṣṭhaṁ bhāratī-kaiśikī-yutam ||375||** 288

**asūtradhāram ekāṅkaṁ sa-vīthy-aṅgaṁ kalānvitam |**

**śliṣṭa-nāndī-yutaṁ khyāta-nāyikaṁ mūrkha-nāyikam ||376||** 289

**udātta-bhāva-vinyāsa-saṁśritaṁ cottarottaram |**

**iha pratimukhaṁ sandhim api kecit pracakṣate ||377||** 290

 yathā menakāhitam |

atha **saṁlāpikam**—

**saṁlāpike’ṅkāś catvāras trayo vā nāyakaḥ punaḥ |**

**pāṣaṇḍaḥ syād rasas tatra śṛṅgāra-karuṇottaraḥ ||378||** 291

**bhaveyuḥ pura-saṁrodha-cchala-saṅgrāma-vidravāḥ |**

**na tatra vṛttir bhavati bhāratī na ca kaiśikī ||379||** 292

yathā māyā-kāpālikam |

atha **śrī-gaditam**—

**prakhyāta-vṛttam ekāṅkaṁ prakhyātodātta-nāyakam |**

**prasiddha-nāyikaṁ garbha-vimarśābhyāṁ vivarjitam ||380||** 293

**bhāratī-vṛtti-bahulaṁ śrīti-śabdena saṅkulam |**

**mataṁ śrī-gaditaṁ nāma vidvadbhir uparūpakam ||381||** 294

yathā krīḍā-rasātalam |

**śrīr āsīnā śrī-gadite gāyet kiṁcit paṭhed api |**

**ekāṅko bhāratī-prāya iti kecit pracakṣate ||382||** 295

ūhyam udāharaṇam |

atha **śilpikam**—

**catvāraḥ śilpake’ṅkāḥ syuś catasro vṛttayas tathā |**

**aśānta-hāsyāś ca rasā nāyako brāhmaṇo mataḥ ||383||** 296 **varṇanātra śmaśānāder hīnaḥ syād upanāyakaḥ |**

**saptaviṁśatir aṅgāni bhavanty etasya tāni tu ||384||** 297

**āśaṁsā-tarka-sandeha-tāpodvega-prasaktayaḥ |**

**prayatna-grathanotkaṇṭhāvahitthā-pratipattayaḥ ||385||** 298

**vilāsālasya-bāṣpāṇi praharṣāśvāsa-mūḍhatāḥ |**

**sādhanānugamocchvāsa-vismaya-prāptayas tathā ||386||** 299

**lābha-vismṛti-sampheṭā vaiśāradyaṁ prabodhanam |**

**camatkṛtiś cety amīṣāṁ spaṣṭatvāl lakṣma nocyate ||387||** 300

sampeṭa-grathanayoḥ pūrvam uktatvād eva lakṣma siddham | yathā kanakāvatī-mādhavaḥ |

atha **vilāsikā**—

**śṛṅgāra-bahulaikāṅkā daśa-lāsyāṅga-saṁyutā |**

**vidūṣaka-viṭābhyāṁ ca pīṭhamardena bhūṣitā ||388||** 301

**hīnā garbha-vimarśābhyāṁ sandhibhyāṁ hīna-nāyakā |**

**svalpavattā sunepathyā vikhyātā sā vilāsikā ||389||** 302

kecit tu tatra vilāsikā-sthāne vināyiketi paṭhanti | tasyās tu durmallikāyām antarbhāva ity ante |

atha **durmallikā**—

**durmallī caturaṅkā syāt kaiśikī-bhāratī-yutā |**

**agarbhā nāgaranarā nyūna-nāyaka-bhūṣitā ||390||** 303

**trināliḥ prathamo’ṅkāsyāṁ viṭa-krīḍā-mayo bhavet |**

**pañcanālir dvitīyo’ṅko vidūṣaka-vilāsavān ||391||** 304

**ṣaṇṇālikas tṛtīyas tu pīṭhamarda-vilāsavān |**

**caturtho daśanāliḥ syād aṅkaḥ krīḍita-nāgaraḥ ||392||** 305

yathā bindumatī |

atha **prakaraṇikā**—

**nāṭikaiva prakaraṇī sārthavāhādi-nāyakā |**

**samāna-vaṁśajā netur bhaved yatra ca nāyikā ||393||** 306

**hallīśa eka evāṅkaḥ saptāṣṭau daśa vā striyaḥ |**

**vāg-udāttaika-puruṣaḥ kaiśikī-vṛttir ujjvalā |**

**mukhāntimau tathā sandhī bahutālalaya-sthitiḥ ||394||** 307

yathā keli-raivatakam |

atha **bhāṇikā –**

**bhāṇikā ślakṣṇa-nepathyā mukha-nirvahaṇānvitā |**

**kaiśikī-bhāratī-vṛtti-yuktaikāṅka-vinirmitā ||395||** 308

**udātta-nāyikā manda-nāyakātrāṅga-saptakam |**

**upanyāso’tha vinyāso virodhaḥ sādhvasaṁ tathā ||396||** 309

**samarpaṇaṁ nivṛttiś ca saṁhāra iti saptamaḥ |**

**upanyāsaḥ prasaṅgena bhavet kāryasya kīrtanam ||397||** 310

**nirveda-vākya-vyutpattir vinyāsa iti sa smṛtaḥ |**

**bhrānti-nāśo vibodhaḥ syān mithyākhyānaṁ tu sādhvasam ||398||** 311

**sopalambha-vacaḥ kopa-pīḍayeha samarpaṇam |**

**nidarśanasyopanyāso nivṛttir iti kathyate |** 312

**saṁhāra iti ca prāhur yat-kāryasya samāpanam ||399||** 313ab

spaṣṭāny udāharaṇāni | yathā kāma-dattā | eteṣāṁ sarveṣāṁ nāṭaka-prakṛtitve’pi yathaucityaṁ yathālābhaṁ nāṭakokta-viśeṣa-parigrahaḥ | yatra ca nāṭakoktasyāpi punar upādānaṁ tava tat-sad-bhāvasya niyamaḥ |

atha **śravya-kāvyāni –**

**śravyaṁ śrotavya-mātraṁ tat-padya-gadya-mayaṁ dvidhā ||400||** 313cd

tatra **padyamayāny** āha –

**chando-baddha-padaṁ padyaṁ tena muktena muktakam |**

**dvābhyāṁ tu yugmakaṁ sāndānitakaṁ tribhir iṣyate |** 314

**kalāpakaṁ caturbhiś ca pañcabhiḥ kulakaṁ matam ||401||**

tatra **muktakaṁ**, yathā mama –

sāndrānandam anantam avyayam ajaṁ yad yogino’pi kṣaṇaṁ

sākṣāt kartum upāsate prati muhur dhyānaikatānāḥ param |

dhanyās tā mathurā-purī-yuvatayas tad brahma yā kautukād

āliṅganti samālapanti śatadhā’karṣanti cumbanti ca ||

**yugmakaṁ**, yathā mama –

kiṁ karoṣi karopānte kānte gaṇḍa-sthalīm imām |

praṇaya-pravaṇe kānte’naikānte nocitāḥ krudhaḥ ||

iti yāvat kuraṅgākṣīṁ vaktum īhāmahe vayam |

tāvad āvirabhūc cūte madhuro madhupa-dhvaniḥ ||

evam anyāny api |

**sarga-bandho mahā-kāvyaṁ tatraiko nāyakaḥ suraḥ |** 315

**sad-vaṁśaḥ kṣatriyā vāpi dhīrodātta-guṇānvitaḥ ||402||**

**eka-vaṁśa-bhavā bhūpāḥ kulajā bahavo’pi vā |** 316

**śṛṅgāra-vīra-śāntānām eko’ṅgī rasa iṣyate ||403||**

**aṅgāni sarve’pi rasāḥ sarve nāṭaka-sandhayaḥ |** 317

**itihāsodbhavaṁ vṛttam anyad vā sajjanāśrayam ||404||**

**catvāras tasya vargāḥ syus teṣv ekaṁ ca phalaṁ bhavet |** 318

**ādau namaskriyāśīr vā vastu-nirdeśa eva vā ||405||**

**kvacin nindā khalādīnāṁ satāṁ ca guṇa-kīrtanam |** 319

**eka-vṛtta-mayaiḥ padyair avasāne’nya-vṛttakaiḥ ||406||**

**nātisvalpā nātidīrghāḥ sargā aṣṭādhikā iha |** 320

**nānā-vṛtta-mayaḥ kvāpi sargaḥ kaścana dṛśyate ||407||**

**sargānte bhāvi-sargasya kathāyāḥ sūcanaṁ bhavet |** 321

**sandhyā-sūryendu-rajanī-pradoṣa-dhvānta-vāsarāḥ ||408||**

**prātar madhyāhna-mṛgayā-śaila-rtu-vana-sāgarāḥ |** 322

**sambhoga-vipralambhau ca muni-svarga-purādhvarāḥ ||409||**

**raṇa-prayāṇopayama-mantra-putrodayādayaḥ |** 323

**varṇanīyā yathā-yogaṁ sāṅgopāṅgā amī iha ||410||**

**kaver vṛttasya vā nāmnā nāyakasyetarasya vā |** 324

**nāmāsya sargopādeya-kathayā sarga-nāma tu ||411||**

sandhy-aṅgāni yathā-lābham atra vidheyāni avasāne’nya-vṛttakaiḥ iti bahu-vacanam avivakṣitam | sāṅgopāṅgā iti jala-keli-madhupānādayaḥ | yathā raghuvaṁśa-śiśupālavadha-naiṣadhādayaḥ | yathā vā mama rāghava-vilāsādiḥ |

**asminn ārṣe punaḥ sargā bhavanty ākhyāna-saṁjñakāḥ ||412||** 325

asmin mahā-kāvye | yathā mahābhāratam |

**prākṛtair nirmite tasmin sargā āśvāsa-saṁjñakāḥ |**

**chandasā skandhakenaitat kvacid galitakair api ||413||** 326

yathā setubandhaḥ | yathā vā mama kuvalayāśva-caritam |

**apabhraṁśa-nibaddhe’smin sargāḥ kuḍavakābhidhāḥ |**

**tathāpabhraṁśa-yogyāni cchandāṁsi vividhāny api ||414||** 327

yathā karṇa-parākramaḥ |

**bhāṣāvibhāṣāniyamāt kāvyaṁ sarga-samujjhitam |**

**ekārtha-pravaṇaiḥ padyaiḥ sandhi-sāmagrya-varjitam ||415||** 328

yathā bhikṣāṭanam ārya-vilāsaś ca |

**khaṇḍa-kāvyaṁ bhavet kāvyasyaika-deśānusāri ca ||416||** 329ab

yathā meghadūtādi |

**koṣaḥ śloka-samūhas tu syād anyonyānapekṣakaḥ |** 329cd

**vrajyā-krameṇa racitaḥ sa evātimanoramaḥ ||417||** 330ab

sajātīyānām ekatra sanniveśo vrajyā | yathā muktāvaly-ādiḥ |

atha gadya-kāvyāni | tatra gadyam—

**vṛtta-gandhojjhitaṁ gadyaṁ muktakaṁ vṛtta-gandhi ca |** 330

**bhaved utkalikā-prāyaṁ cūrṇakaṁ ca caturvidham ||418||**

**ādyaṁ samāsa-rahitaṁ vṛtta-bhāg ayutaṁ param |** 331

**anyad-dīrgha-samāsāḍhyaṁ turyaṁ cālpa-samāsakam ||419||**

**muktakaṁ**, yathā gurur vacasi pṛthur urasi ity ādi |

**vṛtta-gandhi**, yathā mama—samara-kaṇḍūla-niviḍa-bhuja-daṇḍa-kuṇḍalīkṛta-kodaṇḍa-śiñjinīṭaṅkārojjāgarita-vairi-nagara ity ādi | atra kuṇḍalīkṛta-kodaṇḍa ity anuṣṭub-vṛttasya pādaḥ | samara-kaṇḍūla- ca iti prathamākṣara-dvaya-rahitas tasyaiva pādaḥ |

**utkalikā-prāyaḥ**, yathā mamaiva—aṇisa-visumara-ṇisida-sara-visara-vidalida-samara-parigada-pavara-parabala [*aniśa-visṛmara-niśita-śara-visara-vidalita-samara-parigata-pravara-parabala*] ity ādi |

**cūrṇakaṁ**, yathā mama—guṇaratna-sāgara ! jagad-eka-nāgara ! kaminī-madana ! jana-rañjana ! ity ādi |

**kathāyāṁ sarasaṁ vastu gadyair eva vinirmitam |** 332

**kvacid atra bhaved āryā kvacid vaktrāpavaktrake |**

**ādau padyair namaskāraḥ khalāder vṛtta-kīrtanam ||420||** 333

yathā kādambaryādiḥ |

**ākhyāyikā kathāvat syāt kaver vaṁśānukīrtanam |**

**asyām anya-kavīnāṁ ca vṛttaṁ padyaṁ kvacit kvacit ||421||** 334

**kathāṁśānāṁ vyavaccheda āśvāsa iti badhyate |**

**āryā-vaktrāpavaktrāṇāṁ chandasā yena kenacit |** 335

**anyāpadeśenāśvāsa-mukhe bhāvy-artha-sūcanam ||422||**

yathā harṣacaritādiḥ | api tv aniyamo dṛṣṭas tatrāpy anyair udīraṇāt | iti daṇḍy-ācārya-vacanāt kecit ākhyāyikā nāyakenaiva nibaddhavyā ity āhuḥ | tad ayuktam | ākhyānādayaś ca kathākhyāyikayor evāntarbhāvān na pṛthag uktāḥ | tad uktaṁ daṇḍinaiva—“atraivāntar-bhaviṣyanti śeṣāś cākhyāna-jātayaḥ” iti | eṣām udāharaṇaṁ pañcatantrādi |

atha gadya-padya-mayāni—

**gadya-padya-mayaṁ kāvyaṁ campūr ity abhidhīyate ||423||** 336

yathā deśarāja-caritam |

**gadya-padya-mayī rāja-stutir virudam ucyate ||424||** 337ab

yathā viruda-maṇi-mālā |

**karambhakaṁ tu bhāṣābhir vividhābhir vinirmitam ||425||** 337cd

yathā mama ṣoḍaśa-bhāṣā-mayī praśasti-ratnāvalī |

evam anye’pi bhedā uddeśa-mātra-prasiddhatvād ukta-bhedānatikramāc ca na pṛthag-lakṣitāḥ |

iti sāhitya-darpaṇe

dṛśya-śravya-kāvya-nirūpaṇo nāma

ṣaṣṭhaḥ paricchedaḥ

||6||

—o)0(o—

### (7)

### saptamaḥ paricchedaḥ

# doṣa-nirūpaṇaḥ

iha hi prathamataḥ kāvye doṣa-guṇ-rīty-alaṅkārāṇām avasthiti-kramo darśitaḥ | samprati ke ta ity apekṣayām uddeśa-krama-prāptānāṁ doṣāṇāṁ svarūpam āha—

rasāpakarṣakā doṣāḥ. . . . . . . . . ||1|| 1a

asyārthaḥ—prāg eva sphuṭīkṛtaḥ | tad-viśeṣān āha—

. . . . . . . . . te punaḥ pañcadhā matāḥ |

pade tad-aṁśe vākye’rthe sambhavanti rase’pi yat ||2|| 1

spaṣṭam | tatra—

**duḥśrava trividhāślīlānucitārthāprayuktatāḥ |**

**grāmyo’pratīta-sandigdha-neyārtha-nihatārthatāḥ ||3||** 2

**avācakatvaṁ kliṣṭatvaṁ viruddham atikāritā |**

**avimṛṣṭa-vidheyāṁśa-bhāvaś ca pada-vākyayoḥ ||4||** 3

**kecid doṣā bhavanty eṣu padāṁśe’pi pade’paraṁ**

**nirarthakāsamarthatve cyuta-saṁskāratā tathā ||5||** 4

(1) paruṣa-varṇatayā śruti-duḥkhāvahatvaṁ **duḥśravatvaṁ**, yathā—"kārtārthyaṁ yātu tanvaṅgī kadānaṅga-vaśaṁvadā |"

(2) **aślīlatvaṁ**, vrīḍā-jugupsāmaṅgala-vyañjakatvāt trividham | krameṇodāharaṇam, yathā—"dṛptāri-vijaye rājan sādhanaṁ sumahat tava |" "prasasāra śanair vāyur vināśe tanvi te tadā |" atra sādhana-vāyu-vināśa-śabdā aślīlāḥ |

(3) "śūrā amaratāṁ yānti paśu-bhūtā raṇādhvare |" atra paśu-padaṁ kātaryam abhivyanaktīti **anucitārthatvam** |

(4) **aprayuktatvaṁ** tathā prasiddhāv api kavibhir anādṛtatvaṁ, yathā—"bhāti padmaḥ sarovare" | atra "padma"-śabdaḥ puṁ-liṅgaḥ |

(5) **grāmyatvaṁ**, yathā—"kaṭis te harate manaḥ |" atra kaṭi-śabdo grāmyaḥ |

(6) **apratītatvam** eka-deśa-mātra-prasiddhatvaṁ, yathā—"yogena dalitāśayaḥ |" atra yoga-śāstre eva vāsanārtha āśaya-śabdaḥ |

(7) "āśiḥ-paramparāṁ vandyāṁ karṇe kṛtvā kṛpāṁ kuru |" atra vandyām iti kiṁ vandībhūtāyām uta vandanīyām iti **sandehaḥ** |

(8) **neyārthatvaṁ** rūḍhi-prayojanābhāvād aśakti-kṛtaṁ lakṣyārtha-prakāśanam, yathā—"kamale caraṇāghātaṁ mukhaṁ sumukhi te'karot |" atra caraṇāghātena nirjitatvaṁ lakṣyam |

(9) **nihatārthatvam** ubhayārthasya śabdasyāprasiddhe’rthe prayogaḥ | yathā—"yamunā-śambaram ambaraṁ vyatānīt" | śambara-śabdo daitye prasiddhaḥ | iha tu jale nihatārthaḥ |

(10) yathā—"gīteṣu karṇam ādatte" | atrāṅ-pūrvo dāñ-dhātur dānārthe’**vācakaḥ** |

yathā vā—"dinaṁ me tvayi samprāpte dhvāna-cchannāpi yāminī" | atra dinam iti prakāśa-mayārthe'vācakam |

(11) **kliṣṭatvam** artha-pratīter vyavahitatvam | yathā—kṣīrodajā-vasati-janma-bhuvaḥ prasannāḥ | atra kṣīrodajā lakṣmīḥ, tasyā vasatiḥ padmam, tasya janma-bhuvo jalānīti vyavahitiḥ |

(12) "bhūtaye'stu bhavānīśaḥ" | atra bhavānīśa-śabdo bhavānyāḥ paty-antara-pratīti-kāritvād **viruddha-mati-kṛt** |

(13) vidheyasya vimarśābhāvena guṇī-bhūtatvam **avimṛṣṭa-vidheyāṁśatvam** | yathā—"svarga-grāmaṭikā-viluṇṭhana-vṛthocchūnaiḥ kim ebhir bhujaiḥ |" atra vṛthātvaṁ vidheyam | tac ca samāse guṇībhāvād anuvādyatva-pratīti-kṛt |

yathā vā—"rakṣyāṁsy api puraḥ sthātum alaṁ rāmānujasya me |" atra rāmasyeti vācyam |

yathā vā—"āsamudra-kṣitīśānām" | atrāsamudram iti vācyam |

yathā vā—"yatra te patati subhru kaṭākṣaḥ ṣaṣṭha-bāṇa iva pañca-śarasya" | atra ṣaṣṭha ivety utprekṣyam |

yathā vā—"amuktā bhavatā nātha muhūrtam api sā purā" | atrāmuktety atra "nañaḥ prasahya-pratiṣedhatvam" iti vidheyatvam evocitam | yad āhuḥ—

aprādhānyaṁ vidher yatra pratiṣedhe pradhānatā |

prasajya-pratiṣedho’sau kriyayā saha yatra nañ ||

yathā—"nava-jala-dharaḥ saṁnaddho'yaṁ na dṛpta-niśācaraḥ" | uktodāharaṇe tu tat-puruṣa-samāse guṇībhāvān nañaḥ paryudāsatayā niṣedhasya vidheyatayānavagamaḥ | yad āhuḥ—

pradhānatvaṁ vidher yatra pratiṣedhe’pradhānatā |

paryudāsaḥ sa vijñeyo yatrottara-padena nañ ||

tena—

jugopātmānam atrasto bheje dharmam anāturaḥ |

agṛdhnur ādade so'rthān asaktaḥ sukham anvabhūt ||

atrātrastatvād yam anūdya mātma-gopanādy eva vidheyam iti nañaḥ paryudāsatayā guṇī-bhāvo yuktaḥ |

nanu "aśrāddha-bhojī brāhmaṇaḥ" "asūryampaśyā rāja-dārā" ity ādivat "amuktā" ity atrāpi prasajya-pratiṣedho bhavatīti cet, na | atrāpi yadi bhojanādi-rūpa-kriyāṁśena nañaḥ sambandhaḥ syāt, tadaiva tatra prasajya-pratiṣedhatvaṁ vaktuṁ śakyam | na ca tathā | viśeṣatayā pradhānena tad-bhojyārthena kartr-aṁśenaiva nañaḥ sambandhāt | yad āhuḥ—

yad āhuḥ—

śrāddha-bhojana-śīlo hy atra kartā pratīyate |

na tad-bhojana-mātraṁ tu kartarīner vidhānataḥ || iti |

"amuktā" ity atra tu kriyayaiva saha sambandha iti doṣa eva |

ete ca kliṣṭatvādayaḥ samāsa-gatā eva pada-doṣāḥ |

**vākye duḥśravatvam**, yathā—

“smarārty-andhaḥ kadā lapsye kārtārthyaṁ virahe tava |”

**aślīlatvam**, yathā—

“kṛta-pravṛttir anyārthe kavir vāntaṁ samaśnute |”

atra jugupsā-vyañjikāślīlatā |

**neyārthatvam,** yathā—

“udyat-kamala-lauhityair vakroābhir bhūṣitā tanuḥ |”

atra kamala-lauhityaṁ padma-rāgaḥ, vakrābhir vāmābhiḥ, iti neyārthatā |

**kliṣṭatvam,** yathā—

dhammillasya na kasya prekṣya nikāmaṁ kuraṅga-śāvākṣyāḥ |

rajyaty apūrva-bandha-vyutpatter mānasaṁ śobhām ||

atra dhammillasya śobhāṁ prekṣya kasya mānasaṁ na rajyatīti sambandhaḥ kliṣṭaḥ |

**avimṛṣṭa-vidheyāṁśatvam**, yathā—"nyakkāro hy ayam eva yad arayaḥ" iti | atra cāyam eva nyakkāra iti nyakkārasya vidheyatvaṁ vivakṣitam | tac ca śabda-racanā-vaiparītyena guṇībhūtam | racanā ca pada-dvayasyāpi viparīteti vākya-doṣaḥ |

“ānandayati te netre yo’sau subhru samāgataḥ |” ity ādiṣu, “yat-tador nitya-sambandhaḥ” iti nyāyād upakrāntasya yac-chabdasya nirākāṅkṣatva-pratītaye tac-chabda-samānārthatayā pratīyamānā idam-etad-adaḥ-śabdā vidheyā eva bhavituṁ yuktāḥ | atra tu yac-chabda-nikaṭatayānuvāda-pratīti-kṛd evādaḥ śabdaḥ | tac-chabdasyāpi yac-chabda-nikaṭa-sthitasyāpi prasiddha-parāmarśitva-mātram | yathā—yaḥ sa te nayanānanda-dātā rādhe samāgataḥ | yac-chabda-vyavadhānena tu sthitās te nirākaṅkṣatvam avagamayanti | yathā—ānandayati te netre rādhe yaḥ purataḥ sa tu | yatra tu yat-tador ekasyārthatvaṁ sambhavati | tatraikasyopādāne’pi nirākāṅkṣatva-pratītir iti lakṣyate | tathā hi, yac-chabdasyottara-vākya-gatatvenopādāne sāmarthyāt pūrva-vākye tac-chabdasyārthatvam | yathā—“ahaṁ jānāmi yaḥ kṛṣṇaḥ |”

evaṁ, “yaṁ sarva-śailāḥ parikalpya vatsam” ity ādāv api | tac-chabdasya ca prakānta-prasiddhānubhūtārthatve yac-chabdasyārthatvam | krameṇa, yathā—“sa hatvā bālinaṁ vīra” ity ādi | “sa vaḥ śaśikalā-maulir” ity ādi | “tāṁ gopa-vaṁśa-kamalam” ity ādi | yatra ca yac-chabda-nikaṭa-sthitānām idam ādīnāṁ bhinna-liṅga-vibhaktitvam | tatrāpi nirākāṅkṣatvam eva | krameṇa yathā—

vibhāti mṛgaśāvākṣī yedaṁ bhuvana-bhūṣaṇam |

indur vibhāti yas tena dagdhāḥ pathika-yoṣitaḥ |

kvacid anupādānāt tayor dvayor api sāmarthyād avagamaḥ, yathā—

na me śamayitā ko’pi bhārasyety ūrvi mā śucaḥ |

nandasya bhavane ko’pi bālo’sty adbhuta-pauruṣaḥ ||

atra yo’sti sa te bhārasya śamayiteti budhyate |

yad yad viraha-duḥkhaṁ me tat ko vāpahariṣyati ||

ity atraiko yac-chabdaḥ sākāṅkṣa iti na vācyam | tathā hi—yad yad ity anena kenacid rūpeṇa sthitaṁ sarvātmakaṁ vastu vivakṣitam | tathābhūtasya tasya tac-chabdena parāmarśaḥ | evam anyeṣām api vākya-gatatvenodāharaṇaṁ bodhyam |

(1) **padāṁśe duḥśravatvam**, yathā—“tad gaccha siddhyai kuru deva-kāryam |”

(2) “dhātu-mattāṁ girir dhatte” ity atra mattā-śabdaḥ kṣībārthe **nihataḥ** |

(3) “varṇyate kiṁ mahā-seno vijeyo yasya tārakaḥ |” atra vijeya iti kṛt-pratyayaḥ kta-pratyayārtho’**vācakaḥ** |

(4) “pāṇiḥ pallava-pelavaḥ” | pelava-śabdasyādyākṣare **aślīle** |

(5) “saṅgrāme nihatāḥ śūrā vaco-bāṇatvam āgatāḥ |” atra vacaḥ-śabdasya gīḥ-śabda-vācakatve **neyārthatvam** | tathā tatraiva bāṇa-sthāne śareti pāṭhe | atra pada-dvayam api na parivṛtti-saham | jaladhyādau tūttara-padaṁ bāḍavānalādau pūrva-padam |

evam anye’pi yathā-sambhavaṁ padāṁśe doṣā jñeyāḥ | nirarthakatvādīnāṁ trayāṇāṁ tu pada-mātra-gatatvenaiva lakṣye sambhavaḥ |

krameṇa, yathā—

(1) “muñca mānaṁ hi rādhike |” atra hi-śabdo vṛtta-mātra-pūraṇa-prayojanaḥ |[[73]](#footnote-80)

(2) “kuñjaṁ hanti hari-priyā |” atra hantīti gamanārthe paṭhitam api na tatra samartham |[[74]](#footnote-81)

(3) “gāṇḍīvī kanaka-śilā-nibhaṁ bhujābhyām ājaghne viṣama-vilocanasya vakṣaḥ |” “āṅo yama-hanaḥ” [pā. 1.3.28], svāṅga-karmakasyaivātmanepadaṁ niyamitam |[[75]](#footnote-82) iha tu tal-laṅghitam iti vyākaraṇa-lakṣaṇa-hīnatvāc **cyuta-saṁskāratvam** |

nanv atra “ājaghne” iti padasya svato na duṣṭatā, api tu padāntarāpekṣayaivety asya vākya-doṣatā ? maivam | tathā hi guṇa-doṣālaṅkārāṇāṁ śabdārtha-gatatvena vyavasthites tad-anvaya-vyatirekānuvidhāyitvaṁ hetuḥ | iha tu doṣasya “ājaghne” iti pada-mātrasyavānvaya-vyatirekānuvidhāyitvaṁ, padāntarāṇāṁ parivartane'pi tasya tādavasthyād iti pada-doṣatvam eva | tathā yathehātmanepadasya parivṛttāv api na pada-doṣaḥ | tathā han-prakṛter apīti na padāṁśa-doṣaḥ | evaṁ “padmaḥ” ity atrāprayuktasya pada-gatatvaṁ bodhyam | evaṁ prākṛtādi-vyākaraṇa-lakṣaṇa-hānāv api cyuta-saṁskāratvam ūhyam |

iha tu śabdānāṁ sarvathāprayogābhāve tv asamarthatvam | virala-prayoge nihatārthatvam | nihatārthatvam anekārtha-śabda-viṣayam | apratītatvaṁ tv ekārthasyāpi śabdasya sārvatrika-prayoga-virahaḥ | aprayuktatvam ekārtha-śabda-viṣayam | asamarthatvam anekārtha-śabda-viṣayam | asamarthatve hanty-ādayo’pi gamanārthe paṭhitāḥ | avācakatve dinādayaḥ prakāśamayādy-arthaṁ na tatheti paraspara-bhedaḥ |

evaṁ pada-doṣa-sajātīyā vākya-doṣā uktāḥ | samprati tad-vijātīyā ucyante |

**varṇānāṁ pratikūlatvaṁ luptāhata-visargate |**

**adhika-nyūna-kathita-padatā-hata-vṛttatāḥ ||6||** 5

**patat-prakarṣatā sandhau viśleṣāślīla-kaṣṭatāḥ |**

**ardhāntaraika-padatā samāpta-punar-āttatā ||7||** 6

**abhavan mata-sambandhākramāmata-parārthatāḥ |**

**vācyasyānabhidhānaṁ ca bhagna-prakramatā tathā ||8||** 7

**tyāgaḥ prasiddher asthāne nyāsaḥ pada-samāsayoḥ |**

**saṅkīrṇatā garbhitatā doṣāḥ syur vākya-mātragāḥ ||9||** 8

(1) varṇānāṁ rasānuguṇya-viparītatvaṁ **pratikūlatvaṁ**, yathā mama—

obaṭṭa(i) ullaṭṭa(i) saaṇe karhipi moṭṭāāi ṇo parihaṭṭa(i) |

hiaeṇa phiṭṭa(i) lajjāi khuṭṭa(i) dihīe sā ||

[*udvartayati ulloṭayati śayane karhy api moṭṭayati no parighaṭṭayati |*

*hṛdayena sphiṭṭayati lajjayā khuṭṭayati dhṛteḥ sā ||*]

atra ṭa-kārāḥ śṛṅgāra-rasa-paripanthinaḥ kevalaṁ śakti-pradarśanāya nibaddhāḥ | eṣāṁ caika-dvi-tri-catuḥ-prayoge na tādṛg-rasa-bhaṅga iti na doṣaḥ |

(2) “gatā niśā imā bāle |” atra **luptā visargāḥ** |

(3) **āhatā** o-tvaṁ prāptā **visargā** yatra | yathā—"dhīro vīro naro yāti |"

(4) “pallavākṛti-raktoṣṭhī |” atrākṛti-padam **adhikam** | evaṁ “sadā-śivaṁ naumi pināka-pāṇim” iti viśeṣaṇam adhikam |

(5) "yadi mayy arpitā dṛṣṭiḥ kiṁ mamendratayā tadā |" atra prathame tvayeti padaṁ **nyūnam** |

(6) "rati-līlā-śramaṁ bhinte sa-līlam anilo vahan |" atra līlā-śabdaḥ **punar-uktaḥ** |

(7) **hata-vṛttaṁ** lakaṇānusaraṇe'py aśravyam | rasān anuguṇam aprāpta-guru-laghu-bhāvānta-laghu ca | krameṇa, yathā—

"hanta satatam etasyā hṛdayaṁ bhinte manobhavaḥ kupitaḥ |"

“ayi mayi mānini mā kuru mānam |” idaṁ vṛttaṁ hāsya-rasasyaivānukūlam |

"vikasita-sahakāra-bhāra-hāri-parimala eṣa samāgato vasantaḥ |"

yat-padānte laghor api guru-bhāva uktaḥ | tat sarvatra dvitīya-caturtha-pāda-viṣayam | prathama-tṛtīya-pada-viṣayaṁ tu vasanta-tilakāder eva | atra "pramudita-saurabha āgato vasanta” iti tu pāṭho yuktaḥ |

anyās tā guṇa-ratna-rohaṇa-bhuvo dhanyā mṛd-anyaiva sā

sā sambhārāḥ khalu te’nya eva vidhinā yair eṣa sṛṣṭo yuvā |

śrīmat-kānti-juṣāṁ dviṣāṁ kara-talāt strīṇāṁ nitamba-sthalād

dṛṣṭe yatra patanti mūḍha-manasām astrāṇi vastrāṇi ca ||[[76]](#footnote-83)

atra “vastrāṇi ca” iti bandhasya ślathatva-śrutiḥ | “vastrāṇy api” iti pāṭhe tu dārḍhyam iti na doṣaḥ | “idam aprāpta-guru-laghu-bhāvānta-laghu” iti kāvya-prakāśa-kāraḥ | vastutas tu lakṣaṇānusaraṇe’py aśravyam ity anye |

(8) projjvalaj-jvalana-jvālā-vikaṭoru-saṭā-cchaṭaḥ |

śvāsa-kṣipta-kula-kṣmā-bhṛt pātu vo nara-keśarī ||

atra krameṇānuprāsa-**prakarṣaḥ patitaḥ** |

(9) "dalite utpale ete akṣiṇī amalāṅgi te |" evaṁ-vidha-**sandhi-viśleṣa**syāsakṛt prayoga eva doṣaḥ | anuśāsanam ullaṅghya vṛtta-bhaṅga-bhaya-mātreṇa sandhi-viśleṣasya tu sakṛd api | yathā—"vāsavāśā-mukhe bhāti induś candana-binduvat |"

(10) "calaṇḍāmara-ceṣṭitaḥ |" ity atra sandhau jugupsā-vyañjakam **aślīlatvam** |

(11) "urvy asāv atra tarv-ālī marv-ante cārv-avasthitiḥ |"[[77]](#footnote-84) atra **sandhau kaṣṭatvam** |

(12) indur vibhāti karpūra-gaurair dhavalayan karaiḥ |

jagan mā kuru tanvaṅgi mānaṁ pādānate priye ||

atra jagad iti prathamārdhe paṭhitum ucitam |

(13) nāśayanto ghana-dhvāntaṁ tāpayanto viyoginaḥ |

patanti śaśinaḥ pādā bhāsayantaḥ kṣamā-talam ||

atra caturtha-pādo vākye samāptāv api **punar-upāttaḥ** |

(14) **abhavan-mata-sambandho**, yathā—

yā jaya-śrīr manojasya yayā jagad-alaṅkṛtam |

yāmeṇākṣīṁ vinā prāṇā viphalā me kuto’dya sā ||

atra yac-chabda-nirdiṣṭānāṁ vākyānāṁ paraspara-nirapekṣātvāt tad-ekāntaḥ-pātinā tv eṇākṣī-śabdenānyeṣāṁ sambandhaḥ kaver abhimato'pi nopapadyata eva | “yāṁ vināmī vṛthā prāṇā eṇākṣī sā kuto’dya me” iti tac-chabda-nirdiṣṭa-vākyāntaḥ-pātitve’pi yac-chabda-nirdiṣṭa-vākyaiḥ sambandho ghaṭate |

yathā vā—“īkṣase yat kaṭākṣeṇa tadā dhanvī manobhuvaḥ” | atra “yad” ity anena “tad” ity anena sambandho na ghaṭate | “īkṣase cet” iti tu yuktaḥ pāṭhaḥ |

yathā vā—

jyotsnā-cayaḥ payaḥ-pūras tārakāḥ kairavāṇi ca |

rājati vyoma-kāsāra-rājahaṁsaḥ sudhākaraḥ ||

atra vyoma-kāsāra-śabdasya samāse guṇī-bhāvāt tad-arthasya na sarvaiḥ saṁyogaḥ | vidheyāvimarśe yad evāvimṛṣṭaṁ tad eva duṣṭam | iha tu pradhānasya kāsāra-padārthasya prādhānyenāpratīteḥ sarvo'pi payaḥ-pūrādi-śabdārthas tad-aṅgatayā na pratīyate iti sarva-vākyārtha-virodhāvabhāsa ity ubhayor bhedaḥ |

anena chindatā mātuḥ kaṇṭhaṁ paraśunā tava |

baddha-spardhaḥ kṛpāṇo’yaṁ lajjate mama bhārgava ||

atra “bhārgava-nindāyāṁ prayuktasya mātṛ-kaṇṭha-cchedana-kartṛtvasya paraśunā sambandho na yuktaḥ” iti prācyāḥ | “paraśu-nindā-mukhena bhārgava-nindādhikyam eva vaidagdhyaṁ dyotayati” ity ādhunikāḥ |

(15) **akramatā**, yathā—

samaya eva karoti balābalaṁ praṇigadanta itīva śarīriṇām |

śaradi haṁsa-ravāḥ paruṣīkṛta-svara-mayūram ayū-ramaṇīyatām ||

atra parāmṛśyamāna-vākyānantaram eva iti-śabda-prayogo yujyate | na tu praṇigadanta ity anantaram | evaṁ—

dvayaṁ gataṁ samprati śocanīyatāṁ

samāgama-prārthanayā kapālinaḥ |

kalā ca sā kāntimatī kalāvatas

tvam asya lokasya ca netra-kaumudī ||[[78]](#footnote-85)

atra tvam ity anantaram eva ca-kāro yuktaḥ |

(16) **amata-parārthatā**, yathā—“rāma-manmatha-śareṇa tāḍitā”[[79]](#footnote-86) ity ādi | atra śṛṅgāra-rasasya vyañjako dvitīyo'rthaḥ prakṛta-rasa-virodhitvād aniṣṭaḥ |

(17) **vācyasyānabhidhānaṁ**, yathā—"vyatikrama-lavaṁ kaṁ me vīkṣya vāmākṣi kupyasi |" atra vyatikrama-lavam apīty apir avaśyaṁ vaktavyo noktaḥ | nyūna-padatve vācaka-padasyaiva nyūnatā vivakṣitā | apes tu tathātvam ity anayor bhedaḥ | evam anyatrāpi |

yathā vā—“caraṇānata-kāntāyās tanvi kopas tathāpi te” | atra caraṇānata-kāntāsīti vācyam |

(18) **bhagna-prakramatā**, yathā—“evam ukto mitra-mukhyai rāvaṇaḥ pratyabhāṣata |” atra vaca-dhātunā prakrāntaṁ prativacanam api tenaiva vaktum ucitam | tena “rāvaṇaḥ pratyavocata” iti pāṭho yuktaḥ | evaṁ ca sati na kathita-padatva-doṣaḥ | tasyoddeśya vyatirika-viṣayakatvāt | iha hi vacana-prativacanayor uddeśya-pratinirdeśitvam | yathā—“udeti savitā tāmras tāmra evāstam eti”[[80]](#footnote-87) ity atra hi yadi padāntareṇa sa evārthaḥ pratipādyate tadānyo'rtha iva bhāsamānaḥ pratītiṁ sthagayati |

yathā vā—

te himālayam āmantrya

punaḥ prekṣya ca śūlinam |

siddhaṁ cāsmai nivedyārthaṁ

tad visṛṣṭāḥ kham udyayuḥ || (ku.saṁ. 6)

atra “asmai” itīdamā prakrāntasya tenaiva tat-samānābhyām etad adaḥ-śabdābhyāṁ vā parāmarśo yukto, na tac-chabdena |

yathā vā—“udanvacchinnā bhūḥ sa ca patir apāṁ yojana-śatam” | atra “mitā bhūḥ patyāpāṁ sa ca patir apām” iti yuktaḥ pāṭhaḥ |

evaṁ—

yaśo’dhigantuṁ sukha-lipsayā vā

manuṣya-saṅkhyām ativartituṁ vā |

nirutsukānām abhiyoga-bhājāṁ

samutsukevāṅkam upaiti siddhiḥ || (ki.a. 3.40)[[81]](#footnote-88)

atra “sukham īhitum” ity ucitam |

(19) **prasiddhi-tyāgo**, yathā—“ghoro vārimucāṁ ravaḥ” | atra meghānāṁ garjitam eva prasiddham | yad āhuḥ—

mañjīrādiṣu raṇita-prāyaṁ pakṣiṣu kūjita-prabhṛti |

svanita-maṇitādi surate meghādiṣu garjita-mukham || ity ādi |

(20) **asthāna-padatā**, yathā—

tīrthe tadīye gaja-setu-bandhāt

pratīpagām uttarato’sya gaṅgām |

ayatna-bāla-vyajanī-babhūvur

haṁsā nabho-laṅghana-lola-pakṣāḥ || [ra.vaṁ. 16.33]

atra tadīya-padāt pūrvaṁ gaṅgām ity asya pāṭho yuktaḥ | evam—“hitān na yaḥ saṁśṛṇue sa kiṁ prabhuḥ” | atra “saṁśṛṇuta” ity ataḥ pūrvaṁ nañaḥ sthitir ucitā |

atra ca nahir asthāna-patitaḥ | atra pada-mātrasyāsthāne niveśe'pi sarvam eva vākyaṁ vivakṣitārtha-pratyāyane mantharam iti vākya-doṣatā | evam anyatrāpi |

iha kecid āhuḥ—“pada-śabdena vācakam eva prāyaśo nigadyate | na ca naño vācakatā nirvivādāt svātantryeṇārtha-bodha-virahāt iti | yathā “dvayaṁ gatam” ity ādau tvam ity anantaraṁ ca-kārānupādānād akramatā tathehātrāpīti |

(21) **asthānastha-samāsatā**, yathā—

adyāpi stana-śaila-durga-viṣame kṛṣṇa-priyāṇāṁ hṛdi

sthātuṁ vāñchati māna eṣa dhig iti krodhād ivālohitaḥ |

udyan duratara-prasārita-karaḥ karṣaty asau tat-kṣaṇāt

phullat kairava-koṣa-niḥsarad-ali-śreṇī kṛpāṇīṁ śaśī ||[[82]](#footnote-89)

atra kopina uktau samāso na kṛtaḥ | kaver uktau kṛtaḥ |

(22) vākyāntara-padānāṁ vākyāntare'nupraveśaḥ **saṅkīrṇatvam** | yathā—“candraṁ muñca kuraṅgākṣi paśya mānaṁ nabho’ṅgane |” atra “nabho’ṅgane candraṁ paśya mānaṁ muñca” iti yuktam | “kliṣṭatvam eka-vākya-viṣayam” ity asmād bhinnam |

(23) vākyāntara-madhye vākyānatarānupraveśo **garbhitvam** | yathā—

ramaṇe caraṇa-prānte praṇati-pravaṇe’dhunā |

vadāmi sakhi tattvaṁ te kadācin nocitāḥ krudhaḥ ||

 --o)0(o--

**artha-doṣān** āha—

**apuṣṭa-duṣkrama-grāmya-vyāhatāślīla-kaṣṭatāḥ |**

**anavīkṛta-nirhetu-prakāśita-viruddhatāḥ ||10||** 9

**sandigdha-punaruktatve khyāti-vidyā-viruddhate |**

**sākāṅkṣatā-sahacara-bhinnatāsthāna-yuktatā ||11||** 10

**aviśeṣe viśeṣaś cāniyame niyamas tathā |**

**tayor viparyayo vidhy-anuvādāyuktate tathā |** 11

**nirmukta-punaruktatvaṁ artha-doṣāḥ prakīrtitāḥ ||12||** 12ab

tad-viparyayo viśeṣe’viśeṣo niyame’niyamaś ca |

(1) atra **apuṣṭatvaṁ** mukhyānupakāritvam | yathā—“vilokya vitate vyomni vidhuṁ muñca ruṣaṁ priye |” atra vitata-śabdo māna-tyāgaṁ prati na kiñcid upakurute | adhika-padatve padārthānvaya-pratīteḥ sama-kālam eva bādha-pratibhāsaḥ | iha tu paścād iti viśeṣaḥ |

(2) **duṣkramatā**, yathā—“dehi me vājinaṁ rājan gajendraṁ vā madālasam |” atra gajendrasya prathamaṁ yācanam ucitam |

(3) **grāmyatā**, yathā—“svapihi tvaṁ samīpe me svapimy evādhunā priye |” atrārtho grāmyaḥ |

(4) kasyacit prāg utkārṣam apakarṣaṁ vābhidhāya paścāt tad anyathā pratipādanaṁ **vyāhatatvam**, yathā—

haranti hṛdayaṁ yūnāṁ na navendu-kalādayaḥ |

vīkṣyate yair iyaṁ tanvī loka-locana-candrikā ||

atra yeṣām indu-kalā nānanda-hetus teṣām evānandāya tanvyāś candrikātvāropāḥ |

(5) **aślīlatā,** yathā—

hantum eva pravṛttasya stabdhasya vivaraiṣiṇaḥ |

yathāśu jāyate pāto na tathā punar unnatiḥ ||[[83]](#footnote-90)

atrārtho’ślīlaḥ |

(6) **kaṣṭatā**, yathā—arthasya durūhatvaṁ kaṣṭatvam |

varṣaty etad aharpatir na tu ghano dhāma-stham acchaṁ payaḥ

satyaṁ sā savituḥ sutā sura-sarit puro yayā plāvitaḥ |

vyāsasyoktiṣu viśvasity api na kaḥ śraddhā na kasya śrutau

na pratyeti tathāpi mugdha-hariṇī bhāsvan-marīciṣv apaḥ ||

atra yasmāt sūryād vṛṣṭer yamunāyāś ca prabhavas tasmāt tayor jalam api sūrya-prabhavam | tataś ca sūrya-marīcīāṁ jala-pratyaya-hetutvam ucitam | tathāpi mṛgī-bhrāntatvāt tatra jala-pratyayaṁ na karoti | ayam aprastuto’py artho durbodhaḥ | dūre cāsmāt prastutārtha-bodha iti kaṣṭārthatvam |

(7) **anavīkṛtatā,** yathā—

sadā carati khe bhānuḥ sadā vahati mārutaḥ |

sadā dhatte bhuvaṁ śeṣaḥ sadā dhīro’vikatthanaḥ ||

atra sadety anavīkṛtam | atrāsya padasya paryāyāntareṇopādāne’pi yadi nānyad vicchity-antaram, tadāsya doṣasya sad-bhāva iti kathita-padatvād bhedaḥ |

navīkṛtatvaṁ, yathā—

bhānuḥ sakṛd-yukta-turaṅga eva

rātrindivaṁ gandhavahaḥ prayāti |

bibharti śeṣaḥ satataṁ dharitrīṁ

ṣaṣṭhāṁśa-vṛtter api dharma eṣaḥ || [kālidāsa] iti |

(8) **nirhetutā,** yathā—

gṛhītaṁ yenāsīḥ paribhava-bhayān nocitam api

prabhāvād yasyābhūn na khalu tava kaścin na viṣayaḥ |

parityaktaṁ tena tvam asi suta-śokān na tu bhayād

vimokṣye śastra tvām aham api yataḥ svasti bhavate || (ve.saṁ. 3.19)

atra dvitīya-śastra-mocane hetur nokta iti nirhetutvam |

(9) **prakāśita-viruddhatā**, yathā—“kumāras te narādhīśa śriyaṁ samadhir gacchatu |” atra “tvaṁ mriyasva” iti viruddhārtha-prakāśanāt prakāśita-viruddhatvam |

(10) **sandigdhatā**, yathā—“acalā abalā vā syuḥ sevyā brūta manīṣiṇaḥ |” atra prakaraṇābhāvāc chānta-śṛṅgāriṇoḥ ko vakteti niścayābhāvāt sandigdhatvam |

(11) **punaruktatvam**, yathā—

sahasā vidadhīta na kriyām avivekaḥ paramāpadāṁ padam |

vṛṇvate hi vimṛśya-kāriṇaṁ guṇa-lubdhāḥ svayam eva sampadaḥ ||

atra dvitīyārdha-vyatirekeṇa dvitīya-pādasyaivārtha iti punar-uktatā |

(12) **prasiddhi-viruddhatā**, yathā—“tataś cacāra samare śita-śūla-dharo hariḥ |” atra hareḥ śūlaṁ loke’prasiddham |

yathā vā—“pādāghātād aśokas te sañjātāṅkura-kaṇṭakaḥ |” atra pādāghātād aśokeṣu puṣpam eva jāyate iti prasiddham | na tv aṅkura iti kavi-samaya-khyāti-viruddhatā |

(13) **vidyā-viruddhatā**, yathā—“adhare karaja-kṣataṁ mṛgākṣyāḥ |” atra śṛṅgāra-śāstra-viruddhatvād vidyā-viruddhatā | evam anya-śāstra-viruddhatvam api |

(14) **sākāṅkṣatā**, yathā—

aiśasya dhanuṣo bhaṅgaṁ kṣatrasya ca samunnatim |

strī-ratnaṁ ca kathaṁ nāma mṛṣyate bhārgāvo’dhunā ||

atra strī-ratnam upekṣitum iti sākāṅkṣā |

(15) **sahacara-bhinnatā,** yathā—

sajjano durgatau magnaḥ kāminī galita-stanī |

khalaḥ pūjyaḥ samajyāyāṁ tāpāya mama cetasaḥ ||

atra sajjanaḥ kāminī ca śobhanau tat-sahacaraḥ khalo’śobhana iti sahacara-bhinnatvam |

(16) **asthāna-yuktatā**—

ājñā śakra-śikhāmaṇi-praṇayinī śāstrāṇi cakṣur navaṁ

bhaktir bhūta-patau pinākini padaṁ laṅketi divyā purī |

utpattir druhiṇānvaye ca tad aho nedṛg varo labhyate

syāc ced eṣa na rāvaṇaḥ kva nu punaḥ sarvatra sarve guṇāḥ ||[[84]](#footnote-91)

atra “na rāvaṇaḥ” ity atra eva samāpyam |

(17) **aviśeṣo**, yathā—“hīrakāṇāṁ nidher asya sindhoḥ kiṁ varṇayāmahe |” atra ratnānāṁ nidher ity aviśeṣa eva vācyaḥ |

(18) **aniyame niyamo,** yathā—

āvarta eva nābhis te netre nīla-saroruhe |

bḥaṅgāś ca valayas tena tvaṁ lāvaṇyāmbu-vāpikā ||

atrāvarta eveti niyamo na vācyaḥ |

(19) **viśeṣe’viśeṣo**, yathā—“yānti nīla-nicolinyo rajanīṣv abhisārikāḥ |” atra tamisrāsv iti rajanī-viśeṣo vācyaḥ |

(20) **niyame’niyamo**, yathā—“āpāta-surase bhoge nimagnāḥ kiṁ nu kurvate |” atra āpāta eveti niyamo vācyaḥ |

nanu, vācyānabhidhāne vyatikrama-lavam ity ādau aper abhāvaḥ | iha eva-kārasyeti ko’nayor bhedaḥ | atrāha— vyatikramety ādau: niyamasya vacanam eva pṛthag-bhūtaṁ niyama-parivṛtter viṣayaḥ iti | tan na tathā saty api dvayoḥ śabdārtha-doṣatāyāṁ niyāmakābhāvāt | tat kā gatir iti cet ? vyatikrama-lavaṁ ity ādau śabdoccāraṇānantaram eva doṣa iti pratibhāsate | iha tv artha-pratyayānantaram eveti bhedaḥ | evaṁ ca śabda-parivṛtti-sahatvāsahatvābhyāṁ pūrvair ādṛto’pi śabdārtha-doṣa-vibhāga eva paryavasyatīti yo doṣaḥ śabda-parivṛtty-asahaḥ sa śabda-doṣa eva | yaḥ padārthānvaya-pratīty-anantara-bodhyaḥ so’rthāśraya iti | evaṁ cāniyama-parivṛttyāder apy adhika-padatvāder bhedo boddhavyaḥ | amata-parārthatve tu “rāma-manmatha-śareṇa” ity ādau niyamena vākya-vyāpitvābhiprāyād vākya-doṣatā | aślīlatvādau tu na niyamena vākya-vyāpitvam iti |

(21) **vidhy-ayuktatā**, yathā—“ānandita-sva-pakṣo’sau para-pakṣān haniṣyati |” atra para-pakṣān hatvā sva-pakṣam ānandayiṣyatīti vidheyam |

(22) **anuvādāyuktatā**, yathā—

caṇḍīśa-cūḍābharaṇa candra loka-tamopaha !

virahi-prāṇa-haraṇa kadarthaya na māṁ vṛthā ||

atra virahiṇa uktau tṛtīya-pādasyārtho nānuvādyaḥ |

(23) **nirmukta-punaruktatā**, yathā—

lagnaṁ rāgāvṛtāṅgyā sudṛḍham iha yayaivāsi-yaṣṭyāri-kaṇṭhe

mātaṅgānām apīhopari para-puruṣair yā ca dṛṣṭā patantī |

tat-sakto’yaṁ na kiñcid gaṇayati viditaṁ te’stu tenāsmi dattā

bhṛtyebhyaḥ śrī-niyogād gaditum iti gatevāmbudhiṁ yasya kīrtiḥ ||[[85]](#footnote-92)

atra viditaṁ te’stv ity anena samāpitam api vacanaṁ tenety ādinā punar upāttam ||

 --o)0(o--

atha **rasa-doṣān** āha—

**rasasyoktiḥ sva-śabdena sthāyi-sañcāriṇor api |** 12

**paripanthir asāṅgasya vibhāvādeḥ parigrahaḥ ||13||**

**ākṣepaḥ kalpitaḥ kṛcchrād anubhāva-vibhāvayoḥ |** 13

**akāṇḍe prathana-cchedau tathā dīptiḥ punaḥ punaḥ ||14||**

**aṅgino’nanusandhānam anaṅgasya ca kīrtanam |** 14

**ativistṛtir aṅgasya prakṛtīnāṁ viparyayaḥ |**

**arthānaucityam anye ca doṣā rasa-gatā matāḥ ||15||** 15

(1) **rasasya sva-śabdo** rasa-śabdaḥ śṛṅgārādi-śabdaś ca | krameṇa, yathā—

“tam udvīkṣya kuraṅgākṣī raso naḥ ko'py ajāyata |”

“candra-maṇḍalam ālokya śṛṅgāre'maganam antaram |”

(2) **sthāyi-bhāvasya sva-śabda-vācyatvaṁ**, yathā—

“ajāyata ratis tasyās tvayi locana-gocare |”

(3) **vyabhicāriṇaḥ sva-śabda-vācyatvaṁ**, yathā—

“jātā lajjāvatī mugdhā priyasya paricumbane |”

atra prathame pāde “āsīn mukulitākṣī sā” iti lajjāyā evānubhāva-mukhena kathane yuktaḥ pāṭhaḥ |

(4) “mānaṁ mā kuru tanvaṅgi jñātvā yauvanam asthiram” | atra yauvanāsthairya-nivedanaṁ śṛṅgārasya paripanthinaḥ śānta-rasasyāṅgaṁ śāntasyaiva ca vibhāva iti śṛṅgāre tat-parigraho na yuktaḥ |

(5) dhavalayati śiśira-rociṣi bhuvana-talaṁ loka-locanānande |

īṣat kṣipta-kaṭākṣā smera-mukhī sā nirīkṣitā gopī ||

atra śṛṅgāra-rasasya uddīpanālambana-vibhāvāv anubhāva-paryavasāyinau sthitāv ity eṣā **kaṣṭa-kalpanā** | svairatayā ceṣṭite'pi tat-sambhavāt |

(6) pariharati ratiṁ matiṁ lunīte

skhalati bhṛśaṁ parivartate ca bhūyaḥ |

iti bata viṣamā daśāsya dehaṁ

paribhavati prathamaṁ kim atra kurmaḥ ||[[86]](#footnote-93)

iha rati-parihārādīnāṁ karuṇādāv api sambhavati | kāminī-rūpo vibhāvaḥ **kṛcchrād ākṣepyaḥ**|

(7) **akāṇḍe prathanaṁ**, yathā veṇī-saṁhāre dvitīyāṅke pravartamānāneka-vīra-saṅkṣaye'kāle duryodhanasya bhānumatyā saha śṛṅgāra-prathanam |

(8) **chedo**, yathā vīra-carite rāghava-bhārgavayor dhārādhirūḍhe'nyonya-saṁrambhe “kaṅkaṇa-mocanāya gacchāmi” iti rāghavasyoktiḥ |

(9) **punaḥ punar dīptir**, yathā kumāra-sambhave rati-vilāpe |

(10) **aṅgino'nanusandhānaṁ**, yathā ratnāvalyāṁ caturthāṅke bābhravyāgamane sāgarikāyā vismṛtiḥ |

(11) **anaṅgasya kīrtanaṁ**, yathā karpūra-mañjaryāṁ rāja-nāyikayoḥ svayaṁ kṛtaṁ vasantasya varṇanam anādṛtya vandi-varṇita-praśaṁsā |

(12) **aṅgasyātivistṛtir**, yathā kirāte surāṅganā-vilāsādi |

(13) prakṛtayo divyā adivyā divyādivyāś ceti | teṣāṁ ca dhīrodāttāditā | teṣām apy uttama-madhyamādhamatvam | teṣu ca yo yathā-bhūtas tasyāyathā-varṇane **prakṛti-viparyāyo** doṣaḥ | yathā dhīrodāttasya rāmasya dhīroddhatavat chadmanā bāli-vadhaḥ |

yathā vā, kumāra-sambhave pārvatī-maheśvarayoḥ sambhoga-śṛṅgāra-varṇanam | idaṁ hi pitroḥ sambhoga-varṇanam ivātyantam anucitam ity āhuḥ |

(13) [**arthānaucityam** |] anyad apy **anaucityaṁ** deśa-kālādīnām anyathā yad varṇanam | tathā sati kāvyasyāsatyatā-pratibhāsena vineyānām unmukhīkārāsambhavaḥ |

**ebhyaḥ pṛthag-alaṅkāra-doṣāṇāṁ naiva sambhavaḥ ||16||** 15ef

ebhya ukta-doṣebhyaḥ | tathā hi—upamāyām asādṛśyāsambhavayoḥ | upamānasya jāti-pramāṇa-gata-nyūnatvādhikatvayoḥ | arthāntara-nyāse utprekṣitārtha-samarthena cānucitatvam | krameṇa, yathā—

“grathnāmi kāvya-śaśinaṁ vitatārtha-raśmim”[[87]](#footnote-94)

“prajvalaj-jaladhārāvan nipatanti śarās tava |”

“caṇḍāla iva rājāsau saṅgrāme’dhika-sāhasaḥ |”

“karpūra-khaṇḍa iva rājati candra-bimbam |”

“haravan nīlakaṇṭho’yaṁ virājati śikhāvalaḥ |”

“stanāv adri-samānau te”

divākarād rakṣati yo guhāsu

līnaṁ divā bhītam ivāndhakāram |

kṣudre’pi nūnaṁ śaraṇaṁ prapanne

mamatvam uccaiḥ śirasāṁ satīva || [ku.saṁ. 1.12][[88]](#footnote-95)

evam ādiṣūtprekṣitārthasyāsambhūtatayaiva pratibhāsanaṁ svarūpam ity anucitam eva tat-samarthanam |

yamakasya pādatraya-gatasya **aprayuktatvaṁ** doṣaḥ, yathā—

sahasābhijanaiḥ snigdhaiḥ sahasā kuñja-mandiram |

udite rajanī-nāthe sahasā yāti sundarī ||

utprekṣāyāṁ yathā-śabdasyotprekṣā-dyotakatve’**vācakatvam**, yathā—“eṣa mūrto yathā dharmaḥ kṣitipo rakṣati kṣitim |”

evam anuprāse vṛtti-viruddhasya **pratikūla-varṇatvam**, yathā—“obaṭṭa(i) ullaṭṭa(i)” ity ādau |

upamāyāṁ ca sādhāraṇa-dharmasyādhika-nyūnatvayor **adhika-padatvaṁ nyūna-padatvaṁ** ca | krameṇa, yathā—

nayana-jyotiṣā bhāti śambhur bhūti-sita-dyutiḥ |

vidyuteva śaran-megho nīla-vārida-khaṇḍa-bhṛt ||

atra bhagavato nīlakaṇṭhatvasyāpratipādanāc caturtha-pādo'dhikaḥ |

kamalāliṅgitas tāra-hāra-hārī muraṁ dviṣan |

vidyud vibhūṣito nīla-jīmūta iva rājate ||

atropamānasya sabalākatvaṁ vācyam |

asyām evopamānopameyayor liṅga-vacana-bhedasya kāla-puruṣa-vidhy-ādi-bhedasya ca **bhagna-prakramatvaṁ**, krameṇodāharaṇam—

(1) “sudheva vimalaś candraḥ”

(2) “jyotsnā iva sitā kīrtiḥ”

(3) “kāpy abhikhyā tayor āsīd vrajatoḥ śuddha-veṣayoḥ |”

(4) “hima-nirmuktayor yoge citrā-candramasor iva |” atra tathābhūta-citrā-candramasoḥ śobhā na khalv āsīd api tu sarvadaiva bhavati |

(5) “lateva rājase tanvi |” atra latā rājate, tvaṁ tu rājase |

(6) “ciraṁ jīvatu te sūnur mārkaṇḍeya-munir yathā |” atra mārkaṇḍeya-munir jīvaty eva | na khalv etad asya jīvatv ity anena vidheyam |

iha tu yatra liṅga-vacana-bhede'pi na sādhāraṇa-dharmasyānyathā-bhāvas tatra na doṣaḥ | krameṇodāharaṇam—

“mukhaṁ candra ivābhāti”

tad veṣo’sadṛśo’nyābhiḥ strībhir madhuratābhṛtaḥ |

dadhate sma parāṁ śobhāṁ tadīyā vibhramā iva ||

pūrvodāharaṇeṣu tu upamānopameyayor ekasyaiva sādhāraṇa-dharmeṇānvaya-siddheḥ prakrāntasyārthasya sphuṭo’nirvāhaḥ |

evam anuprāse vaikalyāsya **apuṣṭārthatvaṁ**, yathā—

anaṇu-raṇan-maṇi-mekhalam

avirata-śiñjāna-mañju-mañjīram |

parisaraṇam aruṇa-caraṇe

raṇaraṇakam akāraṇaṁ kurute ||[[89]](#footnote-96)

evaṁ samāsoktau sādhāraṇa-viśeṣaṇa-vaśāt parārthasya pratītāv api punas tasya śabdenopādānasyāprastuta-praśaṁsāyāṁ vyañjanayaiva prastutārthāvagateḥ śabdena tad-abhidhānasya ca punaruktatvam | krameṇodāharaṇam—

anurāgavantam api locanayor

dadhataṁ vapuḥ sukham atāpa-karam |

nirakāsayad ravim apeta-vasuṁ

viyad-ālayād apara-dig-gaṇikā || [māgha 9.10][[90]](#footnote-97)

atrāpara-dig ity etāvataiva tasyā gaṇikātvaṁ pratīyate |

āhūteṣu vihaṅgameṣu maśako nāyān puro vāryate

madhye vā dhuri vā vasaṁs tṛṇa-maṇir dhatte maṇīnāṁ dhuram |

khadyoto'pi na kampate pracalituṁ madhye'pi tejasvināṁ

dhik sāmānyam acetasaṁ prabhum ivānāmṛṣṭa-tattvāntaram ||[[91]](#footnote-98)

atrācetasaḥ prabhor abhidhānam anucitam |

evam anuprāse prasiddhy-abhāvasya khyāta-viruddhatvam | yathā—

cakrādhiṣṭhitatāṁ cakrī gotraṁ gotrabhid ucchritam |

vṛṣaṁ vṛṣabha-ketuś ca prāyacchannasya bhūbhujaḥ ||

ukta-doṣāṇāṁ ca kvacid doṣatvaṁ kvacid guṇatvam apīty āha—

**vaktari krodha-saṁyukte tathā vācye samuddhate |**

**raudrādau ca rase'tyantaṁ duḥśravatvaṁ guṇo bhavet ||17||** 16

eṣu cāsvāda-svarūpa-viśeṣātmaka-mukhya-guṇa-prakarṣopayogitvād guṇa iti vyapadeśo bhāktaḥ | krameṇa, yathā—

tad-viccheda-kṛśasya kaṇṭha-luṭhita-prāṇasya me nirdayaṁ

krūraḥ pañca-śaraḥ śarair atiśitair bhindan mano nirbharam |

śambhor bhūta-kṛpā-vidheya-manasaḥ proddāmanetrānala-

jvālājāla-karālitaḥ punar asāv āstāṁ samastātmanā ||

atra śṛṅgāre sa-kopā kṛṣṇa-kāminī vaktrī |

mūrdha-vyādhūyamāna-dhvana-damaradhunī-lola-kallola-jālo-

ddhūtāmbhaḥ-kṣoda-dambhāt prasabham abhinabhaḥ-kṣipta-nakṣatra-lakṣam |

ūrdhva-nyastāṅghri-daṇḍa-bhrami-bhara-rabhasodyan-nabhasvat-pravega-

bhrānta-brahmāṇḍa-khaṇḍaṁ pravitaratu śivaṁ śāmbhavaṁ tāṇḍavaṁ vaḥ ||

atroddhata-tāṇḍavaṁ vācyam | ime padye mama |

raudrādi-rasatva etad dvitayāpekṣayāpi duḥśravatvam atyantaṁ guṇaḥ | yathā—“utkṛtyotkṛtya kṛttaṁ” ity ādi |[[92]](#footnote-99) atra bībhatso rasaḥ |

**suratārambha-goṣṭhyādāv aślīlatvaṁ tathā punaḥ ||18||** 17ab

tathā punar iti guṇa eva | yathā—

kari-hastena sambādhe praviśyāntar-viloḍite |

upasarpan dhvajaḥ puṁsaḥ sādhanāntar virājate ||

atra hi suratārambha-goṣṭhyām—“tāmbūla-dāna-vidhinā visṛjed vayasyāṁ dvyarthaiḥ padaiḥ piśunayec ca rahasyaṁ vastu” iti hi kāma-śāstra-sthitiḥ |

ādi-śabdāc chama-kathā-prabhṛtiṣu boddhavyam |

**syātām adoṣau śleṣādau nihatārthāprayuktate ||19||** 17cd

yathā—

parvata-bhedi pavitraṁ jaitraṁ

narakasya bahu-mataṁ gahanam |

harim iva harim iva harim iva

sura-sarid-ambhaḥ patan namata ||

atrendra-pakṣe pavitra-śabdo nihatārthaḥ | siṁha-pakṣe mataṅga-śabdo mātaṅgārthe'prayuktaḥ |

**guṇaḥ syād apratītatvaṁ jñatvaṁ ced vaktṛ-vācyayoḥ ||20||** 18ab

yathā—

tvām āmānanti prakṛtiṁ puruṣārtha-pravartinīm |

tvad-darśanam udāsīnaṁ tvām eva puruṣaṁ viduḥ || [ku.saṁ. 2.13]

**svayaṁ vāpi parāmṛśe . . . . . . . . . . . . . .||21||** 18c

apratītatvaṁ guṇa ity anuṣajyate | yathā—

yuktaḥ kalābhis tamasāṁ vivṛddhyai

kṣīṇaś ca bhāti kṣataye ya eṣām |

śuddhaṁ nirālamba-padāvalambaṁ

tam ātma-candraṁ pariśīlayāmi ||

 **. . . . . . . . . . . . . . kathitaṁ ca padaṁ punaḥ |** 18d

**vihitasyānuvādyatve viṣāde vismaye krudhi ||22||**

**dainye'tha lāṭānuprāse'nukampāyāṁ prasādane |** 19 **arthāntara-saṅkramita-vācye harṣe'vadhāraṇe ||23||**

guṇa ity eva, yathā—

"udeti savitā tāmraḥ" ity ādi | atra vihitānuvādaḥ |

"hanta hanta gataḥ kānto vasante sakhi nāgataḥ |" atra viṣādaḥ |

"citraṁ citram anākāśe kathaṁ sumukhi candramāḥ |" atra vismayaḥ |

"sunayane nayane nidhehi |" iti lāṭānuprāsaḥ |

"nayane tasyaiva nayane ca |" ity ādāv arthāntara-saṅkramita-vācyo dhvaniḥ | evam anyatra |

**sandigdhatvaṁ tathā vyāja-stuti-paryavasāyi cet ||24||** 20

guṇa ity eva, yathā—

pṛthukārta-svara-pātraṁ bhūṣita-niḥśeṣa-parijanaṁ kṛṣṇa |

vilasat-kareṇu-gahanaṁ samprati samam āvayoḥ sadanam ||[[93]](#footnote-100)

**vaiyākaraṇa-mukhye tu pratipādye'tha vaktari |**

**kaṣṭatvaṁ duḥśravatvaṁ vā . . . . . . . . . . . . . .||25||** 21abc

guṇa ity eva | yathā—

dī-dhī-vevīṭ-samaḥ kaścid guṇa-vṛddhyor abhājanam |

kvip-pratyayaḥ samaḥ kaścid yatra sannihite na te ||

atrārtha-kaṣṭo vaiyākaraṇaś ca vaktā | evam asya pratipādyatve’pi—

“atrāsmārṣaṁ upādhyāyaṁ tvām ahaṁ na kadācana |”

atra duḥśravatvam | vaiyākaraṇo vācyaḥ | evam asya vaktṛtve’pi |

**. . . . . . . . . grāmyatvam adhamoktiṣu ||26||** 21d

guṇa ity eva | yathā mama—

eso sasahara-bimbo dīsa(i) ehaṅgabīṇa-piṇḍo bba |

ede assasamohā paḍanti āsāsu duddhadhāra bba ||

[*eṣo śaśadhara-bimbo dṛśyate haiyaṅgavīna-piṇḍa iva |*

*ete cāṁśu-samūhāḥ patanty āśāsu dugdha-dhārā iva ||*]

iyaṁ vidūṣakoktiḥ

**nirhetutā tu khyāte'rthe doṣatāṁ naiva gacchati ||26||** 22ab

yathā—“samprati sandhyā-samayaś cakra-dvandvāni vighaṭayati |”

**kavīnāṁ samaye khyāte guṇaḥ khyāta-viruddhatā ||27||** 22cd

kavi-samaya-khyātāni ca—

**mālinyaṁ vyomni pāpe yaśasi dhavalatā varṇyate hāsa-kīrtyoḥ**

**raktau ca krodha-rāgau sarid udadhi-gataṁ paṅkajendīvarādi |**

**toyādhāre'khile'pi prasarati ca marālādikaḥ pakṣi-saṅgho**

**jyotsnā preyā cakorair jaladhara-samaye mānasaṁ yānti haṁsāḥ ||28||** 23

**pādāghātād aśokā vikasati bakulo yoṣitām āsyam adyair**

**yūnām aṅgeṣu hārāḥ sphuṭati ca hṛdayaṁ viprayogasya tāpaiḥ |**

**maurvī-rolamba-mālā dhanur atha viśikhāḥ kausumāḥ puṣpa-ketor**

**bhinnaṁ syād asya vāṇair yuvajana-hṛdayaṁ strī-kaṭākṣeṇa tadvat ||29||** 24

**ahny-ambhojaṁ niśāyāṁ vikasati kumudaṁ candrikā śukla-pakṣe**

**megha-dhvāneṣu nṛtyaṁ bhavati ca śikhināṁ nāpy aśoke phalaṁ syāt |**

**na syāj jātī vasante na ca kusuma-phale gandha-sāra-drumāṇām**

**ity ādy unneyam anyat kavi-samaya-gataṁ sat-kavīnāṁ prabandhe ||30||** 25

eṣām udāharaṇāny ākareṣu spaṣṭani |

**dhanur jyādiṣu śabdeṣu śabdās tu dhanur-ādayaḥ |**

**ārūḍhatvādi-bodhāya . . . . . . . . . . . . . . ||31||** 26abc

yathā—“pūrite rodasī dhvānair dhanur-jyā-sphālanodbhavaiḥ |” atra jyā-śabdenāpi gatārthatve dhanuḥ-śabdena jyāyā dhanuṣyāyattī-karaṇaṁ bodhyate |

ādi-śabdāt—“bhāti karṇāvataṁsas te |” evaṁ śravaṇa-kuṇḍala-śiraḥ-śekhara-prabhṛtiḥ | evaṁ nirupapado mālā-śabdaḥ puṣpa-srajam evābhidhatta iti sthitāv api “puṣpa-mālā vibhāti te” | atra puṣpa-śabda utkṛṣṭa-buddhyai |

evaṁ “muktāhāra” ity atra muktā-śabdenānya-ratnāmiśritatvam |

**. . . . . . . . . . . . . .prayoktavyāḥ sthitā ime ||32||** 26d

ime dhanur-jyādayaḥ sat-kāvya-sthitā eva nibaddhavyāḥ | na tv asthitā jaghana-kāñcī-kara-kaṅkaṇādayaḥ |

**uktāv ānanda-magnādeḥ syān nyūna-padatā guṇaḥ ||33||** 27ab

yathā—

gāḍhāliṅgana-vāmanī-kṛta-kuca-prodbhinna-romodgamā

sāndra-sneha-rasātireka-vigalac-chrīman-nitambāmbarā |

mā mā mānada māti mām alam iti kṣāmākṣarollāpinī

suptā kiṁ na mṛtā nu kiṁ manasi me līnā vilīnā nu kim ||[[94]](#footnote-101)

**kvacin na doṣo na guṇaḥ. . . . . . . . . . . . . .||34||** 27c

nyūna-padatvam ity eva, yathā—

tiṣṭhet kopa-vaśāt prabhāva-pihitā dīrghaṁ na sā kupyati

svargāyotpatitā bhaven mayi punar bhāvārdram asyā manaḥ |

tāṁ hartuṁ vibudha-dviṣo’pi na ca me śaktāḥ puro-vartinīṁ

sā cātyantam agocaraṁ nayanayor jāteti ko'yaṁ vidhiḥ ||

atra prabhāva-pihiteti bhaved iti cety anantaraṁ “naitad yataḥ” iti padāni nyūnāni | eṣāṁ padānāṁ nyūnatāyaṁ apy etad-vākya-vyaṅgyasya vitarkākhya-vyabhicāri-bhāvasyotkarṣākaraṇān na guṇaḥ | “dīrghaṁ na sā” ity ādi-vākya-janyayā ca pratipattyā tiṣṭhed ity ādi-vākya-pratipatter bādhaḥ | sphuṭam evāvabhāsata iti na doṣaḥ |

**. . . . . . . . . . . . . . guṇaḥ kvāpy adhikaṁ padam ||35||** 27d

yathā—

ācarati durjano yat sahasā manaso’py agocarān arthān |

tan na na jāne jāne spṛśati manaḥ kintu naiva niṣṭhuratām ||

atra “na na jāne” ity ayoga-vyavacchedaḥ | dvitīye “jāne” ity anena nāham eva jāne ity anya-yog-vyavavacchedād vicchitti-viśeṣaḥ |

**samāpta-punar-āttatvaṁ na doṣo na guṇaḥ kvacit ||36||** 28ab

yathā—“anyās tā guṇa-ratna-“ ity ādi | atra prathamārdhe vākya-samāptāv api dvitīyārdha-vākyaṁ punar upāttam | evaṁ viśeṣaṇa-mātrasya punar upādāne samāpta-punar-āttatvaṁ na vākyāntarasyeti vijñeyam |

**garbhitatvaṁ guṇaḥ kvāpi. . . . . . . . . . . . . . ||37||** 28c

yathā—

diṅ-mātaṅga-ghaṭā-vibhakta-caturā ghāṭā mahī sādhyate

siddhā sā ca vadanta eva hi vayaṁ romāñcitāḥ paśyata |

viprāya pratipādyate kim aparaṁ rāmāya tasmai namo

yasmād āvirabhūt kathādbhutam idaṁ yatraiva cāntaṁ gatam ||[[95]](#footnote-102)

atra vadanta evety ādi-vākyaṁ vākyāntara-praveśāc camatkārātiśayaṁ puṣṇāti |

**. . . . . . . . . . . . . . patat-prakarṣatā tathā ||38||** 28d

tatheti kvacid guṇaṁ, yathā—“cañcad-bhuja”[[96]](#footnote-103) ity ādi | atra caturtha-pāde sukumārārthatayā śabdāḍambara-tyāgo guṇaḥ |

**kvacid uktau sva-śabdena na doṣo vyabhicāriṇaḥ |**

**anubhāva-vibhāvābhyāṁ racanaṁ yatra nocitam ||39||** 29

yatrānubhāva-vibhāva-mukhena pratipādane viśad-apratītir nāsti | yatra ca vibhāvānubhāva-kṛta-puṣṭi-rāhityam evānuguṇaṁ, tatra vyabhicāriṇaḥ sva-śabdenoktau na doṣaḥ | yathā—

autsukyena kṛtatvarā sahabhuvā vyāvartamānā hriyā

tais tair bandhu-vadhū-janasya vacanair nītābhimukhyaṁ punaḥ |

dṛṣṭvāgre varam ātta-sādhvasa-rasā gaurī nave saṅgame

saṁrohat-pulakā hareṇa hasatā śliṣṭā śivāyāstu vaḥ || [ratnāvalī 1.2][[97]](#footnote-104)

atrautsukyasya tvarā-rūpānubhāva-mukhena pratipādanena saṅgame na jhaṭiti pratītiḥ | tvarāyā bhayādināpi sambhavāt | hriyo'nubhāvasya vyavartamānasya kopādināpi sambhavāt | sādhvasa-hāsayos tu vibhāvādi-paripoṣasya prakṛta-rasa-pratikūla-prāyatvād ity eṣāṁ sva-śabdābhidhānam eva nyāyyam |

**sañcāryāder viruddhasya bādhyatvena vaco guṇaḥ ||40||** 30ab

yathā—“kvākāryaṁ śaśa-lakṣmaṇaḥ kva ca kulam”[[98]](#footnote-105) ity ādi | atra praśamāṅgānāṁ vitarkam atiśaṅkādhṛtīṇām abhilāṣāṅgautsukya-smṛti-dainya-cintābhis tiraskāraḥ paryante cintā-pradhānam āsvāda-prakarṣam āvirbhāvayati |

**virodhino'pi smaraṇe sāmyena vacane tathā |**

**na ced virodho nānyonyam aṅginy-aṅgatvam āptayoḥ ||41||** 30

krameṇa, yathā—

“ayaṁ sa raśanotkarṣī” ity ādi | atrālambana-vicchede rate rasātmatayā samryamāṇānāṁ tad-aṅgānām śokoddīpakatayā karuṇānukūlatā |

sa-rāgayā sruta-ghana-gharma-toyayā

karāhati-dhvanita-pṛthūru-pīṭhayā |

muhur muhur daśana-vilaṅghitoṣṭhayā

ruṣā nṛpāḥ priyatamayeva bhejire ||

atra sambhoga-śṛṅgāro varṇanīya-vīra-vyabhicāriṇaḥ krodhasyānubhāva-sāmyena vivakṣitaḥ |

ekaṁ dhyāna-nimīlanān mukulita-prāyaṁ dvitīyaṁ punaḥ
pārvatyā vadanāmbuja-stana-bhare śṛṅgāra-bhāvālasam |

anyad dūra-vikṛṣṭa-cāpa-madana-krodhānaloddīpitaṁ
śambhor bhinna-rasaṁ samādhi-samaye netra-trayaṁ pātu vaḥ ||

atra śānta-śṛṅgāra-raudra-rasa-paripuṣṭā bhagavad-viṣayā ratiḥ |

yathā vā—

kṣipto hastāvalagnaḥ prasabham abhihato’py ādadāno’ṁśukāntaṁ

gṛhṇan keśeṣv apāstaś caraṇa-nipatito nekṣitaḥ sambhrameṇa |

āliṅgan yo’vadhūtas tripura-yuvatibhiḥ sāśru-netrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||[[99]](#footnote-106)

atra kavi-gatā bhagavad-viṣayā ratiḥ pradhānam | tasyāḥ paripoṣakatayā bhagavatas tripura-dhvaṁsaṁ pratyutsāhasyāparipuṣṭatayā rasa-padavīm aprāptatayā bhāva-mātrasya karuṇo'ṅgam | tasya ca kāmīvetisāmya-balād āyātaḥ śṛṅgāraḥ |

evaṁ cāviśrānti-dhāmatayā karuṇasyāpy aṅgataiveti dvayor api karuṇa-śṛṅgārayor bhagavad-utsāha-paripuṣṭa-tad-viṣaya-rati-bhāvāsvāda-prakarṣakatayā yaugapadya-sambhavād aṅgatvena na virodhaḥ |

nanu samūhālambanātmaka-pūrṇa-ghanānanda-rūpasya rasasya tādṛśenetara-rasena kathaṁ virodhaḥ sambhāvanīyaḥ ? eka-vākye niveśa-prādurbhāvair yaugapadya-viraheṇa parasparopamardakatvānupapatteḥ | nāpy aṅgāṅgibhāvaḥ | dvayor api pūrṇatayā svātantryeṇa viśrānteḥ |

satyam uktam | ata evātra pradhānetareṣu raseṣu svātantrya-viśrāma-rāhityāt pūrṇa-rasa-bhāva-mātrāc ca vilakṣaṇatayā sañcāri-rasa-nāmnā vyapadeśaḥ vācyānām |

asmat-pitāmahānujakavi-paṇḍita-mukhya-śrī-caṇḍī-dāsa-pādānāṁ tu khaṇḍa-rasa-nāmnā | yad āhuḥ—

aṅgaṁ bādhyo’tha saṁsargī yady aṅgī syād rasāntare |

nāsvādyate samagraṁ tat tataḥ khaṇḍa-rasaḥ smṛtaḥ || iti |

nanu, ādyaḥ karuṇa-bībhatsa-raudra-vīra-bhayānakaiḥ ity ukta-nayena viordhinor vīra-śṛṅgārayoḥ katham ekatra—

kapole jānakyāḥ kari-kalabha-danta-dyuti-muṣi
smara-smeraṁ gaṇḍoḍḍamara-pulakaṁ vaktra-kamalam |

muhuḥ paśyañ śṛṇvan rajanicara-senā-kalakalaṁ
jaṭā-jūṭa-granthiṁ draḍhayati raghūṇāṁ parivṛḍhaḥ || [hanuman-nāṭake 1.19][[100]](#footnote-107)

ity ādau samāveśaḥ | atrocyate—iha khalu rasānāṁ virodhitāyā avirodhitāyāś ca tridhā vyavasthā | kayościd ālambanaikyena, kayościd āśrayaikyena, kayościn nairantaryeṇeti | tatra vīra-śṛṅgārayor ālambanaikyena virodhaḥ | tathā hāsya-raudra-bībhatsaiḥ sambhogasya | vīra-karuṇa-raudrādibhir vipralambhasya | ālambanaikyena āśrayaikyena ca vīra-bhayānakayoḥ | nairantarya-vibhāvaikyābhyāṁ śānta-śṛṅgārayoḥ | tridhāyaṁ virodho vīrasyādbhuta-raudrābhyām | śṛṅgārasyādbhutena bhayānakasya bībhatseneti |

tenātra vīra-śṛṅgārayor bhinnālambanatvān na virodhaḥ | evaṁ ca vīrasya nāyaka-niṣṭhatvena bhayānakasya pratināyaka-niṣthāvena nibandhe bhinnāśrayatvena na virodhaḥ | yaś ca nāgānande praśamāśrayasyāpi jīmūta-vāhanasya malayavaty anurāgo darśitaḥ | tatra “aho gītam aho vāditram” ity adbhutasyāntarā niveśanān nairantaryābhavān na śānta-śṛṅgārayor virodhaḥ | evam anyad api jñeyam | “pāṇḍu-kṣāmaṁ vadanam” ity ādau ca pāṇḍutādīnām aṅga-bhāvaḥ karuṇa-vipralambhe’pīti na virodhaḥ |

**anukāre ca sarveṣāṁ doṣāṇāṁ naiva doṣatā ||42||** 31

sarveṣāṁ duḥśravatva-prabhṛtīnām | yathā—“eṣa duścyavanaṁ naumīty ādi jalpati kaścana” | atra duścyavana-śabdo’prayuktaḥ |

**anyeṣām api doṣāṇām ity aucityān manīṣibhiḥ |**

**adoṣatā ca guṇatā jñeyā cānubhayātmatā ||43||** 32

anubhayātmatā adoṣa-guṇatā |

iti sāhitya-darpaṇe doṣa-nirūpaṇo nāma

saptama-paricchedaḥ |

||7||

 --o)0(o--

**(8)**

### aṣṭamaḥ paricchedaḥ

# guṇa-nirṇayaḥ

guṇam āha—

rasasyāṅgitvam āptasya dharmāḥ śauryādayo yathā |

guṇāḥ . . . . . . . . . . . . . ||1|| 1ab

yathā khalv aṅgitvam āptasyātmana utkara-hetutvāc chauryādayo guṇa-śabda-vācyāḥ, tathā kāvye’ṅgitvam āptasya rasasya dharmāḥ svarūpa-viśeṣā mādhuryādayo’pi sva-samarpaka-pada-sandarbhasya kāvya-vyapadeśasyaupayikānuguṇya-bhāja ity arthaḥ | yathā caiṣāṁ rasa-mātrasya dharmatvaṁ tathā darśitam eva |

mādhuryam ojo’tha prasāda iti te tridhā ||2|| 1

te guṇāḥ | tatra—

citta-dravībhāva-mayo hlādo mādhuryam ucyate ||3|| 2ab

yat tu kenacid uktaṁ—“mādhuryaṁ druti-kāraṇam” iti, tan na | dravībhāvasyāsvāda-rūpāhlādābhinnatvena kāryatvābhāvāt | dravībhāvaś ca svābhāvikān āviṣṭatvātmaka-kāṭhinya-manyu-krodhādi-kṛta-dīptatva-vismaya-hāsādy-upahita-vikṣepa-parityāgena raty-ādy-ākārānubiddhānandodbodhena sahṛdaya-cittārdra-prāyatvam | tac ca—

sambhoge karuṇe vipralambhe śānte’dhikaṁ kramāt ||4|| 2cd

sambhogādi-śabdā upalakṣaṇāni | tena sambhogābhāsādiṣv apy etasya sthitir jñeyā |

mūrdhni vargāsty avarṇena yuktāṣ ṭa-ṭha-da-ḍhān vinā |

raṇau laghū ca tad-vyaktau varṇāḥ kāraṇatāṁ gatāḥ | 3

avṛttir alpa-vṛttir vā madhurā racanā tathā ||5||

yathā—

anaṅga-maṅgala-bhuvas tad-apāṅgasya bhaṅgayaḥ |

janayanti muhur yūnām antaḥ-santāpa-santatim ||

yathā vā mama—

latā-kuñjaṁ guñjan madavad ali-pūñjaṁ capalayan

samāliṅgann aṅgaṁ drutataram anaṅgaṁ pravalayan |

marun-mandaṁ mandaṁ dalitam aravindaṁ taralayan

rajo-vṛndaṁ vindan kirati makarandaṁ diśi diśi ||

ojaś cittasya vistāra-rūpaṁ dīptatvam ucyate | 4

vīra-bībhatsa-raudreṣu krameṇādhikyam asya tu ||6||

asyaujasaḥ | atrāpi vīrādi-śabdā upalakṣaṇāni | tena vīrābhāsādiṣv apy asyāvasthitiḥ |

vargasyādya-tṛtīyābhyāṁ yuktau varṇau tad-antimau | 5

upary adho dvayor vā sarephau ṭa-ṭha-ḍa-ḍhaiḥ saha ||7||

śa-kāraś ca ṣa-kāraś ca tasya vyañjakatāṁ gatāḥ | 6

tathā samāsa-bahulā ghaṭanauddhatya-śālinī ||8||

yathā— “cañcad-bhuja” ity ādi |

vṛṣas tv asau raja iva puccha-mārjanī-

paribhramair ghana-gaṇa-lakṣam utkṣipan |

kṣiti-kṣatām atha khura-vajra-vijvalat

khanitrakair vidadhad agāndhariṁ prati ||

**cittaṁ vyāpnoti yaḥ kṣipraṁ śuṣkendhanam ivānalaḥ |** 7

**sa prasādaḥ samasteṣu raseṣu racanāsu ca ||9||**

vyāpnoti āviṣkaroti | yathā—

**śabdās tad-vyañjakā artha-bodhakāḥ śruti-mātrataḥ ||10||** 8

yathā—

sūcī-mukhena sakṛd eva kṛta-vraṇā tvaṁ

muktātate hṛdi virājasi nandasūnoḥ |

bāṇaiḥ smarasya śataśo vinikṛtta-dharmā

svapne’pi taṁ katham ahaṁ na vilokayāmi ||

**eṣāṁ śabda-guṇatvaṁ ca guṇa-vṛttyocyate budhaiḥ ||11||**

śarīrasya śauryādi-guṇa-yoga iveti śeṣaḥ |

**śleṣaḥ samādhir audāryaṁ prasāda iti ye punaḥ |** 9

**guṇāś cirantanair uktā ojasy antarbhavanti te ||12||**

ojasi bhaktyā ojaḥ-pada-vācye śabdārtha-dharma-viśeṣe | tatra śleṣo bahūnām api padānām eka-padavad bhāsanātmā | yathā—

unmajjaj-jala-kuñjarendra-rabhasāsphālānubandhoddhatāḥ
sarvāḥ parvata-kandarodara-bhuvaḥ kurvan pratidhvāninīḥ |

uccair uccarati dhvaniḥ śruti-pathonmāthī yathāyaṁ tathā
prāyaḥ preṅkhada-saṁkhya-śaṅkha-dhavalā veleyam udgacchati ||

ayaṁ bandha-vaikaṭyātmakatvād oja eva |

samādhir ārohāvaroha-krama-rūpaḥ | āroha utkarṣaḥ, avaroho’pakarṣaḥ | tayoḥ kramo vairasya tān āvaho vinyāsaḥ | yathā “cañcad-bhuja-” ity ādi | atra pāda-traye krameṇa bandhasya gāḍhatā | caturtha-pāde tv apakarṣaḥ | tasyāpi ca tīvra-prayatnoccāryatayā ojasvitā |

udāratā vikaṭatva-lakṣaṇā | vikaṭatvaṁ ca padānāṁ nṛtyat-prāyatvaṁ, yathā—

sucaraṇa-viniviṣṭair nūpurair nartakīnām |

jhaṇiti raṇitam āsīt tatra citraṁ kalaṁ ca ||

atra ca tan-matānusāreṇa rasānusandhānam antareṇaiva śabda-prauḍhokti-mātreṇaujaḥ | prasāda ojo-miśrita-śaithilyātmā |

yathā— “yo yaḥ śastraṁ bibharti svabhuja-guru-madaḥ pāṇḍavīnāṁ camūnām” iti |

**mādhurya-vyañjakatvaṁ yad asamāsasya darśitam |** 10

**pṛthak-padatvaṁ mādhuryaṁ tenaivāṅgīkṛtaṁ punaḥ ||13||**

yathā— “śvāsān mūñcati” ity ādi |

**artha-vyakteḥ prasādākhya-guṇenaiva parigrahaḥ |** 11

**artha-vyaktiḥ padānāṁ hi jhaṭity artha-samarpaṇam ||14||**

spaṣṭam udāharaṇam |

**grāmya-duḥśravatā-tyāgāt kāntiś ca sukumāratā ||15||** 12

aṅgīkṛteti sambandhaḥ | tac ca hālikādi-pada-vinyāsa-vaiparītyenālaukika-śobhā-śālitvam | sukumāratā tv apāruṣyam | anayor udāharaṇe spaṣṭe |

**kvacid doṣas tu samatā mārgābheda-svarūpiṇī |**

**anyathokta-guṇeṣv asyā antaḥpāto yathāyatham ||16||** 13

masṛṇena vikaṭena vā mārgeṇopakrāntasya sandarbhasya tenaiva pariniṣṭhānaṁ mārgābhedaḥ | sa ca kvacid doṣaḥ | tathā hi—

avyūḍhāṅgam arūḍha-pāṇi-jaṭharābhogaṁ ca bibhrad-vapuḥ

pārīndraḥ śiśur eṣa pāṇi-puṭake sammātu kiṁ tāvatā |

udyad-durdhara-gandha-sindhura-śata-proddāma-dānārṇava-

srotaḥ śoṣaṇa-roṣaṇāt punar itaḥ kalpāgnir alpāyate ||

atroddhate’rthe vācye sukumāra-bandha-tyāgo guṇa eva | anevaṁ-vidha-sthāne mādhuryādāv evāntaḥ-pātaḥ | yathā— “latā-kuñjaṁ guñjan” ity ādi |

**ojaḥ prasādo mādhuryaṁ saukumāryam udāratā |**

**tad-abhāvasya doṣatvāt svīkṛtā anugā guṇāḥ ||17||** 14

ojaḥ svābhiprāyatva-rūpam | prasādo’rtha-vaimalyam | mādhuryam ukti-vaicitryam | saukumāryam apāruṣyam | udāratā agrāmyatvam | eṣāṁ pañcānām apy artha-guṇānāṁ yathā-kramam apuṣṭārthādhika-padānavīkṛtāmaṅgala-rūpāślīla-grāmyatānāṁ nirākaraṇenāṅgīkāraḥ | spaṣṭāny udāharaṇāni |

**artha-vyaktiḥ svabhāvokty-alaṅkāreṇa tathā punaḥ |**

**rasa-dhvani-guṇībhūta-vyaṅgyānāṁ kānti-nāmakaḥ ||18||** 15

aṅgīkṛta iti sambandhaḥ | artha-vyaktir vastu-svabhāva-sphuṭatvam | kāntir dīpta-rasatvam | spaṣṭe udāharaṇe |

**śleṣo vicitratā-mātram adoṣaḥ samatā-param ||19||** 16ab

śleṣaḥ krama-kauṭilyānulbaṇatvopapatti-yoga-rūpa-ghaṭanātmā | tatra kramaḥ kriyā-santatiḥ | vidagdha-ceṣṭitaṁ kauṭilyam | aprasiddha-varṇanā-viraho’nulbaṇatvam | upapādaka-yukti-vinyāsa upapattiḥ | eṣāṁ yogaḥ sammelanam | sa eva rūpaṁ yasyā ghaṭanāyās tad-rūpaḥ śleṣo vaicitrya-mātram | ananya-sādhāraṇa-rasopakāritva-virahād iti bhāvaḥ | yathā— “dṛṣṭvaikāsana-saṁsthite priyatame” ity ādi |

atra darśanādayaḥ kriyāḥ | ubhaya-samarthana-rūpaṁ kauṭilyam | loka-saṁvyavahāra-rūpam anulbaṇatvam | “ekāsana-saṅgate” “paścād upetya” “nayane pidhāya” ”īṣad-vakrita-kandharaḥ” iti copapādakāni | eṣāṁ yogaḥ | anena ca vācyopapatti-grahaṇa-vyagratayā rasa-svādo vyavahita-prāya ity asyāguṇatā |

samatā ca prakrānta-prakṛti-pratyayāviparyāsenārthasya visaṁvāditāvicchedaḥ | sa ca prakrama-bhaṅga-rūpa-viraha eva | spaṣṭam udāharaṇam |

**na guṇatvaṁ samādheś ca** . . . . . . . . ||20|| 16c

samādhiś cāyony-anya-cchāyā-yoni-rūpa-dvividhārtha-dṛṣṭi-rūpaḥ | tatrāyonir artho, yathā—

sadyo muṇḍita-matta-hūṇa-cibuka-praspardhi-nāraṅgakam |

vṛndāraṇyam idaṁ vilokaya sakhe netre sakhele kuru ||

anya-cchāyā-yonir yathā—

nija-nayana-pratibimbair ambuni bahuśaḥ pratāritā gopī |

nīlotpale’pi vimṛśati karam arpayituṁ dvidhābhavat ||

atra nīlotpala-nayanayor atiprasiddhaṁ sādṛśyaṁ vicchitti-viśeṣeṇa nibaddham | asya cāsādhāraṇa-śobhānādhāyakatvān na guṇatvam, kintu kāvya-śarīra-mātra-nirvāhakatvam |

kvacit candra ity etasminn arthe vaktavye atrer nayana-sammukhaṁ jyotiḥ iti vākya-racanam | kvacit nidāgha-śītala-hima-kāloṣṇa-sukumāra-śarīrā yoṣid iti vākyārthe vaktavye vara-varṇinīti padābhidhānam | kvacid ekasya vākyārthasyākiñcid viśeṣa-niveśād aneka-vākyair abhidhānam ity evaṁ-rūpo vyāsaḥ | kvacid bahu-vākya-pratipādyasyaika-vākyenābhidhānam ity evaṁrūpaḥ samāsaś ca | ity evam ādīnāṁ anyair uktānāṁ na guṇatvam ucitam | api tu vaicitrya-mātra-bahutvam |

. . . . . . . . **tena nārtha-guṇāḥ pṛthak** ||20|| 16d

tenokta-prakāreṇa | artha-guṇā ojaḥ-prabhṛtayaḥ proktāḥ |

iti sāhitya-darpaṇe guṇa-vivecano nāma

aṣṭamaḥ paricchedaḥ

||8||

--o)0(o--

**(9)**

### navamaḥ paricchedaḥ

# rīti-nirṇayaḥ

athoddeśa-krama-prāptam alaṅkāra-nirūpaṇaṁ bahu-vaktavyatvenollaṅghya rītim āha—

**pada-saṅghaṭanā rītir aṅga-saṁsthā-viśeṣavat |**

**upakartrī rasādīnāṁ . . . . . . . . ||1||** 1c

rasādīnām arthāc chabdārtha-śarīrasya kāvyasyātma-bhūtānām |

 **. . . . . . . . sā punaḥ syāc caturvidhā |** 1d

**vaidarbhī cātha gauḍī ca pāñcālī lāṭikā tathā ||2||** 2ab

sā rītiḥ | tatra—

**mādhurya-vyañjakair varṇai racanā lalitātmikā |** 2cd

**avṛttir alpa-vṛttir vā vaidarbhī rītir iṣyate ||3||** 3ab

yathā— “anaṅga-maṅgala-bhuvaḥ” ity ādi | rudraṭas tv āha—

asamastaika-samastā yuktā daśabhir guṇaiś ca vaidarbhī |

varga-dvitīya-bahulā svalpa-prāṇākṣarā ca suvidheyā ||

atra daśa-guṇās tan-matoktāḥ śleṣādayaḥ |

**ojaḥ prakāśakair varṇair bandha āḍambaraḥ punaḥ |** 3cd

**samāsa-bahulā gauḍī . . . . . . . . ||4||** 4a

yathā— “cañcad-bhuja” ity ādi | puruṣottamas tv āha—

bahutara-samāsa-yuktā sumahā-prāṇākṣarā ca gauḍīyā |

ratir anuprāsa mahima paratantrā stoka-vākyā ca ||

 **. . . . . . . . varṇaiḥ śeṣaiḥ punar dvayoḥ |** 4b

**samasta-pañcaṣa-pado bandhaḥ pāñcālikā matā ||5||** 4cd

dvayor vaidarbhī-gauḍyoḥ | yathā—

madhurayā madhu-bodhita-mādhavī-

madhu-samṛddhi-samedhita-medhayā |

madhukarāṅganayā muhur unmada-

dhvani-bhṛtā nibhṛtākṣaram ujjage ||

bhojas tv āha—

samasta-pañcaṣa-padām ojaḥ-kānti-guṇānvitām |

madhurāṁ sukumārāṁ ca pāñcālīṁ kavayo viduḥ ||

**lāṭī tu rītir vaidarbhī-pāñcālyor antare sthitā ||6||** 5ab

yathā—

ayam udayati mudrā-bhañjanaḥ padminīnām

udaya-giri-vanālī-bāla-mandāra-puṣpam |

viraha-vidhura-koka-dvandva-bandhur vibhindan

kupita-kapi-kapola-kroḍa-tāmras-tamāṁsi ||[[101]](#footnote-108)

kaścid āha—

mṛdu-pada-samāsa-subhagā yuktair varṇair na cātibhūyiṣṭhā |

ucita-viśeṣaṇa-paripūrita-varṇa-nyāsā bhavel lāṭī ||

anye tv āhuḥ—

gauḍī ḍambara-baddhā syād vaidarbhī lalita-kramā |

pāñcālī miśra-bhāvena lāṭī tu mṛdubhiḥ padaiḥ ||

**kvacit tu vaktrādy-aucityād anyathā racanādayaḥ ||7||** 5cd

vaktrādīty ādi śabdād vācya-prabandhau, racanādīty ādi śabdāt vṛtti-varṇau | tatra vaktraucityād yathā—

manmathāyastārṇavāmbhaḥ-pluta-kuhara-calan-mandara-dhvāna-dhīraḥ

koṇāghāteṣu garjat-pralaya-ghana-ghaṭānyonya-saṅghaṭṭa-caṇḍaḥ |

kṛṣṇākrodhāgra-dūtaḥ kuru-kula-nidhanotpāta-nirdhāta-vātaḥ

kenāsmat-siṁha-nāda-pratirasita-sakho dundubhis tāḍito’yam ||

atra vācya-krodhādy-abhivyañjakatve’pi bhīmasena-vaktṛtvenoddhatā racanādayaḥ | vācyaucityād, yathā—“mūrdha-vyādhūyamāna”[[102]](#footnote-109) ity ādau |

prabandhaucityād, yathā—nāṭikādau raudre’py abhinaya-pratikulatvena na dīrgha-samāsādayaḥ | evam ākhyāyikāyāṁ śṛṅgāre’pi na masṛṇa-varṇādayaḥ | navāntaḥ raudre’pi nātyantam uddhatāḥ | evam anyad api jñeyam |

iti sāhitya-darpaṇe rīti-vivecano nāma

navamaḥ paricchedaḥ

||9||

(10)

### daśamaḥ paricchedaḥ

# alaṅkāra-nirṇayaḥ

athāvasara-prāptān alaṅkārān āha—

**śabdārthayor asthirā ye dharmāḥ śobhātiśāyinaḥ |**

**rasādīn upakurvanto’laṅkārās te’ṅgadādivat ||1||**

yathāṅgadādayaḥ śarīra-śobhātiśāyinaḥ śarīriṇam upakurvanti, tathānuprāsopamādayaḥ śabdārtha-śobhātiśāyino rasāder upakārakāḥ | alaṅkārā asthirā iti naiṣāṁ guṇavad-āvaśyakī sthitiḥ |

[śabdālaṅkārāḥ]

śabdārthayoḥ prathamaṁ śabdasya buddhi-viṣayatvāc chabdālaṅkāreṣu vaktavyeṣu śabdārthālaṅkārasyāpi punar-uktavad-ābhāsasya cirantanaiḥ śabdālaṅkāra-madhye lakṣitatvāt prathamaṁ tam evāha—

punaruktavad ābhāsaḥ

**āpātato yad arthasya paunaruktyena bhāsaṇam |**

**punar uktavad ābhāsaḥ sa bhinnākāra-śabdagaḥ ||2||**

yathā—

bhujaṅga-kuṇḍalī-vyakta-śaśi-śubhrāṁśu-śītaguḥ |

jaganty api sadā pāyād avyāc ceto-haraḥ śivaḥ ||

atra bhujaṅga-kuṇḍaly-ādi-śabdānām āpāta-mātreṇa sarpādy-arthatayā paunaruktya-pratibhāsanam | paryavasāne tu bhujaṅga-rūpa-kuṇḍalaṁ vidyate yasyety ādy-anyārthatvam | pāyād avyād ity atra kriyā-gato’yam alaṅkāraḥ | pāyād ity asyāpāyād iti paryavasānāt | bhujaṅga-kuṇḍalīti śabdayoḥ prathama-śabdasyaiva parivṛtti-sahatvam | haraḥ śiva iti dvitīyasyaiva | śaśi-śubhrāṁśv iti dvayor api | bhāti sadā na tyāga iti na dvayor apīti śabda-parivṛtti-sahatvāsahatvābhyām asyobhyālaṅkāratvam |

2. anuprāsaḥ

**anuprāsaḥ śabda-sāmyaṁ vaiṣamye’pi svarasya yat ||3||** 3ab

svara-mātra-sadṛśyaṁ tu vaicitryābhāvān na gaṇitam | rasādy-anugatatvena prakṛṣṭo nyāso’nuprāsaḥ |

2.1. chekānuprāsaḥ

**cheko vyañjana-saṅghasya sakṛt sāmyam anekadhā ||4||** 3cd

chekaś chekānuprāsaḥ | anekadheti svarūpataḥ kramataś ca | rasaḥ sara ity ādeḥ krama-bhedena sādṛśyaṁ nāsyālaṅkārasya viṣayaḥ | udāharaṇaṁ mama tāta-pādānām—

ādāya bakula-gandhān andhīkurvan pade pade bhramarān |

ayam eti manda-mandaṁ kāverī-vāri-pāvanaḥ pavanaḥ ||

atra gandhān andhīti saṁyuktayoḥ, kāverī-vārīty asaṁyuktayoḥ, pāvanaḥ pavana iti vyañjanānāṁ bahūnāṁ sakṛd āvṛttiḥ | cheko vidagdhas tat-prayojyatvād eṣa chekānuprāsaḥ |

2.2. vṛtty-anuprāsaḥ

**anekasyaikadhā sāmyam asakṛd vāpy anekadhā |**

**ekasya sakṛd apy eṣa vṛtty-anuprāsa iṣyate ||5||** 4

ekadhā svarūpata eva, na tu kramato’pi | anekadhā svarūpataḥ kramataś ca | sakṛd apīty api-śabdād asakṛd api | yathā—

unmīlan-madhu-gandha-lubdha-madhupa-vyādhūta-cūtāṅkura-
krīḍat-kokila-kākalī-kala-ravair udgīrṇa-karṇa-jvarāḥ |

nīyante pathikaiḥ kathaṁ katham api dhyānāvadhāna-kṣaṇa-
prāpta-prāṇa-samāsam āgama-rasollāsair amī vāsarāḥ ||

atra "rasollāsair amī" iti rasayor ekadhaiva sāmyam | na tu tenaiva krameṇāpi | dvitīye pāde kalayor asakṛt tenaiva krameṇa ca | prathame ekasya ma-kārasya sakṛt, ha-kārasya cāsakṛt | rasa-viṣaya-vyāpāravatī varṇa-racanā vṛttiḥ | tad-anugatatvena prakarṣeṇa nyasanād vṛtty-anuprāsaḥ |

2.3. śruty-anuprāsaḥ

**uccāryatvād yad ekatra sthāne tālūradādike |**

**sādṛśyaṁ vyañjanasyaitac chruty-anuprāsa iṣyate ||6||** 5

udāharaṇam—

dṛśā dagdhaṁ manasijaṁ jīvayanti dṛśaiva yāḥ |

virūpākṣasya jayinīs tāḥ stumo vāma-locanāḥ ||[[103]](#footnote-110)

atra "jīvayanti" iti, "yāḥ" iti, "jayinīḥ" iti | atra ja-kāra-ya-kārayor ekatra sthāne tālāv uccāryatvāt sādṛśyam | evaṁ dantya-kaṇṭhyādīnām apy udāhāryam | eṣa ca sahṛdāyānām atīva śruti-sukhāvahatvāc chruty-anuprāsaḥ |

2.4. antyānuprāsaḥ

**vyañjanaṁ ced yathāvasthaṁ sahāyena svareṇa tu |**

**āvartyate’ntya-yojyatvād antyānuprāsa eva tat ||7||** 6

yathāvastham iti yathā-sambhavam anusvāra-visarga-svara-yuktākṣara-viśiṣṭam | eṣa ca prāyeṇa pādasya padasya vānte prayojyaḥ | **pādāntago**, yathā mama—

keśaḥ kāśa-stavaka-vikāsaḥ

kāyaḥ prakaṭita-karabha-vilāsaḥ |

cakṣur dagdha-varāṭaka-kalpaṁ

tyajati na cetaḥ kāmam analpam ||

**padāntago**, yathā—"mandaṁ hasantaḥ pulakaṁ vahantaḥ" ity ādi |

2.5. lāṭānuprāsaḥ

**śabdārthayoḥ paunaruktyaṁ bhavet tātparya-mātrataḥ |**

**lāṭānuprāsa ity uktaḥ . . . . . . . . . . . . ||8||** 7abc

udāharaṇam—

smera-rājīva-nayane nayane kiṁ nimīlite |

paśya nirjita-kandarpaṁ kandarpa-vaśagaṁ priyam ||

atra vibhakty-arthasya paunaruktye’pi prātipādikāṁśa-dyoty-adharmi-rūpasya bhinnārthatvāl lāṭānuprāsatvam eva |

"nayane tasyaiva nayane ca |" atra dvitīya-nayana-śabdo bhāgyavattvādi-guṇāvaśiṣṭatva-rūpa-tātparya-mātreṇa bhinnārthaḥ | yathā vā—

yasya na savidhe dayitā

dava-dahanas tuhina-dīdhitis tasya |

yasya ca savidhe dayitā

dava-dahanaḥ stuhina-dīdhitis tasya ||[[104]](#footnote-111)

atrāneka-padānāṁ paunaruktyam | eṣa prāyeṇa lāṭa-jana-priyatvāt lāṭānuprāsaḥ |

**. . . . . . . . . . . .anuprāsaḥ pañcadhā mataḥ ||9||** 7d

spaṣṭam |

3. yamakam

**saty arthe pṛthag-arthāyāḥ svara-vyañjana-saṁhateḥ |**

**krameṇa tenaivāvṛttir yamakaṁ vinigadyate ||10||** 8

atra dvayor api padayoḥ kvacit sārthakatvaṁ, kvacin nirarthakatvam | kvacid ekasya sārthakatvam aparasya nirarthakatvam | ata uktaṁ "saty arthe" iti | "tenaiva krameṇa" iti damo moda ity āder vivikta-viṣayatvaṁ sūcitam | etac ca pāda-pādārdha-vṛttitvena pādāvṛtteś cāneka-vidhatayā prabhūtatama-bhedam |

diṅ-mātraṁ udāhriyate |

nava-palāśa-palāśa-vanaṁ puraḥ

sphuṭa-parāga-parāgata-paṅkajam |

mṛdulatānta-latāntam alokayat

sa surabhiṁ surabhiṁ sumano-bharaiḥ ||

atra padāvṛttiḥ—palāśa-palāśeti surabhiṁ surabhim ity atra ca dvayoḥ sārthakatvam | latānta-latāntety atra prathamasya nirarthakatvam | parāga-parāgety atra dvitīyasya | evam anyatrāpy udāhāryam | yamakādau bhaved aikyaṁ ḍa-lor ba-vor la-ros tathā ity ukta-nayāt "bhuja-latāṁ jaḍatāṁ harir ānayat" ity atra na yamakatva-hāniḥ |

4. vakroktiḥ

**anyasyānyārthakaṁ vākyam anyathā yojayed yadi |**

**anyaḥ śleṣeṇa kākvā vā sā vakroktis tato dvidhā ||11||** 9

dvidheti śleṣa-vakroktiḥ, kāku-vakroktiś ca | krameṇodāharaṇam—

ke yūyaṁ sthala eva samprati vayaṁ praśno viśeṣāśrayaḥ

kiṁ brūte vihagaḥ sa vā phaṇipatir yatrāsti supto hariḥ |

vāmā yūyam aho viḍamba-rasikaḥ kīdṛk smaro vartate

yenāsmāsu viveka-śūnya-manasaḥ puṁsv eva yoṣid-bhramaḥ ||

atra viśeṣa-padasya "viḥ pakṣī" "śeṣo nāgaḥ" ity artha-dvayayogyatvāt sa-bhaṅga-śleṣaḥ | anyatra tv abhaṅgaḥ |

kāle kokila-vācāle sahakāra-manohare |

kṛtāgasaḥ parityāgāt tasyāś ceto na dūyate ||

atha kayācit sakhyā niṣedhārthe niyukto nañ anyayā kākvā dūyata eveti vidhy-arthe ghaṭitaḥ |

5. bhāṣā-samakam

**śabdair eka-vidhair eva bhāṣāsu vividhāsv api |**

**vākyaṁ yatra bhavet so’yaṁ bhāṣā-sama itīṣyate ||12||** 10

yathā mama—

mañjula-maṇi-mañjīre, kala-gambhīre vihāra-sarasī-tīre |

virasāsi keli-kīre kim āli dhīre ca gandha-sāra-samīre ||

eṣa ślokaḥ saṁskṛta-prākṛta-śaurasenī-prācyāvantī-nāgarāpabhraṁśeṣv evaṁ-vidha eva | "sarasaṁ ka(i)ṇa kabbam" ity ādau tu "sarasaṁ" ity atra saṁskṛta-prākṛtayoḥ sāmye'pi vākya-gatatvābhāve vaicitryābhāvān nāyam alaṅkāraḥ |

6. śleṣaḥ

**śliṣṭaiḥ padair anekārthābhidhāne śleṣa ucyate |**

**varṇa-pratyaya-liṅgānāṁ prakṛtyoḥ padayor api |** 11

**śleṣād vibhakti-vacana-bhāṣāṇām aṣṭadhā ca saḥ ||13||** 12a

krameṇodāharaṇam,

6.1 varṇa-śleṣaḥ

pratikūlatām upagate hi vidhau

viphalatvam eti bahu-sādhanatā |

avalambanāya dina-bhartur abhūn

na patiṣyataḥ kara-sahasram api ||

atra "vidhau" iti vidhu-vidhi-śabdayor u-kāra-i-kārayor au-kāra-rūpatvāc chleṣaḥ |

6.2 pratyaya-śleṣaḥ

kiraṇā hariṇāṅkasya dakṣiṇaś ca samīraṇaḥ |

kāntotsaṅga-juṣāṁ nūnaṁ sarva eva sudhā-kiraḥ ||

atra "sudhākira" iti kvip-ka-pratyayoḥ | kiṁ cātra bahu-vacanaika-vacanayor aikya-rūpyād vacana-śleṣo’pi |

6.3 liṅga-śleṣaḥ

vikasan-netra-nīlābje tathā tanvyāḥ stana-dvayī |

tava dattāṁ sadāmodaṁ lasat-tarala-hāriṇī ||

atra napuṁsaka-strī-liṅgayoḥ śleṣo vacana-śleṣo'pi |

6.4 prakṛti-śleṣaḥ

ayaṁ sarvāṇi śastrāṇi hṛdijñeṣu ca vakṣyati |

sāmarthya-kṛd amitrāṇāṁ mitrāṇāṁ ca nṛpātmajaḥ ||

atra "vakṣyati" iti vahi-vacyoḥ | "sāmarthya-kṛt" iti kṛntati-karotyoḥ prakṛtyoḥ |

6.5 pada-śleṣaḥ

"pṛthukārtasvara-pātram" ity ādi[[105]](#footnote-112) | atra pada-bhaṅgi-prakṛti samāsayor api vailakṣaṇyāt pada-śleṣo, na tu prakṛti-śleṣaḥ |

evaṁ ca—

nītānām ākulībhāvaṁ lubdhair bhūri-śilīmukhaiḥ |

sadrśe vana-vṛddhānāṁ kamalānāṁ tad-īkṣaṇe ||

atra lubdha-śilīmukhādi-śabdānāṁ śliṣṭatve’pi vibhakter abhedāt prakṛti-śleṣaḥ | anyathā sarvatra pada-śleṣa-prasaṅgaḥ |

6.6 vibhakti-śleṣaḥ

sarvasvaṁ hara sarvasya tvaṁ bhava ccheda-tatparaḥ |

nayopakāra-sāṁmukhyam āyāsi tanu-vartanam ||

atra "hara" iti pakṣe śiva-sambodhanam iti sup | pakṣe hṛ-dhātos tāṅ iti vibhakteḥ | evaṁ "bhava" iti |

6.7 vacana-śleṣaḥ

asya ca bhedasya pratyaya-śleṣeṇāpi gatārthatven pratyyāntarāsādhya-sub-anta-tiṅ-anta-gatatvena vicchitti-viśeṣāśrayaṇāt pṛthag-uktiḥ |

6.8 bhāṣā-śleṣaḥ

sahade sura-sandhaṁ me tamava samāsaṅgamāgam āharaṇe |

hara bahu-saraṇaṁtaṁ citta-moha-suvasara ubme sahasā ||

atra saṁskṛta-mahārāṣṭrayoḥ |

**punas tridhā sabhaṅgo’bhaṅgas tad ubhayātmakaḥ ||14||** 12cd

etad bheda-trayaṁ cokta-bhedāṣṭake yathā-sambhavaṁ jñeyam | yathā va—

yena dhvasta-manobhavena balijit-kāyaḥ purāstrīkṛto

yo gaṅgāṁ ca dadhe’ndhaka-kṣaya-karo yo barhi-patra-priyaḥ |

yasyāhuḥ śaśimac-chiro hara iti stutyaṁ ca nāmāmarāḥ

so’vyād iṣṭa-bhujaṅga-hāra-valayas tāṁ sarvado mādhavaḥ ||[[106]](#footnote-113)

atra "yena" ity ādau sabhaṅga-śleṣaḥ | "andhaka" ity ādāv abhaṅgaḥ | anayoś caikatra sambhavāt sabhaṅgābhaṅgātmako grantha-gaurava-bhayāt pṛthaṅ nodāhṛtaḥ |

iha kecid āhuḥ—"sa-bhaṅga-śleṣa eva śabda-śleṣa-viṣayaḥ | yatrodāttādi-svara-bhedād bhinna-prayatnoccāryatvena bhinnayoḥ śabdayor jatu-kāṣṭha-nyāyena śleṣaḥ | abhaṅgas tv artha-śleṣa eva | yatra svarābhedād abhinna-prayatnoccāryatayā śabdābhedād arthayor eka-vṛnta-gata-phala-dvaya-nyāyena śleṣaḥ | yo hi yad-āśritaḥ sa tad-alaṅkāra eva | alaṅkāryālaṅkaraṇa-bhāvasya lokavad āśrayāśrayi-bhāvenopapattiḥ" iti |

tad anye na kṣamante | tathā hi—"atra dhvani-guṇī-bhūta-vyaṅgya-doṣa-guṇālaṅkārāṇāṁ śabdārtha-gatatvena vyavasthiter anvaya-vyatirekānuvidhāyitvena niyama" iti |

na ca "andhaka-kṣaya-" ity ādau śabdābhedaḥ | "artha-bhedena śabda-bhedaḥ" iti darśanāt | kiṁ cātra śabdasyaiva mukhyatayā vaicitrya-bodhopāyatvena kavi-pratibhayoṭṭaṅkanāc chabdālaṅkāratvam eva | visadṛśa-śabda-dvayasya bandhe caivaṁ-vidhasya vaicitryābhāvād vaicitryasyaiva cālaṅkāratvāt | artha-mukha-prekṣitayā cārthālaṅkāratve'nuprāsādīnām api rasādi-paratvenārtha-mukha-prekṣitayārthālaṅkāra-prasaṅgaḥ | śabdasyābhinna-prayatnoccāryatvenārthālaṅkāratve "pratikūlatām upagate hi vidhau" ity ādau śabda-bhede'py arthālaṅkāratvaṁ tavāpi prasajjyatīty ubhayatrāpi śabdālaṅkāratvam eva | yatra tu śabda-parivartane'pi na śleṣatva-khaṇḍatā | tatra—

stokenonnatim āyāti stokenāyāty adhogatim |

aho na sadṛśī vṛttis tulākoṭeḥ khalasya ca ||[[107]](#footnote-114)

ity ādāv artha-śleṣaḥ | asya cālaṅkārāntara-vivikta-viṣayatāyā asambhavād vidyamāneṣv alaṅkārāntareṣv apavādatvena tad-bādhakatayā tat-pratibhotpatti-hetutvam iti kecit |

ittham atra vicāryate—samāsokty-aprastuta-praśaṁsādau dvitīyārthasyānabhidheyatayā nāsya gandho'pi | "vidvan-mānasa-haṁsa" ity ādau śleṣa-garbhe rūpake'pi mānasa-śabdasya citta-saro-rūpobhayārthetve'pi rūpakeṇa śleṣo bodhyate | saro-rūpasyaivārthasya viśrānti-dhāmatayā prādhānyāt | śleṣe hy artha-dvayasyāpi samakakṣatvam |

"sannihita-bālāndhakārā bhāsvan-mūrtiś ca" ity ādau virodhābhāse'pi viruddhārthasya pratibhāsa-mātrasya prarohābhāvān na śleṣaḥ | evaṁ punaruktavad ābhāse'pi |

tena, "yena dhvasta—" ity ādau prākaraṇikayoḥ, "nītānāṁ" ity ādāv aprākaraṇikayor eka-dharmābhisambandhāt tulyayogitāyām |

svecchopajāta-viṣayo'pi na yāti vaktuṁ

dehīti mārgaṇa-śataiś ca dadāti duḥkham |

mohāt samutkṣipati jīvanam apy akāṇḍe

kaṣṭaṁ prasūna-viśikhaḥ prabhur alpa-buddhiḥ ||

ity ādau ca prākaraṇikāprākaraṇikayor eka-dharmābhisambandhād dīpake |

sa-kalakalaṁ puram etaj jātaṁ samprati sudhāṁśu-bimbam iva |

ity ādau copamāyāṁ vidyamānāyām api śleṣasyaitad-viṣaya-parihāreṇāsambhavād eṣāṁ ca śleṣa-viṣaya-parihāreṇāpi sthiter etad-viṣaye śleṣasya prādhānyena camatkāritva-pratīteś ca śleṣeṇaiva vyapadeśo bhavituṁ yuktaḥ, anyathā tad-vyapadeśasya sarvathā-bhāva-prasaṅgāc ceti |

atrocyate—na tāvat paramārthataḥ śleṣasyālaṅkārāntaāvivikta-viṣayatā "yena dhvasta" ity ādinā vivikta-viṣayatvāt | na cātra tulyayogitā, tasyāś ca dvayor apy arthayor vācyatva-niyamābhāvāt | atra ca mādhavo-mādhavayor ekasya vācyatva-niyame parasya vyaṅgyatvaṁ syāt | kiṁ ca, tulyayogitāyām apy ekasyaiva dharmasyāneka-dharmi-sambandhitayā pratītiḥ iha tv anekeṣāṁ dharmiṇaṁ pṛthak-pṛthag-dharma-sambandhatayā | "sa-kalakalam" ity ādau ca nopamā-pratibhotpatti-hetuḥ śleṣaḥ | pūrṇopamāyā nirviṣayatv āpatteḥ "kamalam iva mukhaṁ manojñam etat" ity ādy asti pūrṇopamāyā viṣaya iti cet ? na, yadi "sakala" ity ādau śabda-śleṣatayā nopamā tat kim aparāddhaṁ "manojñaṁ" ity ādāv artha-śleṣeṇa |

sphuṭam arthālaṅkārāv etāv upamā-samuccayau kintu |

āśritya śabda-mātraṁ sāmānyam ihāpi sambhavataḥ ||

iti rudraṭokta-diśā guṇa-kriyā-sāmyavac-chabda-sāmyasyāpy upamā-prayojakatvāt |

nanu guṇa-kriyā-sāmyasyaivopamā-prayojakā yuktā tatra sādharmyasya vāstavatvāt | śabda-sāmyasya tu na tathā, atra sādharmyasyāvāstavatvāt | tataś ca pūrṇopamāyā anyathānupapattyā guṇa-kriyā-sāmyasyaivārtha-śleṣa-viṣayatayā parityāge pūrṇopamā-viṣayatayā yuktā, na tu "sakala" ity ādau śabda-sāmyasyaiveti cet ? na "sādharmyam upamā" ityevāviśiṣṭasyopamā-lakṣaṇasya śabda-sāmyād vyāvṛtter abhāvāt | yadi ca śabda-sāmye sādharmyam avāstavatvān nopamā-prayojakam | tadā kathaṁ "vidvan-mānasa-" ity ādāv ādhāra-bhūte cittādau sarovarādy-āropo rājāder haṁsādy-āropa-prayojakaḥ |

kiṁ ca, yadi vāstava-sāmya evopamāṅgīkāryā, tadā kathaṁ tvayāpi "sa-kalakalam" ity ādau bādhya-bhūtopamāṅgīkriyate ? kiṁ cātra śleṣasyaiva sāmya-nirvāhakatā, na tu sāmyasya śleṣa-nirvāhakatā, śleṣa-bandhataḥ prathamaṁ sāmyasyāsambhavāt ity upamāyā evāṅgitvena vyapadeśo jyāyān "pradhānena hi vyapadeśā bhavanti" iti nyāyāt |

nanu śabdālaṅkāra-viṣaye'ṅgāṅgi-bhāva-saṅkaro nāṅgīkriyate tat katham atra śleṣopamayor aṅgāṅgi-bhāvaḥ saṅkara iti cet ? na, arthānusandhāna-virahiṇy-anuprāsādāv eva tathānaṅgīkārāt | evaṁ dīpakādāv api jñeyam |

sat-pakṣāṁ madhura-giraḥ prasādhitāśā madoddhatārambhāḥ |

nipatanti dhārtarāṣṭrāḥ kāla-vaśān medinī-pṛṣṭhe || [ve.saṁ. 1.6][[108]](#footnote-115)

atra śarad-varṇanayā prakaraṇena dhārtarāṣṭrādi-śabdānāṁ haṁsādy-arthābhidhāne niyamanād duryodhanādi-rūpo'rthaḥ śabda-śakti-mūlo vastu-dhvaniḥ | iha ca prakṛta-prabandhābhidheyasya dvitīyārthasya sūcyatayaiva vivakṣitatvād upamānopameya-bhāvo na vivakṣita iti nopamā-dhvanir na vā śleṣa iti sarvam avadātam |

7. citrālaṅkāraḥ

**padyādyākāra-hetutve varṇanāṁ citram ucyate ||15||** 13ab

ādi-śabdāt khaḍga-muraja-cakra-gomūtrikādayaḥ | asya ca tathāvidha-lipi-sanniveśa-viśeṣa-vaśena camatkāra-vidhāyinām api varṇānāṁ tathāvidha-śrotrākāśa-samavāya-viśeṣa-vaśena camatkāra-vidhāyibhir varṇair abhedenopacārāc chabdālaṅkāratvam |

tatra **padma-bandho**, yathā mama—

māramā suṣamā cāru-rucā māra-vadhūttamā |

mātta-dhūrta-tamāvāsā sā vāmā me'stu mā ramā ||

eṣo'ṣtadala-padmabandho dig-daleṣu nirgama-praveśābhyāṁ śliṣṭa-varṇaḥ, kintu vidigdaleṣv anyathā, karṇikākṣaraṁ tu śliṣṭam eva | evaṁ khaḍga-bandhādikam apy ūhyam | kāvyāntar-gaḍu-bhūtatayā tu neha prapañcyate |

**rasasya paripanthitvān nālaṅkāraū prahelikā |** 13cd

**ukti-vaicitrya-mātraṁ sā cyuta-dattākṣarādikā ||17||**

cyutākṣarā dattākṣarā cyuta-dattākṣarā ca | udāharaṇam—

kūjanti kokilāḥ sāle yauvane phullam ambujam |

kiṁ karotu kuraṅgākṣī vadanena nipīḍitā ||

atra "rasāle" iti vaktavye "sāle" iti "ra"-cyutaḥ | vane ity atra "yauvane" iti "yau" dattaḥ | "vadanena" ity atra "madanena" iti "ma"-cyutaḥ, "va"-dattaḥ | ādi-śabdāt kriyā-kāraka-gupty-ādayaḥ |

tatra **kriyā-guptir** yathā—

pāṇḍavānāṁ sabhā-madhye duryodhana[[109]](#footnote-116) upāgataḥ |

yasmai gāṁ ca suvarṇaṁ ca sarvāṇy ābharaṇāni ca ||

atra "duryodhanaḥ" ity atra "aduryodhanaḥ" iti | "aduḥ" iti kriyā-guptiḥ | evam anyatrāpi |

### [arthālaṅkārāḥ]

1. upamā

athāvasara-prāpteṣv arthālaṅkāreṣu sādṛśya-mūleṣu lakṣitavyeṣu teṣām apy upajīvyatvena prādhānyāt prathamam upamām āha—

**sāmyaṁ vācyam avaidharmye vākyaikye upamā dvayoḥ ||18||** 14cd

rūpakādiṣu sāmyasya vyaṅgyatvam | vyatireke ca vaidharmyasyāpy uktiḥ | upameyopamāyāṁ vākya-dvayaṁ | ananvaye tv ekasyaiva sāmyoktir ity asyā bhedaḥ |

**sā pūrṇā yadi sāmānya-dharma aupamya-vāci ca |**

**upamānaṁ copameyaṁ bhaved vācyaṁ ... ||19||** 15

sā upamā | sāmānya-dharmo dvayoḥ sādṛśya-hetur manojñatvādiḥ | aupamya-vācakam ivādi | upameyaṁ mukhādi | upamānaṁ candrādi |

**. . . . . . . . . . iyaṁ punaḥ |**

**śrautī yathevāvā-śabdā ivārtho vā vatir yadi |**

**ārthī tulya-samānādyās tulyārtho yatra vā vatiḥ ||20||** 16

yatheva-vādayaḥ śabdā upamānāntara-prayukta-tulyādi-pada-sādhāraṇā api śruti-gata-mātreṇopamānopameya-gata-sādṛśya-lakṣaṇa-sambandhaṁ bodhayantīti tat-sad-bhāve śrauty upamā | evaṁ tatra “tasyevety" ity anenevārthe vihitasya vater upādāne | tulyādayas tu “kamalena tulyaṁ mukham” ity ādāv upameya eva | "kamalaṁ mukhasya tulyam" ity ādāv upamāna eva | "kamalaṁ mukhaṁ ca tulyam" ity ādāv ubhayatrāpi viśrāmyantīty arthānusandhānād eva sāmyaṁ pratipādayantīti tat-sadbhāve ārthī | evaṁ "tena tulyam" ity ādinā tulyārthe vihitasya vater upādāne |

**dve tad-dhite samāse’tha vākye. . . . . . . . . . ||21||** 17a

dve śrautī ārthī ca | udāharaṇam—

saurabham ambhoruhavan

mukhasya kambhāv iva stanau pīnau |

hṛdayaṁ madayati vadanaṁ

tava śarad-indur yathā bāle ||

atra krameṇa trividhā śrautī |[[110]](#footnote-117)

madhuraḥ sudhāvad adharaḥ

pallava-tulyo'tipelavaḥ pāṇiḥ |

cakita-mṛga-locanābhyāṁ

sadṛśī capale ca locane tasyāḥ ||

atra krameṇa trividhārthī |[[111]](#footnote-118)

**. . . . . . . . . . pūrṇā ṣaḍ eva tat ||22||** 17b

spaṣṭam |

**luptā sāmānya-dharmādāv ekasya yadi vā dvayoḥ |** 17cd

**trayāṇāṁ vānupādāne śrauty ārthī sāpi pūrvavat ||23||** 18ab

sā luptā | tad-bhedam āha—

**pūrṇāvad dharma-lope sā vinā śrautīṁ tu tad-dhite ||24||** 18cd

sā luptopamā dharmasya sādhāraṇa-guṇa-kriyā-rūpasya lope pūrṇāvad iti pūrvokta-rītyā ṣaṭ-prakārāḥ | kintv atra taddhite śrautyā asambhavāt pañca-prakārāḥ | yathā—

mukham indur yathā pāṇiḥ pallavena samaḥ priye |

vācaḥ sudhā ivauṣṭhas te bimba-tulyo mano'śmavat ||[[112]](#footnote-119)

**ādhāra-karma-vihite dvividhe ca kyaci kyaṅi |**

**karma-kartror ṇamuli ca syād evaṁ pañcadhā punaḥ ||25||** 19

"dharma-lope luptā" ity anuṣajyate | kyac-kyaṅ-ṇamulaḥ kalāpa-mate in āyi ṇamaḥ[[113]](#footnote-120) | krameṇa, yathā—

antaḥpurīyasi raṇeṣu sutīyasi tvaṁ

pauraṁ janaṁ tava sadā ramaṇīyate śrīḥ |

dṛṣṭaḥ śriyābhir amṛta-dyuti-darśam indra-

sañcāram atra bhuvi sañcarasi kṣitīśa ||[[114]](#footnote-121)

antaḥpurīyasīty atra sukha-vihārāspadatvasya | tanujīyasīty atra sneha-nirbharatvasya ca sādhāraṇa-dharmasya lopaḥ | evam anyatra |

iha ca yathādi-tulyādi-virahāc chrauty-ādi-cintā nāsti | idaṁ ca kecid aupamya-pratipādakasyevāder lopa udāharanti | tad ayuktaṁ—kyaṅ-āder tad-artha-vihitatvenaupamya-pratipādakatvāt |

nanu kyaṅ-ādiṣu samyag aupamya-pratītir nāsti pratyayatvenāsvatantratvād ivādi-prayogābhāvāc ceti na vācyam | kalpa-bādāv api tathā-prasaṅgāt | na ca kalpa-bādīnāmivādi-tulyayaupamyasya vācakatvam | kyaṅ-ādīnāṁ tu dyotakatvam | ivādīnām api vācakatve niścayābhāvāt | vācakatve vā "samuditaṁ padaṁ vācakam" "prakṛti-pratyayau sva-svārtha-bodhakau" iti ca mata-dvaye'pi vaty-ādi-kyaṅ-ādyoḥ sāmyam eveti |

yac ca kecid āhuḥ—vaty-ādaya ivādy-arthe'nuśiṣyante, kyaṅ-ādayas tv ācārādy-arthe iti | tad api na, na khalu kyaṅ-ādaya ācāra-mātrārthā api tu sādṛśyācārārthā iti | tad evaṁ dharma-lope daśa-prakārā luptā |

upamāna-luptopamā

**upamānānupādāne dvidhā vākya-samāsayoḥ ||26||** 20ab

udāharaṇam—

tasyā mukhena sadṛśaṁ ramyaṁ nāste na vā nayana-tulyam |

atra mukha-nayana-pratinidhi-vastv-antarayor gamyamānatvād upamāna-lopaḥ | atraiva ca "mukhena sadṛśam" ity atra "mukhaṁ" "yathedaṁ" "nayana-tulyaṁ" ity atra "dṛg iva" iti pāṭhe śrauty api sambhavatīti | anayor bhedayoḥ pratyekaṁ śrautyārthītva-bhedena caturvidhatva-sambhave'pi prācīnānāṁ rītyā dvi-prakāratvam evoktam |

vācaka-luptopamā

**aupamya-vācino lope samāse kvipi ca dvidhā ||27||** 20cd

krameṇodāharaṇam—

vadanaṁ mṛgaśāvākṣyāḥ sudhākara-manoharam |

gardabhati śruti-paruṣaṁ vyaktaṁ ninadan mahātmanāṁ purataḥ |

atra "gardabhati" ity atraupamya-vācinaḥ kvipo lopaḥ | na cehopameyasyāpi lopaḥ, "ninadan" ity anenaiva nirdeśāt |

dharmopamāna-luptopamā

**dvidhā samāse vākye ca lope dharmopamānayoḥ ||28||** 21ab

yathā—"tasyā mukhena" ity ādau "ramyaṁ" iti sthāne "loke" iti pāṭhe'nayor udāharaṇam |

dharma-vācaka-luptopamā

**kvip-samāsa-gatā dvedhā dharmevādivi-lopane ||29||** 21cd

udāharaṇam—"vidhavati mukhābjaṁ asyāḥ" | atra "vidhavati" iti manoharatva-kvip-pratyayor lopaḥ | "mukhābjam" iti ca samāsagā | kecit tv atrāyi-pratyaya-lopam āhuḥ |

upameya-luptopamā

**upameyasya lope tu syād ekā pratyaye kyaci ||30||** 22ab

yathā—

arāti-vikramāloka-vikasvara-vilocanaḥ |

kṛpāṇodagra-dor-daṇḍaḥ sa sahasrāyuḍhīyati ||

atra "sahasrāyudham ivātmānam acarati" iti vākye upameyasyātmano lopaḥ | na cehaupamya-vācaka-lopaḥ | uktād eva nyāyāt | atra kecid āhuḥ—"sahasrāyudhena saha vartata iti sa-sahasrāyudhaḥ sa ivācaratīti vākyāt sa-sahasrāyudhīyatīti pada-siddhau viśeṣyasya śabdānupāttatvād ihopameya-lopaḥ iti | tan na vicāra-saham | kartari kyaco'nuśāsana-viruddhatvāt |

**dharmopameya-lope’nyā . . . . . . . . . . . . .||31||** 22c

yathā—"yaśasi prasarati bhavataḥ kṣīrodīyanti sāgarāḥ sarve |"

atra kṣīrodam ivātmānam ācarantīty upameya ātmā sādhāraṇa-dharmaḥ śuklatā ca luptau |

**. . . . . . . . . . . . . trilope ca samāsa-gā ||32||** 22d

yathā—"rājate mṛga-locanā" |

atra mṛgasya locane iva cañcale locane yasyā iti samāse upamā-pratipādaka-sādhāraṇa-dharmopamānānāṁ lopaḥ |

**tenopamāyā bhedāḥ syuḥ saptaviṁśati-saṅkhyakāḥ ||33||** 23ab

pūrṇā ṣaḍvidhā | luptā caikaviṁśati-vidheti | militvā saptaviṁśati-prakāropamā | eṣu copamā-bhedeṣu madhye'lupta-sādhāraṇa-dharmeṣu bhedeṣu viśeṣaḥ pratipādyate |

**eka-rūpaḥ kvacit kvāpi bhinnaḥ sādhāraṇo guṇaḥ |** 23cd

**bhinne bimbānubimbatvaṁ śabda-mātreṇa vā bhidā ||34||** 24ab

tatra eka-rūpe, yathā udāhṛtaṁ—"madhuraḥ sudhāvad adharaḥ" ity ādi |

bimba-pratibimbatve, yathā—

bhallāpavarjitais teṣāṁ śirobhiḥ śmaśrulair mahīm |

tastāra saraghāvyāptaiḥ sa kṣaudra-paṭalair iva ||

atra "śmaśrulaiḥ" ity asya "saraghāvyāptaiḥ" iti dṛṣṭāntavat pratibimbitam |

śabda-mātreṇa bhinnatve, yathā—

smeraṁ vidhāya nayanaṁ vikasitam iva nīlam utpalaṁ mayi sā |

kathayāmāsa kṛśāṅgī manogataṁ nikhilam ākūtam ||

atraike eva smeratva-vikasitatve prativastūpamāvacchedena nirdiṣṭe |

**eka-deśa-vivartiny upamā vācyatva-gamyate |** 24cd

**bhavetāṁ yatra sāmyasya. . . . . . . . . . . . ||35||**

yathā—

netrair ivotpalaiḥ padmair mukhair iva saraḥ-śriyaḥ |

pade pade vibhānti sma cakravākaiḥ stanair iva ||

atrotpalādīnāṁ netrādīnāṁ sādṛśyaṁ vācyaṁ saraḥ-śrīṇāṁ cāṅganā-sāmyaṁ gamyam |

rasanopamā

**. . . . . . . . . . . . . kathitā rasanopamā |** 25b

**yathordhvam upameyasya yadi syād upamānatā ||36||** 25cd

yathā—

candrāyate śubhra-rucāpi haṁso

haṁsāyate cāru gatena rādhā |

rādhāyate sparśa-sukhena vāri

vārīyate svacchatayā vihāyaḥ ||

mālopamā

**mālopamā yad ekasmin upamānaṁ bhaved bahu ||**

yathā—

vārijeṇeva sarasī śaśineva niśīthinī |

yauvaneneva vanitā śrīr manoharā ||

kvacid upamānopameyayor api prakṛtatvaṁ dṛśyate | yathā—

haṁsaś candra ivābhāti jalaṁ vyomatalaṁ yathā |

vimalāḥ kumudānīva tārakāḥ śarad-āgame ||

asya rājño gṛhe bhānti bhūpānāṁ tā vibhūtayaḥ |

purandarasya bhavane kalpa-vṛkṣa-bhavā iva ||

atropameya-bhūta-vibhūtibhiḥ "kalpa-vṛkṣa-bhavā iva" ity upamāna-bhūtā vibhūtaya ākṣipyante ity ākṣepopamā | atraiva "gṛhe" ity asya "bhavane" ity anena pratinirdeśāt pratinirdeśyopamā ity ādayaś ca lakṣitāḥ | evaṁ-vidha-vaicitryasya sahasradhā darśanāt |

2. ananvaya

**upamānopameyatvam ekasyaiva tv ananvayaḥ ||** 26cd

arthād eka-vākye | yathā—

rājīvam iva rājīvaṁ jalaṁ jalam ivājani |

candraś candra ivātandraḥ śarat-samudayodyame ||

atra rājīvādīnām ananya-sadṛśyatva-pratipādanārtham upamānopameya-bhāvo vaivakṣikaḥ | "rājīvam iva pāthojam" iti cāsya lāṭānuprāsād vivikto viṣayaḥ | kintv atrocitatvād eka-śabda-prayoga eva śreyān | tad uktaṁ—

ananvaye ca śabdaikyam aucityād ānuṣaṅgikam |

asmiṁs tu lāṭānuprāse sākṣād eva prayojakam || iti |

--o)0(o--

3. upameyopamā

**paryāyeṇa dvayor etad upameyopamā matā ||39||** 27ab

etad upamānopameyatvaṁ | arthād vākya-dvaye | yathā—

kamalena matir matir iva kamalā

tanur iva vibhā vibheva tanuḥ |

dharaṇīva dhṛtir dhṛtir iva dharaṇī

satataṁ vibhāti bata yasya ||

atrāsya rājñaḥ śrī-buddhy-ādi-sadṛśaṁ nānyad astīty abhiprāyaḥ |

4. smaraṇam

**sadṛśānubhavād vastu-smṛtiḥ smaraṇam ucyate ||40||** 27cd

yathā—

aravindam idaṁ vīkṣya khelat-khañjanam añjalam |

smarāmi vadanaṁ tasyāś cāru cañcala-locanam ||

"mayi sa-kapaṭaṁ" ity ādau ca smṛteḥ sādṛśyānubhavaṁ vinotthitāpitatvān nāyam alaṅkāraḥ | rāghavānanda-mahāpātrās tu vaisādṛśyāt smṛtim api smaraṇālaṅkāram icchanti | tatrodāharaṇaṁ teṣām eva | yathā—

śirīṣa-mṛdvī giriṣu prapede

yadā yadā duḥkha-śatāni sītā |

tadā tadāsyāḥ sadaneṣu saukhya-

lakṣāṇi dadhyau galad-aśru rāmaḥ ||

5. rūpaka

**rūpakaṁ rūpitāropād viṣaye nirapahnave ||41||** 28ab

"rūpita" iti pariṇāmād vyavacchedaḥ | etac ca tat-prastāve vicārayiṣyāmaḥ | "nirapahnave" ity apahnuti-vyavacchedārtham |

**tat paramparitaṁ sāṅgaṁ niraṅgam iti ca tridhā ||42||** 28cd

tat rūpakam | tatra—

**yatra kasyacid āropaḥ parāropaṇa-kāraṇam |**

**tat paramparitaṁ prāhuḥ śliṣṭāśliṣṭa-nibandhanam |** 29

**pratyekaṁ kevalaṁ mālā-rūpakaṁ ceti caturvidham ||43||** 30ab

tatra śliṣṭa-śabda-nibandhanaṁ **kevalaṁ paramparitaṁ**, yathā—

āhave jagad-uddaṇḍa rāja-maṇḍala-rāhave |

śrī-nṛsiṁha-mahīpāla svasty astu tava bāhave ||

atra rāja-maṇḍalaṁ nṛpa-samūha eva candra-bimbam ity āropo rāja-bāhau rāhutvārope nimittam |

**mālā-rūpaṁ,** yathā—

padmodaya-dinādhīśaḥ sadā-gati-samīraṇaḥ |

bhū-bhṛd-āvali-dambholir eka eva bhavān bhuvi ||

atra padmāyā udaya eva padmānām udayaḥ | satām āgatir eva sadāgamanam | bhūbhṛto rājāna eva parvatā ity ādyāropo rājñaḥ sūryatvādyāropa-nimittam |

**aśliṣṭa-nibandhanaṁ kevalaṁ,** yathā—

pāntu vo jalada-śyāmāḥ śārṅga-jyā-ghāta-karkaśāḥ |

trailokya-maṇḍapa-stambhāś catvāro hari-bāhavaḥ ||

atra trailokye maṇḍapatvāropo hari-bāhūnāṁ stambhatvārope nimittam |

**mālā-rūpaṁ**, yathā—

manoja-rājasya sitātapatraṁ

śrīkhaṇḍa-citraṁ harid-aṅganāyāḥ |

virājate vyoma-saraḥ-sarojaṁ

karpūra-pūra-prabham indu-bimbam ||

atra manojāde rājatvādy-āropaś candra-bimbasya sitātapatratvādy-ārope nimittam | atra ca "nṛsiṁha-bhujādīnāṁ rāhutvādy-āropo rāja-maṇḍalādīnāṁ candra-maṇḍalatvādy-ārope nimittam" iti kecit |

**aṅgino yadi sāṅgasya rūpaṇaṁ sāṅgam eva tat |** 30cd

**samasta-vastu-viṣayam eka-deśa-vivarti ca ||44||**

tatra—

**āropyāṇām aśeṣāṇāṁ śābdatve prathamaṁ matam ||45||** 31

prathamaṁ samasta-vastu-viṣayam | yathā—

rāvaṇāvagraha-klāntam iti vāg-amṛtena saḥ |

abhivṛṣya marut-sasyaṁ kṛṣṇa-meghas tirodadhe ||

atra kṛṣṇasya meghatvāropavad vāg-ādīnām amṛtatvādikam āropitam |

**yatra kasyacid ārthatvam eka-deśa-vivarti tat ||46||** 32ab

kasyacid āropyamāṇasya, yathā—

lāvaṇya-madhubhiḥ pūrṇam āsyam asyā vikasvaram |

loka-locana-rolamba-kadambaiḥ kair na pīyate ||

atra lāvaṇyādau madhutvādy-āropaḥ śābdaḥ | mukhasya padmatvāropa ārthaḥ | na ceyam eka-deśa-vivartiny upamā | vikasvaratva-dharmasyāropyamāṇe padme mukhyatayā varṇanāt | mukhe vopacaritatvāt |

**niraṅgaṁ kevalasyaiva rūpaṇaṁ tad api dvidhā |** 32

**mālā-kevala-rūpatvāt . . . . . . . . . .||47||** 33a

tatra mālā-rūpaṁ niraṅgaṁ, yathā—

nirmāṇa-kauśalaṁ dhātuś candrikā loka-cakṣuṣām |

krīḍā-gṛham anaṅgasya seyam indīvarekṣaṇā ||

kevalaṁ, yathā—

dāse kṛtāgasi bhavaty ucitaḥ prabhūṇāṁ

pāda-prahāra iti sundari nātra dūye |

udyat-kaṭhora-pulakāṅkura-kaṇṭakāgrair

yad bhidyate mṛdu padam nanu sā vyathā me ||[[115]](#footnote-122)

**. . . . . . . . . tenāṣṭau rūpaka-bhedāḥ ||48||** 33b

cirantanair uktā iti śeṣaḥ |

kvacit paramparitam apy eka-deśa-vivarti, yathā—"khaḍgaḥ kṣmā-sauvidallaḥ samiti vijayate mālavākhaṇḍalasya ||"[[116]](#footnote-123) atrārthaḥ—kṣmāyāḥ mahiṣītvāropaḥ, khaḍgasya sauvidallārope hetuḥ | asya bhedasya pūrvavan mālāropatve'py udāharaṇaṁ mṛgyam |

**dṛśyante kvacid āropyāḥ śliṣṭāḥ saṅge'pi rūpake ||49||** 33cd

tatraika-deśa-vivarti śliṣṭam, yathā mama—

karam udaya-mahīdhara-stanāgre

galita-tamaḥ-paṭalāṁśuke niveśya |

vikasita-kumudekṣaṇaṁ vicumbaty

ayam amareśa-diśo mukhaṁ sudhāṁśuḥ ||

samasta-vastu-viṣayaṁ yathā—atraiva "vicumbati " ity ādau, "cucumbe harid-abalā-mukham indu-nāyakena" iti pāṭhe |

na cātra śliṣṭa-paramparitam ? atra hi "bhūbhṛd-āvali-dambholiḥ" varga-vajram ity ādau rājādau parvatatvādy-āropaṁ vinā varṇanīyasya rājāder dambholitādi-rūpaṇaṁ sarvathaiva sādṛśyābhāvād asaṅgatam | tarhi kathaṁ "padmodayety ādau kathaṁ paramparitaṁ śrī-kṛṣṇādinā sādṛśyasya tejasvitādi-hetukaṁ sādṛśyaṁ suvyaktam | na tu prakṛte tad vivakṣitam | padmodayāder eva dvayoḥ sādhāraṇa-dharmatāyā vivakṣitatvāt | iha tu udaya-giri-stanādinā sādṛśyaṁ pīnatvādinā suvyaktam eveti na śliṣṭaṁ paramparitam |

kvacit samāsā-sadbhāve'pi rūpakaṁ dṛśyate—vadanaṁ tava he rādhe sarojam iti nānyathā | kvacid vaiyādhikaraṇyenāpi—vidadhe madhupa-śreṇīm iha bhrū-latayā vidhiḥ |

kvacid vaidharmye'pi, yathā—

saujanyāmbu maru-sthalī sucaritālekhya-dyu-bhittir guṇa‑

jyotsnā kṛṣṇa-caturdaśī saralatā-yoga-śva-puccha-cchaṭā |

yair eṣāpi durāśayā kali-yuge rājāvalī sevitā

teṣāṁ śūlini bhakti-mātra-sulabhe sevā kiyat kauśalam ||

idaṁ mama | atra ca keṣāñcid rūpakāṇāṁ śabda-śleṣa-mūlatve'pi rūpaka-viśeṣatvād arthālāṅkāra-madhye gaṇanam | evaṁ vakṣyamāṇaivaṁ-vidhālaṅkāreṣu bodhyam |

**adhikārūḍha-vaiśiṣṭyaṁ rūpakaṁ yat tad eva tat ||55||** 34ab

tad evādhikārūḍha-vaiśiṣṭya-saṁjñakaṁ, yathā mama—

idaṁ vaktraṁ sākṣād-virahita-kalaṅkaḥ śaśadharaḥ

sudhādhārādhāraś cira-pariṇataṁ bimbam adharaḥ |

ime netre rātrindivam adhika-śobhe kuvalaye

tanur lāvaṇyānāṁ jaladhir avagāhe sukhataraḥ ||

atra kalaṅka-rāhityādinādhikaṁ vaiśiṣṭyam ||

 --o)0(o--

6. pariṇāma

**viṣayārthatayāropye prakṛtārthopayogini |** 34cd

**pariṇāmo bhavet tulyā tulyādhikaraṇo dvidhā ||56||**

āropyamāṇasyāropa-viṣayatmatayā pariṇamanāt pariṇāmaḥ | yathā—

smitenopāyanaṁ dūrād āgatasya kṛtaṁ mama |

stanopapīḍam āśleṣaḥ kṛto dyūte paṇas tayā ||

anyatropāyana-paṇau vasanābharaṇādi-bhāvenopayujyate | atra tu nāyaka-sambhāvana-dyūtayoḥ smitāśleṣa-rūpatayā prathamārdhe vaiyadhikaraṇyena prayogaḥ | dvitīye sāmānādhikaraṇyena |

rūpake "mukha-candraṁ paśyāmi" ity ādāv āropyamāṇa-candrāder uparañjakatā-mātram | na tu prakṛte darśanādāv upayogaḥ | iha tūpāyanāder viṣayeṇa tādātmyam | prakṛte ca kṛṣṇa-sambhāvanādau upayogaḥ | ata eva rūpake āropyasyāvacchedakatva-mātreṇānvayaḥ | atra tu tādātmyena |

"dāse kṛtāgasi" ity ādau rūpakam eva, na tu pariṇāmaḥ | āropyamāṇa-kaṇṭakasya pāda-bhedana-kāryasyāprastutatvāt | na khalu tat kasyacid prastuta-kāryasya ghaṭanārtham anusandhīyate | ayam api ṛupakavad adhikārūḍha-vaiśiṣṭyo dṛśyate | yathā—

vanecarāṇāṁ vanitā-sakhānāṁ

darī-grhotsaṅga-niṣakta-bhāsaḥ |

bhavanti yatrauṣadhayo rajanyām

ataila-pūrāḥ surata-pradīpāḥ || [ku.saṁ. 1.10]

atra pradīpānām oṣadhy-ātmatayā prakṛte suratopayoginy-andhakāra-nāśe upayogaḥ | atra taila-pūratvenādhikārūḍhaṁ vaiśiṣṭyam |

 --o)0(o--

7. sandeha

**sandehaḥ prakṛte'nyasya saṁśayaḥ pratibhotthitaḥ |** 35cd

**śuddho niścaya-garbhāsau niścayānta iti tridhā ||57||**

(1) yatra saṁśaya eva paryavasānaṁ tatra śuddhaḥ, yathā—

kiṁ tāruṇya-taror iyaṁ rasa-bharodbhinnā navā vallarī

velā-procchalitasya kiṁ laharikā lāvaṇya-vārāṁ-nidheḥ |

udgāḍhotkalikāvatāṁ sva-samayopanyāsa-viśrambhiṇaḥ

kiṁ sākṣād upadeśa-yaṣṭir athavā devasya śṛṅgāriṇaḥ ||

(2) yatrādāv ante ca saṁśaya eva, madhye niścayaḥ sa niścayamadhyā, yathā—

ayaṁ mārtaṇḍaḥ kiṁ sa khalu turagaiḥ saptabhir itaḥ

kṛśānuḥ kiṁ sarvāḥ prasarati diśo naiṣa niyatam |

kṛtāntaḥ kiṁ sākṣān mahiṣa-vahano’sāv iti ciraṁ

samālokyājau tvāṁ vidadhati vikalpān pratibhaṭāḥ ||

atra madhye mārtaṇḍādy-abhāva-niścayaḥ, rāja-niścaye dvitīya-saṁśayotthānāsambhavāt |

(3) yatrādau saṁśayo'nte ca niścayaḥ sa niścayāntaḥ | yathā—

kiṁ tāvat sarasi sarojam etad ārād

āho svin mukham avabhāsate taruṇyāḥ |

saṁśayya kṣaṇam iti niścikāya kaścid

bibbokair baka-sahavāsināṁ parokṣaiḥ ||

apratibhotthāpite tu "sthāṇur vā puruṣo vā" ity ādi saṁśaye nāyam alaṅkāraḥ |

madhyaṁ tava sarojākṣi payodhara-bharārditam |

asti nāstīti sandehaḥ kasya citte na bhāsate ||

 --o)0(o--

8. bhrāntimān

**sāmyād atasmiṁs tad-buddhir bhrāntimān pratibhotthitā ||58||** 36cd

yathā—

mugdhā dugdha-dhiyā gavāṁ vidadhate kumbhānagho vallavāḥ

karṇe kairava-śaṅkayā kuvalayaṁ kurvanti kāntā api |

karkandhū-phalam uccineti śabarī muktā-phalāśaṅkayā

sāndrā candramaso na kasya kurute citta-bhramaṁ candrikā ||

asvarasotthāpitā bhrāntir nāyam alaṅkāraḥ | yathā—"śuktikāyāṁ rajatam" iti | na cāsādṛśyamūlā, yathā—

saṅgama-viraha-vikalpe varam iha viraho na saṅgamas tasyāḥ |

saṅge saiva tathaikā tribhuvanam api tan-mayaṁ virahe ||[[117]](#footnote-124)

 --o)0(o--

9. ullekha

**kvacid bhedād gṛhītṛṇāṁ viṣayāṇāṁ tathā kvacit |**

**ekasyānekadhollekho yaḥ sa ullekha ucyate ||59||** 37

krameṇodāharaṇam—

priya iti gopa-vadhūbhiḥ

śiśur iti vṛddhair adhīśa iti devaiḥ |

nārāyaṇa iti bhaktair

brahmety agrāhi yogibhir devaḥ ||

atraikasyāpi bhagavatas tat-tad-guṇa-yogād anekadhollekhe gopa-vadhū-prabhṛtīnāṁ rucy-ādayo yathā-yogaṁ prayojakāḥ | yad āhuḥ—

yathā-ruci yathārthitvaṁ yathā-vyutpatti bhidyate |

ābhāso'py artha ekasminn anusandhāna-sādhitaḥ ||

atra bhagavataḥ priyatvādīnāṁ vāstavatvād grahītṛ-bhedāc ca na mālā-rūpakaṁ, na ca bhrāntimān | na cāyaṁ abhede bheda ity evaṁ rūpātiśayoktiḥ | tathā hi—"anya-devāṅga-lāvaṇyam" ity ādau lāvaṇyāder viṣayasya pṛthaktvenāpy adhyavasānam | na ceha bhagavatī gopa-vadhū-prabhṛtibhiḥ priyatvādy adhyavasīyate | priyatvāder bhagavati tat-kāle tāttvikatvāt |

kecid āhuḥ—"ayam alaṅkāro niyamenālaṅkārāntara-vicchitti-mūlaḥ |" uktodāharaṇe ca śiśutvādīnāṁ niyamābhiprāyāt priyatvādīnāṁ bhinnatvādy-adhyavasāya ity atiśayoktir asti | tat-sad-bhāve ca grahītṛ-bhedena nānātva-pratīta-rūpo vicchitti-viśeṣa ullekhākhya-bhinnālaṅkāra-prayojakaḥ | śrī-kaṇṭha-jana-pada-varṇane—"vajra-pañjaram iti śaraṇāgatair ambara-vivaram iti vātikair ity ādiś cātiśayokter vivikto viṣayaḥ | iha ca rūpakālaṅkāra-yogaḥ |

vastutas tu "ambara-vivaram" ity ādau bhrāntimantam evecchanti, na rūpakam | bheda-pratīti puraḥ-sarasyaivāropasya gauṇī-mūla-rūpakādi-prayojakatvāt | yad āhuḥ śārīraka-mīmāṁsā-bhāṣya-vyākhyane vācaspati-miśrāḥ—"api ca para-śabdaḥ paratra lakṣyamāṇa-guṇa-yogena vartate iti yatra prayoktṛ-pratipatroḥ sampratipattiḥ sa gauṇaḥ, sa ca bheda-pratyaya-puraḥsaraḥ" iti | iha tu vātikānāṁ śrī-kaṇṭha-janapade bhrānti-kṛtāmbaratvādy-āropa iti |

atra yat "tapo-vanam iti munibhiḥ kāmāyatanam iti veśyābhiḥ" ity ādau pariṇāmālaṅkāra-yogaḥ |

"gāmbhīryeṇa samudro'pi gauraveṇāsi parvata" [kāvyādarśa 2.85] ity ādau cānekatvollekhe gāmbhīryādi-viṣaya-bhedaḥ prayojakaḥ | atra ca rūpaka-yogaḥ |

"gurur vacasi pṛthur urasi arjuno yaśasi" ity ādikasya rūpakād viviktau viṣaya iti | atra hi śleṣa-mūlātiśayokti-yogaḥ ||

 --o)0(o--

10. apahnuti

**prakṛtaṁ pratiṣidhyānya-sthāpanaṁ syād apahnutiḥ ||60||** 38ab

iyaṁ ca dvidhā—kvacid apahnava-pūrvaka āropaḥ, kvacid āropa-pūrvako'pahnava iti | krameṇodāharaṇam—

nedaṁ nabho-maṇḍalam ambu-rāśir

naitāś ca tārāḥ nava-phena-bhaṅgāḥ |

nāyaṁ śaśī kuṇḍalitaḥ phaṇīndro

nāsau kalaṅkaḥ śayito murāriḥ ||

etad vibhāti caramācala-cūḍa-cumbi--
hiṇḍīra-piṇḍa-ruci-śīta-marīci-bimbam |

ujjvālitasya rajanīṁ madanānalasya-
dhūmaṁ dadhat prakaṭa-lāñchana-kaitavena ||

idaṁ padyaṁ mama |

evaṁ "virājati vyoma-vapuḥ payodhis tārā-mayās tatra ca phena-bhaṅgāḥ" ity ādy-ākāreṇa ca prakṛta-niṣedho bodhyaḥ |

**gopanīyaṁ kam apy arthaṁ dyotayitvā kathañcana |** 38cd

**yadi śleṣeṇānyathā vānyathayet sāpy apahnutiḥ ||61||**

śleṣeṇa, yathā—

kāle vāri-dharāṇam apatitayā naiva śakyate sthātum |

utkaṇṭhitāsi tarale nahi nahi sakhi picchilaḥ panthāḥ ||[[118]](#footnote-125)

atra "apatitayā" ity atra patiṁ vinety uktvā paścāt patanābhāvena ity anyathā kṛtam |

aśleṣeṇa, yathā—

iha puro'nila-kampita-vigrahā

milati hanta tamālam iyaṁ latā |

layasi kiṁ sakhi kṛṣṇa-samāgamaṁ

nahi ghanāgama-rītir udāhṛtā || (sā.da.)

vakroktau parokter anyathākāraḥ | iha tu svokter eveti bhedaḥ | gopana-kṛtā gopanīyasyāpi prathamam abhihitatvāc ca vyājokteḥ |

--o)0(o--

11. niścayaḥ

**anyan niṣidhya prakṛta-sthāpanaṁ niścayaḥ punaḥ ||62||** 39cd

niścayayākhyo'yam alaṅkāraḥ | anyad ity āropyamāṇam, yathā mama—

vadanam idaṁ na sarojaṁ nayane nendīvare ete |

iha savidhe mugdha-dṛśo bhramara mudā kiṁ paribhramasi ||

yathā vā—

hṛdi bisa-latā-hāro nāyaṁ bhujaṅgama-nāyakaḥ

kuvalaya-dala-śreṇī kaṇṭhe na sā garala-dyutiḥ |

malaya-jarajo nedaṁ bhasma priyā-rahite mayi

prahara na hara-bhrāntyānaṅga krudhā kiṁ mudhā dhāvasi ||

na hy ayaṁ niścayāntaḥ sandehaḥ | tatra saṁśaya-niścayayor ekāśrayatvenāvasthānāt | atra tu bhramarādeḥ saṁśayo nāyakāder niścayaḥ | kiṁ ca bhramarāder api saṁśayaḥ, eka koṭy-adhike jñāne, tathā samīpāgamanāsambhavāt | tarhi bhrāntimān astu | astu nāma bhramarāder bhrāntiḥ | na ceha tasyāś camatkāra-vidhāyitvam | api tu tathāvidha-nāyakādy-ukter eveti sahṛdaya-saṁvedyam | kiṁ cāvivakṣite'pi bhramarādeḥ pāvanādau bhrāntau vā nāyikā-cāṭv-ādi-rūpeṇaiva sambhavati tathā-vidhoktiḥ |

na ca rūpaka-dhvanir iyaṁ, mukhasya kamalatvenānirdhāraṇāt | na cāpahnutiḥ, prastutasyāniṣedhād iti pṛthag evāyam alaṅkāraś cirantanālaṅkārebhyaḥ | śuktikāyāṁ rajata-dhiyā patati puruṣe śuktikeyaṁ na rajatam iti kasyacid uktir nāyam alaṅkāro vaicitryābhāvāt |

--o)0(o--

12. utprekṣā

**bhavet sambhāvanotprekṣā prakṛtasya parātmanā |**

**vācyā pratīyamānā sā prathamaṁ dvividhā matā ||63||** 40

**vācye vādeḥ prayoge syād aprayoge parā punaḥ |**

**jātir guṇaḥ kriyā dravyaṁ yad utprekṣyaṁ dvayor api ||64||** 41

**tad aṣṭadhāpi pratyekaṁ bhāvābhāvābhimānataḥ |**

**guṇa-kriyā-svarūpatvān nimittasya punaś ca tāḥ ||** 42

**dvātriṁśad-vidhatāṁ yānti . . . . . . . . ||65||** 43a

atra **vācyotprekṣāyām** udāharaṇaṁ diṅ-mātram, yathā—

ūruḥ kuraṅgaka-dṛśaś cañcala-celāñcalo bhāti |

sapatākaḥ kanaka-mayo vijaya-stambhaḥ smarasy eva ||

atra vijaya-stambhasya bahu-bādhakatvāj jāty-utprekṣā |

(vācya-guṇotprekṣā)—

jñāne maunaṁ kṣamā śaktau tyāge ślāghāviparyayaḥ |

guṇā guṇānubandhitvāt tasya saprasavā iva ||

atra sa-prasavanaṁ guṇaḥ |

(vācya-kriyotprekṣā)—

gaṅgāmbhasi sura-trāṇa tava niḥśāna-nisvanaḥ |

snātīvāri-vadhū-varga-garbhapātana-pātakī ||

atra snātīti kriyā |

(vācya-dravyotprekṣā)—

mukham eṇīdṛśo bhāti pūrṇa-candra ivāparaḥ ||

atra candra ity eka-vyakti-vācakatvād dravya-śabdaḥ | ete bhāvābhimāne |

abhāvābhimāne, yathā—

kapola-phalakāv asyāḥ kaṣṭaṁ bhūtvā tathā-vidhau |

apaśyantāv ivānyonyam īdṛkṣāṁ kṣāmatāṁ gatau ||

atrāpaśyantāv iti kriyāyā abhāvaḥ | evam anyat |

nimittasya guṇa-kriyā-rūpatve, yathā—"gaṅgāmbhasi" ity ādau snātīvety utprekṣā-nimittaṁ pātakitvaṁ guṇaḥ | "apaśyantau" ity ādau kṣāmatāgamana-rūpaṁ nimittaṁ kriyā | evam anyat |

pratīyamānotprekṣā, yathā—

tanvaṅgyā stana-yugalaṁ mukhaṁ na prakaṭīkṛtam |

hārāya guṇine sthānaṁ na dattam iti lajjayā ||

atra lajjayeveti ivādy-abhāvāt pratīyamānotprekṣā | evam anyat |

nanu dhvani-nirūpaṇa-prastāve'laṅkārāṇāṁ sarveṣām api vyaṅgyatvaṁ bhavatīty uktam | samprati punar viśiṣya katham utprekṣāyāḥ pratīyamānatvam ? ucyate—vyaṅgyotprekṣāyāṁ "mahilā-sahassa" ity ādāv utprekṣaṇaṁ vināpi vākya-viśrāntiḥ | iha tu stanayor lajjāyā asambhavāl lajjayevety utprekṣayaiveti vyaṅgya-pratīyamānotprekṣayor bhedaḥ |

atra vācyotprekṣāyāḥ ṣoḍaśasu bhedeṣu viśeṣam āha—

 **. . . . . . . . . ...tatra vācyābhidāḥ punaḥ |**

**vinā dravyaṁ tridhā sarvāḥ svarūpa-phala-hetugāḥ ||66||** 43bcd

yatrokteṣu vācya-pratīyamānotprekṣayor bhedeṣu madhye ye vācyotprekṣāyāḥ ṣoḍaśa-bhedās teṣu ca jāty-ādīnāṁ trayāṇāṁ ye dvādaśa bhedās teṣāṁ pratyekaṁ svarūpa-phala-hetu-gatatvena dvādaśa-bhedatayā ṣaṭ-triṁśad-bhedāḥ | dravyasya svarūpotprekṣaṇam eva sambhavatīti catvāra iti militvā catvāriṁśad-bhedāḥ |

atra **svarūpotprekṣā**, yathā pūrvodāharaṇeṣu "smarasya vijaya-stambhaḥ" iti | "sa-prasavā iva" ity ādayo jāti-guṇa-svarūpagāḥ |

**phalotprekṣā**, yathā—

rāvaṇasyāpi rāmāsto bhittvā hṛdayam āśugaḥ |

viveśa bhuvam ākhyātum uragebhya iva priyam ||

atrākhyātum iti bhū-praveśasya phalaṁ kriyā-rūpam utprekṣitam |

**hetūtprekṣā**, yathā—

saiṣā sthalī yatra vicinvatā tvāṁ

bhraṣṭaṁ mayā nūpuram ekam ūrvyām |

adṛśyata tvac-caraṇāravinda-

viśleṣa-duḥkhād iva baddha-maunam ||

atra duḥka-rūpa-guṇo hetutvenotprekṣitaḥ | evam anyat |

**ukty-anuktyor nimittasya dvidhā tatra svarūpagāḥ ||67||** 44ab

teṣu catvāriṁśat-saṅkhyakeṣu bhedeṣu madhye ye svarūpagāyāḥ ṣoḍaśa-bhedās te utprekṣā-nimittasyopādānānupādānābhyāṁ dvātriṁśad bhedā iti militvā ṣaṭpañcāśad bhedāḥ vācyotprekṣāyāḥ | tatra nimittasyopādānaṁ, yathā pūrvodāhṛte "snātīva"[[119]](#footnote-126) ity utprekṣāyāṁ nimittaṁ pātakitvam upāttam | anupādāne, yathā—"candra ivāparaḥ" ity atra tathā-vidha-saundaryātiśayo nopāttaḥ |

hetu-phalayos tu niyamena nimittasyopādānam eva | tathā hi—"viśleṣa-duḥkhād iva" ity atra yan nimittaṁ baddha-maunatvam | "ākhyātum iva" ity atra ca bhū-praveśas tayor anupādāne'saṅgatam eva vākyaṁ syāt |

pratīyamānāyāḥ ṣoḍaśasu bhedeṣu viśeṣaṇam āha—

**pratīyamānābhedāś ca pratyekaṁ phala-hetugāḥ ||68||** 44cd

yathodāhṛte "tanv-aṅgyāḥ stana-yugmena" ity atra lajjayeveti hetur utprekṣitaḥ | asyām api nimittasyānupādānaṁ na sambhavati | ivādy-anupādāne nimittasya cākīrtane utprekṣaṇasya pramātur niścetum aśakyatvāt | svarūpotprekṣāpy atra na bhavati | dharmāntara-tādātmya-nibandhanāyām asyām ivādy-aprayoge viśeṣaṇa-yoge sat-yoge saty atiśayokter abhyupagamāt | yathā "ayaṁ rājāparaḥ pākaśāsanaḥ" iti | viśeṣaṇābhāve ca rūpakasya, yathā—"rājā pāka-śāsanaḥ" iti | tad evaṁ dvātriṁśat-prakārāḥ pratīyamānotprekṣā |

**ukty-anuktyoḥ prastutasya pratyekaṁ tā api dvidhā ||69||** 45ab

tā utprekṣāḥ | uktau yathā—"ūruḥ kuraṅgaka-dṛśaḥ" iti |

anuktau, yathā mama prabhāvatyāṁ pradyumnaḥ—"iha hi samprati dig-antaram ācchādayatā timira-paṭalena—

ghaṭitam ivāñjana-puñjaiḥ pūritam iva mṛgamada-kṣodaiḥ |

tatam iva tamāla-tarubhir vṛtam iva nīlāṁśukair bhuvanam ||

atrāñjanena ghaṭitvāder utprekṣaṇīyasya viṣaya-vyāptatvaṁ nopāttam |

yathā vā—"limpatīva tamo'ṅgāni varṣatīvāñjanaṁ nabhaḥ |" atra tamaso lepanasya vyāpana-rūpo viṣayo nopāttaḥ | añjana-varṣaṇasya tamaḥ-sampātaḥ | anayor utprekṣā-nimittaṁ ca tamaso'tibahulatvaṁ dhārā-rūpeṇādhaḥ-saṁyogaś ca yathāsaṅkhyam |

kecit tu "alepana-kartṛ-bhūtam api tamo-lepana-kartṛtvenotprekṣitaṁ vyāpanaṁ ca nimittam | evaṁ ca nabho'pi varṣā-kriyā-kartṛtvena" ity āhuḥ |

**alaṅkārāntarotthā sā vaicitryam adhikaṁ bhajet ||70||** 45cd

atra **sāpahnavotprekṣā**, yathā—

aśru-cchalena sudṛśo huta-pāvaka-dhūma-kalaśākṣyāḥ |

aprāpya mānam aṅge vigalati lāvaṇya-vāri-pura iva ||

**śleṣa-hetukaṁ**, yathā—

muktotkaraḥ saṅkaṭa-śukti-madhyād

vinirgataḥ sārasa-locanāyāḥ |

jānīmahe'syāḥ kamanīya-kambu-

grīvādhivāsād guṇavattvam āpa ||

atra guṇavattvaṁ śleṣaḥ | kambu-grīvādhivāsād iveti hetūtprekṣā-hetuḥ | atra jānīmahe ity utprekṣā-vācakam | evam—“manye śaṅke dhruvaṁ prāyo nūnam ity evam ādayaḥ |”

kvacid **upamotprekṣā**, yathā—

pāre-jalaṁ nīra-nidher apaśyan

murārir ānīla-palāśa-rāśīḥ |

vanāvalīr utkalikā-sahasra-

pratikṣaṇotkūlita-śaivalābhāḥ ||

atrābhā-śabdasya upamā-vācakatvād upakrame upamā | paryavasāne tu jaladhi-tīre śaivala-sthiteḥ sambhāvanānupapatteḥ sambhāvanotthāpanam ity utprekṣā |

evaṁ viraha-varṇane “keyūrāyitam āṅgadaiḥ” ity atra “vikāśi-nīlotpalati sma karṇe mṛgāyatākṣyāḥ kuṭilaḥ kaṭākṣaḥ” ity ādau ca jñeyam |

bhrāntimad-alaṅkāre “mugdhā dugdha-dhiyā” ity ādau bhrāntānāṁ vallavādīnāṁ viṣayasya candrikāder jñānam eva nāsti | tad-upanibandhanasya kavinaiva kṛtatvāt | iha tu sambhāvanā-kartur viṣayasyāpi jñānam iti dvayor bhedaḥ |

sandehe tu sama-kakṣatayā koṭi-dvayasya pratītiḥ | iha tūtkaṭā sambhāvya-bhūtaika-koṭiḥ | atiśayoktau viṣayiṇaḥ pratītasya paryavasāne’satyatā pratīyate | iha tu pratīti-kāla eveti bhedaḥ |

rañjitā na vividhās taru-śailā

nāmitaṁ nu gagaṇaṁ sthagitaṁ nu |

pūritā nu viṣameṣu dharitrī

saṁhṛtā na kakubhas timireṇa || [ki.a. 9]

ity atra yat tarv-ādau timirākrāntatā-rañjanādi-rūpeṇa sandihyate iti sandehālaṅkāra iti kecit, tan na | eka-viṣaye samāna-valatayāneka-koṭi-sphuraṇasyaiva sandehatvāt | iha tu tarv-ādi-vyāpteḥ prati sambandhi-bhedaḥ | vyāpanāder nigaraṇena rañjanādeḥ sphuraṇaṁ ca |

anye tu—anekatva-nirdhāraṇa-rūpa-vicchitty-āśrayatvenaika-koṭy-adhike’pi bhinno’yaṁ sandeha-prakāraḥ” iti vadanti sma | tad apy ayuktam | nigīrṇa-svarūpasyānya-tādātmya-pratītir hi sambhāvanā, tasyāś cātra sphuṭatayā sad-bhāvāt | nu-śabdena caiva-śabdavat tasyā dyotanād utprekṣaiveyaṁ bhavituṁ yuktā, alam adṛṣṭa-sandeha-prakāra-kalpanayā |

yad etac candrāntar-jalada-lava-līlāṁ vitanute

tad ācaṣṭe lokaḥ śaśaka iti no māṁ prati tathā |

ahaṁ tv induṁ manye tvad-ari-virahākrānta-taruṇī-

kaṭākṣolkāpāta-vraṇa-kiraṇa-kalaṅkāṅkita-tanum ||

ity atra manye-śabda-prayoge’py ukta-rūpāyāḥ sambhāvanāyā apratīter iti vitarka-mātraṁ, nāsāv apahnavotprekṣā |

 --o)0(o--

13. atiśayokti

**siddhatve'dhyavasāyasyātiśayoktir nigadyate ||71||** 46ab

viṣaya-nigaraṇenābheda-pratipattir viṣayiṇo’dhyavasāyaḥ | asya cotprekṣāyāṁ viṣayiṇo ’niścita-mātreṇa, ihāpi mukhaṁ dvitīyaś candra ity ādau, yad āhuḥ—

viṣayasyānupādāne’py upādāne’pi sūrayaḥ |

adhaḥ-karaṇa-mātreṇa nigīrṇatvaṁ pracakṣate || iti |

**bhede’py abhedaḥ sambandhe’sambandhas tad-viparyayau |** 46cd

**paurvāparyātmakaṁ kārya-hetvoḥ sā pañcadhā mataḥ ||72||** 47ab

tad-viparyayau abhede bhedaḥ | asambandhe sambandhaḥ | sātiśayoktiḥ |

(1) atra **bhede'py abhedaḥ**, yathā mama—

katham upari kalāpinaḥ kalāpo
vilasati tasya tale’ṣṭamīndu-khaṇḍam |

kuvalaya-yugalaṁ tato vilolaṁ
tila-kusumaṁ tad-adhaḥ pravālam asmāt ||

atra kāntā-keśa-pāśāder mayūra-kalāpādibhir abhedenādhyavasāyaḥ | yathā vā—“viśleṣa-duḥkhād iva baddha-maunaṁ” | atra cetana-gata-maunitvam anyad acetana-gataṁ cānyad iti dvayor bhede’py abhedaḥ |

evaṁ “sahādhara-dalenāsyā yauvane rāga-bhāk priyaḥ |” atrādharasya rāgo lauhityaṁ, priyasya rāgaḥ, dvayor abhedaḥ |

(2) **abhede bhedaḥ**, yathā—

anya-devāṅga-lāvaṇya-manyāḥ saurabha-sampadaḥ |

tasyāḥ padma-palāśākṣyāḥ sarasatvam alaukikam ||

(3) **sambandhe'py asambandhaḥ**, yathā—

asyāḥ sarga-vidhau prajāpatir aho candro na sambhāvyate

no devaḥ kusumāyudho na ca madhur dūre viriñcaḥ prabhuḥ |

etan me matam utthiteyam amṛtāt kācit svayaṁ sindhunā

yā manthācala-loḍitena haraye dattvā śriyaṁ rakṣitā || [vi.u. ]

atra purāṇa-prajāpati-nirmāṇa-sambandhe’py asambandhaḥ |

(4) **asambandhe sambandhaḥ**, yathā—

yadi syān maṇḍale saktam indor indīvara-dvayam |

tadopamīyate tasyā vadanaṁ cāru-locanam ||

atra yady-artha-balād āhṛtena sambhavena sambhāvanayā sambandhaḥ |

(5-6) **kāryakāraṇayoḥ paurvāparyaṁ** ca dvidhā bhavati | kāraṇāt prathamaṁ kāryasya bhāve, dvayoḥ sama-kālatve ca | krameṇa, yathā—

prāg eva hariṇākṣīṇāṁ cittam utkalikākulam |

paścād udbhinna-bakula-rasāla-mukula-śriyaḥ ||

samam eva samākrāntaṁ dvayaṁ dvirada-gāminā |

tena siṁhāsanaṁ pitryaṁ maṇḍalaṁ ca mahīkṣitām ||

iha kecid āhuḥ—keśa-pāśādi-gato laukiko'tiśayo’laukikatvenādhyavasīyate | keśa-pāśādīnāṁ kalāpādibhir adhyavasāye “anyad iva” ity pāṭhe'dhyavasāyasyāsādhyatvam evety utprekṣāṅgīkriyate | "prāg eva hariṇākṣīṇāṁ" ity atra bakulādi-śrīṇāṁ prathama-bhāvitāpi paścād bhāvitvenādhyavasitā | ata evātrāpi "iva"-śabda-yoge utprekṣā | evam anyatra |

 --o)0(o--

14. tulyayogitā[[120]](#footnote-127)

**padārthānāṁ prastutānām anyeṣāṁ vā yadā bhavet |** 47cd

**eka-dharmābhisambandhaḥ syāt tadā tulyayogitā ||73||** 48ab

anyeṣām aprastutānāṁ dharmo guṇa-kriyā-rūpaḥ | udāharaṇam—

anulepanāni kusumāny abalāḥ

kṛta-manyavaḥ patiṣu dīpa-śikhāḥ |

samayena tena cira-supta-mano-

bhava-bodhanaṁ samam abodhiṣata ||

evam—

dānaṁ vittādṛtaṁ vācaḥ kīrti-dharmau tathāyuṣaḥ |

paropakaraṇaṁ kāyād asārāt sāram āharet ||

atra dānādīnāṁ karma-bhūtānāṁ sāratā-rūpaika-guṇa-sambandha ekāharaṇa-kriyā-sambandhaḥ |

 --o)0(o--

15. dīpaka[[121]](#footnote-128)

**aprastuta-prastutayor dīpakaṁ tu nigadyate |** 48cd

**atha kārakam ekaṁ syād anekāsu kriyāsu cet ||74||** 49ab

krameṇodāharaṇam—

balāvalepād adhunāpi pūrvavat

prabādhyate tena jagaj-jigīṣuṇā |

satīva yoṣit-prakṛtiḥ suniścalā

pumāṁsam abhyeti bhavāntareṣv api || (māgha 1.72)

atra prastutāyāḥ suniścalāyāḥ prakṛter aprastutāyāś ca yoṣita ekānugamana-kriyā-sambandhaḥ |

yathā vā—

dūraṁ samāgatavati tvayi jīvanāthe

bhinnā manobhava-śaraṇe tapasvinī sā |

uttiṣṭhati svapiti vāsa-gṛhaṁ tvadīyam

āyāti yāti hasati śvasati kṣaṇena ||

idaṁ mama | atraikasyā nāyikāyā utthānādy-aneka-kriyā-sambandhaḥ | atra ca guṇa-kriyayor ādi-madhyāvasāna-sad-bhāvena traividhyaṁ na lakṣitam | tathāvidha-vaicitryasya sarvatrāpi sahasra-dhāma-sambhavāt |

16. prativastūpamā[[122]](#footnote-129)

**prativastūpamā sā syād vākyayor gamya-sāmyayoḥ |** 49cd

**eko’pi dharmaḥ sāmānyo yatra nirdiśyate pṛthak ||75||** 50ab

yathā—

dhanyāsi vaidarbhi guṇair udārair

yayā samākṛṣyata naiṣadho'pi |

itaḥ stutiḥ kā khalu candrikāyā

yad-abdhim apy uttaralīkaroti || (nai.ca. 3.115)

atra samākarṣaṇam uttaralīkaraṇaṁ ca kriyaikaiva paunaruktya-nirāsāya bhinna-vācakatayā nirdiṣṭā | iyaṁ ca mālayāpi dṛśyate, yathā—

vimala eva ravir viśadaḥ śaśī

prakṛti-śobhana eva hi darpaṇaḥ |

śiva-giriḥ śiva-hāsa-sahodaraḥ

sahaja-sundara eva hi sajjanaḥ ||

atra vimala-viśadādir arthata eka eva |

vaidharmyeṇa, yathā—

cakorya eva caturāś candrikā-pāna-karmaṇi |

vināvantīr na nipuṇāḥ sudṛśo rata-narmaṇi ||

 --o)0(o--

17. dṛṣṭāntaḥ[[123]](#footnote-130)

**dṛṣṭāntas tu sadharmasyāpi vastunaḥ pratibimbanaḥ ||76||** 50cd

sadharmasyeti prativastūpamā-vyavacchedaḥ | ayam api sādharmya-vaidharmyābhyāṁ dvidhā | krameṇodāharaṇam—

avidita-guṇāpi sat-kavi-bhaṇitiḥ karṇeṣu vamati madhu-dhārām |

anadhigata-parimalāpi hi harati dṛśaṁ mālatī-mālā ||

tvayi dṛṣṭe kuraṅgākṣyāḥ sraṁsate madana-vyathā |

dṛṣṭānudaya-bhājīndau glāniḥ kumuda-saṁhateḥ ||

vasanta-lekhaika-nibaddha-bhāvaṁ

parāsu kāntāsu manaḥ kuto naḥ |

praphulla-mallī-madhu-lampaṭaḥ kiṁ

madhuvrataḥ kāṅkṣati vallim anyām ||

idaṁ padyaṁ mama | atra "manaḥ kuto naḥ" ity asya "kāṅkṣati vallim anyām" ity asya caika-rūpatayaiva paryavasānāt prativastūpamaiva |

iha tu karṇe madhu-dhārā-vamanasya netra-haraṇasya ca sāmyam eva, na tv aikarūpyam | atra samarthya-samarthaka-vākyayoḥ sāmānya-viśeṣa-bhāvo'rthāntara-nyāsaḥ | prativastūpamā-dṛṣṭāntayos tu na tatheti bhedaḥ |

 --o)0(o--

18. nidarśanā[[124]](#footnote-131)

**sambhavan vastu-sambandho'sambhavan vāpi kutracit |**

**yatra bimbānubimbatvaṁ bodhayets sā nidarśanā ||77||** 51

(1) **sambhavad-vastu-sambandhā**, yathā—

ko'tra bhūmi-valaye janān mudhā

tāpayan suciram eti sampadam |

vedayann iti dinena bhānumān

āsasāda caramācalaṁ tataḥ ||

atra raver īdṛśārtha-vedana-kriyāyāṁ vaktṛtvenānvayaḥ sambhavaty eva | īdṛśārtha-jñāpana-samartha-caramācala-prāpti-rūpa-dharmavattvāt | sa ca raver astācala-gamanasya paritāpināṁ vipat-prāpteś ca bimba-pratibimba-bhāvaṁ bodhayati |

(2) **asambhavad-vastu-nidarśanā** tv eka-vākyāneka-vākya-gatatvena dvividhā | tatra **eka-vākya-gā**, yathā—

kalayati kuvalaya-mālā-lalitaṁ kuṭilaḥ kaṭākṣa-vikṣepaḥ |

adharaḥ kisalaya-līlām ānanam asyāḥ kalā-nidher vilāsam ||

atrānyasya dharmaṁ katham anyo vahatv iti kaṭākṣa-vikṣepādīnāṁ kuvayala-mālādi-gata-lalitādīnāṁ kalanam asambhavāt | tal lalitādi-sadṛśaṁ lalitādikam avagamayat kaṭākṣa-vikṣepādeḥ kuvayalaya-māladeś ca bimba-pratibimba-bhāvaṁ bodhayati |

yathā vā,

prayāṇe tava rājendra muktā vairi-mṛgīdṛśām |

rājahaṁsa-gatiḥ padbhyām ānanena śaśi-dyutiḥ ||

atra pādābhyām asambaddha-rājahaṁsa-gates tyāgo'nupapanna iti tayos tat-sambandhaḥ kalpyate | sa cāsambhavan rājahaṁsa-gatim iva gatiṁ bodhayati |

**aneka-vākya-gā**, yathā—

idaṁ kilāvyāja-manoharaṁ vapus

tapaḥ-klamaṁ sādhayituṁ ya icchati |

dhruvaṁ sa nīlotpala-patra-dhārayā
śamī-latāṁ chettum ṛṣir vyavasyati || (a.śa. 1.17)

atra "yat-tac"-chabda-nirdiṣṭa-vākyārthayor abhedenānvayo'nupapadyamānas tādṛśa-vapuṣas tapaḥ-klamatva-sādhanecchā nīlotpala-patra-dhārayā śamī-latā-cchedaneccheveti bimba-pratibimba-bhāve paryavasyati |

yathā—

janmedaṁ bandhyatāṁ nītaṁ bhava-bhogopalipsayā |

kāca-mūlyena vikrīto hanta cintāmaṇir mayā ||

atra bhava-bhoga-lobhena janmano vyarthatā-nayanaṁ kāca-mūlyena cintāmaṇi-vikraya iveti paryavasānam |

evaṁ—

kva sūrya-prabhavo vaṁśaḥ kva cālpa-viṣayo matiḥ |

titīrṣur dustaraṁ mohād uḍupenāsmi sāgaram ||

atra man-matyā sūrya-vaṁśa-varṇanam uḍupena sāgara-taraṇam paryavasānam |

iyaṁ ca kvacid upameya-vṛttasyopamāne'sambhave'pi bhavati, yathā—

yo'nubhūtaḥ kuraṅgākṣyās tasyā madhurimādhare |

samāsvādi sa mṛdvīkā-rase rasa-viśāradaiḥ ||

atra prakṛtasyādharasya madhurima-dharmasya drākṣā-rase'sambhavāt pūrvavat sāmye paryavasānam |

(4) **mālā-rūpāpi**, yathā—

kṣipasi śukaṁ vṛṣa-daṁśaka-vadane

mṛgam arpayasi mṛgād anaradane |

vitarasi turagaṁ mahiṣa-viṣāṇe

nidadhac-ceto bhoga-vitāne ||

iha bimba-pratibimbatākṣepaṁ vinā vākyārthāparyavasānam | dṛṣṭānte tu paryavasitena vākyārthena sāmarthyād bimba-pratibimbatā-pratyayanam | nāpīyam arthāpattiḥ | tatra "hāro'yaṁ hariṇākṣīṇām" ity ādau sādṛśya-paryavasānābhāvāt |

 --o)0(o--

19. vyatireka[[125]](#footnote-132)

**ādhikyam upameyasyopamānān nyūnatāthavā |** 52ab

**vyatirekaḥ . . . . . . . . . . . . ||78||**

sa ca—

**. . . . . eka ukte'nukte hetau punas tridhā |** 52cd

**caturvidho'pi sāmyasya bodhanāc chabdato'rthataḥ ||79||**

**ākṣepāc ca dvādaśadhā śleṣe'pīti triraṣṭadhā |** 53

**pratyekaṁ syān militāṣṭa-catvāriṁśad-vidhaḥ punaḥ ||80||**

upameyasyopamānād ādhikye hetur upameya-gatam utkarṣa-kāraṇam upamāna-gataṁ nikarṣa-kāraṇaṁ ca | tayor dvayor apy uktāv ekaḥ, pratyekaṁ samudāyena vānuktau trividha iti caturvidhe'py asminn upamānopameyatvasya nivedanaṁ śabdenārthenākṣepeṇa ceti dvādaśa-prakāro'pi śleṣe, api-śabdād aśleṣe'pīti caturviṁśati-prakāraḥ | upamānān nyūnatāyām apy anayaiva bhaṅgyā caturviṁśati-prakārateti militvāṣṭa-catvāriṁśat-prakāro vyatirekaḥ |

udāharaṇam—“akalaṅkaṁ mukhaṁ tasyā na kalaṅkī vidhur yathā |” atropameya-gatam akalaṅkatvam upamāna-gataṁ ca kalaṅkitvaṁ hetu-dvayam apy uktam | yathā śabda-pratipādanāc ca śābdam aupagamyam |

atraiva “na kalaṅki-vidhūpamam” iti pāṭhe ārtham | “jayatīnduṁ kalaṅkinam” iti pāṭhe tv-iva-vat-tulyādi-pada-virahād akṣiptam | atraivākalaṅka-pada-tyāge upameyatotkarṣa-kāraṇānuktiḥ | kalaṅki-pada-tyāge copamāna-gata-niṣkarṣa-kāraṇānuktiḥ | dvayor anuktau dvayor anuktiḥ |

śleṣe, yathā—“atigāḍha-guṇāyāś ca nābjavad bhaṅgurā guṇāḥ” | atrevārthe yatir iti śābdam aupamyam | utkarṣa-nikarṣa-kāraṇayor dvayor apy uktiḥ | guṇa-śabdaḥ śliṣṭaḥ | anye bhedāḥ pūrvavad ūhyāḥ | etāni copameyasyopamānād ādhikya udāharaṇāni |

nyūnatve diṅ-mātraṁ, yathā—

kṣīṇaḥ kṣīṇo'pi śaśī bhūyo bhūyo’bhivardhate satyam |

virama prasīda sundari yauvanam anivarti yātaṁ tu ||

atropameya-bhūta-yauvanāsthairyādhikyam | tenātra “upamānād upameyasyādhikye viparyaye vā vyatirekaḥ” iti keṣāñcil lakṣaṇe viparyaye “veti-padam anarthakam” iti yat kecid āhuḥ, tan na vicāra-saham | tathā hi—atrādhika-nyūnatve sattvāsattve eva vivakṣite | atra ca candrāpekṣayā yauvanasyāsattvaṁ sphuṭam eva | astu vātrodāharaṇe yathā kathañcid gatiḥ | “hanūmad-ādyair yaśasā mayā punar dviṣāṁ hasair dūta-pathaḥ sitīkṛtaḥ” ity ādiṣu kā gatir iti suṣṭhūktaṁ “nyūnatāthavā” iti |

 --o)0(o--

20. sahoktiḥ

**sahārthasya balād ekaṁ yatra syād vācakaṁ dvayoḥ |** 54cd

**sā sahoktir mūla-bhūtātiśayoktir yadā bhavet ||81||** 55ab

atiśayoktir apy atrābhedādhyavasāya-mūlā kārya-kāraṇa-paurvāparya-viparyaya-rūpā ca | abhedādhyavasāya-mūlāpi śleṣa-bhittakānyathā ca |

kramenodāharaṇaṁ, yathā—“sahādhareṇa rādhāyā yauvane rāgabhāk priyaḥ |” atra rāga-pade śleṣaḥ |

saha kumuda-kadambaiḥ kāmam ullāsayantaḥ

saha ghana-timiraughair dhariyam utsārayantaḥ |

saha sarasija-ṣaṇḍaiḥ svāntam āmīlayantaḥ

pratidiśam amṛtāṁśor aṁśavaḥ sañcaranti ||

idaṁ mama | atrollāsādīnāṁ sambandhi-bhedād eva bhedaḥ, na tu śliṣṭatayā |

samam eva narādhipena sā guru-saṁmoha-vilupta-cetanā |

agamat saha taila-bindunā nanu dīpārcir iva kṣites talam ||

idaṁ ca mālayāpi sambhavati, yathodāhṛte—“saha kumuda-kadambaiḥ” ity ādau | “lakṣmaṇena samaṁ rāmaḥ kānanaṁ gahanaṁ yayau” ity ādau atiśaya-mūlatvābhāvān nāyam alaṅkāraḥ |

21. vinoktiḥ

**vinoktir yad vinānyena nāsādhv anyad asādhu vā ||82||** 55cd

nāsādhu aśobhanaṁ na bhavati | evaṁ ca yadyapi śobhanatva eva paryavasānaṁ tathāpy aśobhanatvābhāva-mukhena śobhana-vacanasyāyam abhiprāyo yat kasyacid varṇanīyasyāśobhanatvaṁ tat-para-sannidher eva doṣas tasya punaḥ svabhāvataḥ śobhanatvam eveti | yathā—

vinā jalada-kālena candro nistandratāṁ gataḥ |

vinā grīṣmoṣmaṇā mañjur vanarājir ajāyata ||

asādhv-aśobhanam, yathā—

anuyāntyā janātītaṁ kāntaṁ sādhu tvayā kṛtam |

kā dina-śrīr vinārkeṇa kā niśā śaśinā vinā ||

nirarthakaṁ janma gataṁ nalinyā

yayā na dṛṣṭaṁ tuhināṁśu-bimbam |

utpattir indor api niṣphalaiva

dṛṣṭā vinidrā nalinī na yena ||

atra paraspara-vinokti-bhaṅgyā camatkārātiśayaḥ | vinā-śabda-prayogābhāve’pi vinārtha-vivakṣayā vinoktir eveyam | evaṁ sahoktir api saha-śabda-prayogābhāve’pi sahārtha-vivakṣāyāṁ bhavatīti bodhyam |

 --o)0(o--

22. samāsoktiḥ

**samāsoktiḥ samair yatra kārya-liṅga-viśeṣaṇaiḥ |**

**vyavahāra-samāropaḥ prakṛtenāsya vastunaḥ ||83||** 56

atra samena kāryeṇa prastute’prastuta-vyavahāra-samāropaḥ, yathā—

vyādhūya yad-vasanam ambujalocanāyā

vakṣojayoḥ kanaka-kumbha-vilāsa-bhājoḥ |

āliṅgasi prasabham aṅgam aśeṣam asyā

dhanyas tvam eva malayācala-gandhavāha ||

atra gandhavāhe haṭha-kāmuka-vyavahāra-samāropaḥ |

liṅga-sāmānyena, yathā—

asamāpta-jigīṣasya strī-cintā kā manasvinaḥ |

anākramya jagat kṛtsnaṁ no sandhyāṁ bhajate raviḥ ||

atra puṁ-strī-liṅga-mātreṇa ravi-sandhyayor nāyaka-nāyikā-vyavahāraḥ |

viśeṣaṇa-sāmyaṁ tu śliṣṭatayā sādhāraṇyena, aupamya-garbhatvena ca tridhā | śliṣṭatayā, yathā mama—

vikasita-mukhīṁ rāgāsaṅgād galat-timirāvṛtiṁ

dinakara-kara-spṛṣṭām aindrīṁ nirīkṣya diśaṁ puraḥ |

jaraṭha-lavalī-pāṇḍu-cchāyo bhṛśaṁ kaluṣāntaraḥ

śrayati haritaṁ hanta prācetasīṁ tuhina-dyutiḥ ||

atra mukha-rāgādi-śabdānāṁ śliṣṭatā | atraiva hi “timirāvṛtim” ity atra “timarāṁśukām” iti pāṭhe eka-deśasya rūpaṇe'pi samāsoktir eva, na tv eka-deśa-vivarti-rūpakam | tatra hi timirāṁśukayo rūpya-rūpaka-bhāvo dvayor āvarakatvena sphuṭa-sādṛśyatayā para-sācivyam anapekṣyāpi sva-mātra-viśrānta iti na samāsokti-buddhiṁ vyāhantum īśaḥ |

yatra tu rūpya-rūpakayoḥ sādṛśyam asphuṭaṁ, tatraika-deśāntara-rūpaṇaṁ vinā tad asaṅgataṁ syād ity aśābdam apy eka-deśāntara-rūpaṇam ārtham apekṣata eveti tatraika-deśa-vivarti-rūpakam eva | yathā—

jassa raṇanteurae kare kuṇantassa maṇḍala-ggalaaṁ |

rasa-saṁmuhī bi sahasā parammuhī hoi riuseṇā ||

[*yasya raṇantaḥ-pūrake kare kurvāṇasya maṇḍalāgra-latām |*

*rasa-saṁmukhy api sahasā parāṁmukhī bhavati ripu-senā ||*]

atra raṇāntaḥ-purayoḥ sādṛśyam asphuṭam eva | kvacic ca yatra sphuṭa-sādṛśyānām api bahūnāṁ rūpaṇaṁ śābdam eka-deśasya cārtham | tatraika-deśa-vivarti-rūpakam eva | rūpaka-pratīter vyāpakatayā samāsokti-pratīti-tirodhāpakatvāt | nanv asti saṅgrāmāntaḥpurayoḥ sukha-sañcāratayā sphuṭa-sādṛśyam iti cet, satyam uktam asty eva | kintu, vākyārtha-paryālocana-sāpekṣaṁ | na khalu nirapekṣaṁ, mukha-candrāder mano-haratvādivat saṅgrāmāntaḥpurayoḥ svataḥ sukha-sañcāratvābhāvāt |

**sādhāraṇyena**, yathā—

nisarga-saurabhodbhrānta-bhṛṅga-saṅgīta-śālinī |

udite vāsarādhīśe smerājani sarojinī ||

atra nisargety ādi-viśeṣaṇa-sāmyāt sarojinyāṁ nāyikā-vyavahāra-pratītau strī-mātra-gāminaḥ smeratva-dharmasya samāropaḥ kāraṇam | tena vinā viśeṣaṇa-sāmya-mātreṇa nāyikā-vyavahāra-pratīter asambhavāt |

aupamya-garbhatvaṁ punas tridhā sambhavati | upamā-rūpaka-saṅkara-garbhatvāt | tatra **upamā-garbhatve**, yathā—

danta-prabhā-puṣpa-citā pāṇi-pallava-śobhinī |

keśa-pāśāli-vṛndena suveṣā hariṇekṣaṇā ||

atra suveśatva-vaśāt prathamaṁ danta-prabhā puṣpāṇīvety upamā-garbhatvena samāsaḥ | anantaraṁ ca danta-prabhā-sadṛśaiḥ puṣpaiś citety ādi-samāsāntarāśrayeṇa samāna-viśeṣaṇa- māhātmyād dhariṇekṣaṇāyāṁ latā-vyavahāra-pratītiḥ |

**rūpaka-garbhatve**, yathā—“lāvaṇya-madhubhiḥ pūrṇam” ity ādi |

**śaṅkara-garbhatve**, yathā—“danta-prabhā-puṣpa” ity ādi | suveṣā ity atra “parītā” iti pāṭhe | hy upamā-rūpaka-sādhakābhāvāt saṅkara-samāśrayaṇam | samāsāntaraṁ pūrvavat | samāsāntara-mahimnā latā-pratītiḥ | eṣu ca yeṣāṁ mate upamā-saṅkarayor eka-deśa-vivartitā nāsti tan-mate ādya-tṛtīyayoḥ samāsoktiḥ |

dvitīyas tu prakāra eka-deśa-vivarti-rūpaka-viṣaya eva | paryālocane tv ādye prakāre eka-deśa-vivartiny upamaivāṅgīkartum ucitā |

anyathā—

aindraṁ dhanuḥ pāṇḍu-payodhareṇa
śarad dadhānārdra-nakha-kṣatābham |

prasādayantī sa-kalaṅkam induṁ
tāpaṁ raver apy adhikaṁ cakāra ||

ity atra kathaṁ śaradi nāyikā-vyavahāra-pratītiḥ | nāyaka-payodhareṇārdra-nakha-kṣatatābha-śakra-cāpa-dhāraṇa-sambhavāt |

nanu, “ārdra-nakha-kṣatābhaṁ” ity atra sthitam apy upamānatvaṁ vastu-paryālocanayā aindre dhanuṣi sañcāraṇīyam | yathā—“dadhnā juhoti” ity ādau havanasyānyathā-siddhe dādhna sañcāryate vidhiḥ |

evaṁ caindra-cāpābham ārdra-nakha-kṣataṁ dadhāneti pratītir bhaviṣyatīti cet ? na, evaṁ vidha-nirvāhe kaṣṭa-sṛṣṭi-kalpanād eka-deśa-vivarty-upamāṅgīkārasyaiva jyāyastvāt |

astu vātra yathā-kathañcit samāsoktiḥ | “netrair ivotpalaiḥ padmaiḥ” ity ādau cānya-gaty-asambhavāt | kiṁ copamāyāṁ vyavahāra-pratīter abhāvāt kathaṁ tad-upajīvikāyāḥ samāsokteḥ praveśaḥ | yad āhuḥ—

vyavahāro’thavā tattvam aupamye yat pratīyate |

tan naupamyaṁ samāsoktir eka-deśopamā sphuṭā ||

evaṁ copamā-rūpakayor eka-deśa-vivartitāṅgīkāre tan-mūla-saṅkare’pi samāsokter apraveśo nyāya-siddha eva |

tenaupamya-garbha-viśeṣaṇotthāpitatvaṁ nāsthā viṣaya iti viśeṣaṇa-sāmye śliṣṭa-viśeṣaṇotthāpitā sādhāraṇa-viśeṣaṇotthāpitā ceti dvidhā | kārya-liṅgayos tulyatve ca dvividheti catuḥ-prakārā samāsoktiḥ |

sarvatraivātra vyavahāra-samāropaḥ kāraṇam | sa ca kvacil laukike vastuni laukika-vastu-vyavahāra-samāropaḥ | śāstrīye vastuni śāstrīya-vastu-vyavahāra-samāropaḥ | laukike vā śāstrīya-vastu-vyavahāra-samāropaḥ | śāstrīye vā laukika-vastu-vyavahāra-samāropa iti caturdhā |

tatra laukika-vastv api rasādi-bhedād aneka-vidham | śāstrīyam api tarkāyur-veda-jyotiḥ-śāstra-prasiddhatayeti bahu-prakārā samāsoktiḥ | diṅ-mātraṁ, yathā—“vyādhūya yad vasanam” ity ādau laukike vastuni laukikasya haṭha-kāmuka-vyavahārādeḥ samāropaḥ |

yair eka-rūpam akhilāsv api vṛttiṣu tvāṁ

paśyadbhir avyayam asaṅkhyatayā pravṛttam |

lopaḥ kṛtaḥ kila paratva-juṣo vibhaktes

tair lakṣaṇaṁ tava kṛtaṁ dhruvam eva manye ||

atrāgama-śāstra-prasiddhe vastuni vyākaraṇa-prasiddha-vastu-vyavahāra-samāropaḥ | evam anyatra |

rūpake’prakṛtam ātma-svarūpa-sanniveśena prakṛtasya rūpam avacchādayati | iha tu svāvasthā-samāropeṇāvacchādita-rūpam eva taṁ pūrvāvasthāto viśeṣayati | ata evātra vyavahāra-samāropo na tu svarūpa-samāropa ity āhuḥ |

upamā-dhvanau śleṣe ca viśeṣyasyāpi sāmyam, iha tu viśeṣaṇa-mātrasya | aprastuta-praśaṁsāyām gamyatvam, iha tu prastutasyeti bhedaḥ |

 --o)0(o--

23. parikaraḥ

**uktair viśeṣaṇaiḥ sābhiprāyaiḥ parikaro mataḥ ||84||** 57ab

yathā, "aṅgarāja senāpate droṇopahāsin karṇa rakṣainam bhīmād duḥśāsanam |" (ve.saṁ 3.47ad)

 --o)0(o--

24. śleṣaḥ

**śabdaiḥ svabhāvād ekārthe śleṣo’nekārtha-vācanam ||85||** 57cd

"svabhāvād ekārthaiḥ" iti śabda-śleṣād vyavacchedaḥ | "vācanam" iti ca dhvaneḥ | yathā—

pravartayan kriyāḥ sādhvīr mālinyaṁ haritāṁ haran |

mahasā bhūyasā dīpto virājati vibhākaraḥ ||

atra prakaraṇādi-niyamābhāvād dvāv ai rāja-sūryau vācyau |

 --o)0(o--

25. aprastuta-praśaṁsā

**kvacid viśeṣaḥ sāmānyāt sāmānyaṁ vā viśeṣataḥ |**

**kāryān nimittaṁ kāryaṁ ca hetor atha samāt samam ||86||** 58

**aprastutāt prastutaṁ ced gamyate pañcadhā tataḥ |** 59ab

**aprastuta-praśaṁsā syāt . . . . . . . . . . . . . ||87||** 59c

krameṇodāharaṇam—

pādāhataṁ yad utthāya mūrdhānam adhirohati |

svasthād evāpamāne'pi dehinas tad-varaṁ rajaḥ ||

atrāsmad-apekṣayā rajo'pi varam iti viśeṣe prastute sāmānyam abhihitam |

srag iyaṁ yadi jīvitāpahā hṛdaye kiṁ nihitā na hanti mām |

viṣam apy amṛtaṁ kvacid bhaved amṛtaṁ vā viṣam īśvarecchayā ||

indur lipta ivāñjanena jaḍitā dṛṣṭir mṛgīṇām iva

pramlānāruṇimeva vidruma-dalaṁ śyāmeva hema-prabhā |

kārkaśyaṁ kalayā ca kokila-vadhū-kaṇṭheṣv iva prastutaṁ

sundaryāḥ purataś ca hanta śikhināṁ barhāḥ sagarhā iva ||[[126]](#footnote-133)

atra sambhāvyamānebhya indrādi-gatāñjana-liptatvādibhyaḥ kāryebhyo vadanādi-gata-saundarya-viśeṣa-rūpaṁ prastutaṁ kāraṇaṁ pratīyate |

gacchāmīti yathoktyā mṛgadṛśā niḥśvāsam udrekiṇaṁ

tyaktvā tiryag avekṣya bāṣpa-kuleṣeṇaikena māṁ cakṣuṣā |

adya prema mad-arpitaṁ priya-sakhī-vṛnde tvayā badhyatām

itthaṁ sneha-vivardhito mṛga-śiśuḥ sotprāsam ābhāṣitaḥ ||

atra kasyacid agamana-rūpe kārye kāraṇam abhihitam |

tulye prastute tulyābhidhāne ca dvidhā śleṣa-mūlā sādṛśya-mātra-mūlā ca | śleṣa-mūlāpi samāsoktivad-viśeṣaṇa-mātrasya śleṣavad viśeṣyasyāpi śleṣe bhavatīti dvidhā |

krameṇa, yathā—

sahakāraḥ sadāmodo vasanta-śrī-samanvitaḥ |

samujjvala-ruciḥ śrīmān prabhūtotkalikākulaḥ ||

atra viśeṣaṇa-mātra-śleṣa-vaśād aprastutāt sahakārāt kasyacit prastutasya nāyakasya pratītiḥ |

puṁstvād pravicaled yadi yady adho'pi

yāyād yadi praṇayane na mahān api syāt |

abhyuddhared api viśvam itīdṛśīyaṁ

kenāpi dik-prakaṭitā purṣottamena ||

atra puruṣottama-padena viśeṣyeṇāpi śliṣṭena pracura-prasiddhyā prathamaṁ viṣṇur eva bodhyate | tena varṇanīyaḥ kaścit puruṣaḥ pratīyate |

sādṛśya-mātra-mūlā, yathā—

ekaḥ kapota-potaḥ śataśaḥ śyenāḥ kṣudhābhidhāvanti |

ambaram āvṛti-śūnyaṁ hara hara śaraṇaṁ vidheḥ karuṇā ||

atra kapotād aprastutāt kaścit prastutaḥ pratīyate | iyaṁ ca kvacid vaidharmyeṇāpi bhavati |

dhanyāḥ khalu vane vātāḥ kahlāra-sparśa-śītalāḥ |

rāmam indīvara-śyāmaṁ ye spṛśanty anivāritāḥ ||

atra vātā dhanyā aham adhanya iti vaidharmyeṇa prastutaḥ pratīyate | vācyasya sambhavāsambhavobhaya-rūpatayā triprakārayet | tatra sambhave uktodāharaṇāny eva |

asambhave, yathā—

kokilo'haṁ bhavān kākaḥ samānaḥ kālimāvayoḥ |

antaraṁ kathayiṣyanti kākalī-kovidāḥ punaḥ ||

atra kāka-kokilayor vāko-vākyaṁ prastutasyādhyāropaṇaṁ vināsambhavi |

ubhaya-rūpatve, yathā—

antaś-chidrāṇi bhūyāṁsi kaṇṭakā bahavo bahiḥ |

kathaṁ kamala-nālasya mā bhūvan bhaṅgurā guṇāḥ ||

atra prastutasya kasyacid adhyāropaṇaṁ vinā kamala-nālāntaraś chidrāṇāṁ guṇa-bhaṅgurī-karaṇe hetutvam asambhavi | anyeṣāṁ tu sambhavīty ubhaya-rūpatvam | asyāś ca samāsoktivad vyavahāra-samāropa-prāṇatvāc chabda-śakti-mūlād vastu-dhvaner bhedaḥ | upamā-dhvanau aprastutasya vyaṅgyatvam | evaṁ samāsoktāv api | śleṣe tu dvayor api vācyatvam |

 --o)0(o--

26. vyāja-stutiḥ[[127]](#footnote-134)

**. . . . . . . . . . . . .uktā vyāja-stutiḥ punaḥ |** 59d

**nindā-stutibhyāṁ vācyābhyāṁ gamyatve stuti-nindayoḥ ||88||** 60ab

nindayā stuter gamyatve vyājena stutir iti vyutpattyā vyāja-stutiḥ | stutyā nindāyā gamyatve tu vyāja-rūpā stutiḥ | krameṇa, yathā—

stana-yuga-muktābharaṇāḥ kaṇṭaka-kalitāṅgy aṣṭayo deva |

tvayi kupite'pi prāg iva viśvastā dviṭ-striyo jātāḥ ||

idaṁ mama |

vyāja-stutis tava payode mayoditeyaṁ

yaj jīanāya jagatas tava jīvanāni |

stotraṁ tu te mahad idaṁ ghana dharmarāja-

sāhāyyam arjayasi yat pathikān nihatya ||

 --o)0(o--

27. paryāyoktiḥ[[128]](#footnote-135)

**paryāyoktaṁ yadā bhaṅgyā gamyam evābhidhīyate ||89||** 60cd

udāharaṇam—

spṛṣṭās tā nandane śacyāḥ keśa-sambhoga-lālitāḥ |

sāvajñaṁ pārijātasya mañjaryo yasya sainikaiḥ ||

atra hayagrīveṇa svargo vijita iti prastutam eva gamyaṁ kāraṇaṁ vaicitrya-viśeṣa-pratipattaye sainyasya pārijāta-mañjarī-sāvajña-sparśana-rūpa-kārya-dvāreṇābhihitam | na cedaṁ kāryāt kāraṇa-pratīti-rūpāprastuta-praśaṁsā, tatra kāryasyāprastutatvāt | iha tu varṇanīyasya prabhāvātiśaya-bodhakatvena kāryam api kāraṇavat prastutam |

evaṁ ca—

anena paryāsayatāśru-bindūn

muktāphala-sthūlatamān staneṣu |

pratyarpitāḥ śatru-vilāsinīnām

akṣepa-sūtreṇa vinaiva hārāḥ ||

atra varṇanīyasya rājño gamya-bhūta-śatru-māraṇa-rūpa-kāraṇavat kārya-bhūtaṁ tathāvidha-śatru-strī-krandana-jalam api prabhāvātiśaya-bodhakatvena varṇanārham iti paryāyoktam eva |

rājan rāja-sutā na pāṭhayati māṁ devyo'pi tūṣṇīṁ sthitāḥ

kubje bhojaya māṁ kumāra-sacivair nādyāpi kiṁ bhujyate |

itthaṁ rāja-śukas tavāri-bhavane mukto'dhvagaiḥ pañjarāc

citra-sthān avalokya śūnya-valabhāv ekaikam ābhāṣate ||

atra prasthānodyataṁ bhavantaṁ śrutvā sahasaivārayaḥ palāyitā iti kāraṇaṁ prastutam | "kāryam api varṇanārhatvena prastutam" iti kecit | anye tu "rāja-śuka-vṛttāntena ko'pi prastuta-prabhāvo bodhyata ity aprastuta-praśaṁsaiva" ity āhuḥ |

--o)0(o--

28. arthāntaranyāsaḥ[[129]](#footnote-136)

**sāmānyaṁ vā viśeṣeṇa viśeṣas tena vā yadi |**

**kāryaṁ ca kāraṇenedaṁ kāryeṇa ca samarthyate |** 61

**sādharmyeṇetareṇārthāntara-nyāso’ṣṭadhā tataḥ ||90||**

krameṇodāharaṇam—

bṛhat-sahāyaḥ kāryāntaṁ kṣodīyān api gacchati |

sambhūyāmbhodhim abhyeti mahānadyā nagāpagā ||

atra dvitīyārdha-gatena viśeṣa-rūpeṇārthena prathamārdha-gataḥ sāmānyo’rthaḥ sopapattikaḥ kriyate |

yāvad artha-padāṁ vācam evam ādāya mādhavaḥ |

virarāma mahīyāṁsaḥ prakṛtyā mita-bhāṣiṇaḥ ||

pṛthvi sthirā bhava bhujaṅgama dhārayaināṁ

tvaṁ kūrmarāja tad idaṁ dvitayaṁ dadhīthāḥ |

dik-kuñjarāḥ kuruta tat-tritaye didhīrṣām

āryaḥ karoti hara-kārmukam ātatajyam ||

atra kāraṇa-bhūtaṁ hara-kārmukātatajyīkaraṇaṁ pṛthivī-sthairyādeḥ kāryasya samarthakam | "sahasā vidadhīta na kriyām" ity ādau sampad-varaṇaṁ kāryaṁ sahasā vidhānābhāvasya vimṛśya-kāritva-rūpasya kāraṇasya samarthakam | etāni sādharmya udāharaṇāni |

vaidharmye, yathā—

ittham āraḍhyamāne'pi kliśnāti bhuvana-trayam |

śāmyet pratyapakāreṇa nopakāreṇa durjanaḥ ||

atra sāmānyaṁ viśeṣasya samarthakam | "sahasā vidadhīta" ity atra sahasā-vidhānābhāvasyāpratpradatvaṁ viruddhaṁ kārya-samarthakam | evam anyat |

--o)0(o--

29. kāvyaliṅgaḥ[[130]](#footnote-137)

**hetor vākya-padārthatve kāvya-liṅgo nigadyate ||91||** 62

tatra vākyārthatā, yathā—

(1) yat tvan-netra-samāna-kānti salile magnaṁ tad indīvaraṁ

meghair antaritaḥ priye tava mukha-cchāyānukārī śaśī |

ye'pi tvad-gamanānukāri-gatayas te rājahaṁsā gatās

tvat-sādṛśya-vinoda-mātram api me daivena na kṣamyate |[[131]](#footnote-138)

atra caturtha-pāde pāda-traya-vākyāni hetavaḥ |

(2) padārthatā, yathā mama—

tvad-vājirāji-nirdhūta-dhūlī-paṭala-paṅkilām |

na dhatte śirasā gaṅgāṁ bhūri-bhāra-bhiyā haraḥ ||

atra dvitīyārdhe prathamārdham eka-padaṁ hetuḥ |

(3) aneka-padam, yathā mama—

paśyanty asaṅkhya-pathagāṁ tvad-dāna-jala-vāhinīm |

deva tripathagātmānaṁ gopayaty ugra-mūrdhani ||

iha kecid vākyārtha-gatena kāvyaliṅgenaiva gatārthatayā kārya-kāraṇa-bhāve'rthāntara-nyāsaṁ nādriyante | tad ayuktam, tathā hy atra hetus tridhā bhavati—jñāpako niṣpādakaḥ samarthakaś ceti | tatra jñāpako'numānasya viṣayaḥ | niṣpādakaḥ kāvyaliṅgasya samarthako'rthāntaranyāsasya iti pṛthag eva kārya-kāraṇa-bhāve'rthāntara-nyāsaḥ kāvya-liṅgāt | tathā hi, "yat tvan-netra-" ity ādau caturtha-pāda-vākyam | anyathā sākāṅkṣatayāsamañjasam eva syāt iti pāda-traya-gata-vākyaṁ niṣpādakatvenāpekṣate | "sahasā vidadhīta" ity ādau tu—

parāpakāra-niratair durjanaiḥ saha saṅgatiḥ |

vadāmi bhavatas tattvaṁ na vidheyā kadācana ||

ity ādivad upadeśa-mātreṇāpi nirākāṅkṣatayā svato'pi gatārthaṁ sahasā vidhānābhāvaṁ sampad-varaṇaṁ sopapattikam eva karotīti pṛthag eva kārya-kāraṇa-bhāve'rthāntara-nyāsaḥ kāvya-liṅgāt |

na dhatte śirasā gaṅgāṁ bhūri-bhāra-bhiyā haraḥ |

tvad-vājirāji-nirdhūta-dhūlibhiḥ paṅkilā hi sā ||

ity atra hi-śabdopādānena paṅkilatvād itivad dhetutvasya sphuṭatayā nāyam alaṅkāraḥ | vaicitryasyaivālaṅkāratvāt |

--o)0(o--

30. anumānam[[132]](#footnote-139)

**anumānaṁ tu vicchityā jñānaṁ sādhyasya sādhanāt ||92||** 63ab

yathā—

jānīmahe'syā hṛdi sārasākṣyā

virājate'ntaḥ priya-vaktra-candraḥ |

tat-kānti-jālaiḥ prasṛtais tad-aṅgeṣv

āpāṇḍutā kuḍmalatākṣi-padme ||

atra rūpaka-vaśād vicchittiḥ | yathā vā—

yatra pataty abalānāṁ dṛṣṭir niśitāḥ patanti tatra śarāḥ |

tac cāparopita-śaro dhāvaty āsāṁ puraḥ smaro manye ||

atra kavi-prauḍhokti-vaśād vicchittiḥ | utprekṣāyām aniścitatayā pratītiḥ, iha tu niścitatayety ubhayor bhedaḥ |

--o)0(o--

31. hetuḥ

**abhedenābhidhā-hetur hetor hetumatā saha ||93||** 63cd

yathā mama—"tāruṇyasya vilāsaḥ"[[133]](#footnote-140) ity atra vaśīkaraṇa-hetur nāyikā-vaśīkaraṇatvenoktā | vilāsa-hāsayos tv adhyavasāya-mūlo’yam alaṅkāraḥ |

--o)0(o--

32. anukūlam

**anukūlaṁ prātikūlyam anukūla-vidhāyi cet ||94||** 64ab

yathā—

kupitāsi yadā tanvi nidāya karaja-kṣatam |

vadhāna bhuja-pāśābhyāṁ kaṇṭham asya dṛḍhaṁ tadā ||

asya ca vicchitti-viśeṣasya sarvālaṅkāra-vilakṣaṇatvena sphuraṇāt pṛthag alaṅkāratvam eva nyāyyam |

--o)0(o--

33. ākṣepaḥ[[134]](#footnote-141)

**vastuno vaktum iṣṭasya viśeṣa-pratipattaye |** 65cd

**niṣedhābhāsa ākṣepo vakṣyamāṇoktago dvidhā ||95||**

tatra vakṣyamāna-viṣaye kvacit sarvasyāpi sāmānyataḥ sūcitasya niṣedhaḥ kvacid aṁśoktāvaṁśāntare niṣedha iti dvau bhedau | ukta-viṣāye ca kvacid vastu-svarūpasya niṣedhaḥ, kvacid vastu-kathanasyeti dvau | ity ākṣepasya catvāro bhedāḥ |

krameṇa, yathā (1)—

smara-śara-śata-vidhurāyā bhaṇāmi sakhyāḥ kṛte kim api |

kṣaṇam iha viśramya sakhe nirdaya-hṛdayasya kiṁ vadāmy athavā ||

atra sakhyā virahasya sāmānyataḥ sūcitasya vakṣyamāṇa-viśaye niṣedhaḥ |

(2)—

tava virahe hariṇākṣī nirīkṣya nava-mālikāṁ dalitām |

hanta nitāntam idānīm āḥ kiṁ hata-jalpitair athavā ||

atra mariṣyatīty aṁśo noktaḥ |

(3)—

bālaa ṇāhaṁ dūtī tua piosi tti ṇa maha bābāro |

sā mara(i) tujjha aaso eaṁ dhammakkharaṁ bhaṇimo ||

[*bālaka nāhaṁ dūtīḥ tasyāḥ priyo'si iti na me vyāpāraḥ |*

*sā mriyate tavāyaśa etad dharmākṣaraṁ bhaṇāmaḥ* ||]

atra dūtīty asya vastuno niṣedhaḥ |

(4)—

virahe tava tanvaṅgī kataṁ kṣapayatu kṣapām |

dāruṇa-vyavasāyasya puras te bhaṇitena kim ||

atra kathanasyoktasyaiva niṣedhaḥ | prathamodāharaṇe sakhyā avaśyambhāvi-maraṇam iti viśeṣaḥ pratīyate | dvitīye’śakya-vaktavyatvādi | tṛtīye dūtītve yathārtha-vāditvam | caturthe duḥkhasyātiśayaḥ | na cāyaṁ vihita-niṣedhaḥ | atra niṣedhasyābhāsatvāt |

--o)0(o--

34. vidhyābhāsaḥ

**aniṣṭasya tathārthasya vidhyābhāsaḥ paro mataḥ ||96||** 65cd

tatheti pūrvavad viśeṣa-pratipattaye | yathā—

gaccha gacchasi cet kānta panthānaḥ santu te śivāḥ |

mamāpi janma tatraiva bhūyād yatra gato bhavān ||

atrāniṣṭatvād gamanasya vidhiḥ praskhalad-rūpo niṣedhe paryavasyati | viśeṣaś ca gamanasyātyanta-parihāryatva-rūpaḥ pratīyate |

--o)0(o--

35. vibhāvanā[[135]](#footnote-142)

**vibhāvanā vinā hetuṁ kāryotpattir yad ucyate |**

**uktānukta-nimittatvād dvidhā sā parikīrtitā ||97||** 66

vinā kāraṇam upanibadhyamāno’pi kāryodayaḥ kiñcid anyat kāraṇam apekṣyaiva bhavituṁ yuktaḥ | tac ca kāraṇānantaraṁ kvacid uktam, kvacid anuktaṁ iti dvidhā | yathā [(1) ukta-nimittā]—

anāyāsa-kṛśaṁ madhyama-śaṅka-tarale dṛśau |

abhūṣaṇa-manohāri vapur vayasi subhruvaḥ ||

atra vayo-rūpa-nimittam uktam |

[(2) anukta-nimittā] atraiva "vapur bhāti mṛgīdṛśaḥ" iti pāṭhe’nuktam |

--o)0(o--

36. viśeṣoktiḥ

**sati hetau phalābhāve viśeṣoktis tathā dvidhā ||98||** 67ab

tathety uktānukta-nimittatvāt | tatrokta-nimittā, yathā—

dhanino'pi nirunmādā yuvāno'pi na cañcalāḥ |

prabhavo'py apramattās mahā-mahima-śālinaḥ ||

atra mahā-mahima-śālinatvaṁ nimittam uktam | atraiva caturtha-pāde "kiyantaḥ santi bhūtale" iti pāṭhe tv anuktam | acintya-nimittatvaṁ cānukta-nimittasyaiva bheda iti prṭhaṅ noktam | yathā—

sa ekas trīṇi jayati jaganti kusumāyudhaḥ |

haratāpi tanuṁ yasya śambhunā na hṛtaṁ balam ||

atra tanu-haraṇenāpi balāharaṇe nimittam acintyam | iha ca kāryābhāvaḥ kārya-viruddha-sad-bhāva-mukhenāpi nibaddhyate | vibhāvanāyām api kāraṇa-bhāvaḥ kāraṇa-viruddha-sad-bhāva-mukhena |

evaṁ ca "yaḥ kaumāra-haraḥ" ity āder utkaṇṭhā-kāraṇa-viruddhasya nibandhanād vibhāvanā | "yaḥ kaumāra-haraḥ" ity ādeḥ kāraṇasya ca kārya-viruddhāyā utkaṇṭhāyā nibandhanād viśeṣoktiḥ | evaṁ cātra vibhāvanā-viśeṣoktyoḥ saṅkaraḥ | śuddhodāharaṇaṁ tu mṛgyam |

 --o)0(o--

37. virodhaḥ[[136]](#footnote-143)

**jātiś caturbhir jātādyair guṇo guṇādibhis tribhiḥ |** 67cd

**kriyā ca kriyādravyābhyāṁ dravyaṁ dravyeṇa vā mithaḥ |**

**viruddham iva bhāseta virodho'sau daśākṛtiḥ ||99||** 68cd

krameṇa, yathā—

tava virahe malaya-marud-davānalaḥ śaśi-ruco'pi soṣmāṇaḥ |
hṛd-ali-virutam api bhinte nalinī-dalam api nidāgha-ravir asyāḥ ||

santata-musalāsaṅgād bahutara-gṛha-karma-ghaṭanayā nṛpate |

dvija-patnīnāṁ kaṭhināḥ sati bhavati karāḥ saroja-sukumārāḥ ||

ajasya gṛhṇato janma nirīhasya hata-dviṣaḥ |

svapato jāgarūkasya yāthātmyaṁ veda kas tava ||

vallabhotsaṅga-saṅgena vinā hariṇa-cakṣuṣaḥ |

rākā-vibhāvarī-jānir viṣa-jvālākulo'bhavat ||

nayana-yugāsecanakaṁ mānasa-vṛttyāpi duṣprāpam |

rūpam idaṁ madirākṣyā madayati hṛdayaṁ dunoti ca me ||

"tvad-vājī" ity ādi |

"vallabhotsaṅga" ity ādi-śloke caturtha-pāde "madhyandina-dinādhipa" iti pāṭhe dravyayor virodhaḥ |

atra "tava virahe" ity ādau pavanādīnāṁ bahu-vyakti-vācakatvāt jāti-śabdānāṁ davānaloṣma-hṛdaya-bhedana-sūryair jāti-guṇa-kriyā-dravya-rūpair anyonyaṁ virodho mukhata ābhāsate | viraha-hetukatvāt samādhānam | "ajasya" ity ādāv ajatvādi-guṇasya janma-grahaṇādi-kriyayā virodhaḥ | bhagavataḥ prabhāvasyātiśāyitvāt tu samādhānam |

"tvad-vājī" ity ādau "haro'pi śirasā gaṅgāṁ na dhatte" iti virodhaḥ | "tvad-vājī" ity ādi-kavi-prauḍhoktyā tu samādhānam | spaṣṭam anyat |

vibhāvanāyāṁ kāraṇābhāvenopanibadhyamānatvāt kāryam eva bādhyatvena pratīyate | viśeṣoktau kāryābhāvena kāraṇam eva | iha tv anyonyaṁ dvayor api bādhyatvam iti bhedaḥ |

 --o)0(o--

38. asaṅgatiḥ[[137]](#footnote-144)

**kārya-kāraṇayor bhinna-deśatāyâm asaṅgatiḥ ||100||** 69ab

yathā—

sā bālā vayam apragalbha-manasaḥ sā strī vayaṁ kātarāḥ

sā pīnonnatimat payodhara-yugaṁ dhatte sakhedā vayam |

sākrāntā jaghana-sthalena guruṇā gantuṁ na śaktā vayaṁ

doṣair anya-janāśritair apaṭavo jātāḥ sma ity adbhutam ||[[138]](#footnote-145)

asyāś cāpavādakatvād eka-deśasthayor virodhe virodhālaṅkāraḥ ||

--o)0(o--

39. viṣamam[[139]](#footnote-146)

**guṇau kriye vā yat syātāṁ viruddhe hetu-kāryayoḥ |** 69cd

**yad vārabdhasya vaiphalyam anarthasya ca sambhavaḥ |**

**virūpayoḥ saṁghaṭanā yā ca tad viṣamaṁ matam ||101||** 70

krameṇa, yathā (1)—

sadyaḥ kara-sparśam avāpya citraṁ

raṇe raṇe yasya kṛpāṇa-lekhā |

tamāla-nīlā śarad-indu-pāṇḍu

yaśas trilokābharaṇaṁ prasūte ||[[140]](#footnote-147)

atra kāraṇa-rūpāsi-latāyāḥ "kāraṇa-guṇā hi kārya-guṇam ārabhante" iti sthiter viruddhā śukla-yaśasa utpattiḥ |

(2) ānandam amandam imaṁ kuvalaya-dala-locane dadāsi tvam |

virahas tvayaiva janitas tāpayatitarāṁ śarīraṁ me ||[[141]](#footnote-148)

atrānanda-janaka-strī-rūpa-kāraṇāt tāpa-janaka-virahotpattiḥ |

(3) ayaṁ ratnākaro’mbhodhir ity asevi dhanāśayā |

dhanaṁ dūre’stu vadanam apūri kṣāra-vāribhiḥ ||

atra kevalaṁ kāṅkṣita-dhana-lābho nābhūt | pratyuta kṣāra-vāribhir vadana-pūraṇam |

(4) kva vanaṁ taru-valka-bhūṣaṇaṁ nṛpa-lakṣmīḥ kva mahendra-vanditā |

nityataṁ pratikūla-vartinā bata dhātuś caritaṁ suduḥsaham ||

atra vana-rājya-śriyor virūpayoḥ saṅghaṭanā | idaṁ mama |

yathā vā—

vipulena sāgara-śayasya kukṣiṇā

bhuvanāni yasya papire yuga-kṣaye |

mada-vibhramāsakalayā pape punaḥ

sa pura-striyaikatamayaikayā dṛśā ||[[142]](#footnote-149)

 --o)0(o--

40. samam[[143]](#footnote-150)

**samaṁ syād ānurūpyeṇa ślāghā yogyasya vastunaḥ ||102||** 71ab

yathā—

śaśinam upagateyaṁ kaumudī megha-muktaṁ

jalanidhim anurūpaṁ jahnu-kanyāvatīrṇā |

iti sama-guṇa-yoga-prītayas tatra paurāḥ

śravaṇa-kaṭu nṛpāṇām eka-vākyaṁ vivavruḥ ||

 --o)0(o--

41. vicitram[[144]](#footnote-151)

**vicitraṁ yad viruddhasya kṛtir iṣṭa-phalāptaye ||103||** 71cd

yathā—

praṇamaty unnati-hetor jīvita-hetor vimuñcati prāṇān |

duḥkhīyati sukha-hetoḥ ko mūḍhaḥ sevakād anyaḥ ||

--o)0(o--

42. adhikam[[145]](#footnote-152)

**āśrayāśrayinor ekasyādhikye'dhikam ucyate ||104||** 72ab

(1) **āśrayādhikye**, yathā—

kim adhikam asya brūmo mahimānaṁ vāridher harir yatra |

ajñāta eva śete kukṣau nikṣipya bhuvanāni ||

(2) **āśritādhikye**, yathā—

yugānta-kāla-pratisaṁhṛtātmano

jaganti yasyāṁ sa-vikāśam āsata |

tanau mamus tatra na kaiṭabha-dviṣas

tapo-dhanābhyāgama-sambhavā mudaḥ ||[[146]](#footnote-153)

 --o)0(o--

43. anyonyam[[147]](#footnote-154)

**anyonyam ubhayor eka-kriyāyāḥ kāraṇaṁ mithaḥ ||105||** 72cd

yathā—

tvayā sā śobhate tanvī tayā tvam api śobhase |

rajanyā śobhate candraś candreṇāpi niśīthinī ||

 --o)0(o--

44. viśeṣaḥ[[148]](#footnote-155)

**yad ādheyam anādhāram ekaṁ cāneka-gocaram |**

**kiñcit prakurvataḥ kāryam aśakyasyetarasya vā |** 73cd

**kāryasya karaṇaṁ daivād viśeṣas trividhas tataḥ ||106||** 74ab

krameṇa, yathā

(1) divam apy upayātānām ākalpam analpa-guṇa-gaṇā yeṣām |

ramayanti jaganti giraḥ katham iva kavayo na te vandyāḥ ||[[149]](#footnote-156)

(2) kānane sarid-uddeśe girīṇām api kandare |

paśyanty antaka-saṁkāśaṁ tvām ekaṁ ripavaḥ puraḥ ||

(3) gṛhiṇī sacivaḥ sakhī mithaḥ

priya-śiṣyā lalite kalā-vidhau |

karuṇā-vimukhena mṛtyunā

haratā tvāṁ bata kiṁ na me hṛtam ||[[150]](#footnote-157)

sarvatra evaṁ-vidha-viṣaye'tiśayoktir eva prāṇatvenāvatiṣṭhate tāṁ vinā prāyeṇālaṅkāratvāyogāt | ata evoktam—

saiṣā sarvatra vakroktir arthārthī vibhāvyate |
yatno'syāṁ kavinā kāryaḥ ko'laṅkāro'nayā vinā || iti |

 --o)0(o--

45. vyāghātaḥ[[151]](#footnote-158)

**vyāghātaḥ sa tu kenāpi vastu yena yathākṛtam |** 74cd

**tenaiva ced upāyena kurute'nyas tad anyathā ||107||** 75ab

yathā—"dṛśā dagdhaṁ manasijam" ity ādi |

**saukaryeṇa ca kāryasya viruddhaṁ kriyate yadi ||108||** 75cd

vyāghāta ity eva | yathā—

ihaiva tvaṁ tiṣṭha drutam aham ahobhiḥ katipayaiḥ

samāgantā rādhe mṛdur asi na cāyāsa-sahanā |

mṛdutvaṁ me hetuḥ subhaga bhavatā gantum adhikaṁ

na mṛdvī soḍhā yad viraha-kṛtam āyāsam asamam ||

atra kṛṣṇena rādhāyā mṛdutvaṁ saha-gamana-hetutvenoktam | tayā ca pratyuta saha-gamane tato'pi saukaryeṇa hetutayopanyastam |

 --o)0(o--

46. kāraṇamālā[[152]](#footnote-159)

**paraṁ paraṁ prati yadi pūrva-pūrvasya hetutā |** 76ab

**tadā kāraṇa-māla syāt. . . . . . . . . . . . ||109||** 76c

yathā—

śrutaṁ kṛta-dhiyāṁ sāṅgāj jāyate vinayaḥ śrutāt |

lokānurāgo vinayān na kiṁ lokānurāgataḥ ||

 --o)0(o--

47. mālā-dīpakam[[153]](#footnote-160)

**. . . . . . . . . . . . tan mālā-dīpakaṁ punaḥ |** 76d

**dharmiṇām ekadharmeṇa saṁbaddho yady athottaram ||110||** 77ab

yathā—

tvayi saṅgara-samprāpte dhanuṣāsāditāḥ śarāḥ |

śarair ari-śiras tena bhūs tayā tvaṁ tvayā yaśaḥ || (sā.da. 667)

atrāsādana-kriyā dharmaḥ |

 --o)0(o--

48. ekāvalī[[154]](#footnote-161)

**pūrvaṁ pūrvaṁ prati viśeṣaṇatvena paraṁ param |** 77cd

**sthāpyate'pohate vā cet syāt tadaikāvalī dvidhā ||111||**

krameṇodāharaṇam—

(1) saro vikasitāmbhojam ambhojaṁ bhṛṅga-saṅgatam |

bhṛṅgā yatra sa-saṁgītāḥ saṁgītaṁ sa-smarodayam ||

(2) na taj jalaṁ yan na sucāru-paṅkajaṁ

na paṅkajaṁ tad yad alīna-ṣaṭ-padam |

na ṣaṭ-pado'sau kala-guñjito na yo

na guñjitaṁ tan na jahāra yan manaḥ ||[[155]](#footnote-162)

(3) kvacid viśeṣyam api yathottaram viśeṣaṇatve sthāpitam apohitaṁ ca, yathā—

vāpyo bhavanti vimalāḥ sphuṭanti kamalāni vāpīṣu |

kamaleṣu patanty alayaḥ karoti saṅgītam aliṣu padam ||

evam apohane'pi |

 --o)0(o--

49. sāraḥ[[156]](#footnote-163)

**uttarottaram utkarṣo vastunaḥ sāra ucyate ||112||** 78cd

yathā—

rājye sāraṁ vasudhā vasudhāyāṁ puraṁ pure saudham |

saudhe talpaṁ talpe varāṅganānaṅga-sarvasvam ||[[157]](#footnote-164)

 --o)0(o--

50. yathāsaṅkhyam[[158]](#footnote-165)

**yathāsāṅkhyam anuddeśa uddiṣṭānāṁ krameṇa yat ||113||** 79ab

yathā—

unmīlanti nakhair lunīhi vahati kṣaumāñcalenāvṛṇu
krīḍā-kānanam āviśanti valaya-kvāṇaiḥ samuttrāsaya |

itthaṁ vañjula-dakṣiṇānila-kuhū-kaṇṭhīṣu saṁketika-
vyāhārāḥ subhaga tvadīya-virahe tasyāḥ sakhīnāṁ mithaḥ ||[[159]](#footnote-166)

 --o)0(o--

51. paryāyaḥ[[160]](#footnote-167)

**kvacid ekam anekasmin ekaṁ caikaśaḥ kramāt |** 79cd

**bhavati kriyate vā cet tadā paryāya iṣyate ||114||** 80ab

kramaśo, yathā—

(1) sthitāḥ kṣaṇaṁ pakṣmasu tāḍitādharāḥ

payodharotsedha-nipāta-cūrṇitāḥ |

valīṣu tasyāḥ skhalitāḥ prapedire

krameṇa nābhiṁ prathamoda-bindavaḥ ||

(2) vicaranti vilāsinyo yatra śroṇi-bharālasāḥ |

vṛka-kāka-śivās tatra dhāvanty ari-pure tava ||

(3) visṛṣṭa-rāgād adharān nivartitaḥ

stanāṅga-rāgād aruṇāc ca kandukāt |

kuśāṅkurādāna-parikṣātāṅguliḥ

kṛto'kṣa-sūtra-praṇayī tayā karaḥ ||

(4) yayor āropitas tāro hāras te'ri vadhū-janaiḥ |

nidhīyante tayoḥ sthūlāḥ stanayor aśru-bindavaḥ ||

eṣu ca kvacid ādhāraḥ saṁhata-rūpo'saṁhata-rūpaś ca | kvacid ādheyam api , yathā "sthitāḥ kṣaṇam" ity atrodbindavaḥ pakṣmādāv asaṁhata-rūpa ādhāre krameṇābhavan | "vicaranti" ity atrādheya-rūpā nalina-dṛśaḥ saṁhata-rūpā hṛdaye krameṇābhavan | evam anyat |

atra caikasyānekatra krameṇaiva vṛtter viśeṣālaṅkārād bhedaḥ | vinimayābhāvāt parivṛtteḥ |

 --o)0(o--

52. parivṛttiḥ[[161]](#footnote-168)

**parivṛttir vinimayaḥ sama-nyūnādhikair bhavet ||115||** 80cd

krameṇodāharaṇam—

dattvā kaṭākṣam eṇākṣī jagrāha hṛdayaṁ mama |

mayā tu hṛdayaṁ dattvā gṛhīto madana-jvaraḥ ||

atra prathamārdhe samena, dvitīye'rdhe nyūnena |

tasya ca pravayaso jaṭāyuṣaḥ

svargiṇaḥ kim iva śocyate'dhunā |

yena jarjara-kalevara-vyayāt

krītam indu-kiraṇojjvalaṁ yaśaḥ ||

atrādhikyena |

 --o)0(o--

53. parisaṅkhyā[[162]](#footnote-169)

**praśnād apraśnato vāpi kathitād vastuno bhavet |**

**tādṛg anya-vyāpohaś cec chābda ārtho'thavā tadā ||** 81

**parisaṅkhyā . . . . . . . . . . . . . . ||116||** 82a

krameṇodāharaṇāni, yathā—

(1) kiṁ bhūṣaṇaṁ sudṛḍham atra yaśo na ratnaṁ

kiṁ kāryam ārya-caritaṁ sukṛtaṁ na doṣaḥ |

kiṁ cakṣur apratihataṁ dhiṣaṇā na netraṁ

jānāti kas tvad-aparaḥ sad-asad-vivekam ||[[163]](#footnote-170)

atra vyavacchedyaṁ ratnādi śābdam |

(2) kiṁ ārādhyaṁ sadā puṇyaṁ kaś ca sevyaḥ sadāgamaḥ |

ko dhyeyo bhagavān viṣṇuḥ kiṁ kāmyaṁ paramaṁ padam ||

atra vyavacchedyaṁ pāpādy ārtham | anayoḥ praśna-pūrvakatvam |

(3) apraśna-pūrvakatve, yathā—

bhaktir bhave na vibhave vyasanaṁ śāstre na yuvati-kāmāstre |

cintā yaśasi na vapuṣi prāyaḥ paridṛśyate mahatām ||[[164]](#footnote-171)

(4) balam ārta-bhayopaśāntaye

viduṣāṁ saṁmataye bahu śrutam |

vasu tasya na kevalaṁ

vibhīr guṇavattāpi para-prayojanam ||

(5) śleṣa-mūlatve vācya-vaicitryāviśeṣaḥ, yathā—"yasmiṁś ca rājani jita-jagati palayati mahīṁ citra-karmasu varṇa-saṅkarāś cāpeṣu guṇa-chedāḥ" ity ādi |

 --o)0(o--

54. uttaram[[165]](#footnote-172)

**. . . . uttaraṁ praśnasyottarād unnayo yadi |**

**yac cāsakṛd asambhāvyaṁ saty api praśna uttaram ||117||** 82

yathā—

(1) vīkṣituṁ na kṣamā śvaśrūḥ svāmī dūrataraṁ gataḥ |

aham ekākinī bālā taveha vasatiḥ kutaḥ? ||

anena pathikasya vasati-yācanaṁ pratīyate |

(2) kā bisamā debbagaī kiṁ laddhabbaṁ jaṇo guṇaggāhī |

kiṁ sokkhaṁ sukalattaṁ kiṁ duggejjhaṁ jaṁ khalo loo ||[[166]](#footnote-173)

[*kā viṣamā daiva-gatiḥ kiṁ labdhavyaṁ yaj jano guṇa-grāhī |*

*kiṁ saukhyaṁ sukalatraṁ kiṁ durgrāhyaṁ khalo lokaḥ ||*]

atrānya-vyapohe tātparyābhāvāt parisaṅkhyāto bhedaḥ | na ced anumānaṁ, sādhya-sādhanayor dvayor nirdeśa eva tad-aṅgīkārāt | na ca kāvyaliṅgaṁ, uttarasya praśnaṁ pratyajanakatvāt |

 --o)0(o--

55. arthāpattiḥ[[167]](#footnote-174)

**daṇḍāpūpikayānyārthāgamo'rthāpattir iṣyate ||118||** 83ab

"mūṣikeṇa daṇḍo bhakṣitaḥ" ity anena tat-sahacaritam apūpa-bhakṣaṇam arthādāyātaṁ bhavatīti niyata-samāna-nyāyād arthāntaram āpatatīty eṣa nyāyo daṇḍāpūpikā | atra ca kvacit prākaraṇikād arthād aprākaraṇikārthasyāpatanam | kvacid aprākaraṇikāt prākaraṇikasyeti dvau bhedau | krameṇodāharaṇam—

(1) hāro'yaṁ hariṇākṣīṇāṁ luṭhati stana-maṇḍale |

muktānām apy avastheyaṁ ke vayaṁ smara-kiṅkarāḥ ||

(2) vilalāpa sa bāṣpa-gadgadaṁ

sahajām apy apahāya dhīratām |

atitapta-mayo'pi mārdavaṁ

bhajate kaiva kathā śarīriṇām ||

atra ca samāna-nyāyasya śleṣa-mūlatve vaicitrya-viśeṣo yathodāhṛte "hāro'yam" ity ādau | na cedam anumānam | samāna-nyāyasya sambandha-rūpatvābhāvāt |

 --o)0(o--

56. vikalpaḥ[[168]](#footnote-175)

**vikalpas tulya-balayor virodhaś cāntarāyataḥ ||119||** 83cd

yathā—

namayantu śirāṁsi dhanūṁṣi vā

karṇapūrīkriyantām ājñā maurvyo vā |

atha śirasāṁ dhanuṣāṁ ca namanayoḥ sandhi-vigrahopalakṣaṇatvāt sandhi-vigrahayoś caikadā kartum aśakyatvād virodhaḥ | sa caika-pakṣāśrayaṇa-paryavasānaḥ | tulya-balatvaṁ cātra dhanuḥ-śiro-namanayor api spardhayā sambhāvyamānatvāt | cāturyaṁ cātraupamya-garbhatvena | evaṁ "karṇapūrīkriyantām" ity atrāpi |

evaṁ "yuṣmākaṁ kurutāṁ bhavārti-śamanaṁ netre tanur vā hareḥ |" atra śleṣāvaṣṭambhena cārutvam |

"dīyatām arjitaṁ vittaṁ devāya brāhmaṇāya vā" ity atra cāturyābhāvān nāyam alaṅkāraḥ |

 --o)0(o--

57. samuccayaḥ[[169]](#footnote-176)

**samuccayo'yam ekasmin sati kāryasya sādhake |**

**khalekapotikā-nyāyāt tat-karas tat-paro'pi cet |** 84

**guṇau kriye vā yugapat syātāṁ yad vā guṇa-kriye ||120||**

yathā mama—

haṁho dhīra-samīra hanta jananaṁ te candana-kṣmā-bhṛto

dākṣiṇyaṁ jagad uttaraṁ paricayo godāvarī-vāribhiḥ |

pratyaṅgaṁ dahasīti me tvam api ced uddāma-dāvāgnivan

matto'yaṁ malinātmako vanacaraḥ kiṁ vakṣyate kokilaḥ ||

atra dāhe ekasmiṁś candana-kṣmābhṛj-janma-rūpe kāraṇe saty api dākṣiṇyādīnāṁ hetv-antarāṇām upādānam | atra sarveṣām api hetūnāṁ śobhanatvāt sad-yogaḥ | atraiva caturtha-pāde mattādīnām aśobhanānāṁ yogād asad-yogaḥ |

sad-asad-yoge, yathā—

śaśī divasa-dhūsaro galita-yauvanā kāminī

saro vigata-vārijaṁ mukham anakṣaraṁ svākṛteḥ |

prabhur dhana-parāyaṇaḥ satata-durgataḥ sajjano

nṛpāṅgana-gataḥ khalo manasi sapta śalyāni me ||[[170]](#footnote-177)

iha kecid āhuḥ—"śaśi-prabhṛtīnāṁ śobhanatvaṁ khalasyāśobhanatvaṁ ceti sad-asad-yogaḥ" iti | anye tu—"śaśi-prabhṛtīnāṁ svataḥ śobhanatvaṁ dhūsaratvādīnāṁ tv aśobhanatvam iti sad-asad-yogaḥ" | atra hi śaśi-prabhṛtiṣu dhūsaratvāder atyantam anucitatvam iti vicchitti-viśeṣasyaiva camatkāra-vidhāyitvam | "manasi sapta śalyāni me" iti saptānām api śalyatvenopasaṁhāraś ca | "nṛpāṅgana-gataḥ khalaḥ" iti tu krama-bhedād duṣṭatvam āvahati sarvatra viśeṣyasyaiva śobhanatvena prakramād iti |

iha ca khale kapotavat sarveṣāṁ kāraṇānāṁ sāhityenāvatāraḥ | samādhy-alaṅkāre tv eka-kāryaṁ prati sādhake samagre'py anyasya kāka-tālīya-nyāyenāpatanam iti bhedaḥ |

aruṇe ca taruṇi nayane tava malinaṁ ca priyasya mukham |

mukham ānataṁ ca sakhi te jvalitaś cāsyāntare smara-jvalanaḥ ||

atrādye'rthe guṇayor yaugapadyaṁ, dvitīye kriyayoḥ | ubhaya-yaugapadye, yathā—

kaluṣe ca tavāhiteṣv akasmāt sita-paṅkeruha-sodara-śri cakṣuḥ |

patitaṁ ca mahīpatīndra teṣāṁ vapuṣi prasphuṭam āpadāṁ kaṭākṣaiḥ ||[[171]](#footnote-178)

"dhunoti cāsiṁ tanute ca kīrtim" ity ādāv ekādhikaraṇe'py eṣa dṛśyate | na cātra dīpakam | ete hi guṇa-kriyā-yaugapadye samuccaya-prakāśāḥ niyamena kārya-kāraṇa-kāla-niyama-viparyaya-rūpātiśayokti-mūlāḥ | dīpakasya cātiśayokti-mūlābhāvaḥ |

 --o)0(o--

58. samādhiḥ[[172]](#footnote-179)

**samādhiḥ sukare kārye daivād vastv antarāgamāt ||121||**

yathā—

mānam asyā nirākartuṁ pādayor me patiṣyataḥ |

upakārāya diṣṭyedam udīrṇaṁ ghana-garjitam ||[[173]](#footnote-180)

 --o)0(o--

59. pratyanīkam[[174]](#footnote-181)

**pratyanīkam aśaktena pratīkāre ripor yadi |**

**tadīyasya tiraskāras tasyotkarṣasya sādhakaḥ ||122||** 86

tasyaiveti ripor eva, yathā mama—

madhyena tanu-madhyā me madhyaṁ jitavatīty ayam |

ibha-kumbhau bhinatty asyāḥ kuca-kumbha-nibhau hariḥ ||

 --o)0(o--

60. pratīpam[[175]](#footnote-182)

**prasiddhasyopamānasyopameyatva-prakalpanam |**

**niṣphalatvābhidhānaṁ vā pratīpam iti kathyate ||123||** 87

krameṇa yathā—"yat tvan-netra-samāna-kānti-salile magnaṁ tad indīvaram" ity ādi |

tad vaktraṁ yadi mudritā śaśi-kathā hā hema sā ced dyutiḥ

tac-cakṣur yadi hāritaṁ kuvalayais tac cet smitaṁ kā sudhā |

dhik kandarpa-dhanur bhruvau yadi ca te kiṁ vā bahu brūmahe

yat satyaṁ punar-ukta-vastu-vimukhaḥ sarga-kramo vedhasaḥ ||

atra vaktrādibhir eva candrādīnāṁ śobhātivahanāt teṣāṁ niṣphalatvam |

**uktvā cātyantam utkarṣam atyutkṛṣṭasya vastunaḥ |**

**kalpite'py upamānatve pratīpaṁ kecid ūcire ||124||** 88

yathā,

aham eva guruḥ sudāruṇānām

iti hālāhala tāta mā sma dṛpyaḥ |

nanu santi bhavādṛśāni bhūyo

bhuvane’smin vacanāni durjanānām ||[[176]](#footnote-183)

atra prathama-pādenotkarṣātiśaya uktaḥ | tad-anuktau tu nāyam alaṅkāraḥ | yathā "brahmeva brāhmaṇo vadati" ity ādi |

 --o)0(o--

61. mīlitam[[177]](#footnote-184)

**mīlitaṁ vastuno guptiḥ kenacit tulya-lakṣmaṇā ||125||** 89ab

atra samāna-lakṣmaṇaṁ vastu kvacit sahajaṁ, kvacid āgantukam | krameṇa yathā—

lakṣmī-vakṣoja-kastūrī-lakṣma vakṣaḥ-sthale hareḥ |

grasta nālakṣi bhāratyā bhāsā nīlotpalābhayā ||

atra bhagavataḥ śyāmā kāntiḥ sahajā |

sadaiva śoṇopala-kuṇḍalasya

yasyāṁ mayūkhair aruṇīkṛtāni |

kopoparaktāny api kāminīnāṁ

mukhāni śaṅkāṁ vidadhur na yūnām ||

atra māṇikya-kuṇḍalasyāruṇimā mukha āgantukaḥ |

 --o)0(o--

62. sāmānyam[[178]](#footnote-185)

**sāmānyaṁ prakṛtasyānya-tādātmyaṁ sadṛśair guṇaiḥ ||126||** 89cd

yathā—

mallikācita-dhammillāś cāru-candana-carcitāḥ |

avibhāvyāḥ sukhaṁ yānti candrikāsv abhisārikāḥ ||

mīlite utkṛṣṭa-guṇena nikṛṣṭa-guṇasya tirodhānam | iha tūbhayos tulya-guṇatayā bhedāgrahaḥ |

 --o)0(o--

63. tadguṇaḥ[[179]](#footnote-186)

**tadguṇaṁ sva-guṇa-tyāgād atyutkṛṣṭa-guṇa-grahaḥ ||127||** 90ab

yathā—

jagāda vadana-cchadma-padma-paryanta-pātinaḥ |

nayan madhulihaḥ śvaityam udagra-daśanāṁśubhiḥ ||

mīlite prakṛtasya vastuno vastv-antareṇācchādanam | iha tu vastv-antara-guṇenākrāntatā pratīyate iti bhedaḥ |

 --o)0(o--

64. atadguṇaḥ[[180]](#footnote-187)

**tad-rūpānanuhāras tu hetau saty apy atadguṇaḥ ||128||** 90cd

yathā—

hanta sāndreṇa rāgeṇa bhṛte'pi hṛdaye mama |

guṇa-gaura niṣaṇṇo'pi kathaṁ nāma na rajyasi ||

yathā vā—

gāṅgam ambu sitam ambu yāmunaṁ

kajjalābham ubhayatra majjataḥ |

rājahaṁsa tava saiva śubhratā

cīyate na ca na cāpacīyate ||[[181]](#footnote-188)

pūrvatrātirakta-hṛdaya-samparkāt prāptavad api guṇa-gaura-śabda-vācyasya nāyakasya raktatvaṁ na niṣpannam | uttaratrāprastuta-praśaṁsāyāṁ vidyamānāyām api gaṅgā-yamunāpekṣayā prakṛtasya haṁsasya gaṅgā-yamunayoḥ samparke'pi na tad-rūpatā | atra ca guṇāgrahaṇa-rūpa-vicchitti-viśeṣāśrayād viśeṣokter bhedaḥ | varṇāntarotpatty-abhāvāc ca viṣamāt |

 --o)0(o--

65. sūkṣmam[[182]](#footnote-189)

**saṁlakṣitas tu sūkṣmo'rtha ākāreṇeṅgitena vā |**

**kayāpi sūcyate bhaṅgyā yatra sūkṣmaṁ tad ucyate ||129||** 91

sūkṣmaḥ sthūla-matibhir asaṁlakṣyaḥ |

(1) atrākāreṇa, yathā—

vaktra-syandi-sveda-bindu-prabandhair

dṛṣṭvā bhinnaṁ kuṅkumaṁ kāpi kaṇṭhe |

puṁstvaṁ tanvyā vyañjayantī vayasyā

smitvā pāṇau khaḍga-lekhāṁ lilekha ||[[183]](#footnote-190)

atra kayācit kuṅkuma-bhedena saṁlakṣitaṁ kasyāścit puruṣāyitaṁ pāṇau puruṣa-cihna-khaḍga-lekhā-likhanena sūcitam |

(2) iṅgitena, yathā—

saṅketa-kāla-manasaṁ viṭaṁ jñātvā vidagdhayā |

hasan-netrārpitākūtaṁ līlā-padmaṁ nimīlitam ||[[184]](#footnote-191)

atra viṭasya bhrū-vikṣepādinā lakṣitaḥ saṅketa-kālābhiprāyo rajanī-kāla-bhāvinā padma-nimīlanena prakāśitaḥ |

 --o)0(o--

66. vyājoktiḥ[[185]](#footnote-192)

**vyājoktir gopanaṁ vyājād udbhinnasya tu vastunaḥ ||130||** 92ab

yathā—

śailendra-pratipādyamāna-girijā-hastopagūḍhollasad-

romāñcādi-visaṁṣṭhulākhila-vidhi-vyāsaṅga-bhaṅgākulaḥ |

āḥ śaityaṁ tuhinācalasya karayor ity ūcivān sa-smitaṁ

śailāntaḥ-pura-mātṛ-maṇḍala-gaṇair dṛṣṭo'vatād vaḥ śivaḥ ||[[186]](#footnote-193)

neyaṁ prathamāpahnutiḥ | apahnava-kāriṇo viṣayasyānabhidhānāt | dvitīyāpahnuter bhedaś ca tat-prastāve darśitaḥ |

--o)0(o--

66. svabhāvoktiḥ[[187]](#footnote-194)

**svabhāvoktir durūhārtha-sva-kriyā-rūpa-varṇanam ||131||** 92cd

durūhayoḥ kavi-mātra-vedyayor arthasya ḍimbhādeḥ svayos tad-ekāśrayoś ceṣṭā-svarūpayoḥ | yathā mama—

lāṅgūlenābhihatya kṣiti-talam asakṛd dārayann agra-padbhyām

atmany evāvalīya drutam atha gaganaṁ protpatan vikrameṇa |

sphūrjad-dhūṅkāra-ghoṣaḥ pratidśam akhilān drāvayann eṣa jantūn

kopāviṣṭaḥ praviṣṭaḥ prativanam aruṇocchūna-cakṣus tarakṣuḥ ||

 --o)0(o--

67. bhāvikam[[188]](#footnote-195)

**abdhutasya padārthasya bhūtasyārthe bhaviṣyataḥ |**

**yat pratyakṣāyamānatvaṁ tad bhāvikam udāhṛtam ||132||** 93

yathā—

munir jayati yogīndro mahātmā kumbha-sambhavaḥ |

yenaika-culuke dṛṣṭau divyau tau matsya-kacchapau ||

yathā vā—

āsīd añjanam atreti paśyāmi tava locane |

bhāvi-bhūṣaṇa-sambhārāṁ sākṣāt kurve tavākṛtim ||[[189]](#footnote-196)

na cāyaṁ prasādākhyo guṇaḥ | bhūta-bhāvinoḥ pratyakṣāyamāṇatve tasyāhetutvāt | na cādbhutuo rasaḥ, vismayaṁ praty asya hetutvāt | na cātiśayoktir alaṅkāraḥ, adhyavasāyābhāvāt | na ca bhrāntimān, bhūta-bhāvinor bhūta-bhāvitayaiva prakāśanāt | na ca svabhāvoktiḥ, tasya laukika-vastu-gata-sūkṣma-dharma-bhāvasyaiva yathāvad varṇanaṁ svarūpam | asya tu vastunaḥ pratyakṣāyamāṇa-svarūpo vicchitti-viśeṣo'stīti | yadi punar vastunaḥ kvacit svabhāvoktāv apy asyā vicchitteḥ sambhavas tadobhayoḥ saṅkaraḥ |

anātapatro'yam atra lakṣyate

sitātapatrair iva sarvato vṛtaḥ |

acāmaro'py eṣa sadaiva vījyate

vilāsa-bāla-vyajanena ko'py ayam ||

atra pratyakṣāyamāṇasyaiva varṇanān nāyam alaṅkāraḥ | varṇanāvaśena pratyakṣāyamāṇatvasyaiva svarūpatvāt | yatra punar apratyakṣāyamāṇasyāpi varṇane pratyakṣāyamāṇatvaṁ tatrāyam alaṅkāro bhavituṁ yuktaḥ | yathodāhṛte "āsīd añjanam" ity ādau |

 --o)0(o--

69. udāttam[[190]](#footnote-197)

**lokātiśaya-sampattir vastunodāttam ucyate |**

**yad vāpi prastutasyāṅgaṁ mahatāṁ caritaṁ bhavet ||133||** 94

krameṇodāharaṇam—

(1) adhaḥ-kṛtāmbhodhara-maṇḍalānāṁ

yasyāṁ śaśāṅkopala-kuṭṭimānām |

jyotsnānipātāt kṣaratāṁ payobhiḥ

kelī-vanaṁ vṛddham urīkaroti ||

(2) nābhi-prabhinnāmburahāsanena

saṁstūyamānaḥ prathamena dhātrā |

amuṁ yugāntocita-yoga-nidraḥ

saṁhṛtya lokān puruṣo'dhiśete ||

 --o)0(o--

**rasa-bhāvau tad-ābhāsau bhāvasya praśamas tathā |**

**guṇī-bhūtatvam āyānti yadālaṅkṛtayas tadā |** 95

**rasavat preya ūrjasvi samāhitam iti kramāt ||134||**

70. rasavat[[191]](#footnote-198)

tad-ābhāsau rasābhāso bhāvābhāsaś ca | tatra rasa-yogād rasavad alaṅkāro, yathā—"ayaṁ sa rasanotkarṣī" ityādi | atra śṛṅgāraḥ karuṇasyāṅgam | evam anyatrāpi |

atra sakhya-rasasyāṅgaṁ śṛṅgāraḥ | yathā vā—

dhanyaṁ vṛndāraṇyaṁ yasmin vilasati sa vara-ramaṇībhiḥ |

prati-kuñjaṁ prati-pulinaṁ prati-giri-kandaram asau kṛṣṇaḥ || (go.lī. 17.43)

atra vana-varṇana-bhāvasyāṅgaṁ śṛṅgāraḥ |

 --o)0(o--

71. preyaḥ[[192]](#footnote-199)

prakṛṣṭa-priyatvāt preyaḥ |

yathā mama—

āmīlitālasa-vivartita-tārakākṣīm
utkaṇṭha-bandhana-dara-ślatha-bāhu-vallīm |

prasveda-vāri-kaṇikācita-gaṇḍa-bimbāṁ
saṁsmṛtya tām aniśam eti na śāntim antaḥ ||

atra sambhoga-śṛṅgāraḥ smaraṇākhya-bhāvasyāṅgam | sa ca vipralambhasya |

 --o)0(o--

72. ūrjasvi[[193]](#footnote-200)

ūrjo balam | anaucitya-pravṛttau tad atrāstīty ūrjasvi |

yathā—

śuśubhur acala-daryo yāsu līnā ramaṇyo

hari-hata-danujānāṁ caṇḍa-raṇḍāḥ pulindaiḥ |

aśana-surata-satraiḥ poṣitās toṣam āptās

tad amala-guṇa-gaṇaiḥ śrī-hariṁ tāḥ stuvanti || (go.lī. 17.46)

atra giri-varṇana-bhāvasyāṅgaṁ para-strī-rati-rasābhāsas tasyāṅgaṁ śatru-stuti-rūpa-bhāvābhāsaḥ |

 --o)0(o--

73. samāhitam[[194]](#footnote-201)

samāhitaṁ parihāraḥ | yathā—

avirala-kara-vāla-kampanair

bhru-kuṭī-tarjana-garjanair muhuḥ |

dadṛśe tava vairiṇāṁ madaḥ

sa gataḥ kvāpi tavekṣaṇe kṣaṇāt ||

atra mad-ākhya-bhāvasya praśamo rāja-viṣaya-rati-bhāvasyāṅgam |

 --o)0(o--

**bhāvasya codaye sandhau miśratve ca tad-ākhyakāḥ ||135||** 96

tad-ākhyakā bhāvodaya-bhāva-sandhi-bhāva-śavala-nāmāno'laṅkārāḥ | krameṇodāharaṇam—

74. bhāvodayaḥ[[195]](#footnote-202)

madhu-pāna-pravṛttās te suhṛdbhiḥ saha vairiṇaḥ |

śrutvā kuto'pi tvan-nāma lebhire viṣamāṁ daśām ||

atra trāsodayo rāja-viṣaya-rati-bhāvasyāṅgaṁ |

 --o)0(o--

75. bhāva-sandhiḥ[[196]](#footnote-203)

janmāntarīṇa-ramaṇasyāṅga-saṅga-samutsukā |

sa-lajjā cāntike sakhyāḥ pātu naḥ pārvatī sadā ||

atrautsukya-lajjayoś ca sandhir devatā-viṣaya-rati-bhāvasyāṅgam |

 --o)0(o--

76. bhāva-śavalatā[[197]](#footnote-204)

paśyet kaścic cala capala re kā tvarāhaṁ kumārī

hastālambaṁ vitara hahahā vyutkramaḥ kvāsi yāsi |

itthaṁ dharmātmaja nṛpa-bhavad-vidviṣo vanya-vṛtteḥ

kanyā kañcit phala-kisalayānyādadānābhidhatte ||

atra śaṅkāsūyā-dhṛti-smṛti-śrama-dainya-virodhautsukyānāṁ śavalatā-rāja-viṣaya-rati-bhāvasyāṅgam |

iha kecid āhuḥ—"vācya-vācakālaṅkaraṇa-mukhena rasādy-upakārakā evālaṅkārāḥ | rasādayas tu vācya-vācakābhyām upakāryā eveti na teṣām alaṅkāratā bhavituṁ yuktā" iti |

anye tu—"rasādy-upakāratva-mātreṇālaṅkṛti-vyapadeśo bhāktaś cirantana-prasiddhyāṅgīkārya eva" iti |

apare ca—"rasādy-upakāra-mātreṇālaṅkāratvaṁ mukhyato rūpakādau vācyādy-upadhānam ajā-gala-stana-nyāyena" iti |

abhiyuktās tu—"sva-vyañjaka-vācya-vācakādy-upakṛtair aṅga-bhūtai rasādibhir aṅgino rasāder vācya-vācakopaskāra-dvāreṇopakurvadbhir alaṅkṛti-vyapadeśo labhyate | samāsoktau tu nāyikādi-vyavahāra-mātrasyaivālaṅkṛtitā, na tv āsvādasya tasyokta-rīti-virahāt" iti manyante |

ata eva dhvani-kāreṇoktam—

pradhāne'nyatra vākyārthe yatrāṅgāni rasādayaḥ |

kāvye tasminn alaṅkārā rasādir iti me matiḥ || (2.5)

yadi ca rasādy-upakāra-mātreṇālaṅkṛtitvaṁ, tadā vācakādiṣv api tathā prasajyeta | evaṁ ca yac ca kaiścid uktaṁ—"rasādīnām aṅgitve rasavad-ādy-alaṅkāraḥ | aṅgatve tu dvitīyodāttālaṅkāraḥ" iti tad api parāstam |

**yady eta evālaṅkārāḥ paraspara-vimiśritāḥ |**

**tadā pṛthag-alaṅkārau saṁsṛṣṭiḥ saṅkaras tathā ||136||** 97

yathā laukikālaṅkārāṇām api paraspara-miśreṇa pṛthak-cārutvena pṛthag-alaṅkāratvaṁ, tathokta-rūpāṇāṁ kāvyālaṅkārāṇam api paraspara-miśratve saṁsṛṣṭi-saṅkarākhyau pṛthag-alaṅkārau |

77. saṁsṛṣṭiḥ[[198]](#footnote-205)

tatra—mitho'napekṣayā śabdārthālaṁkārāṇāṁ sthitiḥ | eteṣāṁ śabdārthālaṅkārāṇāṁ, yathā—

devaḥ pāyād apāyān naḥ smerendīvara-locanaḥ |

saṁsāra-dhvānta-vidhvaṁsa-haṁsaḥ kaṁsa-niṣūdanaḥ ||

atra pāyād apāyād iti yamakam | saṁsārety ādau cānuprāsa iti śabdālaṅkārayoḥ saṁsṛṣṭiḥ | dvitīya-pāde upamā, dvitīyārdhe ca rūpakam ity arthālaṅkārayoḥ saṁsṛṣṭiḥ | evam ubhayoḥ sthitatvāc chabdārthālaṅkāra-saṁsṛṣṭiḥ |

 --o)0(o--

78. saṅkaraḥ[[199]](#footnote-206)

**aṅgāṅgitve'laṁkṛtīnāṁ tadvad ekāśrayasthitau |**

**sandigdhatve ca bhavati saṅkaras trividhaḥ punaḥ ||137||** 98

tatra aṅgāṅgi-bhāvo, yathā—

ākṛṣṭi-vega-vigalad-bhujagendra-bhoga-

nimoka-paṭṭa-pariveṣṭanayāmburāśeḥ |

mantha-vyathā-vyupaśamārtham ivāśu yasya

mandākinī ciram aveṣṭata pāda-mūle ||

atra nimoka-paṭṭāpahnavena mandakinyā āropa ity apahnutiḥ | sā ca mandākinyā vastu-vṛttena yat-pāda-mūla-veṣṭanaṁ tac-caraṇa-mūla-veṣṭanam iti śleṣam utthāpayatīti tasyāṅgam | śleṣaṁ ca pāda-mūla-veṣṭanam eva caraṇa-mūla-veṣṭanam ity atiśayokter aṅgam | atiśayoktiś ca—"mantha-vyathā-vyupaśamārtham iva" ity utprekṣāyā aṅgam | utprekṣā cāmburāśi-mandāikinyor nāyaka-nāyikā-vyavahāraṁ gamayatīti samāsokter aṅgam |

yathā vā—

anurāgavatī sandhyā divasas tat-puraḥsaraḥ |

aho daiva-gatiś citrā tathāpi na samāgamaḥ ||

atra samāsokti-viśeṣokter aṅgam |

sandeha-saṅkaro, yathā—

idam ābhāti gagane bhindānaṁ santataṁ tamaḥ |

amanda-nayanānanda-karaṁ maṇḍalam aindavam ||

atra kiṁ mukhasya candratayādhyavasānyad atiśayoktiḥ | uta idam iti mukhaṁ nirdiśya candrātvāropād rūpakam | athavā—idam iti mukhasya candra-maṇḍalasya ca dvayoḥ prakṛtayor eka-dharmābhisambandhāt tulya-yogitā | āho svit candrasya prakṛtatvād dīpakam | kiṁ vā, viśeṣaṇasya sāmyād prastutasya mukhasya gamyatvāt samāsoktiḥ | yad vā, aprastuta-candra-varṇanayā prastuta-mukhasyāvagama ity aprastuta-praśaṁsā | yad vā, manmathoddīpanaḥ kālaḥ kārya-bhūta-candra-varṇanā-mukhena varṇita iti paryāyoktir iti bahūnām alaṅkārāṇāṁ sandehāt sandeha-saṅkaraḥ |

yathā vā, "mukha-candraṁ paśyāmi" ity atra kiṁ mukha-candram iva ity upamā | uta candra eveti rūpakam iti sandehaḥ | sādhaka-bādhakayor ekatarasya sad-bhāve punar na sandehaḥ |

yathā, "mukha-candraṁ cumbati" ity atra cumbanaṁ mukhasyānukūlam ity upamāyāḥ sādhakam | candrasya pratikūlam iti rūpakasya bādhakam | "mukha-candraḥ prakāśate" ity atra prakāśākhyo dharmo rūpakasya sādhako mukhe upacaritatvena sambhavatīty nopamā-bādhakaḥ |

"śāstrajña-bhāskaraṁ saṁjñā tvām āliṅgati sarvadā" ity atra pativratā-yoṣitaḥ pati-sadṛśo āliṅganam ayuktam iti upamāyā bādhakam | ato rūpasyaiva sādhakatā |

evaṁ—"vadanāmbujam eṇākṣyā bhāti cañcala-locanam" | atra locanasya vadane sambhavād upamāyāḥ sādhakatā | ambuje cāsambhavād rūpaka-bādhakatā | evaṁ sundaraṁ vadanāmbujam ity ādau sādhāraṇa-dharma-prayogaḥ | upamitaṁ vyāghrādibhiḥ sāmānyāprayoga iti vacanād upamā-samāse na sambhavatīti upamāyā bādhakaḥ | evaṁ cātra mayūra-vyaṁsakāditvād rūpaka-samāsa eva |

ekāśrayānupraveśo yathā—

kaṭākṣeṇāpīṣat kṣaṇam ayi nirīkṣeta yadi sā
tadānandaḥ sāndraḥ sphurati pihitāśeṣa-viṣayaḥ |

saromāñcodañcaṁ kuca-kalasa-nirbhinna-vasanaḥ

parīrambhārambhaḥ ka iva bhavitāmbhoruha-dṛśaḥ ||

atra kaṭākṣeṇāpīṣat kṣaṇam apīty atra chekānuprāsasya nirīkṣetety atra kṣa-kāram ādāya vṛtty-anuprāsasya caikāśrayānupraveśaḥ | evaṁ cātraivānuprāsārthāpatty-alaṅkārayoḥ |

yathā vā—"saṁsāra-dhvānta-vidhvaṁsa-haṁsa" iti rūpakānuprāsayoḥ |

yathā vā—"kuravakārava-kāraṇatāṁ yayuḥ" ity atra rabakā ravakā ity ekaṁ, va-kāra-ba-kāra ity ekam iti yamakayoḥ |

yathā vā—

ahiṇaa-paoara-siesu pahia-sāmāiesu diahesu |

rahasa-pasāriagīāṇaṁ ṇaccija morabindāṇaṁ ||

[*abhinava-payodara-siteṣu pathika-sāmājikeṣu divaseṣu |*

*rabhasa-prasārita-grīvāṇāṁ nityaṁ mayūra-vṛndānām* ||]

athavā—

[*abhinava-payodara-siteṣu pathika-śyāmāyiteṣu divaseṣu |*

*rabhasa-prasārita-grīvāṇāṁ nṛtyaṁ mayūra-vṛndānām* ||]

atra "pahia-sāmāiesu" ity ekāśraye pathika-śyāmāyitety upamā, pathika-sāmājikeṣv iti rūpakaṁ praviṣṭam iti |

**śrī-candra-śekhara-mahā-kavi-candra-sūnu-**

**śrī-viśvanātha-kavirāja-kṛtaṁ prabandham |**

**sāhitya-darpaṇam amuṁ sudhiyo vilokya**

**sāhitya-tattvam akhilaṁ sukham eva vitta ||138||** 99

**yāvat prasannendu-nibhānanā**

**śrī-nārāyaṇasyāṅkam alaṅkaroti |**

**tāvan manaḥ saṁmadayan kavīnām**

**eṣa prabandhaḥ prathito’stu loke ||139||** 100

ity ālaṅkārika-cakravarti-sāndhivigrahika-mahā-pātra-śrī-viśvanātha-kavirāja-kṛte

sāhitya-darpaṇe daśamaḥ paricchedaḥ

||10||

samāptaś cāyaṁ granthaḥ |

1. Cited as example after Dhvanyālokaḥ 3.16. Skm 2105. [↑](#footnote-ref-2)
2. Gāthā 1.4. Cited as example after Dhvanyālokaḥ 1.3. [↑](#footnote-ref-3)
3. amaroḥ | (As 68, Sv 2113, Dhvanyāloka 4.2, Sd. 1.3) [↑](#footnote-ref-4)
4. Above 1.3 ad. [↑](#footnote-ref-5)
5. Sad-ukti-karṇāmṛta 978. [↑](#footnote-ref-12)
6. This line does not appear in my Sāhitya-darpaṇa. [↑](#footnote-ref-13)
7. Srk 837; Skm 1036 (credited to Suvibhoka), Sk 4.236, Smv 48.2. [↑](#footnote-ref-14)
8. Gāhā-sattasāī 1.4; Kāvya-prakāśa 1.6. [↑](#footnote-ref-15)
9. tasya vṛtter arthaś ca | [↑](#footnote-ref-16)
10. gām ānayety ādi rītyā | [↑](#footnote-ref-17)
11. pūrvaṁ tv anvitābhidhvāna-vādināṁ matam iti bhāvaḥ | [↑](#footnote-ref-18)
12. Ra.su. 4.287, Skm 812, Dr. 4.48 [↑](#footnote-ref-19)
13. See also Daśarūpaka 4.2 (Dhanika) [↑](#footnote-ref-20)
14. kasyacit | (Skm 877, Sk 5.364, Dr. under 2.7) [↑](#footnote-ref-21)
15. Spd 3754 [↑](#footnote-ref-22)
16. amaru 73 or 109, padyāvalī 263 [↑](#footnote-ref-23)
17. kalaha-priyo bahu-katho virūpo gandha-sevakaḥ | mānyāmānya-viśeṣa-jñaś ceṭo'py evaṁvidhaḥ smṛtaḥ || (nā.śā. 35.58) [↑](#footnote-ref-24)
18. rasārṇave 4.93 [↑](#footnote-ref-25)
19. śrī-harṣa-devasya | (Nn 3.4, Sv 2072, Srk 469, Skm 516, 1126, Spd 3672, Smv 77.2) [↑](#footnote-ref-26)
20. amaru 26 (29); Skm. 498 [↑](#footnote-ref-27)
21. śṛṅgāra-tilakaḥ 1.39d. [↑](#footnote-ref-28)
22. vidyāyāḥ | (Srk 574, Skm 1172, Spd 376) [↑](#footnote-ref-29)
23. Śṛṅgāra-tilakaḥ 1.42d, Skm 509. [↑](#footnote-ref-30)
24. Under *smarāndhā* above. [↑](#footnote-ref-31)
25. Śṛṅgāra-tilakaḥ 1.42c, Skm 662. [↑](#footnote-ref-32)
26. amaroḥ (Amaru 53; Dr 2.17; Sv 1614, Spd 3554, Smv 57.1, Srk 653, Skm 691) [↑](#footnote-ref-33)
27. Śṛṅgāra-tilakaḥ 1.41d, sa.ka. 2.23.2; śā.pa. 3563; Smv 57.16, Padyāvali 218) [↑](#footnote-ref-34)
28. Amaru 17, Srk 639, Skm 692, Sv 1583, Spd 3534, Smv 55.6, Dr 2.19, Rask 2.67g. [↑](#footnote-ref-35)
29. śṛṅgāra-tilakaḥ 2.40a, daśarūpakam 2.34d [↑](#footnote-ref-36)
30. Rasārṇava-sudhākara 3.188. [↑](#footnote-ref-37)
31. meghadūta 2.23. [↑](#footnote-ref-38)
32. Dhvanyāloka 3.1, Rasārṇava-sudhākaraḥ 4.250. [↑](#footnote-ref-39)
33. Spd 4632. [↑](#footnote-ref-40)
34. Srk 1640; Skm 1175 (keśaṭasya); Smv 86.14; Daśarūpaka 2.22, Rasārṇava-sudhākaraḥ 2.191; Padyāvalī 302 (dāmodarasya); bha.ra.si. 2.4.165 [↑](#footnote-ref-41)
35. ra.su.ā. 2.35 [↑](#footnote-ref-42)
36. Rasārṇava-sudhākara 2.183, 3.192. [↑](#footnote-ref-43)
37. Kuval. 89, Skm 1777, Dr. under 4.33, Subhāṣitāvali 735. [↑](#footnote-ref-44)
38. Rasārṇava 2.27. [↑](#footnote-ref-45)
39. amaru 24; su.ra.ko. 695, sa.u.ka. 702, subhāṣitāvalī 1580; u.nī. 5.25 [↑](#footnote-ref-46)
40. amaru 19, Sv 2112, śā.pa. 3715, sū.mu. 81.8, su.ra.ko. 667, sa.u.ka. 723. [↑](#footnote-ref-47)
41. amaru 32; subhā. 1151; śā.pa. 3424; sū.mu. 37.19; sa.u.ka. 741, padyā. 314. [↑](#footnote-ref-48)
42. ma.vī.ca. ?, sa.u.ka. 223, su.ra.ko. 1203. [↑](#footnote-ref-49)
43. ra.su.ā. 139 [↑](#footnote-ref-50)
44. (mālatī-mādhava 5.16, Srk 1530) [↑](#footnote-ref-51)
45. bhavabhūteḥ | (Mc 1.54, Dr. 4.79, Sd. 3.227, Smv 95.3, Skm 2093) [↑](#footnote-ref-52)
46. bhartṛhareḥ (vairāgya-śatakaḥ 87) [↑](#footnote-ref-53)
47. (Amaru 35, Srk 678, Sv 1600, Spd 3577, Smv 57.33, Skm 725) [↑](#footnote-ref-54)
48. sa.u.ka. 896. [↑](#footnote-ref-55)
49. Gāthā 2.75, Cited, Kāvya-prakāśa 138. [↑](#footnote-ref-56)
50. lakṣaṇā-mūlā vyañjanā | [↑](#footnote-ref-57)
51. vyañjanātmikāsiddhety arthaḥ | [↑](#footnote-ref-58)
52. arthāntara-sañkramita-vācyātyanta-tiraskṛta-vācyayor bhedam āha | [↑](#footnote-ref-59)
53. abhidhā-mūla-rūpaḥ | [↑](#footnote-ref-60)
54. pathika nātra srastaram asti manāk prastara-sthale grāme |

unnata-payodharaṁ prekṣya yadi vasasi tad vasa || [↑](#footnote-ref-61)
55. Sad-ukti-karṇāmṛta 541. [↑](#footnote-ref-62)
56. vicchitti-śobhinaikena (Dhvanyāloka) [↑](#footnote-ref-63)
57. Srk 703 rājaśekhara, Skm 2.25.2, padyāvalī 238, u.nī. 13.75. [↑](#footnote-ref-64)
58. Dhvany-āloka 2.21, Vakrokti-jīvitā, Sūkti-muktāvali 2.93, Padyā 258. [↑](#footnote-ref-65)
59. After 4.37, attributed to *Kāvya-nirṇaya*. The entire passage there reads as follows:

tātparyānatirekāc ca vyañjakatvasya na dhvaniḥ |

kim uktaṁ syād aśrutārtha-tātparye’nyokti-rūpiṇi ||1||

viṣaṁ bhakṣaya pūrvo yaś caivaṁ parasutādiṣu |

prasajyate pradhānatvād dhvanitvaṁ kena vāryate ||2||

dhvaniś cet svārtha-viśrāntaṁ vākyam arthāntarāśrayam |
tatparatvṁa tv aviśrāntau tatra viśrānty-asambhavāt ||3||

etāvaty eva viśrāntis tātparyasyeti kiṁ kṛtam |

yāvat-kārya-prasāritvāt tātparyaṁ na tulā-dhṛtam ||4|| [↑](#footnote-ref-66)
60. Above 4.3ad. [↑](#footnote-ref-67)
61. Above 2.23, 2.24, 4.14 [↑](#footnote-ref-68)
62. Gāthā 880. Cited Dhvany-āloka 1.4. Kāvya-prakāśa 135. [↑](#footnote-ref-69)
63. Dhvany-āloka 2.9. [↑](#footnote-ref-70)
64. [sandhyaṅga | value="vilobhana" resp="V 6.72" from="ch21" to="pl4"] [↑](#footnote-ref-71)
65. Dhvany-āloka 2.9. [↑](#footnote-ref-72)
66. cūrṇitā [↑](#footnote-ref-73)
67. mayi tvam | [↑](#footnote-ref-74)
68. vahni [↑](#footnote-ref-75)
69. nara [↑](#footnote-ref-76)
70. u.rā.ca. 3.31, padyā. 325, sū.mu. 43.39 [↑](#footnote-ref-77)
71. saṁkīrtayituṁ cintayiṣyati | [↑](#footnote-ref-78)
72. kā.pra. 147 [↑](#footnote-ref-79)
73. nirarthakatva-doṣaḥ | [↑](#footnote-ref-80)
74. asamarthatva-doṣaḥ | [↑](#footnote-ref-81)
75. “āṅo yama-hanaḥ” [pā. 1.3.28], “svāṅga-karmakāc ca” ity anuśāsana-balād āṅ-pūrvasya han svāṅga-karmakasyaivātmanepadaṁ niyamitam | [↑](#footnote-ref-82)
76. Kāvya-prakāśa 218 [↑](#footnote-ref-83)
77. kā.pra. 214. [↑](#footnote-ref-84)
78. kā.pra. 186, 252. [↑](#footnote-ref-85)
79. kā.pra. 254. [↑](#footnote-ref-86)
80. kā.pra. 244. [↑](#footnote-ref-87)
81. kā.pra. 245. [↑](#footnote-ref-88)
82. kā.pra. 238. [↑](#footnote-ref-89)
83. kā.pra. 285. [↑](#footnote-ref-90)
84. kā.pra. 278. [↑](#footnote-ref-91)
85. kā.pra. 241, 253, 280. [↑](#footnote-ref-92)
86. kā.pra. 326. [↑](#footnote-ref-93)
87. kā.pra. 597. [↑](#footnote-ref-94)
88. kā.pra. 600 [↑](#footnote-ref-95)
89. kā.pra. 582 [↑](#footnote-ref-96)
90. dhvanyāloka 1.13. [↑](#footnote-ref-97)
91. bhallaṭa-śatakam 69. [↑](#footnote-ref-98)
92. See above 3.246. [↑](#footnote-ref-99)
93. Srk 1644, Skm 2048. [↑](#footnote-ref-100)
94. kā.pra. 310 [↑](#footnote-ref-101)
95. sa.u.ka. 221 (keśaṭasya) [↑](#footnote-ref-102)
96. See above 6.84a, pariṇyāsa. [↑](#footnote-ref-103)
97. ra.su.ā. 1.157, 484, da.rū. 3.4, kā.pra. 330. [↑](#footnote-ref-104)
98. See above 3.267. [↑](#footnote-ref-105)
99. amaru 2; dhvani. 2.5; su.ra.ko. 49; sa.u.ka. 76; kā.pra. 340. [↑](#footnote-ref-106)
100. su.ra.ko. 1557; ra.a.su. 1.389. [↑](#footnote-ref-107)
101. Sk 1.100, Sd under 9.6, Srk 979, Skm 1186. [↑](#footnote-ref-108)
102. Above 7.17. [↑](#footnote-ref-109)
103. kā.pra. 566. [↑](#footnote-ref-110)
104. kā.pra. 357. [↑](#footnote-ref-111)
105. Sāh.D. 7.20. [↑](#footnote-ref-112)
106. bhāraveḥ | (Skm 163, Sv 44, Smv 2.104) [↑](#footnote-ref-113)
107. Pañcatantra 1.161, Srk 1263, Sv 352. [↑](#footnote-ref-114)
108. ra.su. 4.318 [↑](#footnote-ref-115)
109. madhye’dur yo’dhana [↑](#footnote-ref-116)
110. ambhoruhavat taddhitagā śrautī pūrṇā | kumbhāv iva samāsagā śrautī pūrṇā | śarad-indur yathā vākyagā śrautī pūrṇā | [↑](#footnote-ref-117)
111. sudhāvat taddhita-gā ārthī pūrṇā | pallava-tulyaḥ samāsagārthī pūrṇā | mṛga-netrābhyāṁ sadṛśī vākyagārthī pūrṇā | [↑](#footnote-ref-118)
112. indur yathā—vākyagā śrautī luptā | pallavena samaḥ | vākyagā ārthī luptā | sudheva samāsagā śrautī luptā | bimbābhaṁ samāsagā ārthī luptā | vajravat taddhitagārthī luptā | [↑](#footnote-ref-119)
113. yin nāyi namaḥ | [↑](#footnote-ref-120)
114. antaḥpurīyasi ādhāre kyaci | tanujīyasi karmaṇi kyaci | anujāyate kyaṅi | te amṛta-dyuti-darśam kartari ṇamuli | [↑](#footnote-ref-121)
115. sa.u.ka. 890, śā.pa. 3657, sū.mu. 57.11 [↑](#footnote-ref-122)
116. sa.u.ka. 1516 [↑](#footnote-ref-123)
117. sa.u.ka. 929 (dharmakīrteḥ); padyā. 239. [↑](#footnote-ref-124)
118. su.ra.ko. 246. [↑](#footnote-ref-125)
119. su.ra.ko. 873 ? [↑](#footnote-ref-126)
120. sādṛśya-garbha, gamyaupamyāśraya, padārthagata [↑](#footnote-ref-127)
121. sādṛśya-garbha, gamyaupamyāśraya, padārthagata [↑](#footnote-ref-128)
122. sādṛśya-garbha, gamyaupamyāśraya, vākyārtha-gata [↑](#footnote-ref-129)
123. sādṛśya-garbha, gamyaupamyāśraya, vākyārtha-gata [↑](#footnote-ref-130)
124. sādṛśya-garbha, gamyaupamyāśraya, vākyārtha-gata [↑](#footnote-ref-131)
125. sādṛśya-garbha, gamyaupamyāśraya, bheda-pradhāna [↑](#footnote-ref-132)
126. bā.rā. 1.42, ra.su. 3.59. [↑](#footnote-ref-133)
127. sādṛśya-garbha, gamyaupamyāśraya, gamya-vicchitti-prastāvāt [↑](#footnote-ref-134)
128. sādṛśya-garbha, gamyaupamyāśraya, gamyamāna-prastāva-gatā [↑](#footnote-ref-135)
129. sādṛśya-garbha, gamyaupamyāśrayaḥ [↑](#footnote-ref-136)
130. tarka-nyāya-mūla [↑](#footnote-ref-137)
131. kālidāsasya | Mn 5.2, Kuval, p.12; sa.ka.ā. 4.21, 5.486; Sv 1366. [↑](#footnote-ref-138)
132. tarka-nyāya-mūla [↑](#footnote-ref-139)
133. sā.da. 3.110. [↑](#footnote-ref-140)
134. sādṛśya-garbha, gamyaupamyāśraya [↑](#footnote-ref-141)
135. virodha-garbha [↑](#footnote-ref-142)
136. virodha-garbha [↑](#footnote-ref-143)
137. virodha-garbhaḥ | [↑](#footnote-ref-144)
138. amaru 30, su.ra.ko. 481, sa.u.ka. 872, su.ā. 1346, sa.ka.ā. 3.42, u.nī. 7.71 (viṣṇudāsa). [↑](#footnote-ref-145)
139. virodha-garbha [↑](#footnote-ref-146)
140. kā.pra. 539 [↑](#footnote-ref-147)
141. kā.pra. 540 [↑](#footnote-ref-148)
142. kā.pra. 541. [↑](#footnote-ref-149)
143. virodha-garbha [↑](#footnote-ref-150)
144. virodha-garbha [↑](#footnote-ref-151)
145. virodha-garbha [↑](#footnote-ref-152)
146. kā.pra. 543 [↑](#footnote-ref-153)
147. virodha-garbha [↑](#footnote-ref-154)
148. virodha-garbha [↑](#footnote-ref-155)
149. kā.pra. 559. [↑](#footnote-ref-156)
150. kā.pra. 562 [↑](#footnote-ref-157)
151. virodha-garbha [↑](#footnote-ref-158)
152. śṛṅkhalā-baddha-mūlā [↑](#footnote-ref-159)
153. śṛṅkhalā-bandha-mūlam [↑](#footnote-ref-160)
154. śṛṅkhalā-bandha-mūlā [↑](#footnote-ref-161)
155. kā.pra. 549. [↑](#footnote-ref-162)
156. śṛṅkhalā-bandha-mūlaḥ [↑](#footnote-ref-163)
157. kā.pra. 532 [↑](#footnote-ref-164)
158. kāvya-nyāya-mūlā [↑](#footnote-ref-165)
159. sa.u.ka. 624 (amaroḥ), śā.pa. 3489 (satkavicandrasya), sū.mu. 44.13, padyā. 360 (śambhoḥ) [↑](#footnote-ref-166)
160. kāvya-nyāya-mūla [↑](#footnote-ref-167)
161. kāvya-nyāya-mūlā [↑](#footnote-ref-168)
162. kāvya-nyāya-mūlā [↑](#footnote-ref-169)
163. kā.pra. 522. [↑](#footnote-ref-170)
164. kā.pra. 524. [↑](#footnote-ref-171)
165. loka-nyāya-mūlam | [↑](#footnote-ref-172)
166. kā.pra. 529. [↑](#footnote-ref-173)
167. kāvya-nyāya-mūlā [↑](#footnote-ref-174)
168. kāvya-nyāya-mūlaḥ [↑](#footnote-ref-175)
169. kāvya-nyāya-mūlaḥ [↑](#footnote-ref-176)
170. kā.pra. 509. [↑](#footnote-ref-177)
171. kā.pra. 512. [↑](#footnote-ref-178)
172. kāvya-nyāya-mūlaḥ [↑](#footnote-ref-179)
173. kā.pra. 534. [↑](#footnote-ref-180)
174. loka-nyāya-mūlam [↑](#footnote-ref-181)
175. loka-nyāya-mūla [↑](#footnote-ref-182)
176. kā.pra. 556 [↑](#footnote-ref-183)
177. loka-nyāya-mūlam [↑](#footnote-ref-184)
178. loka-nyāya-mūlam [↑](#footnote-ref-185)
179. loka-nyāya-mūlaḥ [↑](#footnote-ref-186)
180. loka-nyāya-mūlaḥ [↑](#footnote-ref-187)
181. kā.pra. 565. [↑](#footnote-ref-188)
182. gūḍhārtha-pratīti-mūlam [↑](#footnote-ref-189)
183. kā.pra. 530. [↑](#footnote-ref-190)
184. kā.pra. 531 [↑](#footnote-ref-191)
185. gūḍhārtha-pratīti-mūlā. Sometimes: vakroktir ukti-vyapadeśa-sāmyāt | [↑](#footnote-ref-192)
186. kā.pra. 520. [↑](#footnote-ref-193)
187. gūḍhārtha-pratīti-mūlā [↑](#footnote-ref-194)
188. gūḍhārtha-pratīti-mūlam [↑](#footnote-ref-195)
189. kā.pra. 500. [↑](#footnote-ref-196)
190. gūḍhārtha-pratīti-mūla [↑](#footnote-ref-197)
191. gūḍhārtha-pratīti-mūlam [↑](#footnote-ref-198)
192. gūḍhārtha-pratīti-mūlam [↑](#footnote-ref-199)
193. gūḍhārtha-pratīti-mūlam [↑](#footnote-ref-200)
194. gūḍhārtha-pratīti-mūlam [↑](#footnote-ref-201)
195. gūḍhārtha-pratīti-mūlaḥ [↑](#footnote-ref-202)
196. gūḍhārtha-pratīti-mūlaḥ [↑](#footnote-ref-203)
197. gūḍhārtha-pratīti-mūlā [↑](#footnote-ref-204)
198. saṁśleṣa-mūlā [↑](#footnote-ref-205)
199. saṁśleṣa-mūlaḥ [↑](#footnote-ref-206)